
Tamsus eglių miškas rūsčiai niaukstėsi abipus užšalusios upės vagos. Neseniai praūžęs 
vėjas nudraskė nuo medžių baltą šerkšno apdarą, ir jie tarsi glaustėsi vienas prie kito, juodi ir 
grėsmingi blėstančioje dienos šviesoje. Neaprėpiama tyla gaubė visą kraštą. O patsai kraštas 
atrodė nyki dykuma - be gyvybės, be judėjimo - toks vienišas ir šaltas, jog net per maža būtų 
pasakyti, kad jis liūdnas. Jame šmėžčiojo juoko užuomina, bet tas juokas buvo daug baisesnis 
už bet kurį liūdesį, -juokas, toks nedžiaugsmingas, kaip sfinkso šypsena, juokas, šaltas kaip 
speigas, ir persunktas begalinio siaubo. Tai buvo valdinga ir nenusakoma amžinybės išmintis, 
amžinybės, besijuokiančios iš gyvybės menkumo ir gyvybės pastangų. Tai buvo Tyrai - 
žiaurūs, iki pat gelmių įšalę šiaurės Tyrai. 

Bet čia buvo gyvybė - atkakli, visame krašte pasklidusi gyvybė. Užšalusios upės vaga 
plūkėsi vilkinių šunų vorelė. Gauruoti jų kailiai buvo apšerkšniję nuo šalčio. Jų alsavimas šalo 
ore, vos išsiveržęs iš nasrų garo kamuoliais, kurie čia pat leidosi ant jų nugarų, pavirsdami 
šerkšno kristalais. Šunys buvo pakinkyti odos viržiais ir vilko roges, kurios neturėjo pavažų. 
Jos buvo padarytos iš storos beržo tošies ir visu paviršiumi gulė ant sniego. Rogių pirmagalis 
buvo užlenktas tartum koks rietinys, kad jos neklimptų minkštame sniege, kuris lyg banga kilo 
prieš jas. Rogėse tvirtai pririšta, stovėjo ilga bei siaura dėžė. Buvo dar ir kitokių daiktų - 
antklodės, kirvis, kavinis ir keptuvė, bet didžiumą vietos vis dėlto buvo užėmusi toji ilga 
siaura dėžė. 

Priešaky šunų plačiomis pašliūžomis sunkiai žengė žmogus. Paskui roges plūkėsi antras 
žmogus. Rogėse, dėžėje, gulėjo trečiasis, kuris jau liovėsi plušėjęs, - žmogus, kurį Tyrai jau 
įveikė ir parbloškė, kad jis nebegalėtų judėti ir kovoti. Ne, Tyrų prigimtis nepakenčia 
judėjimo. Gyvybė ją įžeidžia, nes gyvybė yra judėjimas; o Tyrų tikslas - sunaikinti bet kokį 
judėjimą. Jie sušaldo vandenį, neleisdami jam tekėti jūron; jie gena sultis iš medžių, kol tie 
pagaliau sušąla iki pat šerdžių gelmių. O nuožmiausiai ir su didžiausiu įnirčiu Tyrai stengiasi 
palaužti ir sugniuždyti žmogų, - žmogų, kuris yra pats neramiausias visoj gyvybėj, amžinai 
maištaująs prieš dėsnį, pagal kurį kiekvienas judėjimas turi pagaliau nurimti. Ir vis dėlto 
priešaky ir užpakaly, neįbauginami ir nenuramdomi, plūkėsi du vyrai, kurie buvo dar gyvi. Jų 
kūnus dengė kailiai ir minkšta išdirbta oda. Blakstienos, skruostai ir lūpos buvo taip sušalusio 
jų kvapo kristalų apdengtos, jog net veidų nebūtum galėjęs įžvelgti. Dėl to jie atrodė panašūs į 
pamėklių pasaulio šmėklas, duobkasius vaiduoklio laidotuvėse. Bet vis dėlto tai buvo žmonės, 
žmonės, įsiskverbę nykumos, patyčių ir tylos kraštan, - menkučiai nuotykiautojai, leidęsi i 
milžinišką nuotykį, pasipriešinę galingam pasauliui - tolimam, svetimam ir be jokio gyvybės 
ženklo, kaip erdvių bedugnė. 

Jie keliavo tylėdami, taupydami jėgas savo kūnų judesiams. Aplinkui viešpatavo tyla, 
slegianti juos apčiuopiamu artumu. Ji slėgė jų sielą kaip vandens gelmės slegia naro kūną. Ji 
gniuždė juos savo begalinės platybės ir nepakeičiamo sprendimo našta. Ji gniuždė juos, 
braudamasi į pačius tolimiausius jų sielos kampelius, spausdama iš jų, nelyginant sultis iš 
vynuogių, apgaulingą įkarštį ir susižavėjimą ir perdaug didelį žmoniškosios sielos vertinimą, 
kol pagaliau jie suvokė esą riboti, menki, dulkelės bei krisleliai, judą savo menkutės išmonės ir 
nedidelės išminties pagalba, bejėgiai žaisleliai didžiulių aklųjų gaivalų rankose. Praslinko 
valanda, paskui dar viena. Blyški trumpos besaulės dienos šviesa buvo jau pradėjusi blėsti, kai 
tyliame ore nuaidėjo tolimas, vos vos girdimas šauksmas. Jis greit kilo aukštyn, kol pagaliau, 
pasiekęs aukščiausią savo gaidą, stabtelėjo, Įtemptai virpėdamas, ir po to iš lėto nutilo. Tai 
būtų galėjusi būti pasmerktos sielos aimana, jei joje nebūtų kažkokio liūdesio kupino 
nuožmumo ir alkio aistros. Priekyje einantis vyras pasuko galvą, kol jo akys susidūrė su 
užpakaly esančio vyro akimis. Pažvelgę vienas į kitą per siaurą ilgą juos skiriančią dėžę, jiedu 
linktelėjo kits kitam galvą. 

Dar kartą pasigirdo raižus lyg adata šauksmas, kiaurai perverdamas tylą. Vyrai suprato, iš 
kurios pusės jis sklido. Jis kilo jų užnugary, kažkur tuose sniegų plotuose, kuriuos jie ką tik 
praėjo. Atsiliepė trečias kauksmas, taip pat jų užpakaly, kiek kairiau nuo antrojo. - Jie vejasi 
mus, Bili, - tarė prieky einąs vyras. 

Jo balsas skambėjo šiurkščiai ir nerealiai, jis kalbėjo su pastebima įstanga. 

- Retai kur galima rasti mėsos, - atsakė jo draugas. - Jau daugelį dienų nesu matęs nė 


vienos kiškio pėdos. 

Juodu nutilo, nors ausys budriai klausėsi tų medžioklę skelbiančių garsų, kurie be paliovos 
aidėjo užpakalyje. 

Sutemus jie pasuko šunis į eglių tankmę upės vagos pakrašty ir įsirengė stovyklą. Karstas, 
pastatytas šalia laužo, buvo jų suolas ir stalas. Vilkiniai šunys, susigūžę kitoje laužo pusėje, 
urzgė ir riejosi tarpusavy, bet neketino bėgti į tamsą. 

- Man atrodo, Henri, kad jie perdaug jau arti glaudžiasi prie mūsų, - tarė Bilis. 

Henris, tupintis prie ugnies ir kabinantis kavinį su ledo gabalu, linktelėjo galvą. Jis 
tylėdamas atsisėdo ant karsto ir ėmė valgyti, paskui tarė: 

- Jie žino, kur jų kailis saugus. Jie mieliau patys ką sudoros, nei leisis kitų sudorojami. Ne 
tokie kvaili tie šunys. 

Bilis papurtė galvą. 

- Hm, kažin. 

Jo draugas smalsiai pažvelgė į jį. 

- Pirmą kartą girdžiu tave sakant, kad jie nėra gudrūs. 

- Henri, - tarė antrasis, lėtai kramtydamas pupas, - ar tu pastebėjai, kaip erzėjo šunys, kai aš 
juos šėriau? 

- Smarkiau, negu visuomet, - pritarė Henris. 

- Kiek mes turime šunų, Henri? 

- Šešis. 

- Taigi, Henri... - Bilis patylėjo valandėlę, norėdamas, kad jo žodžiai būtų svaresni. - Aš irgi 
sakau, kad šešis, Henri. Aš išėmiau iš maišo šešias žuvis. Daviau po vieną žuvį kiekvienam 
šuniui ir, žinai, Henri, vienos žuvies man pritrūko. 

- Blogai suskaičiavai. 

- Mes turime šešis šunis, - nesijaudindamas kartojo pirmasis. - Išėmiau šešias Žuvis. 
Vienausis negavo žuvies. Tada aš vėl nuėjau prie maišo ir atnešiau dar vieną. 

- Mes turime tiktai šešis šunis, - tarė Henris. 

- Henri, - tęsė Bilis, - aš nesakau, kad jie visi buvo šunys, bet žuvį gavo septyni. Henris 
liovėsi valgęs, pažvelgė pro laužą ir suskaičiavo šunis. 

- Dabar tebėra šeši, - tarė jis. 

- Aš mačiau, kaip vienas nubėgo per sniegą, - tiesiai ir šaltai pasakė Bilis. - Aš mačiau 
septynis. 

Henris pažvelgė į jį su užuojauta ir tarė: 

- Būsiu labai laimingas, kai ši kelionė pasibaigs. 

- Ką tu nori tuo pasakyti? - paklausė Bilis. 

- Aš noriu pasakyti, kad tas mūsų krovinys ima veikti tavo nervus ir tau pradeda vaidentis. 

- Aš irgi taip pamaniau, - rimtai atsakė Bilis. - Ir kai pamačiau jį bėgant per pusnis, 
pažvelgiau į sniegą ir pamačiau jo pėdsakus. Tada suskaičiau šunis, - jų buvo šeši, kaip buvę. 
Pėdsakai tebėra sniege. Gal nori pažiūrėti? Aš tau juos parodysiu. 

Henris nieko neatsakė, tylėdamas baigė valgyti, paskui išgėrė puodelį kavos. Jis nusišluostė 
ranka lūpas ir tarė: 

- Tai tu manai, kad tai buvo... 

Kažkur tamsoje pasigirdęs ilgas aimanuojąs ir gailiai liūdnas staugimas nutraukė jį. Jis 
nutilo, norėdamas geriau išgirsti, paskui, mostelėjęs ranka nuaidėjusio kauksmo link, užbaigė 
sakinį: 

- Vienas jų? 

Bilis linktelėjo galvą. 

- Teapanku aš, jei ne taip. Pats matei, kaip jie riejosi. Kauksmai kartojosi, jiems atsiliepė vis 
nauji, ir tyla virto tarsi beprotnamiu. Kauksmai aidėjo iš visų pusių, baimės pagauti šunys 
glaudėsi krūvon ir taip arti ugnies, kad jų plaukai ėmė svilti nuo karščio. Prieš užsidegdamas 
pypkę, Bilis įmetė į laužą daugiau malkų. 

- Man atrodo, kad tu kažko nusiminęs, - tarė Henris. 

- Henri... - Jis kurį laiką susimąstęs čiulpė savo pypkę, paskui tarė: - Henri, aš galvoju, kad 
jis dabar daug laimingesnis už tave ir mane. 

Jis parodė į trečiąjį, bakstelėjęs nykščiu į dėžę, ant kurios jiedu sėdėjo. 


- Kai mudu, Henri, numirsime, tai būsime laimingi, jei atsiras keletas akmenų lavonams 
prislėgti, kad šunys nepasiektų. 

- Bet mudu neturim nei žmonių, nei pinigų, nei viso to, ką turėjo jis, - pridūrė Henris.- 
Tokios tolimos laidotuvės mudviem per brangios. 

- Niekaip negaliu suprasti, Henri, ko tokiam vaikinui, kuris savo krašte buvo lordas ar 
kažkas panašaus, kuriam niekad nereikėjo rūpintis maistu arba antklodėmis, prireikė trankytis 
po dievo užmirštus pasaulio galus, niekaip galva neišneša. 

- Namie būtų galėjęs susilaukti gražaus amželio, - pritarė Henris. 

Bilis pravėrė burną, norėdamas kažką pasakyti, bet apsigalvojo. Užuot prabilęs, jis parodė į 
tamsą, kuri tartum siena siautė ir slėgė juos iš visų pusių. Ji buvo tokia tiršta, jog negalėjai 
išskirti jokio pavidalo; įžvelgiamos buvo tik dvi lyg anglys žibančios akys. Henris galva 
parodė antrą tokią porą, paskui trečią. Žibančių akių žiedas apsupo stovykla. Kartkartėmis 
akys sujudėdavo ir išnykdavo, bet tuoj vėl pasirodydavo. 

Šunų nerimas vis didėjo, pagaliau, staigios baimės apimti, jie prislinko visai arti laužo, 
glaudėsi ir šliaužiojo prie žmonių kojų. Toje kamšaty vienas šuo apvirto prie pat degančio 
laužo, suinkštė iš skausmo ir baimės, ore pasklido apsvilusio kailio kvapas. Kilus sumaiščiai, 
akių žiedas nerimastingai sujudo, valandėlę net kiek atsitraukė, bet vos tik šunims nurimus, vėl 
priartėjo. 

- Prakeiktas daiktas, Henri, palikti be šovinių. 

Bilis baigė rūkyti pypkę ir pagelbėjo savo draugui patiesti kailius bei antklodes ant 
eglišakių, kurių jis prieš vakarienę buvo priklojęs ant sniego. Henris suniurnėjo kažką ir ėmė 
varstytis mokasinus. - Kiek, sakei, dar turi šovinių? - paklausė jis, 

- Tris, - pasigirdo atsakymas. - O aš norėčiau, kad jų būtų trys šimtai. Tada, po perkūnais, 
aš jiems parodyčiau. 

Jis piktai pagrasė kumščiu žibančių akių pusėn ir ėmė rūpestingai džiauti prieš ugnį 
mokasinus. 

-Ir dar norėčiau, kad šalčiai liautųsi! - tęsė jis. - Štai jau dvi savaitės penkiasdešimt laipsnių 
šalčio. Geriausia būtų, jei aš iš viso nebūčiau čia atsidūręs. Man nepatinka šita kelionė. Aš 
kažkaip prastai jaučiuosi. Ir dar norėčiau, kad viskas greičiau baigtųsi, mudu su tavim 
sėdėtume prie židinio Makgario forte ir loštume kribidžą, - štai ko aš norėčiau. 

Henris murmtelėjo kažką ir įsirangė į guolį. Jis buvo jau pradėjęs snausti, kai jį pažadino 
draugo balsas. 

- Klausyk, Henri, kodėl šunys nepuolė to, kuris buvo atėjęs ir gavo žuvį. Štai kas man rūpi. 

-Per daug rūpinies, Bili, - pasigirdo mieguistas atsakymas. - Anksčiau tu niekad toks 
nebūdavai. Verčiau užsičiaupk ir eik gulti, o ryt rytą būsi linksmesnis. Tave rėmuo kankina, 
dėlto ir esi toks surūgęs. 

Giliai kvėpuodami, vyrai miegojo šalia vienas kito, po vienu apklotu. Ugnis prigeso, ir 
žibančios akys dar glaudžiau užveržė žiedą, kuriuo buvo apsupusios stovyklą. Šunys, apimti 
baimės, glaudėsi į krūvą, kartkartėmis grėsmingai urgzdami, kai akys priartėdavo. Kartą kilo 
toks triukšmas, jog Bilis nubudo. Jis tyliai išlipo iš guolio, stengdamasis nepažadinti draugo, ir 
įmetė į laužą daugiau malkų. Kai jos suliepsnojo, akių žiedas pasitraukė atgal. Jis dirstelėjo į 
susibrukusius šunis. Paskui pasitrynė akis ir pasižiūrėjo į juos atidžiau. Tada vėl įsirangė po 
antklodėmis. 

- Henri, - tarė jis. - Ei, Henri! 

Henris suvaitojo, busdamas iš miego, ir paklausė: 

- Kas dar atsitiko? 

- Nieko, - pasigirdo atsakymas, - tik jų vėl septyni. Aš tik ką suskaičiau. 

Henris tik suniurzgėjo, parodydamas, kad girdėjo, ir tuoj pat ėmė knarkti. 

Rytą Henris pirmas pabudo ir prikėlė savo draugą. Nors jau buvo šešta, bet aušti turėjo ne 
anksčiau kaip už trijų valandų. Henris patamsyje ėmė ruošti pusryčius, o Bilis suvyniojo 
antklodes ir ėmė tvarkyti roges. 

- Klausyk, Henri, - staiga paklausė Bilis, - kiek, sakei, mes turime šunų? 

- Šešis. 

- Netiesa, - triumfuojančiu balsu pareiškė Bilis. 

- Vėl septyni? - nusišypsojo Henris. 

- Ne, penki, vieno nebėra. 


-Po velnių! - sušuko Henris įtūžęs, palikdamas verdančius pusryčius ir eidamas skaičiuoti 
šunų. 

- Teisingai, Bili, - užbaigė jisai. - Dručkio nebėra. 

- Dingo, lyg žemę būtų prasmegęs. Kažin ar sugrįš? 

- Maža vilties, - tarė Henris. - Jie jį gyvą prarijo. Galvą guldau, kad ryjamas jis dar kaukė tų 
prakeiktųjų gerklėse! 

- Jis visad buvo kvailas šuo, - tarė Bilis. 

- Bet ir baisiausiai kvailas šuo nebus toks kvailas, kad šitaip pražūtų. - Jis apžvelgė visus 
likusius šunis įgudusiomis akimis, kurios tuoj pat įvertina ryškiausias gyvulio savybes. -Einu 
lažybų, kad nė vienas šitų taip nepadarys. 

- Jų nė su pagaliu nuo ugnies nenuvarysi, - sutiko Bilis. - Man jau seniai atrodė, kad 
Dručkis kažkoks keistas šuo. 

Tai buvo nekrologas šiaurės kely žuvusiam šuniui - nė kiek ne prastesnis už daugelio kitų 
šunų bei Žmonių. 


II VILKĖ 


Pavalgę pusryčius ir pririšę prie rogių kuklią stovyklos mantą, vyrai atsisveikino su jaukiu 
laužu ir leidosi į tamsą. Beregint pasigirdo siaubingas liūdnas staugimas, kuris aidėjo tamsoje 
ir šaltyje, atsiliepdamas iš visų pusių. Pašnekesys nutrūko. Devintą valandą išaušo. Paskui 
dangus pietuose kiek paraudo ir parodė, kad ten žemės kraštas stovi tarp vidudienio saulės ir 
šiaurės pasaulio. Bet rausvumas greitai blėso. Pilka dienos šviesa truko iki trečios valandos, 
kol pagaliau ir ji išblėso, ir juodas Arktikos nakties gaubtas pridengė vienišą ir tylų kraštą. 
Sutemus ir kairėj, ir dešinėj, ir užpakaly juos sekantis staugimas ėmė artėti, ir kartais tiek 
priartėdavo, jog bėgantys šunys imdavo blaškytis, panikos apimti. Kartą, po tokio išgąsčio 
priepuolio, kai Henriui vėl pavyko įstatyti šunis į viržius, Bilis tarė: 

- Norėčiau, kad jiems pavyktų sumedžioti kokį nors laimikį ir jie paliktų mus ramybėj. 

- Tikrai labai erzina nervus, - pritarė Henris. 

Daugiau jiedu nesikalbėjo, kol įrengė stovyklą. 

Henris pasilenkęs dėjo ledą į verdantį puodą su pupomis, kai staiga išsigando, išgirdęs 
smūgių garsus, Bilio šūksnį ir niršų bei skausmingą šunų urzgesį. Atsitiesęs jis dar spėjo 
pamatyti kažkokį neaiškų pavidalą, tolstantį per sniegą į tamsos prieglobstį. Paskui jis pamatė 
Bilį, kuris lyg džiūgaudamas, lyg nusiminęs stovėjo tarp šunų, laikydamas vienoj rankoj storą 
lazdą, o antroj -rūkytos lašišos uodegą. 

- Nutvėrė pusę, - pasakė jis, - bet aš jam vis dėlto gerokai uždrožiau. Girdi, kaip kaukia? 

- Kaip jis atrodė? - paklausė Henris. 

- Negalėjau įžiūrėti. Bet turėjo keturias kojas, snukį, ir buvo panašus į šunį. 

- Tuomet, man rodos, prijaukintas vilkas. 

- Po velnių tokį prijaukinimą, jei jis ateina šėrimo metu ir pačiumpa žuvies gabalą. 

Tą naktį po vakarienės jiedu sėdėjo ant pailgos dėžės ir rūkė pypkes, o žibančių akių žiedas 
susispaudė dar glaudžiau. 

- Norėčiau, kad jie užtiktų kur nors briedžių bandą ar šiaip ką nors, pasitrauktų ir paliktų 
mus ramybėj, - tarė Bilis. 

Henris sumurmėjo kažką nelabai maloniai, ir apie ketvirtį valandos jiedu sėdėjo tylėdami, - 
Henris žiūrėjo įsmeigęs akis į ugnį, o Bilis į žiedu apsupusias akis, degančias tamsoje kitapus 
laužo. 

- Norėčiau, kad šią valandėlę būtume netoli Makgario, - vėl pradėjo jis. 

- Užsičiaupk ir baik tuos savo norėjimus bei kranksėjimus, - supyko Henris. - Tave rėmuo 
graužia, todėl ir erzėji. Išgerk šaukštą sodos -bemat pasveiksi ir vėl būsi malonus keliadraugis. 

Rytą Henrį pažadino smarkūs keiksmai, pasipylę iš Bilio lūpų. Henris pasirėmė alkūnėmis 
ir pamatė savo draugą, stovintį šunų tarpe, šalia išblėsusio laužo, beskėtriojantį rankomis, 
pykčio iškreiptu veidu. 

- Ei! - sušuko Henris. - Kas atsitiko? 

- Šoklys pabėgo, - pasigirdo atsakymas. 

- Negali būti. 


- Sakau, kad pabėgo. 

Henris iššoko iš po antklodžių ir pribėgo prie šunų. Jis atidžiai juos suskaičiavo ir kartu su 
savo draugu ėmė keikti tyrų galybes, kurios pagrobė iš jų dar vieną šunį. 

- Šoklys buvo stipriausias būrio šuo, - pagaliau tarė Bilis. 

-Ir jis visai nebuvo kvailas, - pridūrė Henris. Tai buvo antrasis nekrologas. Nusiminę jie 
pavalgė pusryčius ir pakinkė į roges keturis likusius šunis. Ši diena niekuo nesiskyrė nuo 
praėjusiųjų. Vyrai tylėdami plūkėsi sukaustyto pasaulio paviršiumi pirmyn. Tylą drumstė vien 
staugiantys persekiotojai, kurie nematomai sekė jų pėdomis. Pavakary, beveik tuoj popiet, 
stūgavimas, vijikams savo papratimu prislinkus arčiau, ėmė garsėti. Šunys vėl pradėjo 
nerimauti ir baimintis, blaškytis, painiodami pavalkčius, o tai dar labiau slėgė abu vyrus. 

- Štai, dabar jau nepabėgsit, kvaili sutvėrimai, - tarė patenkintas Bilis tą vakarą, baigęs 
darbą. Henris paliko ruošiamą vakarienę ir priėjo pažiūrėti. Jo draugas pririšo šunis ne 
paprastai, o indėniškai - su branktais. Kiekvienam šuniui ant kaklo jis pririšo po odinį diržą. 
Prie jo, taip arti, kad šuo nepasiektų dantimis, jis pririšo storą keturių ar penkių pėdų ilgio 
branktą. Antrąjį brankto galą diržu pririšo prie žemėn įkalto kuolo. Šuo negalėjo pragraužti 
diržo prie kaklo, o branktas trukdė jam pasiekti diržą, esantį kitame lazdos gale. Henris 
linktelėjo galvą. 

- Tai vienintelis būdas sulaikyti Vienausį, - tarė jis.- Jis perkanda diržą taip dailiai, kaip 
peiliu, tik dar greičiau. Ryt rytą jie visi bus čia, matysi. 

- Einu lažybų, kad bus, - patvirtino Bilis.- Jei kurio trūks, rytą negeriu kavos. 

- Jie žino, kad mes neturim šovinių, - tarė Henris, rodydamas į spindintį žiedą, supantį juos 
iš visų pusių.- Jei galėtume paleisti į juos porą šūvių, jie pasidarytų gerokai pagarbesni. 
Kiekvieną naktį jie ateina vis arčiau. Prisidenk akis nuo laužo ir gerai pažvelk - štai tenai. Ar 
matai šitą? 

Kurį laiką abu vyrai stebėjo neaiškių pavidalų judesius už laužo apšviesto rato. Atidžiai 
žiūrint į tamsoj žėrinčias akis, po kiek laiko imdavo ryškėti ir paties žvėries kontūrai. Kartais 
net būdavo matyti, kaip tie pavidalai pereidavo iš vienos vietos į kitą. 

Vyrų dėmesį patraukė šunys. Vienausis inkšdamas ir cypdamas veržėsi tamsos link, 
kartkartėmis vis bandydamas pragraužti dantimis branktą. 

- Pasižiūrėk į aną, Bili, - sušnabždėjo Henris. 

Laužo apšviestas, skersomis sėlino į šunį panašus žvėris. Jis ėjo nepasitikėdamas, nors ir 
drąsiai, atidžiai stebėdamas žmones, bet visą dėmesį nukreipęs j šunis. Vienausis veržėsi, kiek 
leido branktas, svetimojo link ir garsiai inkštė. 

- Neatrodo, kad tas kvailys Vienausis per daug bijotų, - tyliai tarė Bilis. 

-Tai vilkė, - pašnibždom atsakė Henris, - dabar aišku, kodėl Dručkis ir Šoklys dingo. Ji yra 
gaujos masalas. Ji išvilioja šunį, o paskui visi puola jį ir sudrasko. 

Spragtelėjo ugnis. Garsiai dunkstelėjęs, nuvirto nuodėgulis. Išgirdęs tai, keistasis žvėris 
šoko atgal į tamsą. 

- Henri, aš manau...- pareiškė Bilis. 

- Ką manai? 

- Manau, kad kaip tik jį aš pavaišinau lazda. 

- Nėra nė mažiausios abejonės, - atsakė Henris. 

-Ir dar pasakysiu tau, - tęsė Bilis, - jog šito žvėries įpratimas prie laužo yra kažkoks 
įtartinas ir Maurus. 

-Jis išmano daug daugiau, negu save gerbiąs vilkas privalėtų išmanyti, - pritarė Henris, - 
Vilkas, sugebąs ateiti šunų maitinimo metu, turi patyrimą. 

- Senis Vilenas turėjo šunį, kuris pabėgo su vilkais, - garsiai svarstė Bilis.- Man būtų 
pravartu tai prisiminti. Aš nušoviau jį briedžių ganyklose už Litl Stiko, kur jis buvo atėjęs 
drauge su vilkų gauja. Ir senis Vilenas verkė kaip vaikas. Trejus metus nebuvau jo matęs, sakė 
jis. Visą laiką tasai gyvenęs su vilkais. 

- Teisybe sakai, Bili. Tas vilkas yra šuo, ir jis daug kartų yra ėdęs žuvį iš žmogaus rankų. 

-Ir jei tik man pasitaikys proga, iš to vilko ar šuns liks mėsa, - pareiškė Bilis.- Daugiau 
nebegalime prarasti šunų. 

- Bet tu turi tik tris šovinius, - atsakė Henris. 

- Aš palauksiu, kol tikrai galėsiu pataikyti, - tarė Bilis. 

Rytą Henris pakurstė ugnį ir, draugui knarkiant, išvirė pusryčius. 


- Tu taip puikiai miegojai, - tarė jam Henris, keldamas jį pusryčių, - kad pagailėjau žadinti. 
Bilis dar mieguistas ėmė valgyti. Jis pastebėjo, kad jo puodelis tuščias ir buvo besiekiąs 
kavinuko. Bet kavinukas stovėjo šalia Henrio, ir jis negalėjo pasiekti. 

- Klausyk, Henri, - tarė jis švelniai, - ar tu kartais nepamiršai ko nors? Henris atidžiai 
apsižvalgė ir papurtė galvą. Bilis pakėlė tuščią puodelį. 

- Tu negauni kavos, - pareiškė Henris. 

- Išbėgo??- susirūpinęs paklausė Bilis. 

- Ne. 

- Manai, kad kava kenkia mano virškinimui? 

- Ne. 

Bilio veidas paraudo iš pykčio. 

- Tada labai norėčiau, kad paaiškintum, kaip čia yra, - tarė jis. 

- Stipruolio nebėra, - atsakė Henris. 

Neskubėdamas,kaip žmogus, pasiruošęs sutikti nelaimę, Bilis pasuko galvą ir nesikeldamas 
suskaičiavo šunis. 

- Kaip tai atsitiko?- paklausė jis abejingai. Henris gūžtelėjo pečiais. 

- Nežinau. Turbūt, Vienausis pergraužė jam diržą. Pats tai jis negalėjo. 

- Prakeiktas padaras.- Bilis kalbėjo svariai ir iš lėto, neparodydamas nė krislelio to pykčio, 
kuris virė jo viduje.- Pats negalėjo išsilaisvinti, tai nors Stipruoliui pergraužė diržą. 

- Na ką gi, Stipruolis bus jau baigęs savo vargus,dabar jis šuoliuoja per laukus, virškinamas 
kokių dvidešimties vilkų pilvuose, - pasigirdo iš Henrio lūpų nekrologas paskutiniam 
prarastam šuniui.- Išgerk kavos, Bili. 

Bet Bilis papurtė galvą. 

- Gerk, - siūlė Henris, keldamas kavinį. 

Bilis pastūmė savo puodelį.- Būčiau tuščias plepys, jei gerčiau. Sakiau, kad negersiu, jei 
nebus šuns, tai ir negersiu. 

- Baisiai puiki kava, - gundė Henris. 

Bet Bilis buvo neperkalbamas ir valgė sausą maistą, lydėdamas kiekvieną kąsnį tyliais 
keiksmais Vienausiui už iškrėstą niekšybę. 

- Šiąnakt pririšiu juos taip, kad negalės pasiekti vienas antro, - tarė Bilis prieš iškeliaujant 
Nukeliavus kokį šimtą jardų, Henris, kuris ėjo pirmas, pasilenkė ir pakėlė kažkokį daiktą, į 
kurį atsitrenkė pašliūža. Buvo tamsu, ir jis nieko nematė, bet paėmęs iš karto pažino, kas tai. 
Jis metė tą daiktą atgal, jog šis, atsitrenkęs į roges, ir keletą kartų pašokėjęs, užkliuvo už Bilio 
pašliūžų. 

- Gal tau pravers, - tarė Henris. 

Bilis šūktelėjo. Tai buvo visa, kas liko iš Stipruolio, - branktas, prie kurio jis buvo pririštas. 

- Surijo su visu kailiu, - pareiškė Bilis.- Branktas švarutėlis, diržai suėsti iš abiejų galų. Jie 
pasiutusiai išalkę, Henri, ir mes patys atiteksim jiems, nebaigę šios kelionės. 

Henris atšiauriai nusijuokė. 

- Lig šiol vilkai manęs taip dar niekad nesekiojo, bet aš esu patyręs daug sunkesnių 
valandų ir likau sveikas. Reikia šio to daugiau, negu saujos įkyrių padarų tavo nuolankiam 
tarnui sudoroti, brolyti. 

- Nežinau, nežinau, - sumurmėjo Bilis dvejodamas. 

- Nebijok, sužinosi, kai atvyksim į Makgarį. 

- Nesu per daug entuziastiškai nusiteikęs, - nesiliovė Bilis. 

- Tu nesveikas, - štai kur šuo pakastas, - pareiškė Henris.- Tau būtinai reikia išgerti chinino 
ir, kai tik pasieksim Makgarį, surasiu tau gerą dozę. 

Bilis sumurmėjo, nesutikdamas su diagnoze, ir nutilo. Diena buvo panaši į praėjusias. 
Prašvito devintą valandą. Dvyliktą nematoma saulė sušildė pietų horizontą; paskui prasidėjo 
pilka nejauki popiečio prieblanda, kuri po trijų valandų turėjo virsti naktimi. Pačiame 
šviesume Bilis ištraukė 1š rogių šautuvą ir tarė: 

- Tu važiuok pirmyn, Henri, o aš einu apsidairyti. 

- Verčiau neatsitrauk nuo rogių, - prieštaravo jo bendrakeleivis.- Turi tik tris šovinius, ką 
žinai, kas gali atsitikti? 

- Kas dabar karksi? - paklausė Bilis triumfuodamas. 


Henris, nieko nesakydamas, nusivarė pirmyn, bet vis dirsčiojo atgal į pilką tuštumą, kurioje 
dingo iš akių jo draugas. Po valandos, kirsdamas vingius, kuriuos turėjo daryti rogės, Bilis 
pasivijo. 

-Jie bėga, plačiai išsisklaidę, - tarė jis, - neatsilikdami nuo mūsų, bet tuo pat metu 
ieškodami grobio ir kitur. Matai, dėl mūsų jie visiškai tikri, tik žino, jog teks kiek palaukti, kol 
galės mus suryti. Tuo tarpu suėda radę ką tinkamo kelyje. 

- Tu manai, kad jie dėl mūsų yra tikri ?- reikšmingai paklausė Henris. Bet Bilis neatsakė. 

- Aš mačiau kai kuriuos. Jie baisiai sulysę. Manau, kad be Dručkio, Šoklio ir Stipruolio jie 
ištisas savaites nė kąsnio nėra paragavę; daugelis jų neilgai tetvers. Vieni kaulai. Šonkauliai 
styro kaip skalbimo lentos, o pilvai tiesiog prie nugarkaulio prilipę. Žinai, jie galutinai 
nusiminę. Jeigu pasius, tada laikykis, brolyti! 

Po kelių minučių Henris, dabar žingsniuojantis paskui roges, atkreipdamas draugo dėmesį, 
tyliai švilptelėjo. Bilis atsisuko, paskui ramiai sustabdė šunis. Užpakaly jų, aplenkdamas 
paskutinį posūkį, visiškai atvira vieta pasaliai risnojo kažkoks gauruotas žvėris. Nuleidęs nosį 
prie pat žemės, jis risnojo kažkokia ypatinga, sliuogte sliuogiančia lengva bėgsena. Kai jie 
sustojo, sustojo ir jis ir, pakėlęs galvą, ėmė atidžiai juos stebėti, virpančiomis šnervėmis 
uosdamas kvapą. 

- Vilkė, - tarė Bilis. 

Jis aplenkė sugulusius ant sniego šunis ir priėjo prie savo draugo šalia rogių. Jie žiūrėjo į tą 
keistą žvėrį, kuris per ištisas dienas juos persekiojo ir jau sunaikino pusę šunų kinkinio. 

Atidžiai patyrinėjęs, žvėris pabėgėjo keletą žingsnių pirmyn. Paskui vėl, kelis kartus, kol 
pagaliau atsidūrė bemaž per šimtą jardų nuo jų. Tada stabtelėjo netoli eglių guoto ir, iškėlęs 
galvą, akimis ir uosle tyrė jį stebinčius vyrus. 

Jis žiūrėjo į juos kažkokiu keistu ilgesingu žvilgsniu visai kaip šuo, bet tame ilgesy nebuvo 
jokio šuns prieraišumo. Tai buvo tik bado sukeltas ilgesys, kraugeriškas kaip jo iltys ir 
nuožmus kaip šis baisus speigas. 

Kaip vilkas jis atrodė per didelis, iš jo sulysusio kūno galima buvo spręsti, jog tai pats 
didžiausias visos jo veislės žvėris. 

- Beveik dviejų su puse pėdu aukščio ties mentėmis, - pastebėjo Henris.- Ir kertu lažybų, 
kad ne mažiau kaip penkių pėdų ilgio. 

- Keistoko plauko, jei tai vilkas, - tarė Bilis.- Niekad nesu matęs raudono vilko. Man 
atrodo, kad jis beveik cinamono spalvos. 

Žvėris, žinoma, nebuvo cinamono spalvos. Jo kailis buvo tikro vilko. Pagrindinė spalva 
buvo pilka, tik šalia jos buvo dar kažkoks apgaulingas rusvas atspalvis, kuris čia išryškėdavo, 
čia vėl išnykdavo ir atrodė it kažkokia regėjimo iliuzija; štai žiūrėk - pilkas, aiškiai pilkas, o 
paskui kažkoks rusvas atspalvis ir raibuliavimas, kurio įprastiniais žodžiais negalėjai nusakyti. 

- Tikras rogių šuo, - tarė Bilis. - Nenustebčiau, jei staiga suvizgintų uodegą. 

- Ei tu, gauruočiau!- šūktelėjo jis. - Eik šen! 

- Nelabai tavęs bijo, - nusijuokė Henris. 

Bilis grūmodamas pagrasė ranka ir garsiai suriko, bet žvėris nė kiek neišsigando. Jie tik 
pastebėjo, kad jis pasidarė daug budresnis ir visą laiką žiūrėjo į juos su nuožmiu godumu, 
sukeltu bado. Jie buvo mėsa, o jis buvo alkanas, ir, be abejo, būtų šokęs prie jų ir suėdęs, jei 
tik būtų užtekę drąsos. 

- Klausyk, Henri, - tarė Bilis, nejučiomis pritildęs balsą ir kalbėdamas kone pašnibždomis. - 
Mes turime tris šovinius. Bet čia pataikymas tikras. Neprašausiu. Juk jis jau nuviliojo tris 
mūsų šunis, kiek galima kentėti? Kaip manai? 

Henris pritardamas linktelėjo galvą. Bilis atsargiai ištraukė iš rogių šautuvą. Jis jau kėlė jį 
prie peties, bet taip ir paliko. Nes tą pat akimojį vilkė šoko šalin nuo tako į eglių guotą ir 
dingo. Vyrai pasižiūrėjo vienas į antrą. Henris ilgai ir reikšmingai švilptelėjo. 

- Turėjau iš anksto žinoti, - garsiai priekaištavo sau Bilis, dėdamas atgal šautuvą. - Juk toks 
vilkas, kuris geba atsirasti šunų tarpe tuo metu, kai juos šeri, be abejo, išmano ir apie šaudymo 
prietaisus. Dabar aš tau drąsiai sakau, Henri - visi mūsų vargai per jį. Jeigu ne ji, mes dabar 
turėtume šešetą šunų, o ne trejetą. Nieko, ne aš būsiu, jei jos nenudėsiu. Ji gudri, atviram lauke 
jos nenušausi, bet aš patykosiu, pamatysi. Ne aš, jei nenušausiu. 

- Tik nenuklysk per toli, - įspėjo Henris. - Jei ta gauja sumanytų pulti, tavo trys šoviniai 
reikštų tiek, kiek trys dervos samčiai pragare. Žvėrys velniškai išalkę, Bili, ir kartą puolė, gyvo 


tavęs tikrai nepaleistų. 

Tą naktį jie sustojo anksti. Trys šunys negalėjo taip greit ir taip ilgai traukti rogių, kaip šeši, 
ir jau buvo aiškiai matyti, jog jie visai neteko jėgų. Vyrai nuėjo anksti miegoti, tik prieš tai 
Bilis pririšo šunis taip, kad jie nepasiektų vienas antro diržo. 

Bet vilkai pasidarė įžūlesni, ir vyrai turėjo keletą kartų keltis iš miego. Vilkai prislinkdavo 
taip arti, kad šunys, baimės apimti, ėjo iš proto, ir reikėdavo vis kurstyti ugnį, kad tie 
akiplėšiški žvėrys nedrįstų pulti. 

- Esu girdėjęs jūreivius pasakojant, kaip rykliai seka laivą, - tarė Bilis, kai, pakurstęs ugnį, 
rangėsi po antklode. - Tie vilkai tikri sausumos rykliai. Jie išmano savo reikalus geriau už mus 
ir ne veltui seka mūsų pėdomis. Jie tikisi suėsti mus. Jie tikri, Henri, kad suės mus. 

- Tu jau beveik suėstas, jei šneki apie tai visą laiką, - šaižiai atkirto Henris. - Tas, kuris bijo 
gauti, vis tiek gaus. Jei ir toliau taip darysi, tai gali sakyti, kad esi žuvęs. 

- Jie sudorojo truputį geresnius vyrus, negu tu ir aš, - atsakė Bilis. 

-Liaukis vieną kartą karksėjęs. Nebegaliu klausytis. Henris piktai nusisuko į kitą pusę, bet 
labai nustebo, kad Bilis nepadarė to paties. Tai Biliui nebuvo įprasta, nes paprastai kandūs 
žodžiai jį lengvai supykindavo. Henris ilgai prieš užmigdamas apie tai galvojo, o kai vokai 
ėmė merktis, jis jau snausdamas mintyse nutarė: -Nėra abejonės, kad Bilis nukabino nosį. 
Reikės rytoj jį pralinksminti. 


III ALKIO ŠAUKSMAS 


Diena prasidėjo sėkmingai. Naktį nedingo nė vienas šuo, ir vyrai Žžvaliai iškeliavo į tylą, 
tamsą ir šaltį. Bilis atrodė jau užmiršęs praėjusios nakties pranašavimus ir netgi ėmė žaisti su 
šunimis, kai jie vidurdienį nelygioje vietoje apvertė roges. Viskas susipainiojo. Rogės apvirto 
ir įstrigo tarp medžio kamieno ir didelės uolos, ir, norėdami išbristi iš tos raizgalynės, jie 
turėjo iškinkyti šunis. Tuo metu, kai abu vyrai, pasilenkę prie rogių, bandė jas pakelti, Henris 
pastebėjo bėgantį tolyn Vienausį. 

- Šen, Vienausi! - suriko jis, atsistojęs ir atsigręžęs į šunį. 

Bet Vienausis, vilkdamas paskui save pakinktus, lėkė tolyn. O ten, sniege jų pramintoj 
provėžoj, jo laukė vilkė. Priartėjęs prie jos, jis staiga pasidarė atsargus. Ėmė slinkti pamažu, 
budriais bei smulkiais žingsniais, pagaliau visai sustojo. Jis stebėjo ją atidžiai, dvejodamas, 
nors ir gosliai. Ji tarytum šypsojosi, rodydama jam dantis, norėdama labiau prisimeilinti, negu 
išgąsdinti. Ji žengė keletą žingsnių link jo ir žaismingai stabtelėjo. Vis dar budrus ir atsargus, 
pastatęs uodegą ir ausis, aukštai iškėlęs galvą, Vienausis artinosi prie jos. 

Jis mėgino su ja apsiuostyti, bet ji žvitriai ir droviai pasitraukė į šalį. Kiekvieną kartą, kai 
jis mėgindavo priartėti, ji tuoj pasitraukdavo. Žingsnis po žingsnio, ji viliojo jį pavojun, toliau 
nuo draugų - žmonių. Kartą kažkoks neaiškus įtarimas blykstelėjo jo sąmonėj, ir jis, atsukęs 
galvą, pažiūrėjo į apvirtusias roges, į savo jungo bendrus ir abu vyrus, kurie jį šaukė. Tačiau 
jei tokia mintis ir kilo jo galvoj, ją tuoj pat išsklaidė vilkė, kuri, prisiartinusi prie jo, uostinėjo 
jo nosį ir vėl droviai pasitraukė, jam dar nesuskubus priartėti. 

Staiga Bilis atsiminė turįs šautuvą. Bet jis buvo prislėgtas apvirtusių rogių ir, kol abu su 
Henriu pakėlė krovinį, Vienausis ir vilkė jau buvo per arti vienas prie kito, ir per toli nuo jų, 
kad būtų galima šauti. Vienausis suprato savo klaidą, bet buvo per vėlu. Nespėję dar suvokti 
priežasties, abu vyrai pamatė, kaip jis apsisuko ir ėmė bėgti atgal pas juos. Netrukus jie 
pastebėjo apie dešimt liesų pilkų vilkų, kurie, šuoliuodami per sniegą, artėjo įkypai, atkirsdami 
šuniui kelią prie rogių. 

Bemat dingo vilkės drovumas ir žaismingumas. Urgzdama ji puolė Vienausį. Jis mente 
nubloškė ją, ir, neturėdamas kur pasitraukti ir vis dar mėgindamas pasiekti roges, ėmė bėgti 
ratu. Vilkų vis daugėjo ir visi vijosi jį. Vilkė lėkė neatsilikdama ir buvo per vieną šuolį nuo 
Vienausio. 

- Kur tu eini? - staiga paklausė Henris, dėdamas draugui ranką ant peties. 

Bilis atstūmė ją. 

- Gana, - tarė jis. - Daugiau jie negaus nė vieno šuns. Aš turiu jį išgelbėti. 

Su šautuvu rankoje jis šoko į sniegtakio pakraščiu nutįsusius krūmus. Jo tikslas buvo 
aiškus. Laikydamas roges centru apskritimo, kuriuo bėgo Vienausis, Bilis ketino pasiekti patį 
apskritimą pirmiau už persekiotojus. Su šautuvu rankose dienos metu jis tikėjosi išgąsdinti 


vilkus ir išgelbėti šunį. 

- Atsargiai, Bili! - sušuko Henris įkandin. - Saugokis! Nerizikuok be reikalo! 

Henris atsisėdo ant rogių ir ėmė žiūrėti. Jam nebeliko daugiau kas veikti. Bilis jau buvo 
dingęs iš akių, bet jis matė, kaip tarp brūzgynų ir eglių guotų tai pasirodydavo tai vėl dingdavo 
Vienausis. Henris nusprendė, kad jo padėtis beviltiška. Šuo irgi aiškiausiai suprato pavojų, bet 
jis bėgo išoriniu ratu, o gauja suko viduriu - trumpesniuoju. Nebuvo jokios vilties, kad 
Vienausis tiek pralenktų savo persekiotojus, jog, dar jiems nepriartėjus, įstengtų prasmukti pro 
ratą ir pasiekti roges. 

Skirtingi bėgančiųjų keliai greitai artėjo į vieną tašką, Henris žinojo, kad kažkur tenai 
sniege, už medžių ir krūmų uždangos, vilkų gauja, Vienausis ir Bilis artėja į vieną vietą. Visa 
tai įvyko perdaug greitai, daug greičiau, negu jis to tikėjosi. Jis išgirdo šūvį, paskui dar du 
šūvius vieną po kito, ir suprato, kad Bilis liko be šovinių. Tą akimirksnį pasigirdo baisus 
urzgesys ir skalijimas. Jis pažino kupiną kančios ir baimės Vienausio kaukimą ir išgirdo tokį 
vilkų staugimą, iš kurio galima buvo spręsti, kad sužeistas kažkoks žvėris. Ir tai buvo viskas. 
Urzgimas liovėsi. Kaukimas nutilo. Tyla vėl apgaubė vienišus plotus. Jis ilgai sėdėjo rogėse. 
Nebuvo jokio reikalo eiti pažiūrėti, kas įvyko. Jis žinojo lyg tai būtų atsitikę jam matant. 
Staiga jis pašoko ir greitai ištraukė po virvėmis gulintį kirvį. Tačiau paskui vėl atsisėdo ir kurį 
laiką sėdėjo susimąstęs, o du likę šunys drebėdami gūžėsi prie jo kojų. 

Pagaliau jis sunkiai pakilo, tartum jo kūnas būtų netekęs liaunumo, ir ėmė kinkyti šunis. Jis 
persimetė per petį virvę ir drauge su šunimis ėmė tempti roges. Jie neilgai keliavo. Vos 
pradėjus temti, jis sustojo, stengdamasis paruošti kuo gausesnę malkų atsargą. Jis pašėrė šunis, 
išsivirė ir pavalgė vakarienę ir įsirengė guolį prie pat laužo. 

Bet jam nebuvo lemta tuo guoliu mėgautis. Nespėjus jam sumerkti akių, vilkai prislinko 
taip arti, jog tapo pavojingi. Norint juos pamatyti, jau nebereikėjo įtempti žvilgsnio. Jie siauru 
žiedu apsupo jį ir laužą, ir ugnies šviesoje jis aiškiai matė, kaip jie gulėjo, tupėjo, šliaužiojo 
ant pilvų į priekį ir slankiojo šen bei ten. Jie netgi miegojo. Jis matė, kaip, šen bei ten ant 
sniego susirangęs it šuo, miega vilkas, nors pats negalėjo sudėti akių. 

Jis sumaniai kurstė ugnį, žinodamas, kad tik ji saugo jo kūną nuo išalkusių ilčių. Abu jo 
šunys, prigludę čia pat iš abiejų pusių, glaudėsi prie jo, ieškodami globos, cypdami bei 
inkšdami, kartais beviltiškai urgzdami, jei kuris vilkas priartėdavo kiek labiau, negu jie buvo 
įpratę. Tais atvejais, kai šunys imdavo urgzti, visas apsupimo žiedas sukrusdavo, vilkai pašokę 
mėgindavo veržtis į priekį, sukeldami aplink ištisą urzgesio ir įnirtingo skalijimo audrą. Paskui 
ratas nurimdavo, ir čia vienur čia kitur vilkai vėl imdavo snūduriuoti. 

Bet žiedas be paliovos mažėjo ir artėjo prie jo. Labai pamažu, colis po colio, čia vienam 
vilkui, čia kitam pašliaužus Į priekį, žiedas siaurėdavo, kol pagaliau vilkai priartėdavo prie jo 
per šuolį. Tada jis griebdavo iš laužo nuodėgulius ir svaidydavo juos i gaują. Vilkai greit 
pasitraukdavo, piktai staugdami ir baimingai urgzdami, kai tiksliai paleistas nuodėgulis 
pataikydavo ir apsvilindavo per daug įsidrąsinusį. 

Išaušus rytui, Henris buvo nuvargęs, iškankintas nemigos. Jis dar su tamsa pavalgė 
pusryčius ir devintą valandą, kai įdienojus vilkų gauja atsitraukė, ėmėsi ilgomis nakties 
valandomis apgalvoto darbo. Prikirtęs jaunų medelių, jis pririšo juos aukštai tarp dviejų 
medžių ir įrengė pastolius. Kėlimui panaudojęs rogių virves ir pasitelkęs šunis, jis užtraukė 
karstą ant pastolių. 

-Jie pagrobė Bilį, mane irgi gali pagrobti, bet tavęs, jaunasis vyre, jie niekad nepasieks, - 
tarė jis, kreipdamasis į medkapyje pašarvotą žmogų. 

Paskui jis iškeliavo, o šunys noriai traukė palengvėjusias roges, nes ir jie suprato, kad tik 
atvykę į Makgario fortą, bus saugūs. Dabar vilkai juos drąsiai sekė, be jokios baimės bėgo 
risčia užpakaly ir iš abiejų rogių pusių, iškišę raudonus liežuvius, ir nuo kiekvieno judesio pro 
jų liesus šonus išsišaudavo šonkauliai. Jie buvo labai liesi: vien tik odos apvalkalas dengė jų 
kaulus ir į virves panašius raumenis, - tokie liesi, jog Henris stebėjosi, kaip jie dar gali bėgti ir 
nekrinta bejėgiai į sniegą. 

Jis nedrįso keliauti iki pat sutemų. Vidurdienį saulė ne tik sušildė pietų dangų, bet netgi 
balzganai auksiniu kraštu iškilo virš horizonto. Jam tai buvo geras ženklas. Dienos ėjo ilgyn. 
Saulė grįžo. Bet vos tik pranyko jos spindulių palaima, jis tuoj sustojo. Dar buvo likę kelios 
valandos pilkosios dienos šviesos ir niūrios prieblandos, ir visą tą laiką jis panaudojo 
ruošdamas didelę malkų atsargą. 

Atėjo naktis, o su ja drauge ir siaubas. Išalkę vilkai darėsi vis drąsesni, o Henrį marino 


miegas. Jis snaudė, sėdėdamas susigūžęs prie laužo, apsisupęs antklodėmis ir pasidėjęs tarp 
kelių kirvį, o iš abiejų pusių glaudėsi šunys. Kartą pabudęs, jis pamatė priešais save, ne toliau 
kaip per dvylika pėdų, didžiulį pilką vilką, didžiausią 1š visos gaujos. Net jam bežiūrint, žvėris 
pamažu nusirąžė lyg tingus šuo, žiovaudamas ir stebėdamas jį kaip šeimininkas, kuriam šitas 
žmogus tėra vien laukiamas patiekalas, kurį galės greit valgyti. 

Ir visa gauja buvo tuo įsitikinusi. Jis suskaičiavo per dvidešimt vilkų: vieni jų išalkę 
spoksojo į ji, o kiti ramiai miegojo sniege. Jie buvo jam panašūs į vaikus, susirinkusius prie 
paruošto stalo ir laukiančius, kada jiems bus leista pradėti valgyti. Ir jis buvo tas patiekalas, 
kurį jie valgys! Jis galvojo, kaip ir kada šita puota prasidės. 

Kraudamas į laužą malkas, jis pajuto labai branginąs savo kūną; anksčiau jis to niekad 
nejausdavo. Jis žiūrėjo į savo judančius raumenis, stebėjosi išmoningu pirštų mechanizmu. 
Laužo šviesoje jis pamažu lankstė pirštus, čia pavieniui, čia visus kartu, plačiai juos 
išskėsdamas arba vikriai, lyg ką čiumpant, vėl sugniauždamas. Jis tyrinėjo nagų formą, žnaibė 
pirštų galus, tai smarkiau, tai vėl švelniau, stebėdamas nervinius pojūčius. Jis žavėjosi viskuo, 
ir staiga pamilo šį savo jautrų kūną, kuris veikia taip puikiai, sklandžiai ir tobulai. Paskui 
išsigandusiu žvilgsniu pažvelgdavo į supantį laukiančių vilkų žiedą, ir jį it žaibas 
persmelkdavo mintis, kad šis nuostabus jo kūnas, ši gyva mėsa tėra tiktai rajų vilkų grobis, kad 
jie suplėšys ir sudraskys jį alkanomis iltimis, lygiai taip, kaip plėšydavo elnius ar triušius. Jis 
atsikvošėjo iš košmariško snaudulio ir pamatė prieš save rusvo plauko vilkę. Ji tupėjo sniege 
už kokių šešių pėdų ir godžiai žiūrėjo. Abu šunys cypė ir inkštė prie jo kojų, bet ji nekreipė į 
juos dėmesio. Ji žiūrėjo į vyrą, ir jis taip pat kurį laiką į ją žiūrėjo. Joje nebuvo nieko 
grasinančio. Ji žiūrėjo be galo ilgesingai, bet jis žinojo, kad tas ilgesys tik iš tokio pat 
begalinio alkio. Jis buvo maistas, ir jo vaizdas žadino joje skonio pojūčius. Jos snukis 
prasižiojo, seilės sruvo, ir ji, belaukdama skanaus kąsnio, laižė nasrus. . Jį nukrėtė baimės 
šiurpas. Jis greitai pasilenkė ir čiupo nuodėgulį, ketindamas sviesti į ją. Bet vos jam 
sukrutėjus, ji atšoko atgal į saugią vietą, ir jis suprato, kad ji įgudusi saugotis į ją mėtomų 
daiktų. Šokdama atgal, ji suurzgė ir iki pat šaknų parodė savo baltas iltis, ir nuo jos 
kraugeriško nė kiek nebe ilgesingo žvilgsnio jis sudrebėjo. Jis pažvelgė į nuodėgulį laikančią 
ranką, stebėdamas išmoningą jį laikančių pirštų jautrumą: kaip jie apsigniaužę iš visų pusių 
prisiderina prie šiurkščios pliauskos paviršiaus nelygumų ir kaip mažasis pirštas, atsidūręs 
pernelyg arti liepsnos, jautriai ir instinktyviai traukiasi nuo žalojančio karščio į nedegančią 
nuodėgulio vietą; ir tuo pat metu jam pasirodė, kad jis mato tuos pačius jautrius ir švelnius 
pirštus jau sutraiškytus ir sudraskytus baltųjų vilkės dantų. Jis niekad taip nemylėjo savo kūno, 
kaip dabar, kai jam išlikti buvo taip maža vilties. 

Visą naktį nuodėguliais jis vaikė išalkusią gaują. Ir kai jis netyčia užsnūsdavo, jį 
pažadindavo šunų cypimas ir urzgimas. Atėjo rytas, bet pirmąkart dienos šviesa nepajėgė 
išsklaidyti vilkų. Veltui jis laukė, kol jie pasitrauks. Vilkai tupėjo ratu ir nesitraukė nuo laužo, 
akiplėšiškai jį savindamiesi. Rytmečio šviesoje atgimusi jo drąsa vėl sumažėjo. 

Kartą Henris bandė iškeliauti. Bet vos tik jis pasitraukė nuo ugnies prieglobsčio, 
drąsiausias vilkų puolė jį; laimė, jo šuolis buvo per trumpas. Henris išsigelbėjo, atšokęs atgal, 
ir vilkas kaukštelėjo iltimis tik per šešis colius nuo jo šlaunies. Visa gauja sujudo, ėmė pulti, ir 
tik mėtydamas į visas puses nuodėgulius, jis nuvijo juos į deramą atstumą. Net ir dienos 
šviesoje jis nedrįso nutolti nuo laužo ir prisikirsti daugiau malkų. Už dvidešimties pėdų 
stūksojo didžiulė eglė. Paruošęs pustuzinį nuodėgulių priešams, jis pusę dienos triūsė, 
perkėlinėdamas laužą medžio link. Pasiekęs jį, jis apsidairė, kad nukirstų medį ta kryptimi, kur 
galima buvo rasti dar daugiau kuro. 

Naktis nesiskyrė nuo praėjusios, bet dabar jis jau nebepajėgė atsispirti miegui. Šunų 
urzgesys jau nebedarė jam jokio įspūdžio. Be to, jie urzgė visą laiką, ir jo atbukę ir mieguisti 
pojūčiai jau nebereagavo į jų pagarsėjusį urzgesį. Jis krūptelėjęs pabudo. Vilkė buvo prie jo 
arčiau nei per jardą. Jis nesąmoningai ištiesė ranką ir įgrūdo nuodėgulį tiesiai į jos pravirą 
urzgiantį snukį. Kaukdama iš skausmo, ji atšoko atgal, o jis, džiaugdamasis degančios mėsos ir 
svylančių plaukų kvapu, žiūrėjo, kaip ji, pabėgėjusi dvidešimt pėdų, purtė galvą ir įširdusi 
urzgė. 

Bet šį kartą prieš užsnūsdamas jis prisirišo prie dešinės rankos degantį pušinį pagalį. Vos 
užmigus, liepsna pažadindavo jį, svilindama ranką. Taip jis praleido kelias valandas. 
Pažadintas išvaikydavo nuodėguliais vilkus, pakurstydavo laužą ir vėl prisitaisydavo prie 
rankos pušinį nuodėguli. Viskas buvo gerai, bet vieną kartą jis per silpnai prisirišo pagalį ir, 


vos jo akims užsimerkus, pagalys nukrito. 

Jis sapnavo. Sapnavo, kad atkeliavo į Makgario fortą. Buvo šilta, jauku, ir jis lošė kribedžą 
su ūkvedžiu. Paskui jis sapnavo, kad fortą apgulė vilkai. Jie staugė prie pat vartų, ir kartais 
jiedu su ūkvedžiu liaudavosi lošę, norėdami pasiklausyti ir pasijuokti iš bergždžių vilkų 
pastangų patekti į vidų. Ir tada - toks keistas buvo sapnas - pasigirdo trenksmas. Durys 
atsilapojo. Jis matė vilkus plūstant į didelį forto kambarį. Jie šuoliais bėgo tiesiai į jį ir ūkvedį. 
Atsidarius durims, jų kaukimas pasidarė nepaprastai smarkus. Šitas kaukimas jį ir dabar 
vargino. Jo sapnas virto kažkuo kitu - jis pats nežinojo kuo; bet jį vis persekiojo tas 
nepaliaujamas staugimas. 

Staiga jis pabudo ir suprato, kad tai ne sapnas. Aplinkui buvo didžiausias urzgesys ir 
lojimas. Vilkai skubėjo prie jo, apsupę ratu, jau puolė. Vieno vilko iltys įsmigo jam į ranką. Jis 
nesąmoningai šoko į laužą ir tuoj pat pajuto aštrius koją draskančius dantis. Tada prasidėjo 
ugnies mūšis. Jo storos pirštinės kurį laiką gynė rankas nuo liepsnos, ir jis mėtė degančias 
žarijas į visas puses, kol laužas pavirto į ugnikalnį. 

Bet tai negalėjo ilgai tęstis. Jo veide nuo karščio iššoko pūslės, antakiai ir blakstienos 
apsvilo, kojoms pasidarė nepakenčiamai karšta. Su degančiais nuodėguliais abiejose rankose 
jis iššoko į laužo pakraštį. Vilkai pasitraukė. Šnypštė sniegas, krito žarijos ir kas kartą bėgąs 
vilkas, patrakusiai pašokdamas, prunkšdamas ir urgzdamas, primindavo, kad jis užmynė 
žaižaruojančią žariją. 

Sviedęs nuodėgulius į artimiausius priešus, jis įkišo rūkstančias pirštines į sniegą ir trypė, 
vėsindamas kojas. Šunų nebeliko, ir jis gerai žinojo, kad jie buvo patiekalas toje ilgai 
trunkančioje puotoje, kuri prieš kelias dienas prasidėjo Dručkio sudorojimu ir kad paskutinis 
patiekalas sekančią dieną bus jis pats. 

-Jūs manęs dar nesudraskėt! - suriko jis, kumščiu pašėlusiai grūmodamas alkaniems 
žvėrims. 

Išgirdęs jo balsą, ratas sujudo, kilo visuotinis urzgesys, o vilkė prisėlinusi sekė jį 
godžiomis akimis. 

Jis ėmė vykdyti naują kilusį sumanymą. Užkūrė laužą didžiuliu ratu ir pats susigūžė vidury 
ant savo guolio reikmenų, apsisaugodamas nuo tirpstančio sniego. Kai liepsna jį uždengė, 
smalsi gauja prisiartino prie pat laužo pažiūrėti, kas atsitiko su juo. Iki šiol jie negalėjo prieiti 
prie laužo, ir dabar, lyg šunys glaudžiu ratu jį apspitę, mirkčiojo, žiovavo ir rąžėsi sulysusiais 
kūnais toje neįprastoje šilumoje. Tada vilkė atsitūpė, pakėlė snukį aukštyn į žvaigždes ir ėmė 
staugti. Vienas po kito prie jos prisidėjo vilkai, ir pagaliau visa gauja, sutūpusi pakeltais į viršų 
snukiais, ėmė staugti iš alkio. 

Išaušo ir įdienojo.Laužas ėmė gesti. Malkos pasibaigė, ir reikėjo pasirūpinti naujų. Žmogus 
bandė išeiti iš ugninio rato, bet vilkai ištisa vilnimi pakilo jo pasitikti. Nuo mesto nuodėgulio 
jie atšokdavo šonan, nebe atgal. Veltui jis stengėsi juos nuvaryti. Kai netekęs vilties, 
sverdėdamas žengė atgal į ugnies rato vidų, vienas vilkas puolė jį, griebė, bet nepataikęs 
visomis keturiomis krito į žarijas. Siaubingai staugdamas ir urgzdamas, jis išropojo į sniegą 
atvėsinti letenų. 

Žmogus atsisėdo ant antklodžių ir susigūžė. Jo liemuo linko i priekį. Jo bejėgiai nusvirę 
pečiai, palinkusi ant kelių galva rodė, kad jis jau atsisakė kovoti. Kartais jis pakeldavo galvą 
pažiūrėti, kaip gęsta ugnis. Liepsnos ir žarijų ratas vietomis pertrūko ir atsirado išblėsusios 
spragos. Jos didėjo, liepsnos tarpai mažėjo. 

- Ką gi, dabar galite ateiti ir sudraskyti mane, - sumurmėjo jis. - Bet man tas pats, aš noriu 
miego. 

Kartą pabudęs, jis tiesiai prieš save išblėsusioj angoj pamatė i jį bespoksančią vilkę. Jis vėl 
pabudo, truputį vėliau, nors atrodė, kad prabėgo kelios valandos. Įvyko kažkokia paslaptinga 
permaina - tokia paslaptinga, kad jis visiškai išsiblaivė. Kažkas įvyko. Iš pradžių jis negalėjo 
suprasti. Paskui suprato. Nebebuvo vilkų. Liko tik ištryptas sniegas, liudijąs, kaip arti jie buvo 
jį apspitę. Miegas vėl traukė jį savo glėbin, galva sviro ant kelių, bet staiga jis pašoko. 

Buvo girdėti žmonių riksmas, rogių čiuožimas, pakinktų girgždėjimas ir nekantrus 
pakinkytų šunų skalijimas. Nuo upės vagos link stovyklos važiavo ketverios rogės. Pustuzinis 
vyrų apspito žmogų, kuris sėdėjo susigūžęs vidury blėstančio laužo. Jie purtė jį ir baksnojo, 
kad atsipeikėtų. Jis žiūrėjo į juos lyg girtas ir mieguistas murmėjo nesavu balsu: 

- Raudona vilkė... Ateidavo kai šerdavom šunis. Pirmiausia ji suėdė šunų maistą... Paskui 


suėdė šunis... Paskui Bilį... 

- Kur lordas Alfredas? - suriko jam į ausį vienas vyrų, šiurkščiai jį purtydamas. Jis lėtai 
papurtė galvą. 

- Ne, ji jo nesuėdė... Jis ilsisi medyje paskutinėje stovykloje. 

- Miręs? - sušuko vyras. 

-Dėžėje, - atsakė Henris. Jis piktai truktelėjo petį iš klausinėjančio vyro rankos. - Klausyk, 
palik mane ramybėje... Aš visai nusivariau... Labanakt visiems. 

Jo akys sumirksėjo ir užsimerkė. Smakras nusviro ant krūtinės. Nespėjus vyrams paguldyti 
jo ant antklodžių, šaltame ore pasigirdo knarkimas. 

Bet tai nebuvo vienintelis garsas. Tolumoje vos girdimai kaukė alkana vilkų gauja, kuri, 
praradusi žmogieną, leidosi medžioti kitos mėsos. 


ANTROJI DALIS 
I ILČIŲ KOVA 


Vilkė pirmoji išgirdo žmonių balsus ir pakinkytų šunų inkštimą ir ji pirmoji atšoko nuo 
užspeisto žmogaus blėstančio laužo vidury. Vilkai nelabai norėjo atsižadėti grobio, ir keletą 
minučių lūkuriavo, klausydamiesi naujų garsų, bet greitai ir jie šoko bėgti vilkės pėdomis. 

Gaujos priešaky bėgo didelis pilkas vilkas, - vienas vadų. Tai jis vedė gaują vilkės 
pėdomis. Tai jis įspėdamas urzgė arba kapojo iltimis jaunesniuosius gaujos vilkus, kai šie 
pasididžiuodami mėgindavo jį pralenkti. Tai jis pagreitindavo žingsnį, pasižiūrėjęs į vilkę, kuri 
lėtai risnojo sniegu. 

Ji leido jam bėgti greta, lyg tai būtų buvusi jų įprastinė padėtis. Jis neurzgė ir nepuolė jos, 
jei, padariusi šuolį, ji atsidurdavo pirma jo. Priešingai, atrodė, kad jis yra malonus jai — netgi 
perdaug malonus, kad tik jai įtiktų: tai jis taikstėsi bėgti greta jos, ir per daug prisigretinus, ji 
urgzdavo ant jo. Pasitaikius progai, ji net skaudžiai įdrėksdavo jam mentę. Bet jis nepykdavo. 
Tik atšokdavo į šalį, padarydavo kelis nerangius šuolius į priekį, panašus į sugėdintą kaimo 
vaikiną. 

Tai buvo vieninteliai jo nemalonumai, valdant gaują, bet vilkė turėjo dar ir kitų rūpesčių. 
Kitoje jos pusėje bėgo senas liesas vilkas, jau pražilęs ir su daugelio kovų randais. Jis bėgo jos 
dešinėj. Tai galima buvo paaiškinti tuo, kad jis turėjo tiktai vieną, būtent, kairiąją akį. Jis taip 
pat buvo linkęs glaustis prie jos ir priartėti tiek, kad jo randuotas snukis paliestų jos liemenį, 
mentę ar kaklą. Kaip ir savo draugui kairėje, į šį meilinimąsi ji atsakydavo dantimis, bet 
kuomet abu imdavo vienu metu gretintis prie jos ir šiurkščiai stumdyti, ji nuvydavo meilužius 
vikriais grybštelėjimais iš abiejų pusių ir, palikusi gaują, bėgdavo visu šuoliu pirmyn, 
stebėdama kelia. Tokiais atvejais abu jos draugai šiepdavo vienas antram iltis ir grėsmingai 
urgzdavo. Jie galbūtų kovoję, bet meilę ir varžybas reikėjo atidėti dėl svarbesnio gaujos 
reikalo - bado grėsmės. 

Kiekvieną kartą, kai senasis vilkas, pabūgęs aštrių vilkės dantų, staiga mesdavosi į šalį, jis 
susidurdavo mente su jaunu treigiu vilku, kuris bėgo jo dešinėje, aklosios akies pusėje. Šis 
jaunas vilkas jau buvo visiškai subrendęs, ir, lyginant su nusilpusia bei išbadėjusia gauja, jo 
jėga ir drąsa buvo didesnė už bendrą gaujos vilkų vidurkį. Vis dėlto jis bėgo senojo vienakio 
užpakaly, atsilikęs visa galva. Kai jis ryždavosi susigretinti (nors tai retai atsitikdavo), 
urzgesys ir taukšintys dantys priversdavo jį vėl atsilikti. Kartais jis, pamažu ir atsargiai 
atsilikęs, imdavo skverbtis tarp senojo vado ir vilkės. Tai sukeldavo net trigubą pasipiktinimą. 

Vilkei ėmus urgzti, senasis vadas staiga pasisukdavo ir puldavo treigį vilką. Ir pati vilkė 
retkarčiais puldavo. O kartais puldavo ir jaunasis vadas, bėgantis kairėje. Jaunasis vilkas, 
atsidūręs prieš trejas nuožmias iltis, staiga stabtelėdavo, atsitūpdavo ant užpakalinių kojų ir 
sumišimas priekyje visados sukeldavo sumišimą užpakalyje. Užpakaly bėgantys vilkai, 
susidūrę su treigiu, rodydavo savo nepasitenkinimą, kandžiodami jo užpakalines kojas ir 
šonus. Tai būdavo pavojinga, nes maisto trūkumas yra blogos nuotaikos šaltinis. Tačiau su 
neribotu jaunystės pasitikėjimu jis nesiliaudamas kartodavo tas pačias pastangas, nors 
susilaukdavo tik nemalonumų. 

Jei būtų buvę maisto, tuoj pat būtų atsiradus meilė, kovos, ir gauja būtų išsiskirsčiusi. Bet 


gaujos padėtis buvo beviltiška. Ilgai užtrukęs badas nukamavo juos. Ir bėgo jie žymiai lėčiau, 
negu paprastai. Užpakaly šlubčiojo silpnieji - labai jauni arba labai seni vilkai. Prieky bėgo 
stipriausieji. Bet vis dėlto jie labiau buvo panašūs į skeletus, negu į kūningus vilkus. Tačiau 
visų vilkų, išskyrus raišųjų, judesiuose nebuvo matyti nei įtampos, nei nuovargio. Jų tamprūs 
raumenys, atrodė, tryško neišsemiama energija. Kiekvieną it plieninio raumens judesį lydėjo 
kitas panašus judesys, dar vienas ir dar vienas, ir taip be paliovos. 

Tą dieną jie nubėgo daug mylių. Jie bėgo ištisą naktį, paskui dar vieną dieną, vis sušalusio 
bei negyvo pasaulio paviršiumi. Niekur jokios gyvybės ženklo. Jie vieni judėjo tuose 
didžiuliuose inertiškuose plotuose. Jie buvo vieninteliai gyvi padarai ir ieškojo kitų gyvų 
padarų, kad, juos suriję, galėtų palaikyti savo gyvybę. 

Daug žemumų, šlaitų ir mažų upelių slėnių teko jiems perbėgti, kol pagaliau rado tai, ko 
ieškojo. Jie užtiko elnius. Pirmiausia jie rado didelį patiną. Tai buvo mėsa ir gyvybė, 
nesaugoma paslaptingos ugnies bei svaidomų nuodėgulių. Jie pažinojo skeltas kanopas ir 
šakotus ragus, bet šį kartą buvo mažiau atsargūs bei kantrūs, negu paprastai. Kova buvo 
trumpa ir žiauri. Didžiulis patinas buvo apsuptas iš visų pusių. Jis badė juos ir triuškino 
kaukoles savo stambiomis kanopomis. Jis žalojo juos dideliais ragais ir trypė sniege. Bet jis 
buvo jau pasmerktas ir griuvo kartu su vilke, nuožmiai draskančia jo kaklą, o kiti apnikę rijo jį 
dar gyvą - pirm negu jis liovėsi kovojęs ir iš paskutiniųjų juos žudęs. 

Maisto buvo daug. Elnias svėrė virš aštuonių šimtų svarų, tad kiekvieniems 
keturiasdešimties vilkų gaujos nasrams teko po dvidešimt svarų mėsos. Bet, mokėdami labai 
ilgai pasninkauti, jie mokėjo ir gausiai ėsti, ir iš to puikaus žvėries, kuris dar tik prieš keletą 
valandų kovėsi su gauja, netrukus liko vien keletas išmėtytų kaulų. 

Dabar jie galėjo ilsėtis ir miegoti. Priėdus tarp jaunesniųjų patinų kilo ginčai ir vaidai, kurie 
truko kelias dienas ir baigėsi gaujos skilimu. Badas buvo nugalėtas. Vilkai dabar atsidūrė 
srityse, kur grobio netrūko, ir nors medžiojo dar visi drauge, bet būdavo atsargesni; vaikė 
elningas pateles arba senus raišus patinus, atkirsdavo juos nuo nedidelių bandų. Pagaliau atėjo 
diena, kai šitame grobiu pertekusiame krašte vilkų gauja skilo pusiau ir nubėgo skirtingomis 
kryptimis. Vilkė, jaunasis vadas, bėgantis jos kairėje, ir vienakis senis, - bėgantis dešinėje, 
nusivedė vieną gaujos dalį per Makenzės upę į rytų ežerų sritį. Kiekvieną dieną gaujos likučiai 
vis mažėjo. Poros, patinas ir patelė, nuolat apleisdavo gaują. Kartais ir vienišas patinas būdavo 
išvaromas aštrių varžovo dantų. Pagaliau liko tiktai keturi: vilkė, jaunasis vadas, vienakis ir 
išdidusis treigys. 

Vilkė per tą laiką pasidarė labai arši. Visi trys vilkės gerbėjai turėjo jos dantų žymes. 
Tačiau jie niekad neatsilygindavo jai tuo pačiu, niekad nesigynė. Jie atgręždavo jos žiauriems 
smūgiams savo mentes ir, vizgindami uodegas, bėgdami smulkia ristele, stengėsi numaldyti 
jos įnirtį. Bet rodydami jai vien švelnumą, vienas kitam jie buvo neapsakomai žiaurūs. Treigys 
pasidarė tiesiog ne;manomai įžūlus. Griebęs senio ausį iš tos pusės, kur šis neturėjo akies, 
perplėšė ją į skutelius. Nors pražilęs senis matė tik viena akimi, kovai su jaunyste ir drąsa jis 
pasinaudojo savo ilgų metų patyrimu ir išmintim. Jo prarastoji akis ir randuotas snukis rodė, 
kaip jis tą patyrimą įgijo. Laimėjęs daug kovų ir išlikęs gyvas, jis nė valandėlę neabejojo, ką 
jam reikia daryti. 

Kova prasidėjo garbingai, bet nesibaigė garbingai. Sunku būtų pasakyti, kuris būtų ją 
laimėjęs, jei ne trečiasis vilkas, kuris prisidėjo prie senojo, ir jie drauge, senasis ir jaunasis 
vadas, puolė išdidųjį treigį ir ėmė jį naikinti. Negailestingos buvusių jo draugų iltys draskė jį iš 
abiejų pusių. Dienos, kai jie visi drauge medžiojo, vaikė grobį ir kentėjo badą, buvo užmirštos. 
Visa tai liko praeityje. Dabar iškilo meilės reikalai - visados svarbesni ir žiauresni, negu 
maisto ieškojimas. 

O tuo tarpu vilkė, viso to kaltininkė, ramiai tupėjo ant užpakalinių kojų ir stebėjo. Ji netgi 
buvo patenkinta. Tai buvo jos diena, kuri ne dažnai pasitaiko, - diena, kai karčiai šiaušiasi, kai 
iltis kapoja ilųį arba drasko ir plėšo nugalėtojo mėsą - ir visa tai yra kova dėl jos. Ir treigys, 
kuris pirmą kartą pradėjo kovą dėl meilės, paaukojo savo gyvybę. Varžovai sustojo iš abiejų 
kritusiojo pusių. Jie godžiai žiūrėjo į vilkę, kuri šypsodama tupėjo sniege. Bet senasis vadas 
buvo prityręs, labai prityręs - kaip kovoje, taip ir meilėje. Jaunesnysis vadas pasuko galvą, 
norėdamas lyžtelti žaizdą, padarytą mentėje. Jo kaklo išlenkimas buvo atkreiptas į varžovą. 
Senis ir viena akimi pamatė puikią progą. Jis netikėtai puolė ir griebė iltimis už kaklo. 
Atsivėrė ilga gili žaizda. Dantys perkando didžiąją kaklo veną. Tada jis atšoko į šalį. 

Jaunasis vadas baisiai sustaugė, bet jo staugimas greitai pavirto sunkiu kosuliu. 


Kraujuodamas ir kosėdamas, jau visai pribaigtas, jis puolė senį ir pradėjo kovą, bet jo gyvybė 
nyko, kojos silpo, akys aptemo, kirčiai ir šuoliai vis silpnėjo. 

Vilkė visą laiką tupėjo ant užpakalinių kojų ir šypsojosi. Ji džiaugėsi šita kova, nes tai buvo 
meilės išreiškimas Tyruose, natūralaus pasaulio meilės tragedija - bet tragedija tik žūstantiems. 
Išlikusiems tai nebuvo tragedija, priešingai - įvykdymas ir išsipildymas. Kai jaunasis vadas jau 
gulėjo sniege ir nebejudėjo, Vienakis nuėjo prie vilkės. Jo judesiai buvo pergalingi, bet kartu ir 
atsargūs. Jis aiškiai tikėjosi būsiąs atstumtas ir labai nustebo, pamatęs, kad ji neurzgia ant jo ir 
nepyksta. Pirmą kartą ji maloniai jį pasitiko. Ji apsiuostė su juo ir netgi ėmė šokinėti aplink ir 
žaisti su juo, visai kaip mažas šunytis. Ir jis, nepaisydamas savo žilo plauko ir patyrimo bei 
išminties, elgėsi lygiai taip pat žaismingai ir net kvailiau. 

Buvo užmiršti nugalėtieji varžovai ir sniege krauju išrašyta meilės pasaka. Viskas buvo 
užmiršta amžinai. Tik vieną sykį Vienakis prisiminė tai, kai stabtelėjo lyžtelti savo džiūstančių 
žaizdų. Iš jo snukio išsiveržė urzgesys, šeriai ant kaklo ir menčių nejučiomis pasišiaušė, jis 
pats susigūžė šuoliui, mėšlungiškai įsikibęs nagais į sniegą, kad tvirčiau įsiremtų. Bet po 
valandėlės viskas užsimiršo, jis šoko paskui vilkę, kuri viliodama vedė jį per mišką. 

Paskui jie bėgo greta, lyg geri bičiuliai, kurie pagaliau suprato vienas kitą. Dienos slinko, 
jie nesiskyrė, drauge medžiojo, žudė ir drauge ėdė. Netrukus vilkė pasidarė nerami. Atrodė, 
kad ji kažko ieško ir negali surasti. Ją domino įdubimai po nuvirtusiais medžiais, daug laiko ji 
praleisdavo uostinėdama didesnius užsnigtus uolų plyšius arba išsikišusių skardžių olas. Visa 
tai seniui Vienakiui nebuvo įdomu, bet jis draugiškai ją lydėjo, o jei kurioj nors vietoj jos 
tyrinėjimai kiek ilgiau užtrukdavo, jis atsiguldavo ir laukdavo, kol ji sugrįš. 

Jie neužtrukdavo vienoje vietoje, o keliavo vis tolyn, kol pasiekę Makenzės upę, 
neskubėdami pasileido pasroviui, dažnai nuklysdami mažais į ją įtekančiais upeliais 
pasimedžioti maisto, bet visad sugrįždavo atgal prie upės. Kartais jie sutikdavo kitus vilkus, 
dažniausiai poromis, bet nė viena pusė nesisiūlydavo draugiškai bendrauti, nerodydavo jokio 
džiaugsmo susitikus, jokio noro susiburti. Keletą kartų jie sutiko ir vienišus vilkus. Tai būdavo 
patinai, ir jie atkakliai troško prisidėti prie Vienakio ir jo draugės. Tai pykindavo jį, ir kai 
vilkė, pasišiaušusi ir šiepdama dantis, atsistodavo greta jo, įkyrūs vieniši vilkai traukdavosi ir, 
pabrukę uodegas, leisdavosi toliau savo nuobodžion kelionėn. 

Vieną mėnesienos naktį, bėgdamas per tykų mišką, Vienakis staiga stabtelėjo. Jis pakėlė 
snukį ir, išplėtęs šnerves, ėmė uostyti orą. Jis pakėlė ir priekinę koją, panašiai kaip daro šunys. 
Nepatenkintas jis vis nesiliovė uodęs orą, stengdamasis atpažinti svetimą kvapą. Jo draugė tik 
kartą atsainiai uostelėjo ir nubėgo pirmyn, norėdama ir jį padrąsinti. Nors jis ir nusekė paskui 
ją, bet vis dar abejodamas, retkarčiais stabtelėdamas, stengdamasis geriau ištirti tuos 
perspėjančius kvapus. 

Ji atsargiai įslinko į didelės iš visų pusių medžiais apaugusios aikštės pakraštį. Kurį laiką ji 
stovėjo viena. Paskui ir Vienakis, kupinas budrumo, kiekvienam jo plaukui spinduliuojant 
begaliniu įtarimu, šliauždamas ir ropodamas, priartėjo prie jos. Jie stovėjo abu vienas šalia 
kito, stebėjo, klausėsi ir uostė. 

Jų ausis pasiekė besiriejančių ir besipjaunančių šunų garsai, skardūs vyrų šauksmai, dar 
skardesni besibarančių moterų balsai, retkarčiais graudus vaiko verksmas. Išskyrus didžiulius 
kailiais dengtų palapinių pavidalus, daugiau nieko kito nebuvo galima įžiūrėti, - tik judančių 
kūnų kartkartėmis užstojamą laužo liepsną ir lengvai į ramų orą kylančius dūmus. Bet jų 
šnerves pasiekė daugybė indėnų stovyklos kvapų, kurie nieko nereiškė Vienakiui, bet visi iki 
vieno buvo pažįstami vilkei. 

Vilkę apėmė keistas nerimas, ji uodė ir uodė, kas kartą su didesniu pasigėrėjimu. Bet 
senasis Vienakis abejojo. Jis sujudėjo, ketindamas eiti, tuo parodydamas savo nuogąstavimus. 
Ji pasisuko ir padrąsinamai bakstelėjo snukiu jam į kaklą, paskui vėl ėmė stebėti stovyklą. Jos 
išraiškoje vėl atsirado ilgesys, bet tai nebuvo anas alkanas ilgesys. Ji virpėjo, norėdama eiti 
pirmyn, būti prie laužo, rietis su šunimis, saugotis bei pasitraukti nuo neatsargių Žmogaus 
žingsnių. 

Vienakis, stovintis šalia jos, nekantravo. Pagaliau ją vėl apėmė anas nerimas, ir ji pajuto tą 
neatidėliotiną būtinumą surasti tai, ko ieškojo. Ji pasisuko ir pasileido į mišką — didžiausiam 
pasitenkinimui Vienakio, kuris nurisnojo truputį prieky, kol abu visai pasislėpė medžių 
priedangoj. 

Bėgdami tyliai it šešėliai mėnesienoj, jiedu užtiko taką. Abiejų nosys palinko prie pėdų 
sniege. Pėdsakai buvo visai švieži. Vienakis ėmė atsargiai bėgti pirmas, o jo draugė sekė 


paskui. Plačiai žengiančios jų kojų pėdos švelniai it aksomas lietė sniegą. Baltuojančioj 
tolumoj Vienakis pastebėjo šmėžčiojant kažką balta. Šiaip jo apgaulingas bėgimas tik atrodė 
lėtas, bet ir jis buvo niekai prieš tą greitį, kuriuo jis ėmė bėgti dabar. Priešais vyburiavo 
neryškus baltas lopelis, kurį jis ką tik aptiko. 

Jie bėgo siauru iš abiejų pusių jaunomis eglaitėmis nuaugusiu taku. Pro medžius, ten kur jis 
baigėsi, buvo matyti mėnulio nušviesta proguma. Senasis Vienakis greitai vijosi tą bėgantį 
baltą pavidalą. Šuolis po šuolio jis artėjo prie jo. Jau buvo čia pat. Dar vienas šuolis - ir jis 
suleis į jį dantis. Bet to šuolio nebuvo. Baltasis pavidalas pakibo aukštai ties jo galva ir pavirto 
spurdančiu sniego baltumo triušiu, kuris šoko virš jo ore fantastinį šokį ir nė karto nenutūpė. 

Vienakis, staigaus išgąsčio apimtas, prunkštelėjo ir atšoko atgal, paskui prisigūžė ir 
prigludo, grėsmingai urgzdamas ant to baisaus ir nesuprantamo padaro. Bet vilkė 
šaltakraujiškai atstūmė jį. Valandėlę pritūpusi, ji pašoko prie spurdančio triušio. Nors pašokėjo 
aukštai, bet ne tiek, kad pasiektų grobį, ir jos dantys kaukštelėjo nelyginant metalinės žnyplės. 
Ji pašoko dar kartą, paskui dar. Jos draugas pamažu pasikėlė ir stebėjo ją. Nepatenkintas jos 
nesėkmėmis, jis pats pašoko milžinišku šuoliu. Jo dantys nutvėrė triušį ir nutempė žemyn. Bet 
tuo pat metu šalia pasigirdo įtartinas traškėjimas, ir nustebęs jis pamatė linkstant jauną eglaitę, 
lyg ketinančią smogti jam. Jo nasrai paleido grobį ir, vengdamas nežinomo pavojaus, jis šoko 
atgal, iššiepęs iltis; gerklėje pasigirdo urzgesys, o nuo įtūžimo ir baimės pasišiaušė šeriai. Tuo 
metu medelis atsitiesė, ir triušis spurdėdamas vėl pakilo aukštyn. 

Vilkė supyko ir iš pykčio suleido iltis draugui į mentę, o jis išsigandęs ir nesuprasdamas šio 
naujo puolimo priežasties, žiauriai kirto atgal, iš baimės grybšteldamas jai už snukio. Ji tuo 
labiau nesitikėjo šito ir, urgzdama iš apmaudo, puolė jį. Tada jis suprato savo klaidą ir bandė 
prisigerinti, bet ji nesiliovė jį baudusi, ir jis, netekęs vilties permaldauti, sukosi ratu, slėp- 
damas galvą ir atsukdamas jos dantims pečius. 

O tuo tarpu ties jais aukštai ore suposi triušis. Vilkė atsitūpė sniege, o senas Vienakis, 
dabar labiau bijodamas savo draugės, negu paslaptingojo medelio, vėl pašoko, siekdamas 
pagauti triušį. Nusileisdamas su triušiu dantyse, jis stebėjo medelį, kuris, kaip ir anksčiau, 
nulinko prie žemės. Jis susigūžė, laukdamas smūgio, jo šeriai pasišiaušė, tačiau triušio iš dantų 
nepaleido. Bet smūgio nebuvo. Medelis taip ir liko palinkęs virš jo. Jam pajudėjus, judėjo ir 
medelis, ir jis urzgė ant jo pro suspaustus dantis; kai jis nejudėjo, nejudėjo ir medelis, ir jis 
nutarė, jog bus saugiau nejudėti. Tačiau šiltas triušio kraujas atrodė labai skanus. Bet draugė 
išgelbėjo jį iš tos keblios padėties. Ji atėmė iš jo triušį, ir, nors medelis grėsmingai siūbavo ir 
lingavo viršum jos, ramiai nugraužė triušio galvą. Staiga medelis išsitiesė ir daugiau jau 
nebegąsdino, stovėjo tiesus ir nejudąs, kaip jam gamta lėmė augti. Tada vilkė ir Vienakis 
surijo grobį, kurį paslaptingas medelis padėjo jiems pagauti. Jie rado dar daug pėdsakų ir takų, 
kur triušiai kybojo ore, ir nė vieno jų nepraleido, - vilkė vadovavo, o senasis Vienakis klusniai 
ją sekė ir mokėsi vogti iš spąstų grobį. Ateity jam buvo lemta tomis žiniomis pasinaudoti. 


II IRŠTVA 


Dvi dienas vilkė ir Vienakis sukiojosi apie indėnų stovyklą. Vienakis bijojo ir buvo 
pavargęs, bet stovykla masino jo draugę, ir ji nenorėjo pasitraukti. Tačiau kai vieną rytą 
netoliese pasigirdo šūvis ir kulka įsmigo į medžio kamieną tik per kelis colius nuo Vienakio 
galvos, jie ilgiau nedvejojo ir ilgais šuoliais pasileido bėgti pirmyn, palikdami pavojų už 
daugelio mylių. 

Bet jie bėgo neilgai - porą dienų. Vilkės noras surasti tai, ko ji ieškojo, dabar jau virto 
būtinybe. Ji labai pasunkėjo ir negalėjo labai greitai bėgti. Kartą, besivydama triušį, kurį 
pirmiau būtų sugavusi be jokio vargo, ji liovėsi persekiojusi ir atsigulė pailsėti. Vienakis priėjo 
prie jos, tačiau kai jis švelniai snukiu palietė jos kaklą, ji taip staiga ir piktai grybštelėjo 
dantimis, jog jis išvirto aukštielninkas ir, juokingai susirietęs, mėgino išvengti jos ilčių. Dabar 
ji buvo pikta kaip niekad anksčiau, bet ir jis pasidarė kur kas kantresnis bei atidesnis. Ir tada ji 
pagaliau surado tai, ko ieškojo. Jiedu bėgo aukštyn palei mažą upelį, kuris vasaros metu tekėjo 
į Makenzę, o dabar buvo užšalęs ir įšalęs iki pat uolėto dugno, - negyvas upelis, nuo pat 
ištakos iki Žiočių ištisai virtęs kieta balta mase. Vilkė sunkiai risnojo, o jos draugas bėgo 
prieky, gerokai ją pralenkęs, kai ji pastebėjo aukštą molio pakriaušę. Ji pasisuko ir nurisnojo 
jos link. Pavasario audros ir tirpstąs sniegas buvo išplovęs krantą ir vienoj vietoj siauroje 


įplaišoje išgraužęs mažą olą. 

Ji stabtelėjo prie olos angos ir atidžiai apžiūrėjo visą skardį. Paskui pabėgėjo skardžio 
papėde į vieną ir į antrą pusę iki tos vietos, kur iš lygumos kilo aukštyn visa jo kriaušinga 
masė. Grįžusi prie olos, ji pagaliau įlindo siauron landon. Beveik tris pėdas ji turėjo šliaužte 
nušliaužti, paskui ola ėjo platyn, aukštyn ir virto mažyte, bemaž šešių pėdų skersmens apskrita 
ertme. Jos galva beveik siekė olos viršų. Joje buvo sausa ir jauku. Ji kruopščiai apžiūrėjo 
viską, o Vienakis, tuo tarpu grįžęs atgal, stovėjo prie angos ir kantriai ją stebėjo. Ji panarino 
galvą, nuleidusi nosį kone iki pat žemės ir pakreipusi ją prie savo subruktų kojų, ir apsisuko 
keletą kartų vienoj vietoj, paskui nuvargusi atsiduso, kone sudejavo, susirietė, ištiesė kojas ir 
atsigulė, atsisukusi angos pusėn. Vienakis, iš susidomėjimo pastatęs ausis, juokėsi iš jos, ir ji 
matė, kaip geraširdiškai viksi jo gauruota uodega. Ji priglaudė smailas ausų viršūnėles prie 
galvos, jos snukis atsivėrė, liežuvis ištįso, - tai reiškė, kad ji gerai nusiteikusi ir viskuo 
patenkinta. 

Vienakis buvo alkanas. Nors jis atsigulė prie landos ir užmigo, bet jo miegas buvo 
neramus. Jis dažnai pabusdavo ir, pastatęs ausis, imdavo klausytis garsų, sklindančių iš to 
giedrojo pasaulio, kur balandžio saulės spinduliuose tviskėjo sniegas. Snausdamas jis 
išgirsdavo silpną nematomų vandens srovelių čiurlenimą, tada keldavosi ir įdėmiai 
klausydavosi. Saulė sugrįžo, ir visas bundantis šiaurės pasaulis sveikino ją. Viskas atgijo. Oras 
buvo pilnas pavasario, budo gyvybė po sniegu, medžių šakomis kilo syvai, o pumpurai 
sprogdino šalčio varžtus. Jis neramiai žvilgčiojo į savo draugę, bet ši nerodė jokio noro keltis. 
Jis pažvelgė į lauko pusę ir pamatė praskrendant pulkelį sniegenų. Jis jau norėjo stotis, bet, 
pažiūrėjęs į savo draugę, vėl atsigulė ir ėmė snausti. Jį pabudino įkyrus zvimbimas. Jis keletą 
kartų mieguistai brūkštelėjo letena per nosį. Paskui visai pabudo. Prie jo nosies zyzė uodas. 
Tai buvo didelis uodas, kuris visą žiemą ištūnojo, prišalęs prie sauso medžio kamieno, o dabar, 
saulės spindulių sušildytas, atgijo. Vienakis jau nebegalėjo ilgiau spirtis pasaulio šauksmui. 

Be to, jis buvo alkanas. Jis nušliaužė prie savo draugės ir paragino atsikelti. Bet ji tiktai 
suurzgė, ir jis išslinko vienas į skaisčių spindulių pasaulį; sniego pluta buvo jau sugurusi, eiti 
pasidarė daug sunkiau. Jis nubėgo aukštyn užšalusia upelio vaga, kur sniegas, medžių pavėsio 
dengiamas, dar buvo kietas ir krištolinis. Jis keliavo aštuonias valandas ir sugrįžo jau sutemus 
dar labiau išalkęs. Jis užtiko grobį, bet negalėjo jo sučiupti. Jis klimpo, murdydamasis 
tirpstančio sniego plutoj, o snieginiai triušiai lengvai slydo jo paviršiumi. 

Prie olos landos jam staiga kilo kažkoks įtarimas, ir jis stabtelėjo. Iš vidaus sklido keisti 
silpni garsai. Tai nebuvo jo draugės garsai, tačiau jie priminė jam kažką sena, žinoma ir 
artima. Jis atsargiai įšliaužė vidun, bet jį pasitiko grasus vilkės urzgimas. Jis nė kiek 
nesuglumo, nors paklausė ir arčiau nėjo; bet vis dėlto nesiliovė domėjęsis tais naujais garsais - 
tuo tyliu laibu inkštimu ir šnarpsėjimu. 

Jo draugė piktai perspėjo jį, ir jis paklusęs susirangė prie olos landos ir ten užmigo. Kai 
atėjo rytas ir blanki šviesa prasiskverbė irštvon, jis vėl panoro sužinoti tų šiek tiek pažįstamų 
garsų priežastį. Jo draugės perspėjančiame urzgesy skambėjo nauja gaida. Tai buvo pavydo 
gaida, ir todėl jis stengėsi laikytis deramo atstumo. Vis dėlto tarp jos kojų išilgai kūno jis 
pastebėjo prigludusius penkis keistus mažus gyvus gniužulėlius - labai silpnus, bejėgius, tyliai 
kniurzančius ir aklus. Jis nustebo. Tai atsitiko jau nebe pirmą kartą jo ilgame ir laimingame 
gyvenime. Daugelį kartų taip yra buvę, tačiau kiekvieną kartą jam tai būdavo didelė 
staigmena. 

Jo draugė neramiai žiūrėjo į jį, kartkartėmis suniurzgėdama, o kai kada, kai jai atrodydavo, 
jog jis per daug priartėjo, šis niurzgesys jos gerklėje virsdavo grasinančiu urzgėsiu. Ji 
neprisiminė, kad tėvas vilkas kada būtų ėdęs savo ką tik gimusius beginklius įpėdinius, bet jos 
instinktas, kuris visoms vilkėms motinoms pavaduoja patyrimą, sakė, kad tokių dalykų esama. 
Ta stipri baimė ir vertė ją neleisti Vienakiui prieiti per arti prie vaikų. Tačiau nebuvo jokio 
pavojaus. Senasis Vienakis ir pats jautė tą stiprų instinktą, paveldėtą iš visų vilkų tėvų. Jis 
negalvojo ir nesidomėjo juo. Visa tai glūdėjo kažkur pačioje jo būtybėje, ląstelėse. Ir todėl, 
paklusęs vidiniam balsui, jis nusigrįžo nuo naujagimių ir išbėgo ieškoti jiems maisto. 

Už penkių šešių mylių nuo irštvos upelis šakojosi į du, kurie stačiu kampu tekėjo 
tarpukalnėmis tolyn. Pasileidęs kairiuoju upokšniu, jis užtiko naujus pėdsakus. Pauostęs 
suprato, kad jie yra visai švieži, ir todėl greit prisigūžė ir ėmė žiūrėti j tą pusę, kur jie vedė. 
Tada pasvarstęs apsigrįžo ir pasileido bėgti dešiniuoju upokšniu. Pėdsakai buvo gerokai 
didesni už jo paties, ir jis žinojo, jog pasukęs ten, mėsos neras. 


Pabėgėjus apie pusmylį dešiniuoju upokšniu, budri jo ausis išgirdo kažką graužiant medį. 
Prisėlinęs artyn, jis pamatė, jog tai dygliakiaulė, kuri, pasistiepusi prie medžio, galando į Žie- 
vę dantis. Vienakis atsargiai, bet nedaug vildamasis, prisėlino arčiau. Jis pažinojo šiuos 
žvėrelius, nors anksčiau niekad nesutikdavo jų taip toli šiaurėje; ir niekad, nors tiek ilgai 
gyvenęs, neragavo dygliakiaulės mėsos. Bet ilga patirtis jam sakė, kad esama tokių dalykų, 
kaip laimė ir atsitiktinumas, todėl nesiliovė sėlinęs. Niekad negalima pasakyti, kas įvyks, tuo 
labiau kai susitinka du gyvi padarai. 

Dygliakiaulė susirietė į kamuolį, pašiaušdama į visas puses ilgas aštrias adatas, ir pulti 
pasidarė nebeįmanoma. Vieną kartą, dar būdamas jaunas, Vienakis iš arti pauostė iš pažiūros 
negyvą dyglių kamuolį, o šis plykstelėjo jam uodega į nasrus. Vienas dyglys įstrigo į snukį ir 
styrojo ten keletą savaičių; jis kentėjo tą aštrų skausmą, kol žaizda supūliavo ir dyglys iškrito. 
Todėl jis dabar atsigulė, patogiai susirietęs ant žemės, laikydamas nosį per pėdą nuo 
dygliakiaulės uodegos. Jis ramiai laukė. Kas gali žinoti? Galėjo kas nors įvykti. Dygliakiaulė 
galėjo išsitiesti. Galėjo pasitaikyti proga vikriu letenos smūgiu perskrosti jai švelnų, 
neapsaugotą pilvą. 

Bet po pusvalandžio jis pakilo, priėjo prie nejudraus kamuolio ir, grėsmingai suurzgęs, 
nurisnojo toliau. Jis per daug dažnai ir veltui kitados buvo laukęs išsitiesiant dygliakiaulės ir 
dabar nenorėjo gaišti laiko. Jis nubėgo aukštyn dešiniuoju upokšniu. Diena slinko, o jis dar 
nebuvo nieko sumedžiojęs. 

Tačiau stiprus pabudęs tėviškas instinktas neleido jam nurimti. Jis privalėjo rasti mėsos. 
Pavakare jis užtiko kurtinį. Išniręs iš tankumyno, akis į akį susidūrė su tuo neprotingu 
paukščiu. Tasai tupėjo ant rąsto per pėdą nuo jo nosies. Abu pamatė vienas antrą. Paukštis 
išsigandęs bandė pakilti, bet vilkas kirto jam letena ir bloškė ant žemės, paskui šoko ant jo ir 
griebė dantimis, kai šis, bėgdamas smulkiais žingsniais per sniegą, mėgino vėl pakilti į orą. 
Kai tik jo dantys įsmigo į švelnią mėsą ir trapius kaulus, jis, kaip visuomet, pradėjo ėsti grobį. 
Bet staiga prisiminė ir, pasukęs atgal, nešdamas kurtinį nasruose, nubėgo namo. Per mylią nuo 
upelio išsišakojimo, risnodamas įprastine švelnia it aksomas bėgsena, slysdamas it šešėlis ir 
atidžiai ieškodamas naujų pėdsakų, jis vėl užtiko tas pačias plačias pėdas, kurias buvo matęs iš 
ryto. Kadangi jo kelias sutapo su tų pėdsakų kryptimi, jis bėgo tolyn, pasiruošęs kiekviename 
upokšnio vingyje sutikti ta, kuris juos paliko. Jis atsargiai iškišo galvą iš už uolos kampo, ir 
čia, kur upeliui pasisukus buvo didžiulis vingis, jo Žvitrios akys pastebėjo kažką tokio, kas 
privertė jį skubiai susigūžti. Tai buvo pėdsakų savininkas - didžiulė lūšis. Ji gulėjo, visai kaip 
ir jis anksčiau, ties stangriai susisukusiu dyglių kamuoliu. Jei iki tol Vienakis slinko taip tyliai, 
kaip šešėlis, tai dabar, šliauždamas ratu, kol atsidūrė pavėjui nuo tos tylios nejudančių 
sutvėrimų poros, jis virto tik šešėlio šmėkla. Jis atsigulė sniege ir, pasidėjęs šalia kurtinį, 
pažvelgė pro pažeme išsiskleidusios eglaitės spyglius, stebėdamas čia pat jo akivaizdoje 
vykstanųų gyvybių žaismą - kaip varžydamosi dėl gyvybės, laukia lūšis ir dygliakiaulė. 
Išsaugoti tą gyvybę - tokia jau to žaidimo keistenybė - pirmoji galėjo suėdusi antrąją, o antroji, 
- likusi nesuėsta. Vilkas, senasis Vienakis, susigūžęs savo slėptuvėje, taip pat dalyvavo šiame 
žaidime, laukdamas ypatingos progos, per kurią laimikis atitektų jam. 

Praslinko pusvalandis, valanda, bet viskas buvo kaip buvę. Dyglių kamuolį galima buvo 
pamanyti esant akmeniu, lūšį sustingusiu marmuru, o senį Vienakį negyvu. Tačiau visų trijų 
žvėrių gyvybinė įtampa buvo tokia stipri, jog net skausmą kėlė, ir dar niekad jie nebuvo tokie 
kupini gyvybės, kaip dabar toje tariamo suakmenėjimo būklėje. 

Vienakis truputį kilstelėjo ir nekantriai pažvelgė į priekį. Kažkas vyko. Dygliakiaulė 
pagaliau nusprendė, kad jos priešas pasitraukė. Pamažu, atsargiai ėmė ji skleisti savo 
nenugalimąjį šarvų kamuolį. Joks nuojautos virpulys netrikdė jos. Palengva palengva dygus 
kamuolys išsitiesė ir ištųįso. Tai matydamas, Vienakis staiga pajuto burnoj drėgmę ir 
pasruvusias seiles, nejučiomis atsiradusias regint mėsą, kuri tartum paruoštas patiekalas gulėjo 
prieš jį. Dygliakiaulė dar nebuvo visiškai atsitiesusi, kai pastebėjo priešą. Tuo metu lūšis 
smogė. Jos kirtis prilygo žaibui. Jos letena su pastirusiais it paukščio lenktais nagais kirto į 
švelnią dygliakiaulės papilvę ir greit truktelėjo atgal. Jeigu dygliakiaulė butų visai išsitiesusi ar 
bent valandėlę anksčiau, prieš gaudama smūgį, nebūtų pastebėjusi priešo, letena būtų likusi 
sveika; bet kaip tik tuo metu, kai lūšis buvo jau beatitraukianti leteną atgal, uodega švystelėjo į 
šalį, ir aštrūs dygliai įsmigo į ją. 

Viskas įvyko žaibo greitumu - smūgis, atosmūgis, agoniškas dygliakiaulės ir didžiulės 
katės skausmo bei nuostabos riksmas. Iš susijaudinimo pastatęs ausis, tempte ištempta ir 


virpančia uodega, Vienakis susijaudinęs sujudėjo. Lūšis dar niekad nebuvo taip įniršusi. Ji lyg 
patrakusi puolė tą, kas jai suteikė skausmą. Bet dygliakiaulė, žviegdama ir kriuksėdama, 
sudraskytais viduriais, vis dar mėginanti susiriesti į saugų kamuolį, dar kartą mostelėjo 
uodega, ir didžiulė katė antrą sykį suspiegė iš skausmo bei nuostabos. Tada čiaudėdama ji 
pasitraukė, o dyglių prismaigstyta nosis styrojo lyg adatų pagalvėlė. Šokinėdama be atvangos 
ratu pirmyn, į šalis, aukštyn ir žemyn, apkvaišusi iš skausmo ir baimės, lūšis krapštė nosį 
letenomis, kišo ją į sniegą ir trynė į medžių atvašas ir šakas, vis mėgindama nusikratyti tų 
ugninių, svilinančių strėlių. 

Lūšis be perstojo čiaudėjo, kaip įmanydama čaižė ir plakė į visas puses savo trumpa 
uodega. Paskui ji nurimo ir kurį laiką ramiai gulėjo. Vienakis stebėjo. Bet net ir jis nepajėgė 
susilaikyti nesuvirpėjęs, nejučiomis nepašiaušęs šerių ant nugaros, kai ji staigiu ir netikėtu 
šuoliu pašoko aukštyn ir pratisai klaikiai suspiegė. Paskui atšoko ir, spygaudama su kiekvienu 
šuoliu, nubėgo savo pėdsakais tolyn. 

Tik tada, kai jos sukeltas triukšmas nutilo ir pagaliau visai dingo tolumoje, Vienakis išdrįso 
pajudėti. Jis ėjo taip atsargiai, lyg visas sniegas būtų buvęs prismaigstytas stačių dygliakiaulės 
dyglių, tykojančių įsmigti į jo švelnius padus. Pastebėjusi jį artinantis, dygliakiaulė įnikę 
siaubingai žviegti ir kalenti ilgais dantimis. Jai dar pavyko susiriesti, bet tai jau nebuvo 
pirmykštis stangrus kamuolys - jos raumenys buvo jau per smarkiai sužaloti. Ji buvo beveik 
perplėšta perpus ir gausiai kraujavo. 

Vienakis pilna burna griebė kraujo prisisunkusį sniegą, kramtė jį, mėgavosi ir rijo. Tai 
buvo skatinantis stimulas, ir jis staiga pajuto nepaprastą alkį, bet ne tam jis tiek ilgai gyveno 
šiame pasaulyje, kad pamirštų atsargumą. Jis laukė. Atsigulė ir laukė, o dygliakiaulė tuo tarpu 
griežė dantimis, kriūkė, aikčiojo ir retkarčiais aštriai trumpai žvygavo. Netrukus Vienakis 
pastebėjo, kad jos dygliai nusviro žemyn ir ji ėmė smarkiai virpėti. Staiga virpulys nutrūko. 
Pasigirdo paskutinis grėsmingas ilgųjų dantų grikštelėjimas. Paskui visi dygliai galutinai 
nulėpo, jos kūnas atsileido ir daugiau nebejudėjo. 

Vienakis nervingai ir baimingai letena ištiesė dygliakiaulę ir apvertė ją aukštielninką. 
Nieko neatsitiko. Ji tikrai buvo nebegyva. Valandėlę jis atidžiai ją žiūrinėjo, paskui atsargiai 
nutvėrė dantimis ir, pasukęs galvą į šalį, kad neįsidurtų, pusiau nešdamas, pusiau vilkdamas, 
pasileido upokšniu. Jis kažką prisiminė, metė naštą ir nubėgo į tą vietą, kur buvo palikęs 
kurtinį. Jis nedvejojo nė valandėlės, nes gerai žinojo, ką reikia daryti, ir skubiai suėdė kurtinį. 
Paskui grįžo ir pasiėmė savo naštą. 

Kai jis įvilko olon tos dienos laimikį, vilkė apžiūrėjo jį, pakreipė į Vienakį savo snukį ir 
švelniai lyžtelėjo jo kaklą. Bet vėl tuoj pat suurzgė, atgrasindama jį nuo vilkiukų, tik šį sykį 
urzgesys nebuvo toks šiurkštus, ir ne toks grėsmingas, kaip anksčiau. Jos instinktyvi baimė, 
kurią jai kėlė vaikų tėvas, jau atslūgo. Jis elgėsi taip, kaip ir turėjo elgtis vilkiukų tėvas, ir 
nerodė jokio nusikalstamo noro suryti tuos mažus padarus, kuriuos ji atvedė į pasaulį. 


III PILKASIS VILKIUKAS 


Jis buvo kitoks, negu jo broliai ir seserys. Jų kailis jau buvo įgijęs tą rusvą atspalvį, kuris 
jiems atiteko iš motinos, ir tik jis vienui vienas šiuo atžvilgiu panėšėjo į tėvą. Jis buvo 
vienintelis pilkas vilkiukas, grynos vilkų veislės, visiškai atsigimęs į Vienakį, tik su ta 
išimtimi, kad turėjo dvi akis, o jo tėvas tiktai vieną. 

Pilkasis vilkiukas dar neseniai praregėjo, bet matė jau viską aiškiai. O kol nematė, lietė, 
ragavo ir uostė. Jis labai gerai pažinojo abu savo brolius ir abi seseris. Jis jau ne kartą, nors 
silpnai ir nerangiai, išdykavo ir netgi riejosi su jais, ir kai įniršdavo, jo mažytė gerklė imdavo 
virpėti keistu gurgždėsiu, kuris vėliau turės tapti urzgėsiu. Dar gerokai prieš praregėdamas, - 
lytėdamas ir uostydamas, - jis išmoko pažinti savo motiną, tą šilumos, skysto maisto ir 
švelnumo šaltinį. Ji turėjo švelnų, myluojanti liežuvį, kuris, braukydamas mažytį švelnų jo 
kūnelį, ramindavo ir paakindavo glaustis arčiau prie jos, snausti ir užmigti. 

Pirmąjį gyvenimo mėnesį jis daugiausia miegojo; bet dabar jis jau visai gerai matė ir didelę 
laiko dalį praleisdavo nemiegodamas ir susipažindamas su aplinkiniu pasauliu. Jo pasaulėlis 
buvo tamsokas, bet jis to nesuprato, nes jokio kito pasaulio nepažinojo. Aplink buvo blanki 
prietema, bet jo akys dar niekad nebuvo mačiusios kitokios šviesos. Jo pasaulis buvo dar labai 
mažas. Jis ribojosi irštvos sienomis, bet kadangi jis neturėjo supratimo apie platųjį išorės 


pasaulį, jo niekad neslėgė šis gyvenimo ankštumas. 

Tačiau jis gan anksti patyrė, kad viena jo pasaulio siena skiriasi nuo kitų. Tai buvo olos 
anga, pro kurią sklido šviesa. Tą skirtumą jis suprato dar tada, kai nesugebėjo galvoti ar turėti 
kokių sąmoningų norų. Jį nenugalimai viliojo jį jau tada, kai jis dar nė karto nebuvo pramerkęs 
akių. Šviesa veikė jo užmerktus vokus, ir jo akys bei regos nervai tvinkčiojo, atsakydami į 
mažyčius it žiežirbos blykčiojimus, tokius šiltus ir keistai malonius. Lygiai kaip įmantri 
cheminė augalo sudėtis verčia jį stiebtis į saulę, taip ir vilkiuko kūnas, kiekviena jo ląstelė, 
visa jo gyvybė, kuri sudarė jo organizmo pagrindą, veržėsi prie tos šviesos. 

Jau iš pat pradžių, dar nenubudus sąmoningam jo gyvenimui, jis vis ropodavo prie olos 
angos. Ir jo broliai ir seserys elgėsi taip pat, kaip ir jis. Niekad tuo laikotarpiu nė vienas jų 
neropojo į tamsiuosius užpakalinės sienos užkampius. Šviesa traukė juos prie savęs nelyginant 
augalus, cheminės gyvybės jėgos, kurios juos kūrė, reikalavo tos šviesos kaip būtino jų 
egzistencijai dalyko; ir mažieji jų kūneliai, aklai ir nesąmoningai, lyg vynuogių ūgiai ropojo 
prie jos. 

Vėliau, kai kiekvienas virto savarankiška būtybe ir pats sąmoningai pajuto savo polinkius 
bei norus, šviesos trauka dar labiau padidėjo. Jie nuolat ropojo ir šliaužė jos link, o jų motina 
juos stūmė vis atgal. 

Vėliau pilkasis vilkiukas susipažino ir su kitomis savo motinos ypatybėmis, visai 
kitokiomis, negu švelnus, jį myluojantis liežuvis. Nuolatinių ropojimų į šviesą metu jis patyrė, 
kad motina turi snukį, kuris gali šiurkščiai bakstelti, pastumti, taip pat leteną, kuri gali 
prispausti prie žemės ir greitais, tiksliai apskaičiuotais smūgiais ridenti. Taip jis pažino 
skausmą, o paskui išmoko ir jo. saugotis, visų pirma, vengdamas šio pavojaus, paskui, jau 
pakliuvus, - vikriai išsisukti ir pasitraukti. Tai buvo jau sąmoningi veiksmai, atsiradę dėl 
pirmųjų išvadų, padarytų susidūrus su pasauliu. Prieš tai jis nesąmoningai traukdavosi nuo 
skausmo, lygiai kaip nesąmoningai ropojo prie šviesos. Vėliau jis traukėsi nuo skausmo todėl, 
kad žinojo, jog tai yra skausmas. 

Jis buvo žiaurus vilkiukas. Tokie pat buvo jo broliai bei seserys. Taip ir turėjo būti. Juk jis 
buvo mėsėdis gyvulys. Jis buvo kilęs iš grobuonių, kurie maitinasi mėsa. Jo tėvas ir motina 
mito vien mėsa. Pienas, kurį jis, vos sužibus pirmai gyvybės kibirkštėlei, ėmė žįsti, buvo ta 
pati pienu virtusi mėsa, o dabar, būdamas mėnesio amžiaus ir tik prieš savaitę praregėjęs, jis 
jau ir pats ėmėsi ėsti mėsą - mėsą, kurią vilkė jau perpus suvirškintą atrydavo penkiems 
ūgtelėjusiems vilkiukams, nebeužtekdama pakankamai pieno. 

O dar vėliau jis pasidarė žiauriausias iš visų. Jis mokėjo garsiau ir pikčiau urgzti, negu kiti. 
Jo mažyčiai įniršio prasiveržimai buvo kur kas baisesni, nei kitų. Jis pirmasis išmoko gudriai 
letenos smūgiu pargriauti kitą vilkiuką. Ir jis pirmas, pastvėręs kitą vilkiuką už ausies, ėmė 
tąsyti, tampyti jį ir urgzti pro kietai suspaustus dantis. Ir, be abejo, jis daugiausia vargo kėlė 
motinai, saugojančiai, kad jos mažieji nesiartintų prie olos angos. 

Pilkojo vilkiuko susižavėjimas šviesa augo dienomis. Jis nuolat leisdavosi į jardo atstumo 
žygius olos angos link ir kas kartą būdavo sugrąžinamas. Jis nežinojo, kad tai anga. Jis nieko 
neišmanė apie angas ar takus, kuriais einama iš vienos vietos j kitą. Jis nežinojo, kad iš viso 
yra kuri kita vieta, juo labiau kad yra kelias į ją. Ir jam olos anga buvo tiktai siena - šviesos 
siena. Jam šita šviesi siena buvo taip pat svarbi, kaip saulė išorėj gyvenantiems. Ji viliojo jį 
kaip žvakės šviesa vilioja peteliškę. Jis visą laiką stengėsi ją pasiekti. Gyvybė, kuri taip greitai 
tvenkėsi jame, vertė jį nepaliaujamai veržtis prie tos šviesios sienos. Gyvybė, glūdinti jame, 
žinojo, kad tai yra vienintelis kelias išorėn, kelias, kurį jis turi peržengti. Bet jis pats to 
nežinojo. Jis iš viso nežinojo, kad esama kokios nors išorės. 

Bet toje šviesos sienoje būta vienos keistenybės. Jo tėvas, - jis jau išmoko skirti tėvą, kaip 
antrąjį pasaulio gyventoją ir į motiną panašų padarą, kuris miega prie tos šviesos ir kuris 
atneša maistą, - taigi jo tėvas kažkokiu būdu žengdavo tiesiai į tolumoj baltuojančią sieną ir 
joje pranykdavo. Pilkasis vilkiukas negalėjo to suprasti. Nors jo motina niekados neprileisdavo 
jo prie tos sienos, jis prieidavo prie kitų sienų ir savo švelnios nosies galiuku atsidurdavo į 
kietą kliūtį. Tai suteikdavo jam skausmą. Pabandęs keletą kartų, jis jau nebelietė sienų. 
Daugiau nesvarstydamas, jis priėmė šitą tėvo išnykimą per sieną kaip jo savybę, taip, kaip ir 
motinos savybę duoti pieno ir pusiau suvirškintos mėsos. 

Tiesą sakant, pilkasis vilkiukas nesugebėjo galvoti - arba bent taip galvoti, kaip tai įprasta 
žmonėms. Jo smegenys veikė miglotai. Tačiau jo išvados buvo tokios pat griežtos ir aiškios, 
kaip ir žmonių. Jis viską priimdavo nesvarstydamas, kodėl ir dėl kokios priežasties tai įvyksta. 


Jis tiktai klasifikavo reiškinius. Jam niekad nekildavo klausimas, kodėl kas atsitinka. Jam 
pakako žinoti, kaip kas atsitinka. Todėl atsitrenkęs kelis kartus nosimi į užpakalinę sieną, jis 
sužinojo, kad negali pranykti sienose. Taip pat jis žinojo, jog jo tėvas gali pranykti sienoje. 
Tačiau jam visai nerūpėjo, koks yra skirtumas tarp jo ir tėvo. Logika ir fizika neturėjo nieko 
bendra su jo protine veikla. 

Kaip ir daugumai šiaurės gyventojų, jam greitai teko pažinti badą. Atėjo diena, kai ne tik 
pritrūko mėsos, bet ir pienas liovėsi tekėjęs iš motinos spenių. Pradžioj vilkiukai urzgė ir 
skalijo, bet vėliau dažniausiai miegodavo. Nedaug tetrūko iki to sunkaus badmiegio, kuriuo 
jiems buvo lemta netrukus užmigti. Dabar niekas nesipešė ir nesiriejo, niekas daugiau 
nebesiautėjo, niekas nebandė urgzti, o Žygiai prie tolumoje baltuojančios sienos visiškai 
liovėsi. Vilkiukai miegojo, gyvybė blėso, jie merdėjo. 

Vienakis nusiminė. Jis visą laiką bėgiojo, beveik nebemiegojo irštvoje, kurioje dabar buvo 
liūdna ir nyku. Pagaliau ir vilkė, palikusi urvą, išbėgo ieškoti maisto. Pradžioj, vilkiukams 
gimus, Vienakis buvo keletą kartų nubėgęs į indėnų stovyklą ir apiplėšė triušių kilpas, tačiau, 
sniegui nutirpus ir atsiradus upokšniams, indėnai išsikėlė, ir tas maisto šaltinis išseko. Kai 
pilkasis vilkiukas atsipeikėjo ir vėl ėmė domėtis tolimąja balta siena, jis pamatė, kad gyventojų 
skaičius jo pasauly sumažėjęs. Pasiliko tik viena sesuo. Kiti buvo dingę. Ėmęs stiprėti, jis 
pamatė, kad ir žaisti turi vienas, nes sesuo jau nepajėgia pakelti galvos, net nejuda. Jo mažytis 
kūnas vis apvalėjo nuo mėsos, kuria jis dabar mito; bet sesuo šį maistą gavo per vėlai. Ji visą 
laiką miegojo, pavirtusi mažyčiu oda aptemptu skeletu, kuriame gyvybės liepsnelė kas kartą 
blėso, kol pagaliau visiškai užgeso. 

Atėjo laikas, kai pilkasis vilkiukas daugiau jau nebematė savo tėvo nei pasirodant ir 
išnykstant sienoje, nei miegančio prie landos. Tai atsitiko antrojo, mažesnio badmečio metu. 
Vilkė žinojo, kodėl negrįžta Vienakis, bet nemokėjo papasakoti pilkajam vilkiukui, ką buvo 
mačiusi. Medžiodama kairiojo upokšnio šakoje, kur gyveno lūšis, ji nusekė prieš dieną 
paliktais Vienakio pėdsakais ir rado jį - tikriau sakant tai, kas iš jo liko. Toje vietoje buvo daug 
įvykusios kovos žymių, taip pat lūšies pėdsakai, kuriuos ji, laimėjusi kovą, paliko eidama į 
savo lizdą. Vilkė matė tą lizdą, bet supratusi, jog joje yra lūšis, neišdrįso įlįsti. Vėliau 
medžiodama vilkė vengė kairiojo upokšnio. Nes ji žinojo, kad lūšies lizde esama ką tik 
gimusių lūšiukų, be to, ji žinojo, kad lūšis yra piktas, žiaurus padaras ir smarki kovotoja. 
Keliems vilkams būtų nesunku įvyti tokią purkštaujančią ir besišiaušiančią lūšį į medį, bet 
visai kas kita, kai su ja susiduria vienas vilkas -ypač kai jos laukia alkani lūšiukai. Šiaurė yra 
šiaurė, o motinystė yra motinystė, ir ji stipri tiek čia, tiek kitur, tad turės ateiti laikas, kai vilkė 
pilkojo vilkiuko labui išdrįs eiti kairiuoju upokšniu, nepaisydama nei lūšies lizdo oloje, nei 
lūšies pykčio. 


IV PASAULIO SIENA 


Tuo metu, kai motina išbėgdavo medžioti ir vis dažniau palikdavo irštvą, vilkiukas jau 
gerai žinojo įstatymą, kuris draudė artintis prie angos. Ir ne tik jo motinos nosis bei letena 
vertė jį klausyti šio įstatymo, bet ir jame pačiame pabudo baimės instinktas. Per trumpą savo 
gyvenimą, praleista oloje, jis nė karto nebuvo susidūręs su kuo nors, kas jam būtų kėlę baimę. 

Tačiau toji baimė slypėjo jo viduje. Jis paveldėjo ją per tūkstančius gyvybių iš 
tolimiausiųjų senolių. Betarpiškai paveldėjo baimę iš Vienakio ir vilkės; o jiems ji atiteko per 
ištisas kartas vilkų, gyvenusių prieš juos. Baimė! Šio Tyrų paveldėjimo joks gyvis negali nei 
išvengti, nei atsikratyti. 

Taigi pilkasis vilkiukas pažino baimę, nors nesuvokė tos baimės esmės. Galimas daiktas, 
kad jis priėmė ją kaip vieną gyvenimo varžtų. Jis jau žinojo, kad tokių suvaržymų esama. Jis 
patyrė alkį, ir kai negalėdavo to alkio numaldyti, pajusdavo tokį suvaržymą. Kieta olos siena, 
kuri jį sulaikydavo, smarkus jo motinos nosies bakstelėjimas, skaudus letenos smūgis, 
nenumaldytas badmečių alkis, - visa tai įtikino jį, jog pasauly ne viskas leidžiama, kad 
gyvenime esama draudimų ir varžymų. Tie draudimai ir varžymai buvo įstatymai. 

Jis, be abejo, nesamprotavo tokiu žmonėms įprastu būdu. Jis paprasčiausiai skirstė dalykus 
į tokius, kurie sukelia skausmą ir kurie jo nesukelia. Tuo skirtumu vadovaudamasis, jis 
vengdavo tų dalykų, kurie sukelia skausmą, visų suvaržymų ir draudimų, kad galėtų 
pasinaudoti gyvenimo teikiamais malonumais ir dovanomis. 


Todėl, paklusdamas tam Įstatymui, kurį jam įteigė motina, ir to nežinomo bevardžio dalyko 
-baimės Įstatymui, jis nesiartino prie olos angos. Ji tebebuvo jam balta šviesos siena. Kai jo 
motinos nebūdavo namie, jis beveik visą laiką miegodavo, o tarpais, kai nubusdavo, ramiai 
tūnodavo oloj, malšindamas urzgesį, kuris kuteno jo gerklę ir veržėsi pratrūkti. 

Kartą pabudęs, jis išgirdo ties baltąja siena keistą garsą. Jis nežinojo, kad tai ernis, kuris 
kad tas šnarpštimas yra nepažįstamas, kad jo negalima priskirti prie tokių dalykų, kuriuos jis 
pažįsta, ir jam buvo baisu; juk tai, kas nepažįstama, yra viena baimės priežasčių. 

Pilkojo vilkiuko kailis pasišiaušė, bet jis tylėjo. Iš kur jis žinojo, kad dėl to lauke 
šnarpščiančio daikto reikia pasišiaušti? Tai tebuvo matomu būdu reiškiama baimė, kuri jame 
slypėjo ir kurios jis nesuvokė. Bet baimę lydėjo dar vienas instinktas, - noras pasislėpti. 
Vilkiuką buvo pagavęs neapsakomai baisus siaubas, tačiau jis gulėjo nejudėdamas, be garso, - 
sustiręs, suakmenėjęs, sakytum negyvas. Kai jo motina, grįžusi namo, užuodė ernio pėdsakus, 
ji suurzgė, šoko olon ir su neįprasta meilės aistra ėmė jį laižyti bei myluoti. Ir vilkiukas jautė, 
kad jis kažkaip išvengė didelio pavojaus. 

Tačiau vilkiuką veikė dar ir kitos jėgos - svarbiausioji buvo augimo jėga. Instinktas ir 
įstatymas reikalavo iš jo klusnumo. Tačiau augimo jėga reikalavo neklusnumo. Jo motina ir 
baimės instinktas vertė jį nesiartinti prie baltosios sienos. Bet augimas yra gyvybė, o gyvybei 
amžinai skirta stiebtis į šviesą. Ir buvo neįmanoma užtvenkti tą gyvybės srautą, kuris kilo 
jame, kuris kilo drauge su kiekvienu prarytu mėsos gabalu, su kiekvienu oro kvėpsniu. 
Pagaliau vieną dieną gyvybės antplūdis nubloškė visą baimę bei paklusnumą šalin, ir vilkiukas 
nušliaužė prie angos. 

Ši siena, nepanaši į kitas, su kuriomis jau teko susidurti, priėjus jam arčiau, ėmė tartum 
trauktis tolyn. Jo švelni maža nosytė, kurią jis atsargiai kišo į priekį, neatsirėmė į jokį kietą 
daiktą. Siena buvo perregima, nerodė jokio pasipriešinimo kaip ir pati šviesa. Vilkiukas ėjo į 
tai, kas jam atrodė siena, į masę, iš kurios ji buvo padaryta. 

Tai buvo nepaprasta. Jis ėjo per kietą daiktą. O šviesa darėsi kas kartą vis ryškesnė. Baimė 
vertė jį grįžti atgal, bet augimas stūmė pirmyn. Staiga jis atsidūrė pačioje olos angoje. Siena, 
kurioje jis manė esąs, staiga atšoko be galo toli atgal. Šviesa pasidarė skausmingai vaiski ir 
apakino jį, o ūmai ir be galo praplitusi erdvė suglumino. Jo akys automatiškai prisitaikė prie 
šviesos ir prie padidėjusio atstumo, nutolus daiktams. Iš pradžių siena atšoko kažkur anapus 
akipločio. Dabar jis vėl matė ją, bet kažkur tolumoje. Taip pat pasikeitė ir jos išvaizda. Dabar 
tai buvo marga įvairiaspalvė siena, kurią sudarė medžiais apaugusios upelio pakrantės, virš 
medžių iškilęs priešingoje pusėje dunksantis kalnas ir virš jojo kabantis dangus. 

Jį pagavo milžiniška baimė. Tai buvo be galo baisi nežinomybė. Jis susigūžė prie pat olos 
angos ir žiūrėjo į pasaulį. Jis buvo nepaprastai išsigandęs. Kadangi visa tai buvo nežinoma, 
jam atrodė, kad tai pavojinga. Dėl to jo kailis ant nugaros pasišiaušė, lūpos prasišiepė, 
bandydamos įnirtingai ir grėsmingai urgzti. Bejėgis ir įsibaiminęs, jis šaukė dvikovon ir 
grasino visam plačiam pasauliui. 

Bet nieko neatsitiko. Jis nesiliovė spoksojęs, iš susidomėjimo pamiršęs urgzti. Užmiršo jis 
ir baimę. Baimę nustelbė smalsumas, ir jis įdėmiai viską stebėjo. Jis jau galėjo įžiūrėti arčiau 
esančius daiktus - saulėj blizgančią upelio tėkmę, pušies stuobrį šlaito papėdėj ir patį šlaitą, 
kylantį tiesiai į jį ir besibaigiantį per dvi pėdas nuo olos angos, kur jis buvo susigūžęs. Iki šiol 
pilkojo vilkiuko dienos slinko šliaužiojant po lygų paviršių. Jis dar niekad nebuvo patyręs 
kritimo skausmo. Jis net nežinojo, kas yra kritimas. Ir todėl drąsiai žengė tiesiai į orą. Jo 
užpakalinės kojos dar buvo atkrantėje ir jis krito galva žemyn. Žemė skaudžiai trenkė jam į 
nosį, ir jis viauktelėjo. Paskui ėmė riedėti šlaitu žemyn. Jį pagavo paniškas siaubas. Pagaliau 
nežinomybė nutvėrė jį savo rankomis. Ji lyg padūkusi nešė jį ir norėjo jam padaryti kažkokį 
baisų skausmą. Šį kartą baimė nustelbė jo augimą, ir jis kaukė lyg išgąsdintas šuniukas. 
Nežinomybė ir siaubas grasino jam nepažįstamu skausmu, ir jis be paliovos viauksėjo bei 
inkštė. Tai buvo visai kas kita, nei tuomet, kai jis gūžėsi iš baimės prieš tą tolumoje tūnančią 
nežinomybę. Dabar toji nežinomybė nustvėrė jį visu smarkumu. Tylėjimas jau nieko negalėjo 
padėti. Be to, tai buvo jau ne baimė, o mėšlungiškas purtantis siaubas. Bet šlaitas pasidarė 
nuožulnesnis, o papėdė buvo apžėlusi žole. Kritimo greitis sumažėjo. Pagaliau vilkiukas 
sustojo, paskutinį kartą agoniškai suspigo, paskui pratisai gailiai sustaugė. Tuomet, lyg būtų 
tai daręs jau tūkstantį kartų, ėmė laižyti sausą molį, kuriuo buvo aplipęs. Paskui jis atsitūpė ir 
apsižvalgė, kaip tai darytų žmogus, pirmą sykį atsidūręs Marse. Vilkiukas prasiveržė pro 


pasaulio sieną, nežinomybė paleido jį iš savo rankų, skausmas dingo. Bet pirmasis žmogus 
Marse būtų pasijutęs kur kas drąsiau, negu jis. Nieko apie jį nežinodamas, neįspėtas apie jo 
buvimą, jis pasijuto tyrinėtojas visiškai naujame pasaulyje. Dabar, kai ta baisioji nežinomybė 
jo nebelietė, jis užmiršo, kad ji slepia savy kažką siaubinga. Jis tik žinojo, kad jam įdomu 
pušies stuobrį aikštelės pakrašty. Voverė, straksinti aplink stuobrį, pribėgo visai arti ir labai jį 
išgąsdino. Jis prigludo prie žemės ir urgztelėjo. Bet ir pati voverė ne mažiau išsigando. Ji 
liuoktelėjo į medį ir, pasijutusi saugi, piktai sutauškėjo dantimis. 

Šis įvykis padrąsino vilkiuką, ir nors sutikęs genį jis dar krūptelėjo, bet dabar jau 
pasitikėdamas keliavo toliau. Jis taip pasitikėjo savimi, jog, atšokavus kažkokiam įžūliam 
paukščiui, žaismingai ištiesė prie jo leteną. Paukštis kirto jam aštriu snapu į nosį, ir vilkiukas 
prisigūžęs suinkštė. Paukštis išsigando triukšmo ir nuskrido. 

Bet vilkiukas mokėsi. Jo menkas, miglotas protelis jau nesąmoningai padarė išvadą, kad 
esama gyvų ir negyvų daiktų. Ir kad gyvųjų daiktų reikia saugotis. Negyvieji daiktai visad 
būna vienoj vietoj, tačiau gyvieji daiktai juda, ir niekad nežinai, ką jie padarys. Iš jų galima 
laukti netikėtumų, ir todėl reikia būti atsargiam. 

Jis ėjo labai gremėzdiškai, kliūdamas už šakų ir šiaip įvairių daiktų. Kartais kokia šaka, 
kuri atrodydavo dar pakankamai toli, staiga smogdavo jam per nosį ar brūkšteldavo per 
šonkaulius. Žemė buvo pilna nelygumų, ir jis kartais griūdavo ir užsigaudavo nosį. Kartais jis 
juos peržengdavo, bet užsigaudavo kojas. Dar vėliau pasirodė, jog yra akmenukų ir akmenų, 
kurie užminti ima riedėti, ir jis patyrė, kad ne visi negyvieji daiktai yra tokie pastovūs, kaip jo 
ola; be to, maži negyvi daiktai labiau, negu didieji yra linkę kristi žemyn ar apvirsti. Tačiau iš 
kiekvienos nesėkmės jis mokėsi. Juo ilgiau jis vaikščiojo, juo geriau jam sekėsi. Jis išmoko 
prisitaikyti. Jis jau mokėsi tinkamai rikiuoti savo raumenų judesius, ėmė suvokti savo fizinių 
galimybių ribas, ėmė suvokti atstumus tarp paskirų daiktų bei tarp daiktų ir savęs. Jau pirmą 
dieną jam pasisekė. Gimęs mėsos medžiotoju (nors jis pats to nežinojo), ir pirmą sykį įsiveržęs 
į pasaulį, atsitiktinai užtiko mėsą prie pat olos angos. Jam pasisekė užeiti gudriai paslėptą 
kurapkų lizdą. Jis įkrito į jį. Mėgino eiti išvirtusios pušies kamienu. Sutręšusi žievė subyrėjo 
pojo kojomis, ir jis, beviltiškai suspiegęs, nukrito žemyn nuo apvalaus kamieno, čiūžtelėjo pro 
nedidelio krūmokšnio lapus ir šakeles ir atsidūrė jau ant žemės, pačiame krūmo vidury, 
septynių kurapkos jauniklių lizde. 

Jie suskato cypsėti, ir pradžioje jis jų išsigando. Bet netrukus pastebėjo, kad jie labai maži, 
ir pasidarė drąsesnis. Jie judėjo. Jis prispaudė vieną jų letena, ir šis ėmė dar smarkiau judėti. 
Tai jam labai patiko. Jis pauostė, paskui sukando. Paukštelis blaškėsi ir kuteno jam liežuvį. 
Tuo metu jis pajuto esąs alkanas. Jo dantys susispaudė. Sugrikšėjo trapūs kaulai, ir šiltas 
kraujas pasruvo į burną. Skonis buvo geras. Tai buvo mėsa, tokia pat, kokią jam atnešdavo 
motina, tiktai gyva, spurdėjo dantyse, ir dėl to buvo dar skanesnė. Jis suėdė paukštelį, o paskui 
ir visus kitus. Tada apsilaižė, lygiai kaip darydavo jo motina, ir ėmė ropoti iš krūmo. Čia jį 
pasitiko plunksnuotas viesulas. Smarkus antpuolis ir aršus sparnų plakimas jį suglumino ir 
apakino. Jis paslėpė galvą tarp letenų ir sustaugė. Smūgiai smarkėjo. Paukštelių motina buvo 
nepaprastai įniršusi. Bet ir vilkiukas supyko. Jis atsikėlė urgzdamas ir ėmė tvoti letenomis. Jis 
suleido savo mažyčius dantis į jos sparną ir ėmė jį atkakliai tąsyti ir tampyti. Kurapka kovojo, 
be atvangos plakdama jį laisvuoju sparnu. Tai buvo pirmoji jo kova. Jis įkaito. Pamiršo visą 
nežinomybę. Jis dabar nieko nebijojo. Jis kovojo, draskydamas tą gyvąjį daiktą, kuris ji puolė. 
Šitas gyvas daiktas buvo irgi mėsa. Jį pagavo aistringas noras žudyti. Jis ką tik sunaikino tuos 
mažuosius gyvus daiktus. Dabar jis kėsinosi prieš tą didijį gyvą daiktą. Jis buvo per daug 
užsiėmęs ir laimingas, kad galėtų pajusti esąs laimingas. Jis džiūgavo ir kažkaip neįprastai 
susijaudinęs virpėjo. 

Jis laikėsi įsikibęs į sparną, urgzdamas pro kietai sukąstus dantis. Kurapka ištempė ji iš 
krūmų. Tačiau kai ji atsigrįžo ir norėjo nuvilkti jį atgal į krūmų prieglobstį, jis ėmė ją traukti 
atgal. Paukštis visą laiką klykė ir daužė jį savo laisvu sparnu, o plunksnos lyg snaigės skraidė 
ore. Jį pagavo milžiniškas kovos įkarštis. Visas kovingas jo giminės kraujas užvirė jame ir 
ėmė tekėti jo gyslomis. Tai buvo gyvenimas, nors jis to ir nežinojo. Jis vykdė savo paskirtį 
pasaulyje; jis darė tai, kam daryti buvo paskirtas, būtent - žudant ir kovojant pasirūpinti sau 
maisto. Jis pateisino savo buvimą, vykdydamas gyvenimo tikslą, nes gyvenimas tik tada 
pasiekia savo viršūnę, kai gyvis tiksliausiai pildo tai, kam yra sutvertas. Po kiek laiko kurapka 
liovėsi kovojusi, tačiau vilkiukas vis dar laikė ją už sparno, ir jiedu, atsigulę ant žemės, stebėjo 


vienas antrą. Jis mėgino urgzti -piktai, grėsmingai. Paukštis kirto snapu jam į nosį, kuri po 
visų ankstyvesnių nuotykių dar skaudėjo. Jis pasipurtė, bet sparno nepaleido. Auka kirto jam 
dar kartą, paskui dar. Jo urzgimas virto inkštimu. Jis mėgino pasitraukti, užmiršęs, kad, 
įsitvėręs sparno, velka kartu grobį. Kirčių audra krito ant jo sužalotos nosies. Jo kovos įniršis 
nuslūgo, ir, paleidęs savo grobį, jis paspaudė uodegą ir, negarbingai traukdamasis, pasileido 
bėgti per aikštelę. 

Kitoj aikštelės pusėj, krūmokšnių pakrašty, iškišęs liežuvį, besikilnojančia ir sunkiai 
kvėpuojančia krūtine bei skaudama nosimi, kuri vertė jį inkšti, jis atsigulė pailsėti. Gulėdamas 
jis staiga pajuto, kad gresia kažkas baisaus. Nežinomybė ir visi jos baisumai vėl apėmė jį, ir jis 
nesąmoningai palindo po krūmokšniu. Tuoj pat dvelktelėjo oro srovė, ir pro šalį prasklendė 
didžiulis sparnuotas kūnas. Jo vos nepačiupo didžiulis iš dangaus mėlynės nukritęs vanagas. 
Tuo metu, kai jis gulėjo krūme, dar neatsikvošėjęs iš baimės ir bailiai žvalgydamasis, kitoje 
aikštelės pusėj iš sunaikinto lizdo purptelėjo jauniklių motina. Ji taip buvo paveikta nelaimės, 
jog neatkreipė dėmesio į sparnuotą grobuonį. Bet vilkiukas matė, - ir tai buvo jam tinkamas 
perspėjimas bei pamoka, - kaip vanagas staiga krito žemyn ir, pranėręs žemės paviršiumi, 
įleido nagus į paukščio kūną, o šis suklykė iš skausmo ir baimės; kaip vanagas staiga šovė 
aukštyn dangaus mėlynėn, nusinešdamas su savim kurapką. 

Vilkiukas ilgai tūnojo savo slėptuvėj. Jis daug ko išmoko. Gyvieji daiktai yra mėsa, kuri 
tinka maistui. Be to, gyvieji daiktai, jei jie pakankamai dideli, gali suteikti skausmo. Todėl 
geriau valgyti tokius mažus gyvus daiktus, kaip kurapkos jaunikliai ir neliesti didelių gyvų 
daiktų, panašių į pačią kurapką. Vis dėlto jo savimeilė buvo truputį užgauta, ir jis norėjo dar 
kartą pasigrumti su kurapka, - gaila, kad vanagas ją nusinešė, O gal yra ir daugiau kurapkų? 
Reikia eiti paieškoti. 

Nuožulnia pakrante jis nusileido prie upelio. Jis dar niekad nebuvo matęs vandens. Štai 
geras kelias! Jokių nelygumų. Jis drąsiai žengė ant jo ir, suklikęs iš baimės, pasinėrė į 
nežinomybę. Buvo šalta, ir jis, greitai kvėpuodamas, žiopčiojo. Vietoj oro, kurį jis paprastai 
kvėpuodamas įtraukdavo, į plaučius pasipylė vanduo. Dusulys, kurį jis pajuto, prilygo mirties 
kančiai. Jam atrodė, kad tai mirtis. Sąmoningai jis nesuprato, kas yra mirtis, bet, kaip ir visi 
žvėrys, turėjo mirties instinktą. Mirtis jam atrodė baisiausias skausmas. Tai buvo pati 
nežinomybės esmė, tai buvo visų nežinomybės baisenybių suma, aukščiausioji ir 
neįsivaizduojamoji nelaimė, kuri būtų galėjusi jį kada nors ištikti, apie kurią jis nieko nežinojo 
ir kurios visa esybe bijojo. Jis iškilo į paviršių, ir grynas oras įsiveržė į pravira burną. Daugiau 
jis jau nebepasinėrė. Lyg tai būtų jam seniai įprasta, ėmė judinti kojas ir plaukti. Krantas buvo 
tik per jardą nuo jo, bet jis iškilo nugara į jį, ir pirmiausia jo žvilgsnis tučtuojau pastebėjo 
priešingą upelio krantą, ir jis ėmė plaukti prie jo. Upelis buvo nedidelis, bet šioje vietoje jis 
buvo keliom dešimtim pėdų platesnis. Vidury vilkiuką pagavo srovė ir nunešė pavandeniui. 
Ten, kur baigėsi duburys, jis pateko ant mažyčių slenksčių. Čia jau negalima buvo plaukti. 
Ramusis vanduo staiga įtūžo. Vilkiukas tai pasinerdavo, tai vėl iškildavo j paviršių. Tai buvo 
nesiliaująs siautulingas judėjimas: jį vartaliojo, sukaliojo į visas puses ir talžė į uolas. Ir 
kiekvieną kartą, atsitrenkęs į uolą, jis suspiegdavo. Visas jo kelias buvo serijos viauktelėjimų, 
pagal kuriuos galėjai suskaičiuoti uolas, į kurias jis užsigavo. 

Už slenksčių buvo antras duburys, kur jį pagavo nedidelis verpetas ir, palengva išnešęs į 
krantą, švelniai paguldė ant akmenų. Jis greitai išropojo iš vandens ir atsigulė. Jis dar daugiau 
sužinojo apie pasaulį. Vanduo nebuvo gyvas. Tačiau jis judėjo. Jis atrodė toks pat kietas ir 
tvirtas, kaip žemė, tačiau visiškai toks nebuvo. Ir jis padarė išvadą, kad daiktai ne visad yra 
tokie, kokie atrodo. Vilkiuko nežinomybės baimė buvo ne kas kitas, kaip tam tikras įgimtas 
nepatiklumas, kurį dabar patyrimas dar labiau sustiprino. Nuo šiol jame glūdės nuolatinis 
nepasitikėjimas daiktų išvaizda. Jis pirma stengsis pažinti daikto esmę ir tik tada juo pasitikės. 
Tą dieną jam buvo lemta išgyventi dar vieną nuotykį. Jis prisiminė, kad pasaulyje yra dar 
vienas daiktas - jo motina. Ir jis pajuto, jog ji jam reikalingesnė už viską pasaulyje. Ne tik jo 
kūnas buvo išvargęs po visų tų nuotykių, kuriuos jam teko patirti, ne mažiau pavargo ir jo 
mažos smegenys. Per šią vieną dieną jo smegenims teko daugiau dirbti, negu per visą 
gyvenimą. Be to, jis norėjo miego. Todėl, pajutęs begalinę vienatvę ir bejėgiškumą, jis leidosi 
ieškoti olos ir motinos. 

Eidamas pro krūmus, jis išgirdo spigų, grėsmingą riksmą. Kažkas geltonas šmėstelėjo prieš 
jo akis. Jis pamatė greitai nuo jo bėgančią žebenkštųį. Tai buvo mažas gyvas daiktas, ir 
vilkiukas jo nebijojo. Paskui prie pat savo kojų jis pamatė nepaprastai mažytį, tik kelių colių 


ilgio gyvą daiktą - mažą žebenkščiuką, kuris, kaip ir jis pats, savavališkai išėjo ieškoti 
nuotykių. Jis bandė nuo jo pabėgti. Vilkiukas apvertė jį savo letena. Tasai kažkaip keistai 
sugrikšėjo. Prieš pat jo akis vėl šmėstelėjo tas geltonas daiktas. Jis vėl išgirdo grėsmingą 
riksmą ir tuo pačiu metu gavo smarkų smūgį i sprandą bei pajuto aštrius žebenkšties motinos 
dantis, įsmigusius į jo kūną. 

Kol jis kiauksėdamas ir aikčiodamas repečkojo atgal, žebenkštis motina šoko prie savo 
vaiko ir drauge su juo išnyko artimiausiame tankumyne. Jis jautė jos dantų sprande padarytos 
žaizdos skausmą, bet dar labiau jis įsižeidė; todėl jis atsitūpė ir ėmė gailiai ingzti. Šita 
žebenkštis buvo tokia maža ir tokia žiauri! Jis dar nežinojo, kad, atsižvelgiant į jos dydį ir 
svorį, žebenkštis yra pikčiausias, kerštingiausias ir baisiausias žudikas. Netrukus jis pats tai 
patyrė. 

Jis vis dar inkštė, kai vėl sugrįžo žebenkštis. Ji nepuolė jo staiga, nes jauniklis dabar buvo 
saugioj vietoj. Ji atsargiai artėjo, ir vilkiukas turėjo progos įsižiūrėti į jos ištįsusį į gyvatės 
panašų kūną ir aukštai iškeltą smalsią, taip pat gyvatišką galvą. Išgirdus jos spigų, grėsmingą 
klyksmą, plaukai ant jo nugaros pasišiaušė, ir jis atgrasiai urgztelėjo. Ji sėlino artyn ir artyn. 
Greitesnis už neįgudusį jo žvilgsnį šuolis, ir ištįsęs geltonas kūnas valandėlę dingo iš jo akių. 
Po akimirkos, įsmeigusi dantis į plaukus ir mėsą, ji jau kybojo ant jo kaklo. Iš pradžių jis urzgė 
ir bandė kovoti, bet buvo dar labai jaunas, tik pirmą dieną pasaulyje, ir jo urzgesys virto 
inkštimu, o kova -pastangomis ištrūkti. Žebenkštis nenorėjo jo paleisti. Ji laikėsi įsikibusi, 
stengdamasi įsmeigti dantis į didžiąją veną, kurioje kunkuliavo jo gyvybės kraujas. Žebenkštis 
mėgo gerti kraują, o labiausiai ji mėgo gerti jį tiesiai iš gyvo sutvėrimo gerklės. 

Pilkasis vilkiukas tikriausiai būtų žuvęs ir nebūtų buvę ko apie jį rašyti, jei tuo metu, 
šuoliuodama pro krūmus, nebūtų atbėgusi vilkė. Žebenkštis paleido vilkiuką ir tučtuojau šoko 
prie vilkės gerklės, bet nepataikiusi įsikibo į snukį. Vilkė lyg rimbu mostelėjo galva ir sviedė 
atitrūkusią žebenkštį aukštyn. Dar ore vilkės nasrai sugriebė ilgą geltoną kūną, ir žebenkštis 
žuvo jos grikšinčiuose dantyse. 

Vilkiuką vėl apėmė begalinė motinos meilė. Atrodė, kad jos džiaugsmas, jį suradus, 
didesnis už atrastojo. Ji mylavo jį, glamonėjo ir laižė žebenkšties padarytąsias žaizdas. Po to 
abu, motina ir vilkiukas, sudorojo kraugerę, o paskui sugrįžo į olą ir užmigo. 


V MĖSOS DĖSNIS 


Vilkiukas sparčiai vystėsi. Porą dienų jis ilsėjosi, o po to vėl įsidrąsino išeiti iš olos. Jis 
užtiko tą žebenkščiuką, kurio motiną padėjo sudoroti, ir pasistengė, kad jauniklį ištiktų tas pats 
likimas, kaip ir jo motiną. Bet šį syki keliaudamas jis jau nepaklydo. Pavargęs jis sugrįžo į olą 
ir atsigulė miegoti. Nuo šiol jis kiekvieną dieną išeidavo iš olos ir kas kartą toliau nueidavo. 
Jis išmoko vertinti tikrąsias savo jėgų ribas ir suprasti, kada jam reikia būti drąsiam ir kada 
atsargiam. Jis pamatė, kad atsargiam reikia būti visuomet, išskyrus tuos retus atvejus, kai 
pasitikėjimas savo drąsa leidžia pasireikšti savo nedideliems įtūžimams ir pomėgiams. 

Jis visada labai supykdavo, sutikęs beklaidžiojančią kurapką. Jis kiekvieną kartą imdavo 
piktai urgzti, išgirdęs tarškant voveraitę, kurią matė ant pušies stuobrio pirmąją dieną. 
Paukštis, kuris jam kirto snapu į nosį pirmą sykį išėjus iš olos, sukeldavo baisiausią įniršį, jis 
niekaip negalėjo to užmiršti. 

Bet būdavo atvejų, kada šis paukštis jo nejaudindavo, tai būdavo tada, kai jis pats 
pajusdavo pavojų ir bijodavo kitų besibastančių grobuonių. Jis jau niekad nepamiršdavo 
vanago, ir sklendžiąs jo šešėlis visuomet priversdavo jį slėptis artimiausiame tankumyne. Jis 
daugiau nebeskeryčiojo eidamas ir nešleivojo, ir jau buvo bepradedąs vaikščioti taip, kaip jo 
motina, -sėlindamas, paslapčia, be ypatingų pastangų, apgaulingu akiai greičiu. 

Mėsos sumedžioti jam tik pradžioj pasisekė. Septyni paukšteliai ir žebenkščiukas - štai 
visas jo grobis. Bet jo noras žudyti kiekvieną dieną augo, ir jis laukė tos dienos, kada galės 
patenkinti savo savimeilę ir pačiupti voverę, kuri nuolat garsiai tarškėdavo ir pranešdavo 
visiems laukiniams gyviams, kad artėja vilkiukas. Bet paukščiai skraidydavo ore, o voverės 
mokėjo laipioti medžiais, tad vilkiukas tegalėjo nepastebimai prisėlinti prie voverės tik jai 
nusileidus žemėn. 

Vilkiukas jautė didele pagarbą savo motinai. Ji mokėjo parūpinti mėsos ir visada atnešdavo 
jam priklausančią dalį. Be to, ji nebijojo daiktų. Jis nemanė, kad šiuo atveju jos drąsa remiasi 


patyrimu ir žinojimu. Drąsa jam darė jėgos įspūdį. Jo motina buvo jėga, ir paūgėjęs jis juto tą 
jėgą iš jos skaudžių letenos smūgių, o priekaištingus nosies baksnojimus dabar pakeitė ilčių 
kirčiai. Jis ir už tai gerbė savo motiną. Ji vertė jį paklusti, ir juo didesnis jis augo, juo 
griežtesnė buvo vilkė. 

Vėl atėjo badas, ir vilkiukas dar kartą, jau daug sąmoningiau, patyrė skaudžias jo kančias. 
Vilkė, belakstydama ir beieškodama mėsos, visai sulyso. Ji dabar retai miegojo oloj, didžiąją 
laiko dalį praleisdavo medžiodama - nesėkmingai medžiodama. Sis badmetis neilgai truko, bet 
vis dėlto tai buvo žiaurus metas. Vilkiukas jau nerasdavo motinos krūtinėj pieno, o pats 
negalėjo susirasti nė vieno kąsnio mėsos. 

Anksčiau jis medžiojo vien žaisdamas, grynai dėl pramogos; dabar jis medžiojo mirtino 
reikalo spiriamas, bet jam nesisekė. Tačiau ši nesėkmė pagreitino jo vystymąsi. Jis ėmė 
atidžiau stebėti voverės įpročius ir stengėsi kiek galint gudriau prie jos prisėlinti ir užklupti. Jis 
stebėjo miško peles, mėgindamas jas iškapstyti iš urvų, jis daug ką sužinojo apie genių ir kitų 
paukščių įpročius. Pagaliau atėjo diena, kai jis nebebijojo vanago šešėlio, nesigūžė ir nelindo į 
krūmus. Jis sustiprėjo, išgudrėjo, įgavo daugiau pasitikėjimo savimi. Įgavo drąsos. 

Tuomet atsitūpė ant užpakalinių kojų visai atviroj vietoj, kviesdamas vanagą iš dangaus 
dvikovon. Nes dabar jis žinojo, kad tenai mėlynėj sklando mėsa, mėsa, kurios taip 
nenumaldomai geidžia jo skilvis. Bet vanagas atsisakė nusileisti ir grumtis su juo, ir vilkiukas 
nuėjo atgal į krūmus, inkšdamas iš nusivylimo ir alkio. 

Badmetis pasibaigė. Vilkė atnešė mėsos. Tai buvo nepažįstama mėsa, nepanaši į tą, kurią ji 
anksčiau atnešdavo. Tai buvo lūšiukas - toks, kaip vilkiukas, jau gerokai paaugęs. Jis visas 
teko jam vienam. Jo motina pasotino savo alkį kažkur kitur, bet jis nežinojo, kad visi kiti lūšies 
vaikai teko jai pačiai. Jis taip pat nežinojo, koks beprotiškas buvo jos žygis. 

Jis tik žinojo, kad šis jauniklis aksominiu kailiuku yra mėsa. jis ėdė ją ir po kiekvieno 
kąsnio jautėsi vis lai mingesnis. 

Priėdus apima nejudrumas, ir vilkiukas gulėjo oloj prie motinos šono ir miegojo. Jį 
pažadino jos urzgesys. Jis dar niekad nebuvo girdėjęs jos taip baisiai urzgiant. Galbūt, per visą 
gyvenimą ji niekad baisiau neurzgė. Bet tam buvo priežastis, ir niekas to nežinojo geriau už ją. 
Niekas negalėjo įsibrauti į lūšies irštvą už tai neatsakydamas. Akinančioj vidudienio šviesoj 
vilkiukas pamatė susigūžusią prie olos angos prigludusią lūšį. Plaukai ant vilkiuko nugaros 
pasišiaušė. Artėjo baimė, ir jam nereikėjo laukti, kol instinktas praneš tai. Galbūt, lūšies 
vaizdas ir nebūtų pajėgęs jo išgąsdinti, bet baisus jos klyksmas, prasidėjęs urzgėsiu ir staiga 
prasiveržęs kimiu spiegimu, buvo tikrai kraupus. 

Staiga vilkiukas pajuto jame glūdinčią gyvybinę jėgą; jis atsistojo šalia motinos ir narsiai 
suurzgė. Bet ji grubiai pastūmė jį atgal ir paslėpė už savęs. Kadangi anga buvo žema, lūšis 
negalėjo šokti į vidų, ir kai tik ji įropojo, vilkė puolė ant jos ir prispaudė prie žemės. Vilkiukas 
mažai tematė, kaip vyko kova. Buvo girdėti baisus urzgimas, purškimas ir spiegimas. Abu 
žvėrys susikibo, lūšis draskė nagais ir kandžiojo dantimis, o vilkė kovojo vien dantimis. 

Kartą vilkiukas pašoko ir, suleidęs dantis j užpakalinę lūšies koją, ėmė piktai urgzti. Pats to 
nejausdamas, savo kūno svoriu jis suvaržė koją, tuo šiek tiek apsaugodamas savo motiną. 
Besigrumiant jis pateko apačion ir turėjo paleisti koją. Tuo metu abi motinos persiskyrė ir, 
nespėjus joms vėl susikibti, lūšis kirto vilkiukui savo didžiule letena ir, perdrėskusi jam iki 
kaulo mentę, smarkiai bloškė į sieną. Raižus vilkiuko skausmo ir baimės kauktelėjimas dar 
padidino įniršį. Tačiau kova truko taip ilgai, kad jam užteko laiko išsikaukti ir išgyventi naują 
drąsos antplūdį. Kovai besibaigiant, jis vėl įsikibo į užpakalinę koją, piktai urgzdamas pro 
dantis, 

Lūšis buvo nebegyva. Tačiau ir vilkė buvo labai nusilpusi. Iš pradžių ji dar mylavo vilkiuką 
ir laižė jo sužeistą mentę, bet nutekėjęs kraujas pakirto jos jėgas, ir ji ištisą dieną ir naktį 
nejudėdama ir vos bekvėpuodama gulėjo šalia savo priešo lavono. Savaitę ji niekur nėjo iš 
olos, nebent tik atsigerti, bet ir tuomet jos judesiai buvo lėti bei skausmingi. Savaitei 
baigiantis, lūšis buvo jau sudorota, o vilkės žaizdos tiek apgijo, kad ji vėl galėjo išeiti 
medžioti. 

Vilkiuko mentė vis dar skaudėjo, ir jis kurį laiką šlubčiojo po to baisaus smūgio, kuris jam 
teko. Bet pasaulis dabar jam atrodė gerokai pasikeitęs. Jis žengė per jį labiau pasitikėdamas, 
jausdamas savy tą narsą, kurios nejautė prieš susiremdamas su lūšimi. Jis pamatė, koks žiaurus 
yra gyvenimas, jam teko susiremti kovoj, jis buvo suleidęs dantis į priešo kūną ir išliko gyvas. 
Ir todėl jis pasidarė drąsesnis, netgi akiplėšiškesnis. Jis nebebijojo mažesnių už save daiktų, jo 


baikštumas žymiai sumažėjo, nors nežinomybė savo paslaptimi ir siaubais jį vis dar slėgė ir 
tebebuvo neapčiuopiama bei grėsminga. 

Jis ėmė eiti kartu su motina į medžioklę, daug kartų matė, kaip žudoma, ir ilgainiui pats 
ėmė dalyvauti. Ir kažkokiu nesuvokiamu, bet savitu būdu jis suprato mėsos dėsnį. Pasauly yra 
dvi gyvų padarų rūšys - jo paties ir dar viena. Jo paties rūšiai priklauso jo motina ir jis pats. 
Kitai rūšiai priklauso visi kiti gyvi judantys daiktai. Bet antroji rūšis skirstosi dar į dvi dalis: 
pirmai daliai priklauso tie, kuriuos jo paties rūšis žudo ir ėda. Tai yra ne grobuonys ir smulkūs 
grobuonys. Antroji dalis žudo ir ėda jo paties veislę arba pati yra žudoma ir ėdama jo veislės. 
Iš šitokio suskirstymo ir kilo dėsnis. Gyvybės tikslas - mėsa. Mėsa ir yra pati gyvybė. Gyvybė 
gyvena gyvybe. Taigi yra tie, kurie ėda, ir tie, kurie ėdami. O pats dėsnis sako: Žudyk arba būk 
žudomas. Jis taip aiškiai to dėsnio nesuformulavo, nenustatinėjo jam ribų ir nesvarstė. Jis net 
negalvojo apie šį dėsnį, tik pildė jį, visai apie tai negalvodamas. Jis matė šį dėsnį veikiant 
visur, kiekvienam žingsny. Jis suėdė kurapkos jauniklius. Vanagas suėdė jo motiną. Vanagas 
būtų ir jį patį suėdęs. Vėliau, kai pajuto savo jėgą, jis pats norėjo suėsti vanagą. Jis suėdė 
lūšiuką. Lūšis motina būtų suėdusi jį, jei jos pačios niekas nebūtų sudraskęs ir suėdęs. Tą dėsnį 
pildė visi jo aplinkumos gyvieji daiktai, ir jis pats buvo sudėtinė to dėsnio dalis. Jis buvo 
grobuonis. Vienintelis jo maistas buvo mėsa, gyva mėsa, kuri arba greitai bėgdavo nuo jo, arba 
pakildavo į orą, arba kopdavo į medžius, arba slėpdavosi žemėn, arba priešindavosi ir 
kovodavo su juo, arba, nepasisekus, vydavosi jį patį. Jeigu vilkiukas būtų taip galvojęs, kaip 
galvoja žmogus, visas gyvenimas jam būtų atrodęs vienas nepasotinamas alkis, o pasaulis - 
arena, kurioje siaučia didelė tokių alkių daugybė, alkių, kurie persekioja kitus ir kuriuos kiti 
persekioja, kurie medžioja kitus ir kuriuos kiti medžioja, kurie ėda kitus ir kuriuos kiti ėda, - 
arena, valdoma žiaurumo ir netvarkos, atsitiktinumo, neplaningas, niekad nesibaigiantis rijimo 
ir žudymo chaosas. Tačiau vilkiukas negalvojo taip, kaip galvoja žmogus. Jis nežvelgė į viską 
taip plačiai. Jis vienu metu turėjo tik vieną tikslą ir pildė tik vieną mintį ar norą. Be mėsos 
dėsnio buvo daugybė kitų mažiau reikšmingų dėsnių, kuriuos jis turėjo išmokti ir jiems 
paklusti. Pasaulis buvo kupinas staigmenų. Glūdinčios jame gyvybės virpėjimas, raumenų 
veikimas teikė jam begalinę laimę. Vejantis mėsą, jis virpėdavo iš susijaudinimo. Kova ir 
įniršis teikė jam džiaugsmą. Net siaubas ir nežinomybės paslaptingumas darniai jungėsi jo 
gyveniman. Buvo jo gyvenime atvangos bei malonumų. Pilnas pilvas, snaudimas saulės 
atokaitoj puikiai atlygino jam už įkarštį ir pastangas, nors jau pats įkarštis ir pastangos savaime 
buvo atlyginimas. Visa tai buvo tikras gyvenimas, 0 gyvenimas visada laimingas, kai būna 
tikras. Ir vilkiukas nesipriešino savo aplinkai. Jis tryško gyvybe, buvo labai laimingas ir labai 
didžiavosi savimi. 


TREČIOJI DALIS 
I UGNIES KŪRĖJAI 


Vilkiukas užėjo juos visai netikėtai. Tai buvo jo paties kaltė. Jis pasielgė nerūpestingai. 
Išėjo iš olos ir nubėgo atsigerti prie netoli esančio upelio. Gal jis neatkreipė į tai dėmesio 
todėl, kad buvo mieguistas. (Jis visą naktį medžiojo ir neseniai buvo pabudęs.) Jo 
nerūpestingumas galėjo būti pateisinamas dar tuo, kad jis buvo įpratęs tuo taku bėgti prie 
upelio. Jis dažnai juo eidavo, ir niekad nieko neatsitikdavo. 

Jis nusileido pro pušies stuobrį, perbėgo per aikštelę ir nurisnojo tarp medžių. Staiga vienu 
metu jis pamatė ir užuodė kažką nepažįstama. Priešais jį tylėdami ant savo paskutiniųjų kojų 
tupėjo penki gyvieji daiktai, kokių anksčiau jis niekad nebuvo matęs. Tai buvo pirmasis jo 
žvilgsnis į žmoniją. Bet tie penki žmonės jį pamatę nepašoko, neiššiepė savo dantų ir neurzgė. 
Jie nejudėjo, bet sėdėjo kaip sėdėję, tylūs ir pikta lemia. 

Nejudėjo ir vilkiukas. Visi jo prigimties instinktai vertė jį kuo greičiau sprukti šalin, tik 
ūmai ir pirmąkart gyvenime jame sukilo kitas - priešingas instinktas. Jį užvaldė baiminga 
pagarba. Milžiniškas jo paties silpnumo ir menkumo pajautimas sugniuždė jį ir privertė 
nejudėti. Čia buvo valia ir galia, kažkas, ko jis negalėjo suvokti. 

Vilkiukas niekad nebuvo matęs žmogaus, tačiau instinktu jautė jo galią. Kažkokiu 
nesuvokiamu būdu žmoguje jis atpažino tą gyvį, kuris išsikovojo pranašumą prieš kitus Tyrų 
gyvius. 

Ne vien savo, bet ir visų savo protėvių akimis žiūrėjo dabar vilkiukas į žmogų, - akimis, 


kurios kadaise sukinėjosi tamsoje apie daugybę žiemos stovyklų laužų, kurios spoksojo iš tolo 
arba iš tankumynų gelmės į tą keistą dvikojį gyvį, kuris buvo visų gyvųjų daiktų viešpats. 
Vilkiuką sukaustė paveldėta baimė ir pagarba, atsiradusi per šimtmečių kovas ir ištisų kartų 
patyrimą. Šio paveldėjimo įtakos būtų užtekę ir senam vilkui, ne tik tokiam jaunam, koks buvo 
jis. Jei jis būtų buvęs suaugęs vilkas, jis būtų tučtuojau pabėgęs, o vilkiukas, baimės 
paralyžiuojamas, tik susigūžė, beveik reikšdamas savo nuolankumą, kaip tai darė jo giminė dar 
tuomet, kai vilkas pirmąkart prisiartino prie žmogaus sukurtos ugnies ir atsitūpė susišildyti. 

Vienas indėnas atsistojo, priėjo prie vilkiuko ir pasilenkė. Vilkiukas dar labiau prisigūžė 
prie žemės. Nežinomybė, įgavusi pagaliau konkretų kūno ir kraujo pavidalą, pasilenkė prie jo 
ir norėjo jį nutverti. Jo plaukai nejučiomis pasišiaušė, lūpos išsiviepė, parodydamos mažąsias 
iltis. Lemties ranka, pakibusi ties juo, vis nesiryžo, ir žmogus juokdamasis prašneko: - Vabam 
vabiska ip pit tachl (Žiūrėkit, kokios baltos iltys!) 

Kiti indėnai garsiai juokėsi ir ragino vyrą pačiupti vilkiuką. Tuo metu, kai ranka leidosi 
kaskart žemiau, jo viduje grūmėsi priešingi instinktai. Jis jautė savy du didelius impulsus - 
pasiduoti ir kovoti. Ir pagaliau jo veiksmas išvirto kompromisu. Jis padarė ir viena, ir kita. Jis 
nesipriešino tol, kol ranka jo nepalietė. Tada jis pradėjo kovą, jo dantys sublizgėjo ir 
grybštelėjo ranką. Tuo metu jis gavo smūgį į galvą ir parvirto ant šono. Visas jo kovingumas 
dingo. Jo kūdikiška silpnybė ir nuolankumo instinktas nugalėjo. Jis atsitūpė ir suinkštė. Bet 
vyras, kurio ranką jis įkando, nesiliovė pykęs. Vilkiukui teko dar vienas smūgis iš kitos pusės. 
Jis vėl atsitūpė ir ėmė dar labiau inkšti. 

Keturi indėnai prapliupo dar garsiau juoktis, ir net vyras, kuriam jis įkando, ėmė juoktis 
kartu. Jie apspito vilkiuką ir juokėsi iš jo, o jis dejavo iš skausmo ir baimės. Bet štai jis kažką 
išgirdo. Indėnai taip pat išgirdo. Vilkiukas žinojo, kas tai; jis dar kartą suskalijo, bet šį kartą ne 
taip liūdnai, beveik džiaugsmingai, ir tyliai laukė parsirandant savo motinos, - tos žiaurios ir 
nesutramdomos motinos, kuri, nieko nepabūgdama, kovoja su visais ir nužudo. Ji bėgo, garsiai 
urgzdama. Ji išgirdo vilkiuko šauksmą ir skubėjo į pagalbą. 

Motina šoko į jų tarpą; įsiutusi ir užsidegusi, ji atrodė baisiai. Bet vilkiukui šis pagalbą 
nešąs pyktis buvo mielas. Jis laimingas suinkštė ir šoko jos pasitikti, 0 Žmonės greitai 
pasitraukė kelis žingsnius atgal. Vilkė, gindama vilkiuką, drąsiai stovėjo ir žiūrėjo į žmones, 
visa pasišiaušusi ir siaubingai urgzdama. Jos snukis buvo taip iškreiptas ir toks piktas, ji taip 
įsiutusi urzgė, jog nosies slankstelis susiraukšlėjo nuo pat galiuko iki akių. Tada vienas 
žmogus suriko. - Kičė!- sušuko jis, nepaprastai nustebęs. Vilkiukas pajuto, kad, išgirdusi tai, jo 
motina suglebo. - Kiče!- dar kartą sušuko vyras, šį kartą šiurkščiai ir įsakmiai. 

Ir tada vilkiukas pamatė, kaip jo motina, toji baimės nepažįstanti vilkė, prigludo prie 
žemės, kol ją palietė pilvu, ėmė vizginti uodegą ir meilintis. Vilkiukas negalėjo nieko suprasti. 
Jis buvo apstulbintas. Jis vėl pajuto baimingą pagarbą žmogui. Instinktas jo neapgavo. Jo 
motina jį patvirtino. Ji taip pat rodė nuolankumą žmogui. 

Žmogus, pasakęs „Kiče", prisiartino prie jos. Jis padėjo jai ant galvos ranką, ir ji dar labiau 
susigūžė. Ji neįkando jam, nė nebandė. Kiti žmonės irgi priėjo artyn ir apspitę čiupinėjo ją, 
glostė, o ji visiškai nesipriešino. Jie buvo labai susijaudinę, iš jų burnų sklido daugybė 
triukšmingų garsų. Vilkiukas nutarė, jog tie triukšmingieji garsai nereiškia pavojaus, ir 
atsigulė šalia savo motinos, vis dar šiaušdamasis, bet stengdamasis būti nuolankus. 

- Nieko nuostabaus, - kalbėjo indėnas.- Jos tėvas buvo vilkas. Tiesa, motina buvo kalė, bet 
argi mano brolis nebuvo jos pririšęs rujos metu ištisas tris naktis miške? Kičės tėvas buvo 
vilkas. 

- Jau metai praėjo nuo to laiko, kai ji pabėgo, Pilkasis Bebre, - tarė antrasis indėnas. 

- Nieko nuostabaus, Lašišos Liežuvi, - atsakė Pilkasis Bebras.- Buvo badmetis, ir šunims 
pritrūko mėsos. 

- Ji gyveno su vilkais, - tarė trečiasis indėnas. 

- Teisybę sakai, Trys Ereliai, - atsakė Pilkasis Bebras, dėdamas ranką ant vilkiuko, - štai 
įrodymas. 

Kai ranka prisilietė, vilkiukas truputį suurzgė, ir ranka atsitraukė, ketindama smogti. Todėl 
vilkiukas paslėpė savo iltis ir nuolankiai prisigūžė, ir ranka pakasė jam paausį, paglostė 
nugarą. 

- Štai jums įrodymas, - tęsė Pilkasis Bebras.- Aišku, kad Kiče jo motina. Bet jo tėvas buvo 
vilkas. Todėl jame maža šuns ir daug vilko. Jo iltys baltos, ir jo vardas bus Baltoji Iltis. Aš 


pasakiau. Tai mano šuo. Nes argi Kičė nebuvo mano brolio kalė? Argi mano brolis nėra 
miręs? 

Vilkiukas, šitokiu būdu gavęs vardą pasauly, gulėjo ir stebėjo. Dar kurį laiką Žmonės 
nesiliovė kėlę savo burnomis triukšmo. Paskui Pilkasis Bebras išėmė iš ant kaklo kabančios 
makšties peilį, nuėjo į krūmus ir išpjovė lazdą. Baltoji iltis stebėjo jį. Žmogus apipjovė abu 
lazdos galus ir pririšo prie jų neraugintos odos diržus. Vieną diržą jis užrišo Kičei ant kaklo. 
Paskui nuvedė ją prie mažos pušaitės ir pririšo prie jos antrąjį diržą. Baltoji Iltis nusekė paskui 
ir atsigulė šalia motinos. Lašišos Liežuvis ištiesė prie jo ranką ir apvertė aukštielninką. Kičė 
baimingai stebėjo. Baltoji Iltis pajuto naują baimės antplūdį. Ir nors visiškai užgniaužti 
urzgesio jis negalėjo, tačiau kąsti jau nemėgino. Pakumpę ir išsiskėtę rankos pirštai žaismingai 
kasė jam pilvą ir vartaliojo jį į visas puses. Tai buvo juokinga ir nepatogu - gulėti taip ant 
nugaros, kojomis mataruojant ore. Be to, tai buvo bejėgiška padėtis, kuriai priešinosi visa 
Baltosios Ilties prigimtis. Jis visai negalėjo gintis. Jei tas žmogus norėtų ką padaryti, Baltoji 
Iltis žinojo negalėsiąs to išvengti. Kaipgi jis galėtų pašokti, jeigu visos jo keturios kojos styro 
ore? Tačiau nuolankumas padėjo jam nugalėti baimę, ir jis tik švelniai urzgė. Urzgesio jis 
negalėjo užgniaužti, o žmogus dėl to nepyko ir nemušė jo per galvą. Be to, Baltoji Iltis jautė 
dar ir keistą nesuprantamą malonumą, kai ranka jį kasė. Kai jį parversdavo ant šono, jis 
liaudavosi urzgęs, o kai pirštai imdavo kasyti paausius, būdavo dar maloniau. Kai žmogus, dar 
kartą pakasęs ir paglostęs, paliko jį ramybėj ir nuėjo sau, Baltosios Ilties baimė galutinai 
išgaravo. Bendraujant su žmonėmis, jam daug kartų buvo lemta patirti baimę; tačiau tai buvo 
ir bebaimės draugystės su žmogumi ženklas. Netrukus Baltoji Iltis išgirdo keistą triukšmą. Jis 
greit atskyrė jį ir iš karto suprato, kad tai žmonių keliamas triukšmas. Po kelių minučių 
pasirodė visa gentis, žengianti vorele, kaip kad žygyje buvo įprasta. Ten buvo daug vyrų ir 
moterų bei vaikų, viso keturiasdešimt žmonių, ir visi sunkiai apsikrovę stovyklos reikmenimis 
bei manta. Jie vedėsi daug šunų, kurie, išskyrus tik mažus, irgi buvo apkrauti nešuliais. Ant 
nugarų šunys nešė gerai per pilvą pritvirtintus kelionmaišius, kuriuose buvo nuo dvidešimties 
iki keturiasdešimties svarų krovinio. Iki šiol Baltoji Iltis niekad nebuvo matęs šunų, bet, vos 
pažvelgus į juos, jis pajuto juos esant tos pačios, bet ir kiek kitokios, negu jis, giminės. Tačiau 
jie, pamatę vilkiuką ir jo motiną, parodė, kad nedaug skiriasi nuo vilkų. Jie puolė juos. 
Pasišiaušęs, urgzdamas ir kandžiodamasis, Baltoji Iltis šoko tiesiai į vilnimi puolančių šunų 
pražiotus snukius, bet tuoj pat pargriuvo, pateko po jais, kapojamas dantų ir pats 
kandžiodamasis bei draskydamas virš savęs esančias jų kojas ir pilvus. Kilo baisus triukšmas. 
Jis girdėjo ginančios jį Kičės urzgimą, girdėjo Žmonių riksmą, į kūnus smogiančių lazdų 
garsus ir sumuštų šunų kaukimą. Praslinko kelios sekundės, ir jis vėl atsistojo ant kojų. Dabar 
jis matė, kaip žmonės, gindami jį, lazdomis ir akmenimis veja šunis ir gelbsti jį nuo tos pačios, 
bet ne visai tos pačios giminės laukinių dantų. Nors jo smegenys ir nesuvokė tokios aiškios 
sąvokos, tokio abstraktaus dalyko, kaip teisingumas, tačiau savitu jam būdu jis pajuto žmonių 
teisingumą ir įžvelgė juose tai, kas jie iš tikro ir buvo, būtent - įstatymo kūrėjus ir įstatymo 
vykdytojus. Be to, jis įvertino ir tą jėgą, kurios pagalba jie vykdė įstatymą. Priešingai kitiems 
gyviams, su kuriais jam teko anksčiau susidurti, jie nesikandžiojo ir nesidraskė, 0 vartojo 
gyvąją jėgą, padedami negyvųjų daiktų. Negyvieji daiktai vykdė tai, ko jie reikalavo. Tų 
šunis. 

Jo protui tai buvo nepaprasta jėga, nesuvokiama ir antgamtiška, kurią galima prilyginti 
dieviškajai. Savo prigimtimi Baltoji Iltis net nenutuokė ko nors apie dievus, geriausiu atveju 
jis tik galėjo pažinti dalykus, esančius už jo pažinimo ribų; bet toji nuostaba ir baiminga 
pagarba, kurią jam kėlė žmonės, buvo panaši į žmogaus nuostabą ir baimingą pagarbą, 
pamačius kalno viršūnėje dangaus būtybę, kuri abiem rankom svaido į nustebusį pasaulį 
žaibus. Visi šunys buvo nuvyti. Bruzdesys nuščiuvo. Baltoji Iltis, laižydamas savo žaizdas, 
mąstė apie pirmąkart patirtą šunų gaujos žiaurumą ir pirmą pažintį su ja. Jis niekad nė sapne 
nesapnavo, kad jo giminei, be Vienakio, motinos ir jo palies, galėtų dar kas nors priklausyti. 
Jie buvo atskira giminė, it štai staiga jis pažino daugiau būtybių, ko gero, priklausančių jo 
giminei. Ir jam buvo pikta, kad jie, pamatę jį, puolė, norėdami sudraskyti. Taip pat jame kilo 
apmaudas ir ant motinos, kad ji leidosi pririšama prie lazdos, nors tai padarė aukštesnieji 
sutvėrimai - žmonės. Visa tai dvelkė pančiais, vergija. Iki šiol jis nieko nežinojo apie vergiją. 
Jam buvo įgimta laisvė klajoti, bėginėti, gulinėti, kur nori ir kada nori; ir štai dabar ji buvo 
suvaržyta. Jo motina galėjo judėti tik tiek, kiek leido lazda; lazda ir jį suvaržė, nes jis dar 


negalėjo gyventi be motinos. 

Jam tai nepatiko. Nepatiko jam ir tada, kai žmonės pakilo ir leidosi į kelionę, ir vienas 
mažytis žmogelis nusitvėrė už antrojo lazdos galo ir nusivedė su savim Kičę kaip belaisvę, o 
paskui Kičę sekė ir Baltoji Iltis, labai sumišęs ir susirūpinęs dėl šio naujo nuotykio. Jie 
nusileido žemyn upelio slėniu ir nukeliavo tolyn, daug toliau, negu Baltoji Iltis buvo kada nors 
nuklydęs, kol pasiekė patį slėnio galą, kur upelis įteka į Makenzės upę. Čia, prie aukštai ant 
polių sukrautų kanojų ir žaiginių džiovinti žuvims, jie įsirengė stovyklą. Baltoji Iltis nustebęs 
spoksojo. Tų žmonių pranašumas augo kas minutę. Neseniai jis matė, kaip jie valdo 
aštriailčius šunis. Tai dvelkė galia. Bet sugebėjimas valdyti negyvus daiktus vilkiukui atrodė 
nuostabiausias; jie mokėjo juos priversti judėti; jie mokėjo pakeisti pasaulio veidą. Ši pastaroji 
savybė jam padarė itin didelį įspūdį. Jis žiūrėjo, kaip buvo statomos kartys palapinėms. Tai dar 
nebuvo taip nepaprasta, nes tai darė tos pačios būtybės, kurios sugebėjo toli sviesti pagalius ir 
akmenis. Bet kai tos kartys, apdengtos medžiaga ir odomis, virto palapinėmis, Baltoji Iltis 
tikrai nustebo. Jį pakerėjo nepaprastas, jo manymu, palapinių dydis. Jos stūksojo aplink jį iš 
visų pusių nelyginant kokia baisi, greitai auganti gyvybė. Jos pripildė beveik visą jo regimą 
plotą. Jis bijojo jų. Jos dunksojo virš jo, lyg lemdamos kažką pikta, o kai vėjui pūstelėjus, 
imdavo smarkiai siūbuoti, jis gūždavosi iš baimės, nenuleisdamas budrių akių ir pasiruošęs 
šokti į šalį, kad jos neužpultų jo. 

Bet netrukus toji palapinių baimė dingo. Jis matė, kaip moterys su vaikais įeina j vidų ir vėl 
išeina ir joms nieko neatsitinka; matė, kaip ten lenda šunys, kuriuos žmonės griežtais žodžiais 
ir akmenimis varydavo šalin. Po kurio laiko jis pasitraukė nuo Kičės ir atsargiai nuropojo prie 
artimiausios palapinės sienos. Jį viliojo augimo pažadintas smalsumas - būtinybė pažinti, 
gyventi ir veikti ir tokiu būdu įgyti patyrimo. Kelis paskutiniuosius colius, kurie jį skyrė nuo 
palapinės sienos, jis šliaužė nepaprastai lėtai ir atsargiai. Dienos įvykiai jam įrodė, kad 
nežinomybė gali pasireikšti pačiu neįprasčiausiu ir nelaukčiausiu būdu. Pagaliau jo nosis 
palietė palapinės drobę. Jis laukė. Nieko neatsitiko. Jis ėmė uostinėti tą keistą žmogaus kvapu 
persunktą medžiagą. Jis sukando palapinės drobę dantimis ir timptelėjo truputį. Vėl nieko 
neatsitiko, nors palapinės siena sujudėjo. Tada jis patempė kiek stipriau. Aplink visa dar labiau 
sujudėjo. Jam pasidarė smagu. Jis ėmė dar stipriau tampyti ir tampė tol, kol susiūbavo visa 
palapinė. Pagaliau spigus indėnės riksmas palapinėj privertė jį sprukti atgal pas Kičę. Bet 
paskui jis jau nebijojo tų milžiniškų palapinių. Netrukus jis vėl nuklydo nuo savo motinos. Jos 
lazda buvo pririšta prie žemėn įkalto kuoliuko, ir ji negalėjo su juo eiti. Jau paūgėjęs šuniukas, 
truputį didesnis už vilkiuką, išdidžiai ir karingai pasipūtęs, palengva artėjo prie jo. Suniuko 
vardas, kaip Baltoji Iltis išgirdo jį vėliau šaukiant, buvo Lip-Lipas. Jis buvo jau prityręs 
kovose su kitais šuniukais ir garsėjo kaip mušeika. 

Lip-Lipas buvo vienos giminės su Baltąja Iltimi, be to, dar visai jaunas ir neatrodė 
pavojingas, todėl Baltoji Iltis ketino jį sutikti draugiškai. Tačiau kai svečias įsitempė eidamas 
ir jo lūpos prasišiepė, Baltoji Iltis irgi įsitempė ir prasišiepė. Urgzdami ir šiaušdamiesi, jie 
pusračiu apsuko vienas kitą. Tai truko kelias minutes, ir Baltajai Ilčiai buvo jau bepradedą 
patikti, jis palaikė tai žaidimu. Bet staiga Lip-Lipas įstabiai vikriai prišoko prie jo ir, kandžiai 
jį grybštelėjęs, atšoko atgal. Jis pataikė į lūšies sužeistą petį, kuris giliai, prie pat kaulo, dar 
skaudėjo. Baltoji Iltis nustebęs suspigo iš skausmo, bet tuoj pat įsiutęs puolė Lip-Lipą, piktai jį 
kandžiodamas. 

Bet Lip-Lipas visą laiką gyveno stovykloj ir daug kartų grūmėsi su šuniukais. Tris, keturis, 
šešis kartus maži aštrūs jo dantys paženklino atvykėlį, kol pagaliau Baltoji Iltis, negarbingai 
spiegdamas, pabėgo pas motiną. Tai buvo pirmoji tų kovų, kuriose jam ateity daug kartų teko 
susiremti su Lip-Lipu, mat, nuo pat pirmo susitikimo jiedu tapo priešai, nes jų prigimtis vertė 
juos nuolat kovoti. 

Kičė raminamai palaižė Baltąją Iltų, mėgindama jį įtikinti nesitraukti nuo jos. Bet jo 
smalsumas buvo nesuvaldomas, ir po kelių minučių jis vėl nutolo. Jis sutiko vieną žmogų, - 
Pilkąjį Bebrą, - kuris atsitūpęs, prisidėjęs pagalių ir sausų samanų, kažką darė. Baltoji Iltis 
priėjo prie jo arčiau ir ėmė žiūrėti. Iš Pilkojo Bebro burnos sklido kažkokie garsai, kurie 
Baltajai Ilčiai neatrodė priešiški, ir jis prislinko dar arčiau. 

Moterys ir vaikai nešė Pilkajam Bebrui vis daugiau pagalių ir šakų. Matyt, čia turėjo įvykti 
kažkas reikšminga. Baltoji Iltis priėjo taip arti, jog palietė Pilkojo Bebro kelį, - iš smalsumo jis 
net pamiršo, kad tai tas pats baisusis sutvėrimas - žmogus. Staiga jis pamatė kažkokį keistą 
daiktą, nelyginant kokį rūką, kylantį nuo pagalių ir samanų, kurias Pilkasis Bebras buvo 


pridengęs rankomis. Netrukus tarp pagalių pasirodė kažkoks gyvas besiraitąs ir besirangąs 
daiktas, panašios spalvos kaip danguje šviečianti saulė. Baltoji Iltis nieko nežinojo apie ugnį. 
Ji viliojo jį, lygiai kaip ir toji šviesa, kurią jis, dar visai mažas būdamas, matė šviečiant olos 
angoj. Jis paėjo keletą žingsnių liepsnos link. Jis girdėjo, kaip Pilkasis Bebras juokėsi iš jo, bet 
žinojo, kad šis garsas nepavojingas. Štai jo nosis palietė liepsną, ir jis kyštelėjo liežuvį, 
norėdamas ją palaižyti. 

Akimirką jis buvo tartum sukaustytas. Toji nežinomybė, tykojusi tarp pagalių ir samanų, 
žiauriai pagriebė jį už nosies. Jis pasitraukė atgal ir ėmė gailiai kaukti. Išgirdusi jį kaukiant, 
Kičė šoko urgzdama pirmyn, kiek tik leido jos lazda, ir baisiai įpykusi plėšėsi, negalėdama 
atbėgti ir jam pagelbėti. O Pilkasis Bebras garsiai kvatojo, plojo rankomis sau per šlaunis ir 
pasakojo visiems, kas atsitiko, kol pagaliau visi ėmė garsiai kvatoti. O Baltoji Iltis tupėjo ir vis 
inkštė - nelaimingas, pasigailėtinai menkutis vienišas padarėlis, pakliuvęs į žmonių tarpą. Tai 
buvo baisiausias skausmas, kokį jam teko kada nors patirti. Ir jo nosį, ir liežuvį nusvilino tas 
saulės spalvos gyvasis daiktas, kuris išdygo iš po Pilkojo Bebro rankų. Jis kaukė ir kaukė 
nesiliaudamas, skatindamas vis iš naujo pratrūkstantį žmonių kvatojimą. Jis pamėgino liežuviu 
apraminti skaudančią nosį, bet ir liežuvis buvo nusvilęs, ir kai abi skaudamos vietos susilietė, 
skausmas tik dar labiau padidėjo. Ir jis ėmė kaukti taip gailiai ir bejėgiškai, kaip dar niekad 
nebuvo kaukęs. 

Paskui jis susigėdo. Jis suprato, kas yra juokas ir ką jis reiškia. Mes nežinome, kaip kai 
kurie gyvuliai pažįsta juoką ir iš ko jie supranta, kad iš jų juokiamasi; bet kaip tik šitaip Baltoji 
Iltis pažino juoką. Jam pasidarė gėda, kad žmonės juokiasi iš jo. Jis apsigręžė ir pasileido 
bėgti: ne todėl, kad jam skaudėjo, bet todėl, kad juokas buvo dar skaudesnis už nudegimą. Jis 
nubėgo pas Kičę, kuri lyg pasiutusi plėšėsi, kiek leido lazda, - pas vienintelę pasauly būtybę, 
kuri iš jo nesijuokė. 

Temo, atėjo naktis, ir Baltoji Iltis gulėjo prie savo motinos. Nors jam nenustojo skaudėję 
nosies ir liežuvio, bet dar labiau kamavo kitas rūpestis. Jis ilgėjosi namų. Jautė kažkokią 
tuštumą, jam trūko upelio tylos bei ramybės ir skardyje paliktos irštvos. Gyvenimas pasidarė 
perdaug triukšmingas. Čia visur buvo tiek daug vyrų, moterų ir vaikų, ir visi jie triukšmavo ir 
erzino jį. Ir šunų, kurie amžinai riejosi, pjovėsi, kėlė sąmyšį. Toji maloni vienatvė, kuria jis 
anksčiau gyveno, pasibaigė. Čia netgi ore virpėjo gyvybė, kuri nuolat gaudė, zyzė. Nuolat 
besikaitaliojanti šio gyvenimo įtampa ir staigiais šuoliais įvairuoją jo tonai dilgino vilkiuko 
nervus bei pojūčius, erzino jį, nuolat kankino kažkokių įvykių grėsme. Jis stebėjo, kaip 
žmonės iš kažkur ateina, išeina, be perstojo vaikšto po stovyklą. Panašiai kaip žmonės žvelgia 
į dievus, kuriuos patys sau susikuria, taip ir Baltoji Iltis stebėjo žmones, kuriuos matė. Tai 
buvo aukštesnės būtybės, tikriausiai dievai. Tai buvo galingos būtybės, turinčios paslaptingą 
galią, tai buvo viešpačiai viso to, kas gyva ir negyva, - viešpačiai, kurie moka priversti paklusti 
sau visa, kas tik juda, suteikti galią judėti tam, kas nejuda, kurie sukuria gyvybę - tą saulės 
spalvos besikandžiojančią gyvybę - iš sausų samanų ir medžių. Jie yra ugnies kūrėjai! Jie yra 
dievai! 


II VERGIJA 


Baltosios Ilties dienos buvo kupinos naujų patyrimų. Visą laiką, kol Kičė buvo pririšta, jis 
laisvai bėgiojo po visą stovyklą, viską žiūrinėdamas, tyrinėdamas ir mokydamasis. Jis greitai 
patyrė daug dalykų apie žmonių gyvenimo būdą, bet šis pažinimas nesukėlė jame paniekos 
jiems. Juo daugiau jis juos pažino, juo labiau įsitikindavo jų pranašumu; juo labiau jie 
apreikšdavo paslaptingąsias savo galias, juo labiau jie atrodė jam panašūs į dievus. Žmogui 
dažnai tekdavo sielvartauti, matant nuverstus savo dievus ir sudaužytus altorius; bet vilkui ir 
laukiniam šuniui, kurie, atėję pas Žmogų, guli prie jo kojų, tokio sielvarto nelemta patirti. 
Priešingai žmogui, kurio dievai būna neregimi ir tik numanomi, kurie tėra vien vaizduotės 
padariniai, dvasios, neturinčios realaus apvalkalo, kurie tėra vien geidžiamo gėrio ir galios 
pamėklės, savo paties aš sudvasinimas, - priešingai žmogui, - vilkas ir laukinis šuo, atėję prie 
ugnies, randa savo dievus apčiuopiamus, iš kūno ir kraujo, turinčius erdvėje tam tikrą vietą, ir 
kurių ketinimams bei poreikiams įvykdyti yra reikalingas laikas. Įtikėti tokį dievą nereikia 
jokių pastangų, galbūt, jokia valios pastanga negali priversti netikėti tokio dievo. Nuo jo 
neįmanoma pasitraukti. Jis stovi ant savo užpakalinių kojų su lazda rankoj, be galo galingas, 
ūmus, pykstąs ir mylįs, ir viskas - tas dievas, toji paslaptis ir galia - apdengti mėsa, kuri 


plėšiama kraujuoja ir kuri tokio pat skonio, kaip ir bet kokia kita mėsa. Panašiai manė ir 
Baltoji Iltis. Šie žmonės buvo tikri ir neišvengiami dievai. Kaip ir jo motina Kičė, kuri, 
pašaukta vardu, parodė paklusnumą, taip ir jis ėmė jų klausyti. Jis traukdavosi jiems iš kelio, 
laikydamas tai neabejotina jų privilegija. Kai jį pašaukdavo, jis atbėgdavo. Kai jam 
grasindavo, jis susigūždavo. Kai jie įsakydavo jam bėgti šalin, jis galvotrūkčiais sprukdavo. 
Nes kiekvieną jų norą lydėjo jėga, paremianti tą pageidavimą, - jėga, kuri teikė skausmą, kuri 
pasireikšdavo smūgiais ir lazdomis, mėtomais akmenimis ir skaudžiais botago kirčiais. 

Jis priklausė jiems kaip ir visi šunys. Jie valdė jo veiksmus. Jo kūnas tarnavo tik jiems - jie 
galėjo jį plakti, trypti arba pasigailėti. Baltoji Iltis greitai išmoko tai. Bet jam sekėsi sunkiai, 
trukdė jo stipri ir laisva prigimtis; ir vis dėlto, nors ir nekęsdamas prievartos, kol mokėsi 
paklusti, jis, pats to nejausdamas, mokėsi ir ją mylėti. Patikėti savo likimą kitam, nebūti 
atsakingam už savo egzistenciją - toks buvo atpildas už visa tai, nes visados yra lengviau 
atsiremti į kitą, negu vienam stovėti. 

Bet šitas atsidavimas žmogui kūnu ir siela įvyko ne per vieną dieną. Jis negalėjo staiga 
atsižadėti savo laukinio paveldėjimo ir Tyrų atminimo. Būdavo dienų, kai jis nuklysdavo į 
miško pakraštį ir sustojęs klausydavosi kažkokio balso, šaukiančio jį kažkur tolyn. Ir visados 
neramus ir suirzęs jis sugrįždavo pas Kiče paskalyti, - tyliai ir ilgesingai lyg ko klausdamas, ir 
palaižyti jos snukio. 

Baltoji Iltis sparčiai mokėsi stovyklos gyvenimo. Jis greit patyrė senesniųjų šunų 
neteisingumą ir godumą, kai šunims būdavo duodama mėsos ar žuvies. Jis suprato, kad vyrai 
būna teisingesni, vaikai - Žiauresni, 0 moterys geresnės ir dažniau numesdavo jam mėsos 
gabalėlį ar kaulą. Po kelių susirėmimų su šuniukų motinomis, jis suprato, kad daug 
išmintingiau palikti tokias motinas ramybėj, laikytis kiek galima nuo jų atokiau, ir pamačius 
ateinant, pasitraukti iš kelio. 

Tačiau visą jo gyvenimą nuodijo Lip-Lipas. Būdamas didesnis, vyresnis ir stipresnis, Lip- 
Lipas pasirinko Baltąją Il svarbiausiuoju savo persekiojimų objektu. Baltajai Ilčiai netrūko 
noro kovoti, bet priešininkas jį nugalėdavo. Jis buvo perdaug didelis. Lip-Lipas virto jo 
gyvenimo slogučiu. Vos tik Baltoji Iltis pamėgindavo kiek pasitraukti nuo savo motinos, tuoj 
atsirasdavo šis peštukas, lipdavo jam ant kulnų, urgzdavo, kibdavo ir, nužiūrėjęs progą, kai arti 
nebūdavo žmonių, puldavo jį ir priversdavo grumtis. Kadangi Lip-Lipas visad nugalėdavo, 
jam tai ėmė patikti. Tai buvo didžiausias jo gyvenimo džiaugsmas, taip pat, kaip Baltajai Ilčiai 
visa tai virto didžiausia kančia. 

Bet Baltosios Ilties tai neįbaugino. Nors jis ir labai kentėjo ir likdavo nugalėtas, jo narsa dėl 
to nepalūžo. Bet viso to pasekmės buvo blogos. Jis pasidarė piktas ir paniuręs. Jis jau iš 
prigimties buvo žiauraus būdo, ir dabar, nuolat persekiojamas, pasidarė dar žiauresnis. Jo 
linksmieji, žaismingieji, vaikiškieji būdo bruožai neturėjo progos išsivystyti. Jis niekad 
nežaidė ir nesiautė su kitais stovyklos šuniukais. Lip-Lipas jam neleisdavo. Kai tik Baltoji Iltis 
pasirodydavo kur netoli nuo jų, Lip-Lipas tuoj jį užpuldavo, imdavo erzinti arba kovoti, kol 
nuvarydavo šalin. 

Taigi Baltosios Ilties vaikiškumas buvo plėšte išplėštas, ir jis turėjo elgtis lyg būtų buvęs 
daug vyresnis. Negalėdamas išeikvoti savo energijos žaidimuose, jis įsigilino į save, vis labiau 
ugdydamas savo protą. Jis pasidarė gudrus, turėjo daug laisvo laiko, kurį panaudojo išgalvoti 
suktybėms. Neįstengdamas nustverti mėsos ir žuvies davinio, kai būdavo šeriami visi 
stovyklos šunys, jis pasidarė apsukrus vagis. Jam pačiam reikėjo rūpintis maistu, ir jis 
apsirūpindavo, nors stovyklos moterys jau ėmė jo bijoti. Jis išmoko šniukštinėti po stovyklą, 
išmoko apsukriai numanyti, kur kas vyksta, išmoko viską pamatyti ir išgirsti bei atitinkamai 
apsvarstyti, taip pat rado sėkmingą būdą išvengti savo negailestingo persekiotojo. Prasidėjus 
tiems persekiojimams, jam gana greit pavyko iškrėsti pirmą tikrai klastingą pokštą savo priešui 
ir pirmą kartą pasimėgauti kerštu. Kaip anksčiau Kičė, gyvendama su vilkais, viliodavo šunis 
iš žmonių stovyklų, taip dabar Baltoji Iltis įviliojo Lip-Lipą į kerštingus Kičės nasrus. 
Traukdamasis nuo Lip-Lipo, Baltoji Iltis pasileido vingiais atgal, nardydamas tarp stovyklos 
palapinių. Jis buvo geras bėgikas - greitesnis už visus savo amžiaus šuniukus ir už Lip-Lipą. 
Tačiau šįkart vejamas jis nebėgo taip greit, kaip galėjo. Jis bėgo tik per šuolį nuo savo 
persekiotojo. 

Lip-Lipas, to bėgimo ir aukos artumo įaudrintas, užmiršo atsargumą ir nežiūrėjo, kur bėga; 
kai jis pagaliau suvokė, kur esąs, buvo jau vėlu. Bėgdamas visu smarkumu apie palapinę, jis 
užgriuvo Kičę, gulinčią prie lazdos galo. Jis tik suspiegė iš apstulbimo, ir jos kerštingos iltys 


įsmigo į jį. Ji buvo pririšta, bet jam nepasisekė lengvai pasprukti. Ji pargriovė jį, kad negalėtų 
pabėgti, ir ėmė be atodairos draskyti bei kapoti iltimis. 

Kai jam pagaliau pavyko nusiristi tolyn, jis, bjauriai sudarkytas, sužeistu kūnu ir palaužta 
dvasia, vos atsistojo. Per visą kūną, kur tik ji buvo įleidusi dantis, jo plaukai styrojo kuokštais. 
Jis stovėjo toj vietoj, kur atsikėlė, ir, pravėręs snukį, pratisai sukaukė širdį veriančiu vaikišku 
balsu. Tačiau net aimanuoti jam nebuvo leista baigti. Baltoji Iltis pripuolė ir suleido dantis į 
užpakalinę jo koją. Lip-Lipo kovingumas buvo dingęs visiškai, ir jis negarbingai pasileido 
bėgti, karštai vejamas savo aukos iki pat palapinės. Čia jį išgelbėjo indėnės, o Baltąją Iltį, kuris 
virto įsiutusiu demonu, pasisekė tik akmenimis nuvyti. 

Pagaliau vieną dieną Pilkasis Bebras, nutaręs, kad ji jau nebepabėgs, paleido Kičę. Baltoji 
Iltis džiaugėsi savo motinos laisve. Jis linksmai bėgiojo drauge su ja po visą stovyklą, ir Lip- 
Lipas laikėsi pakankamai atokiai. Baltoji Iltis netgi ėmė šiauštis ir karingai stypčioti, bet Lip- 
Lipas neatsakė į kvietimą kautis. Jis nebuvo kvailas ir suprato, kad, norėdamas atkeršyti, turi 
palaukti, kol jam pavyks pačiupti Baltąją Iltį vieną. 

Kiek vėliau, tą pačią dieną, Kičė ir Baltoji iltis nuklydo į girios pakraštį netoli stovyklos. 
Jis vedė ten žingsnis po žingsnio savo motiną, ir kai ji pagaliau sustojo, mėgino nuvilioti ją dar 
toliau. Jį šaukė upelis, irštva ir ramios girios, ir jis norėjo, kad ir ji ten eitų. Jis pabėgėjo keletą 
žingsnių, stabtelėjo ir pasižiūrėjo atgal. Ji nejudėjo. Jis inkštė maldaudamas ir pasileido 
žaismingai zuiti, įbėgdamas ir išbėgdamas iš krūmų. Jis pribėgo prie jos, lyžtelėjo snukį ir vėl 
pabėgėjo tolyn. O ji vis nejudėjo. Jis stabtelėjo ir pažvelgė į ją atidžiai, primygtinai, 
išreikšdamas visus savo norus, kurie vėl ėmė silpnėti, kai ji, atgręžusi galvą, pažvelgė į 
stovyklą. 

Jį šaukė tolimos platybės. Tą šauksmą girdėjo ir jo motina. Bet ji girdėjo ir tą kitą, dar 
stipresnį šauksmą, ugnies ir žmogaus šauksmą, - šauksmą, į kurį atsiliepti iš visų Žvėrių 
likimas lėmė tik vilkui ir laukiniam šuniui, kurie juk yra broliai. 

Kičė apsigrįžo ir palengva nurisnojo atgal į stovyklą. Dar stipriau, negu brankto varžtai, lyg 
replėmis sužnybusi, laikė ją stovykla. Dievai neregimai ir paslaptingai vis dar laikė ją savo 
galioj ir nenorėjo paleisti. Baltoji Iltis atsitūpė beržo pavėsy ir ėmė tyliai inkšti. Svaigiai 
kvepėjo pušys ir švelnūs girios kvapai sklido ore, primindami jam senąjį gyvenimą laisvėj, kol 
jis dar nebuvo patekęs vergijon. Bet jis dar buvo nedidelis vilkiukas, o labiau už žmogų bei 
laisvę jį traukė prie savęs motina. Kiekvieną savo trumpo gyvenimo akimirką jis priklausė nuo 
jos. Vėliau ateis laikas, kai jis galės tapti nepriklausomu. Jis atsikėlė ir nurisnojo nelaimingas į 
stovyklą, tūptelėjęs pakely keletą kartų painkšti ir pasiklausyti šauksmo, kuris dar skambėjo 
miško tolumoje. 

Gamtoje motinai neilgai tenka gyventi su savo jaunikliu, bet žmogaus viešpatijoj kartais ir 
dar trumpiau. Taip atsitiko ir su Baltąja Iltim. Pilkasis Bebras buvo skolingas Trims Arams. 
Trys Arai ruošėsi leistis kelionėn Makenze iki Didžiojo Vergo ežero. Gabalas ryškiai raudonos 
medžiagos, meškos kailis, dvidešimt šovinių ir Kičė buvo paskirti apmokėti skolai. Baltoji 
Iltis, pamatęs, kad jo motina vedama į Trijų Arų valtį, mėgino eiti su ja drauge. Trys Arai 
bloškė jį atgal į krantą. 

Valtis nuplaukė. Jis šoko į vandenį ir ėmė plaukti paskui, nekreipdamas dėmesio į griežtus 
Pilkojo Bebro šauksmus sugrįžti. Netgi žmogus, dievybė, negalėjo paveikti Baltosios Ilties, - 
taip jis bijojo netekti savo motinos. 

Bet dievai yra pratę, kad jų būtų klausoma, ir Pilkasis Bebras įtūžęs nustūmė valtį ir ėmė jį 
vytis. Pavijęs pagriebė Baltąją Ilųį už sprando ir iškėlė iš vandens. Jis nepatupdė jo iš karto 
valties dugne. Viena ranka aukštai iškėlęs, antrąja ėmė mušti. Tatai buvo tikras mušimas. Jis 
turėjo kietą ranka. Smūgiai buvo žiaurūs, o jų buvo gausybė. 

Blaškomas smūgių, pilte ant jo besipilančių tai iš vienos, tai iš antros pusės, Baltoji Iltis 
švytavo nelyginant trūkčiojanti švytuoklė. Jį užplūdo įvairiausi jausmai. Iš pradžių jis nustebo, 
paskui išsigando, nes jį pirmą kartą mušė žmogaus ranka, ir keletą kartų amtelėjo. Bet 
tučtuojau atsirado pyktis. Pasireiškė jo laisva prigimtis ir jis, iššiepęs dantis, drąsiai suurzgė 
piktajam dievui į veidą. Tačiau dėl to piktasis dievas dar labiau supyko. Smūgiai darėsi 
dažnesni, stipresni ir skaudesni. 

Pilkasis Bebras nesiliovė mušęs, o Baltoji Iltis nesiliovė urzgęs. Bet tai negalėjo tęstis 
amžinai. Arba vienas, arba antras turėjo liautis, ir pirmasis nutilo Baltoji Iltis. Jis vėl išsigando. 
Pirmą kartą jį mušė žmogaus ranka. Tie atsitiktiniai lazdų ir akmenų smūgiai, kuriuos jam 
anksčiau tekdavę patirti, atrodė mylavimai, palyginus su tuo, ką jis kentė dabar. Jis neišlaikė ir 


ėmė skalyti bei inkšti. Kuri laiką po kiekvieno smūgio pasigirsdavo jo cyptelėjimas; tačiau 
baimė virto siaubu, ir jo kauksmas susiliejo į vieną nenutrūkstamą jokio ryšio su smūgių ritmu 
neturintį garsą. 

Pagaliau Pilkasis Bebras nuleido savo ranką, Baltoji Iltis susmukęs kabarojo ir vis dar 
kaukė. Atrodė, kad jo šeimininkas buvo tuo patenkintas, nes šiurkščiai nubloškė jį į valties 
dugną. Tuo metu valtis plaukė pasroviui. Pilkasis Bebras griebėsi irklo. Baltoji Iltis pasimaišė 
jam po koja. Jis smarkiai paspyrė jį. Tą akimirką vėl prabudo laisva Baltosios Ilties prigimtis, 
ir jis kibo dantimis į mokasinais apautą koją. 

Ankstyvasis jo mušimas buvo niekai, palyginus su tuo, kuris jam dabar teko. Pilkasis 
Bebras baisiai įtūžo, Baltoji Iltis išsigando. Šį kartą žmogus mušė ne vien ranka, bet ir kietu 
mediniu irklu; tuo metu, kai jį vėl nubloškė j valtį, jo mažytis kūnas buvo visas mėlynas ir 
baisiai skaudėjo. Ir vėl, j kartą jau tyčia, Pilkasis Bebras paspyrė jį. Baltoji Iltis jau nepakartojo 
puolimo. Jis išmoko antrą savo vergijos pamoką: niekuomet, jokiomis aplinkybėmis jis negali 
kąsti dievui, kuris yra jo viešpats ir valdovas; viešpaties ir valdovo kūnas yra šventas, jo negali 
suteršti tokio, kaip jis, padaro dantys. Matyt, tai yra didžiausias nusikaltimas, įžeidimas, 
kuriam nėra nei atleidimo, nei pasigailėjimo. 

Kai valtis priplaukė prie kranto, Baltoji Iltis gulėjo, inkšdamas ir nejudėdamas, ir laukė 
Pilkąjį Bebrą pareiškiant savo valią. Pilkojo Bebro valia jis turėjo atsidurti ant kranto, nes ten 
buvo nusviestas ir smarkiai krito ant šono, naujai užsigaudamas mėlynes. Virpėdamas ir 
inkšdamas, jis prišliaužė prie jo kojų. Lip-Lipas, ant kranto stebėjęs visą tą įvykį, dabar puolė 
ji, pargriovė ir ėmė kandžioti. Baltoji Iltis buvo perdaug nusilpęs, kad įmanytų gintis, ir jam 
būtų kliuvę, jei Pilkasis Bebras nebūtų paspyręs šuns koja ir išmetęs jo aukštyn į orą taip 
stipriai, jog tas prisiplojo prie žemės beveik per dvylika pėdų nuo jo. Taip pasireiškė žmogaus 
teisingumas, ir Baltoji Iltis net ir tuo metu, būdamas tokioj pasigailėtinoj padėty, pajuto 
dėkingumo virptelėjimą. Sekdamas Pilkojo Bebro pėdomis, jis klusniai nušlubčiojo paskui jį 
per visą kaimą iki pat palapinės. Šitaip Baltoji Iltis patyrė, kad teisę bausti dievai yra pasilikę 
tik sau, ir neleidžia to daryti žemesnėms būtybėms. Tą naktį, kai viskas nurimo, Baltoji Iltis 
atsiminė savo motiną ir ėmė jos ilgėtis. Jis perdaug garsiai reiškė savo sielvartą, pažadino 
Pilkąjį Bebrą ir gavo mušti. Nuo to laiko dievų akivaizdoj jis guosdavosi vien tylomis. Bet 
kartais, nuklydęs vienas į girios pakraštį, išliedavo savo liūdesį garsiu inkštimu ir staugimu. 
Tuo metu, traukiamas irštvos ir upelio, jis, ko gero, būtų pabėgęs. Bet jį sulaikydavo motinos 
prisiminimas. Kaip žmonės išeidavo medžioti ir vėl sugrįždavo, taip ir ji galėjo sugrįžti į 
kaimą. Tad, jos belaukdamas, jis pasiliko vergauti. 

Vis dėlto ši vergija nebuvo labai sunki. Čia buvo daug įdomių dalykų. Visuomet įvykdavo 
kas nors ypatinga. Niekad nesibaigė tie nuostabūs dalykai, kuriuos prasimanydavo dievai, ir 
jam visad būdavo įdomu žiūrėti. Be to, jis išmoko, kaip reikia sugyventi su Pilkuoju Bebru. Iš 
jo buvo reikalaujama paklusnumo, griežto, nuolankaus paklusnumo, - taip jis išvengdavo 
mušimo, ir gyvenimas buvo pakenčiamas. 

Kartais Pilkasis Bebras numesdavo jam gabalą mėsos ir gindavo nuo kitų šunų, kol jis 
ėsdavo. Toks gabalas mėsos kažkodėl būdavo daug vertingesnis, negu dvylika gabalų, gautų iš 
indėnės rankos. Pilkasis Bebras niekuomet jo nepaikino ir neglostė. Gal jo sunki ranka, gal jo 
teisingumas, gal tiesiog jo galia, o galbūt, visi tie dalykai drauge veikė Baltąją Iltį, nes tarp jo 
ir niūraus Viešpačio atsirado prieraišumas. 

Nepastebimai, nežymiai, be to, lazda, akmeniu ir rankos smūgiu buvo stiprinami Baltosios 
Ilties vergijos pančiai. Jame vystėsi tos jo giminės savybės, kurios kadaise paakino vilkus 
ateiti prie žmogaus sukurtos ugnies. Stovyklos gyvenimas, nors ir vargingas, nejučia darėsi 
jam vis brangesnis. Bet Baltoji Iltis nesuvokė to. Jis tik gailėjosi netekęs Kičės, tikėjosi, kad ji 
sugrįš, ir ilgėjosi to laisvojo gyvenimo, kurį anksčiau gyveno. 


III ATSTUMTASIS 


Lip-Lipas taip nuodijo Baltosios Ilties gyvenimo dienas, kad jis pasidarė ydingas ir kur kas 
žiauresnis, negu buvo iš prigimties. Žiaurumas, žinoma, buvo jo prigimties dalis, bet, 
išsivystęs iki tokio laipsnio, jis jau viršijo ją. Netgi žmonių tarpe jis įgavo nusidėjėlio vardą. 
Jeigu stovykloj kildavo koks sąmyšis ar triukšmas, peštynės ar rietenos, jei indėnė šaukdavo, 
kad jai pavogė gabalą mėsos, visi būdavo tikri, kad čia kuo nors dėtas ir Baltoji Iltis, kad jis 


yra viso to kaltininkas. Niekas nesistengė įsigilinti į jo elgesio priežastis. Jie matė vien 
pasekmes, o pasekmės buvo labai blogos. Visų manymu, jis buvo pasalūnas ir vagis, 
piktadarysčių prasimanėlis ir visokių negandų kėlėjas; ir įširdusios indėnės sakydavo tiesiai 
jam į akis, kad jis vilkas, niekam tikęs, ir sulauksiąs liūdno galo, o jis budriai į jas 
žvilgčiodavo, pasirengęs sprukti nuo kokios nors netikėtos strėlės. Ir jis pasijuto besąs 
atstumtas toje pilnoje žmonių stovykloje. Visi jaunieji šunys sekė Lip-Lipą. Tarp jų ir 
Baltosios Ilties buvo skirtumas. Gal jie suvokė jo laukinę veislę ir instinktyviai pajuto jam 
priešiškumą, kurį naminis šuo jaučia vilkui. Šiaip ar taip, visi jie prisidėjo prie Lip-Lipo 
persekiojimų. Kartą jau nusistatę prieš jį, jie ir toliau nenorėjo to atsisakyti. Kiekvienam jų 
tekdavo retkarčiais pajusti jo dantis, ir jo garbei reikia pripažinti, kad jis daug daugiau 
atsiteisdavo, nei pats gaudavo. Daugeli jų jis galėjo nugalėti, besigrumdamas vienas prieš 
viena, bet į tokias dvikovas jie neįsileisdavo. Kiekvienos dvikovos pradžia būdavo ženklas 
visiems stovyklos šuniukams subėgti ir pulti jį. 

Iš šio gaujos persekiojimo jis išmoko dviejų svarbių dalykų: kaip pačiam išsisaugoti tokio 
masinio puolimo metu ir kaip trumpiausiu laiku, besigrumiant su vienu priešu, padaryti jam 
kuo daugiau žalos. Nepargriūsi, patekęs į priešininkų tarpą - vadinasi, išliksi gyvas. Jis buvo 
tai gerai įsisąmoninęs ir mokėdavo stovėti ant kojų ne blogiau už katę. Net suaugę šunys savo 
stipriais kūnais galėjo jį tik nublokšti į šalį, bet ir blaškomas į šalis, atsidūręs ore, ar slysdamas 
žeme -visur ir visada jis būdavo stačias, atsirėmęs kojomis į motiną žemelę. Pradėdami rietis, 
šunys paprastai daro Įprastą įžangą - ima urgzti, pasišiaušia ir stypčioja nustėrusiomis kojomis. 
Tačiau Baltoji Iltis praleisdavo įžangą. Mažiausias delsimas jam kenkė, nes tada subėgdavo 
visi šunys. Jis turėjo kovoti mikliai ir greit sprukti į šalį. Todėl jis įgudo neperspėti priešo apie 
savo kėslus. Jis puldavo nepastebimai ir griebdavo priešą dantimis pirm, negu tas suvokdavo, 
kas atsitiko. Šitaip jis išmoko žaloti ūmai ir sunkiai. Jis taip pat ėmė vertinti staigumą. Šuo, 
užpultas netikėtai, perrėžus jo mentę ar į skutus suplėšius ausį, galima sakyti, yra nugalėtas. 

Be to, netikėtai užpuolus, šunį būdavo galima itin lengvai parblokšti, o parblokštas šuo 
paprastai trumpą akimirką atidengia švelnią savo pakaklę - tą lengvai sužeidžiamą vietą, kurią 
perkandus, galima atimti gyvybę. Baltoji Iltis žinojo tą vietą. Tai buvo tiesiogiai iš daugelio 
vilkų kartų paveldėtas medžiotojo patyrimas. Taigi Baltoji Iltis, sumanęs užpulti, laikydavosi 
tokio metodo: pirmiausiai susirasdavo dar nesuaugusį šunį vieną, paskui netikėtai jį puldavo ir 
pargriaudavo, ir galiausiai suleisdavo dantis į minkštą jo gerklę. 

Kadangi jis dar nebuvo visiškai suaugęs, jo nasrai dar nebuvo pakankamai dideli ir stiprūs, 
kad kirtis būtų mirtinas, tačiau nemaža jaunų šunų sukaliojosi stovykloj su perplėštom 
gerklėm, liudydami apie Baltosios Ilties norus. Bet kartą, sučiupęs girios pakrašty vieną savo 
priešų ir keliskart jį pargriovęs bei pripuolęs prie gerklės, jis perkirto didžiąją veną ir atėmė 
jam gyvybę. Vakare kilo didžiulis triukšmas. Kažkas jį matė, papasakojo žuvusio šuns 
šeimininkui, indėnės prisiminė visas mėsos vagystes, ir supykę indėnai apspito Pilkąjį Bebrą. 
Tačiau jis ryžtingai laikė užvėręs palapinės duris ir paslėpęs kaltininką, neleisdamas įvykdyti 
keršto, kurio jo genties žmonės triukšmingai reikalavo. 

Ir žmonės, ir šunys ėmė neapkęsti Baltosios Ilties. Visą šį savo vystymosi laikotarpį jis nė 
valandėlės nesijautė saugus. 

Visi šunys šiepė jam dantis, visų žmonių rankos kilo prieš jį. Šunys, pamatę jį, imdavo 
urgzti, 0 jo dievai pasitikdavo jį keiksmais ir akmenimis. Jis gyveno nuolatinėj įtampoj. Jis 
būdavo nuolat pasirengęs gintis ar pulti, nuolat laukė netikėto užpuolimo, pasirengęs veikti 
ūmai ir šaltai, veikti dvejopai - žybtelėti dantimis ir pulti arba grėsmingai suurgzti ir atšokti į 
šalį. Urgzti jis sugebėjo daug baisiau už visus stovyklos šunis, jaunus ir senus. Urzgesys turi 
savo paskirtį, jis privalo įspėti ką nors arba išgąsdinti, ir reikia mokėti tinkamai jį panaudoti. 
Baltoji Iltis žinojo, kaip ir kada reikia urgzti. Savo urzgesin jis sudėdavo visa, kas reiškė pyktį, 
pagiežą ir siaubą. Spazmiškai trūkčiojančia nosimi, bangomis pasišiaušusiais plaukais, čia 
laukan, čia vidun lyg raudona gyvatė besišmaikštančiu liežuviu, suglaustomis ausimis, 
neapykanta spindinčiomis akimis, iššieptomis lūpomis, atsikišusioms ir seiles varvinančiomis 
iltimis, jisai galėjo priversti stabtelėti bet kurį puoliką. Šita trumpa pertrauka, kai priešas 
neryžtingai stabtelėdavo, būdavo jam ta esminė akimirka, kuomet jis galėdavo apsispręsti, ką 
daryti. Bet dažnai šitokia pauzė tiek prailgdavo, kad pagaliau baigdavosi atsisakymu pulti. 
Baltosios Ilties urzgesys dažnai padėdavo garbingai pasitraukti net nuo didelių šunų. Žinoma, 
paauglių šunų draugė nenorėdavo likti skolinga už atstumtojo kraugeriškumą. Kadangi jis 
nebuvo priimtas į draugų tarpą, reikalai taip jau keistai susiklostė, jog ir nė vienas gaujos 


dalyvis negalėjo bėginėti vienas. Baltoji Iltis nebūtų jiems leidęs. Jauni šunys bijojo 
užpuolimo iš krūmų ir, išskyrus Lip-Lipą, turėjo telktis į būrį ir bendromis jėgomis gintis nuo 
to baisaus priešo, kurį jie patys sau išsiugdė. Jauniklis šuniukas, atsidūręs vienas upės 
pakrantėj, būdavo žuvęs arba bėgdavo, užkluptas vilkiuko, kaukdamas iš skausmo ir siaubo 
bei sukeldamas visą stovyklą. 

Tačiau Baltoji Iltis nesiliovė jų baudęs net ir tada, kai jaunieji šunys galutinai susiprato, kad 
jiems reikia laikytis krūvoj. Jis puldavo juos, kai sutikdavo kur vieną, o jie puldavo jį, kai 
būdavo susibūrę. Vos pamatę jį, jie imdavo vytis, bet tokiais atvejais paprastai jį išgelbėdavo 
jo greitumas. Tačiau vargas šuniui, kuris tokioj medžioklėj atsiskirdavo nuo draugų! Baltoji 
Iltis buvo išmokęs ūmai atsigrįžti į gaujos prieky bėgantį persekiotoją ir iki kaulo jį perrėžti, 
dar nesuspėjus visiems atbėgti į krūvą. Tai atsitikdavo labai dažnai, nes šunys, kartą jau įkaitę 
ir medžioklės įaistrinti, užsimiršdavo, o Baltoji Iltis niekad to nepadarydavo. Bėgdamas jis 
nuolat žvilgčiodavo vogčiomis atgal, visad pasiruošęs žaibo greitumu atsisukti į perdaug uolų 
savo draugus pralenkusį persekiotoją. 

Jauni šunys mėgsta žaisti, ir žaidimų metu išmoksta persekioti grobį. Tad dabar ir Baltosios 
Ilties medžioklė jiems virto pagrindiniu žaidimu - pavojingu, lemtingu, gyvybiniu ir visuomet 
rimtu. Antra vertus, turėdamas greitas kojas, jis nebijojo pasekmių. Tuo metu, veltui 
laukdamas sugrįžtant savo motinos, jis dažnai nuviliodavo gaują į gretimas girias. Bet gauja 
visuomet pamesdavo jį, tik triukšmas bei lojimas nurodydavo jam jos buvimo vietą, ir jis 
bėgdavo vienas, švelnutėmis kojų pėdomis vos liesdamas žemę, tyliai, tartum bėgantis šešėlis 
tarp medžių, visai taip, kaip bėgiojo jo tėvas ir motina. Be to, jis buvo labiau susijęs su giria, 
daugiau žinojo jos paslapčių ir kovinės išmonės. Jo mėgstamiausias pokštas būdavo sumaišyti 
pėdas tekančiame vandeny, paskui ramiai atsigulti artimiausiam tankumyne ir žiūrėti, kaip 
priešai, pametę pėdsakus, suglumę loja aplinkui. 

Nekenčiamas visos savo giminės ir žmonių, nesutramdomas, nuolat puolamas kitų ir pats 
be atvangos kovodamas, jis vystėsi sparčiai ir vienpusiškai. Jame nebeliko vietos vešėti 
švelnumui ir meilei. Apie tokius dalykus jis neturėjo nė mažiausio supratimo. Jis žinojo, kad 
reikia klausyti stipresniojo ir engti silpnesnį. Pilkasis Bebras buvo dievas - stiprus dievas. 
Todėl Baltoji Iltis klausė jo. Tačiau šuo, jaunesnis arba mažesnis už jį, buvo silpnas, - toks 
daiktas, kurį galima sunaikinti. Visas jo vystymasis krypo tiktai jėgos linkme. Kad galėtų 
atsispirti nuolatiniams antpuoliams ir pavojams, jis turėjo smarkiai išvystyti visas 
grobuoniškąsias ir savisaugos ypatybes. Jo judesiai pasidarė daug vikresni, negu kitų šunų, 
kojos greitesnės, jis pats apsukresnis, nuožmesnis, lankstesnis, labiau patyręs, tartum plieno 
raumenų ir gyslų, ištvermingesnis, smarkesnis, žiauresnis ir gudresnis. Šios savybės jam buvo 
būtinos, nes kitaip būtų neatsispyręs ir neišlikęs gyvas toje priešiškoje aplinkoje, kurioje 
atsidūrė. 


IV DIEVŲ PĖDOMIS 


Rudenį, kai dienos ėmė trumpėti ir pasirodė pirmosios šaižios šalnos, Baltajai Ilčiai 
pasitaikė proga sugrįžti į laisvę. Jau kelios dienos kaime buvo sąmyšis. Vasaros stovyklos 
įrengimai buvo griaunami, ir visa giminė, susikrovusi mantą, ruošėsi rudens medžioklei. 
Baltoji Iltis viską atidžiai stebėjo, 0 pamatęs ardomus vigvamus ir kraunamas pakrantėje 
kanojas, viską suprato. Vienos kanojos jau yrėsi nuo kranto, o kai kurios buvo net išnykusios 
pasroviui. 

Visai sąmoningai jis nutarė atsilikti nuo žmonių ir laukė progos išslinkti iš stovyklos į 
mišką. Upėje, kurioje vietomis jau traukėsi ledas, jis sumėtė pėdas. Tada įlindo į brūzgynų 
tankmę ir ėmė laukti. Laikas slinko, o jis vis miegojo. Jį pažadino Pilkojo Bebro balsas, 
šaukiąs jį vardu. Buvo girdėti ir kiti balsai. Baltoji Iltis pažino Pilkojo Bebro žmonos balsą ir 
jo sūnaus Mit-Sacho, kurie jo taip pat ieškojo. 

Baltoji Iltis drebėjo iš baimės, net pajuto silpną norą išlįsti iš savo slėptuvės, bet nugalėjo 
jį. Po kurio laiko balsai nutilo, ir netrukus jis išropojo pasidžiaugti savo žygio sėkme. Artėjo 
sutemos, O jis Žaidė tarp medžių, mėgaudamasis savo laisve. Paskui staiga jis pajuto savo 
vienatvę. Atsitūpė pagalvoti, bet miško tyluma varžė jį. Niekas nejudėjo, neaidėjo, rodos, lėmė 
kažką negera. Jis jautė tykojanųį nematomą, besislapstanųį pavojų. Jam kėlė įtarimą 
bauginantys medžiai ir tamsūs šešėliai, kur galėjo slypėti daugybė pragaištingų dalykų. 

Pasidarė šalta. Nebebuvo šiltos palapinės sienos, prie kurios galima būtų prisiglausti. Šalo 


kojos, ir jis iškėlė ir palaikė pirma vieną priekinę koją, paskui antrą. Parietęs gauruotą uodegą, 
jis pridengė kojas, ir tada išvydo lyg regėjimą. Jame nebuvo nieko ypatinga. Jis vėl pamatė 
stovyklą, palapines ir ugnies šviesą. Jam pasigirdo raižus moterų balsai, kimūs vyrų bosai ir 
šunų urzgimas. Jis buvo išalkęs ir prisiminė tuos mėsos gabalus bei žuvis, kurias anksčiau 
gaudavo. Čia aplinkui nebuvo mėsos, - nebuvo nieko, vien tik grėsminga tyla. 

Jo kūnas, gyvenant vergijoj, išlepo. Aprūpintas gyvenimas jį susilpnino. Jis nebemokėjo 
susirasti maisto. Naktis supo jį iš visų pusių. Jo pojūčiai, įpratę prie stovyklos triukšmo ir 
ūžesio, turėję nuolatinius santykius su vaizdais ir garsais, dabar liko be darbo. Jam nebuvo ko 
veikti, nebuvo į ką žiūrėti, nebuvo ko klausytis. Jis įtempė ausis, stengdamasis išgirsti kokį 
nors tylą ir gamtos nejudrumą trikdantųį garsą. Jį slėgė tas nieko neveikimas ir nujautimas 
kažko siaubingo. 

Jis smarkiai sudrebėjo iš baimės. Kažkas milžiniškas ir neturintis pavidalo nusklendė per 
visą jo regėjimo plotą. Tai buvo medžio šešėlis, sušvitus mėnuliui, kai nuslinko debesys. 
Nusiraminęs jis tyliai suinkštė, bet išsigandęs, kad nepatrauktų tykojančio pavojaus dėmesio, 
tuoj nutilo. 

Viršum jo galvos nuo šalčio garsiai sutraškėjo medis. Jis sustaugė iš baimės. Jį pagavo 
panika, ir jis kaip pašėlęs nubėgo stovyklos link. Jis pajuto nenugalimą troškimą patekti į 
žmonių tarpą. Jo šnervės dar užuodė stovyklos dūmų kvapą, ausyse skambėjo stovyklos balsai 
ir riksmas. Jis išbėgo iš miško į mėnulio apšviestą aikštelę, kur nebuvo nei šešėlių, nei tamsos. 

Bet joks reginys nepasveikino jo akių. Jis užmiršo, kad stovykla išsikėlė. Jo pašėlęs 
bėgimas staiga liovėsi. Nebuvo kur bėgti. Jis nusiminęs sėlino per apleistą stovyklą, 
uostydamas šiukšlių krūvas ir išmėtytus dievų skarmalus. Jis būtų nudžiugęs, jei aplink ji būtų 
ėmę lakstyti įtūžusių indėnių svaidomi akmenys, būtų džiaugęsis, gavęs mušti nuo Pilkojo 
Bebro; tą valandėlę būtų netgi apsidžiaugęs, sutikęs pati Lip-Lipą ir visą urzgiančią bailių 
gaują. 

Jis atėjo ton vieton, kur anksčiau stovėjo Pilkojo Bebro palapinė, ir atsitūpė vidury. Pakėlė 
snukį į mėnulį. Jo gerklę suspaudė kimus spazmas, ir jis ėmė kaukti širdį veriančiu balsu: apie 
Kičės ilgesį, apie visus savo išgyventus liūdesius bei vargus ir vis didėjančius nuogąstavimus 
dėl būsimų pavojų. Tai buvo liūdnas, ilgas vilko staugimas visa gerkle - pirmas toks 
staugimas, prasiveržęs iš jo. 

Brėkštanti diena išsklaidė jo baimę, bet dar labiau padidino vienatvę. Plika žemė, kuri dar 
taip neseniai buvo gausiai gyvenama, dar žiauriau prislėgė jį. Jis netruko apsispręsti. Nėrė į 
mišką ir nubėgo pasroviui palei upę. Jis bėgo visą diena, nesustodamas pasilsėti. Atrodė, kad 
jis sutvertas amžinai bėgti. Jo plieninis kūnas nežinojo, kas yra nuovargis. Net tada, kai jis 
nuvargo, paveldėta ištvermė padėjo jam nešti ir nešti pirmyn pavargusį kūną. 

Ten, kur upė tekėjo pro skardžius kriaušius, jis perkopdavo juos kitapus aukštų kalnų. Upes 
ir upokšnius, kurie tekėjo j didžiąją upę, jis perbrisdavo arba perplaukdavo. Kartais jis imdavo 
bėgti pakraščiais bestingstančiu ledu ir įlūžęs kovodavo dėl savo gyvybės ledinėje srovėje. Jis 
visą laiką ieškojo dievų pėdsakų, tos vietos, kur, išlipę ant kranto, jie galėjo nueiti į šalies 
gilumą. 

Baltoji Iltis buvo labai sumanus, sumanesnis už kitus savo giminės atstovus, tačiau jo 
minčių akiratis dar nebuvo toks platus, kad aprėptų antrąjį Makenzės krantą. Kas būtų, jei 
dievų pėdsakai būtų antroje upės pusėje? Apie tai jis nepagalvojo. Vėliau, kai jis daugiau 
pakeliavo, kai pasidarė didesnis, protingesnis ir pažino daugiau pėdsakų bei upių, tada jis 
galbūtų susivokęs ir numatęs ir tokį atvejį. Tačiau šitoji jo minties galia pasireiškė daug vėliau. 
Dabar jis bėgo aklai, nieko nežinodamas apie kitą Makenzės krantą. 

Jis bėgo ištisą naktį, klupdamas tamsoje ant kelyje pasitaikančių kliūčių, kurios gaišino jį, 
bet nesustabdė. Jis bėgo be pertraukos keturiasdešimt valandų, iki sekančios dienos 
vidudienio, paskui geležinė jo kūno jėga ėmė sekti. Tik jo valia teikė jėgų bėgti pirmyn. Jis 
keturiasdešimt valandų nieko neėdė ir buvo nusilpęs iš bado. Nuolatinės maudyklės lediniam 
vandeny taip pat paveikė jį. Jo gražus kailis susipurvino. Plačios jo letenų pėdos buvo 
sudraskytos ir kraujavo. Jis ėmė šlubuoti ir kas kartą vis labiau ir labiau. Dar didesnei jo 
nelaimei, dangus apsiniaukė, ir ėmė snigti, - bjaurus, šlapias, lipnus sniegas, slidus po kojomis, 
sniegas, kuris paslėpė nuo jo visą apylinkę, per kurią jis keliavo, pripildė visus Žemės 
nelygumus, ir kelias pasidarė dar sunkesnis ir vargingesnis. 

Tą naktį Pilkasis Bebras ketino stovyklauti priešingame Makenzės krante, nes ten buvo 
medžioklinės sritys. Bet temstant Pilkojo Bebro žmona Klu-Kluč tame krante, kuriuo bėgo 


Baltoji Iltis, susekė briedį, atėjusį prie upės atsigerti. Taigi jei briedis nebūtų atėjęs atsigerti, 
jei Mit-Sachas dėl sniego nebūtų kreivai nuvairavęs, jei Klu-Kluč nebūtų pastebėjusi briedžio, 
o Pilkasis Bebras nebūtų jo taikliu šūviu nušovęs, tai ir visi kiti įvykiai būtų kitaip susiklostę. 
Pilkasis Bebras nebūtų įsirengęs stovyklos tame Makenzės krante, o Baltoji Iltis, juos 
pralenkęs, būtų bėgęs toliau, kur būtų sutikęs mirti arba būtų sugrįžęs pas savo laukinius 
brolius ir likęs pas vilkus iki pat savo gyvenimo galo. 

Atėjo naktis. Sniegas ėmė kristi dar tirščiau, ir Baltoji Iltis, tyliai inkšdamas, klupdamas ir 
šlubuodamas, užtiko naujus pėdsakus sniege. Jie buvo visai nauji, ir jis bematant pažino, kieno 
jie. Nekantriai ingzdamas, jis nusekė jais nuo upės kranto pro medžius. Jo ausis pasiekė 
stovyklos garsai. Jis pamatė ugnies šviesą, Klu-Kuč, kažką verdančią ir tupintį Pilkąjį Bebrą, 
kuris kramtė nevirtų lašinių gabalėlį. Stovykloj buvo šviežios mėsos! Baltoji Iltis laukė 
smūgiu. Pagalvojęs apie tai, jis net sustojo, prisigūžė ir truputį pasišiaušė. Paskui vėl nubėgo 
pirmyn. Jis bijojo, nekentė mušimo, kurio tikėjosi. Bet jis žinojo, kad galės šildytis prie 
ugnies, turės dievų globą, susitiks šunis; tiesa, pastaroji draugija buvo neapykantos draugija, 
tačiau, šiaip ar taip, ji atitiko jo polinkius gyventi būry. Jis ėmė šliaužti prie ugnies. Pilkasis 
Bebras, pamatęs jį, liovėsi kramtęs lašinius. Palengva ropojo Baltoji Iltis, nusižeminęs ir 
įsiteikdamas. Jis šliaužė tiesiai prie Pilkojo Bebro, o jo judesiai kas kartą ėjo vis lėtyn. 
Pagaliau jis atsigulė prie šeimininko, kurio valdžion visu kūnu ir siela dabar atsidavė savo 
noru. Jis pats atėjo atsitūpti prie ugnies ir klausyti žmogaus įsakymo. Baltoji Iltis virpėjo, 
laukdamas bausmės. Štai virš jo pajudėjo ranka. Jis nejučiomis nuolankiai prisigūžė, 
laukdamas smūgio. Bet nesulaukė. Tada vogčiomis žvilgtelėjo į viršų. Pilkasis Bebras dalino 
lašinių gabalą pusiau! Vieną lašinių gabalą Pilkasis Bebras davė jam! Labai švelniai ir kažkaip 
nepasitikėdamas jis pauostė lašinius, paskui ėmė ėsti. Pilkasis Bebras liepė atnešti jam mėsos 
ir saugojo nuo kitų šunų, kol jis ėdė. Paskui Baltoji Iltis dėkingas ir patenkintas atsigulė prie 
Pilkojo Bebro kojų, spoksodamas į šildančią ugnį, mirkčiodamas ir snūduriuodamas, tikras, 
kad rytojus neužtiks jo vieno klajojančio niūriais miškų plotais, kad jis bus žmonių stovykloje, 
su dievais, kuriems pats pasidavė ir kuriems dabar priklauso. 


V SANDORA 


Gruodžio pabaigoje Pilkasis Bebras leidosi toliau Makenzės aukštupio link. Mit-Sachas ir 
Klu-Kuč iškeliavo drauge su juo. Jis pats važiavo vienomis rogėmis, kurias traukė keli 
vilkiniai pirkti arba pasiskolinti šunys. Antrosiomis, mažesnėmis rogėmis važiavo Mit-Sachas, 
pasikinkęs jauniklių jungą. Tai buvo tik žaidimas, tačiau Mit-Sachas labai džiaugėsi, 
jausdamas pradėjęs dirbti vyrišką darbą. Jis mokėsi važinėti šunimis ir juos dresiruoti, o 
jaunikliai šunys buvo pratinami bėgti pakinkyti. Be to, buvo ir šiokios tokios naudos, nes jis 
savo rogėse gabeno bemaž du šimtus svarų mantos ir maisto. 

Baltoji Iltis nemaža buvo matęs pakinkytų šunų, tad ir pats, pirmą kartą pakinkytas, per 
daug nepasipiktino. Ant jo kaklo buvo užmautas samanų prikimštas antkaklis, kuris dviem 
virvėm buvo pririštas prie plėškių, apjuosusių jo krūtinę ir nugarą. Prie jų buvo pririšta ilga 
virvė, kuria jis ir tempė roges. 

Junge buvo septyni šuniukai. Visi jie buvo devynių ar dešimties mėnesių, ir tik Baltoji Iltis 
aštuonių. Kiekvienas šuo atskira virve buvo pritvirtintas prie rogių. Nebuvo nė vienos virvės, 
kuri būtų buvusi to paties ilgio, kaip kita, o tas skirtumas tarp paskirų virvių buvo ne mažesnis 
už šuns kūno ilgį. Kiekviena virvė buvo pririšta prie tam tikro lanko rogių pirmagaly. Pačios 
rogės neturėjo pavažų, tai buvo vien beržo tošies šlajos, riestos priešakyje, kad negrimztų 
sniege. Toks įtaisymas leido rogių ir visos mantos svorį išdėstyti didesniame sniego paviršiuje, 
nes sniegas buvo labai palaidas, purus. Tais pačiais sumetimais ir šunys virvių galuose buvo 
paskleisti vėduoklės forma, kad nė vienas nebėgtų kito pėdomis. Be to, šis vėduoklinis 
išdėstymas turėjo dar vieną gerą ypatybę. Virvių ilgio skirtumas neleido užpakaly bėgantiems 
šunims pulti bėgančiųjų prieky. Jei šuo įsimanytu pulti kitą, jis galėtų atsigręžti tik į bėgantį su 
trumpesne virve. Tuo atveju jis atsidurtų nosis į nosį prieš puolamąjį, o taipogi jam tektų 
paragauti ir vežėjo botago. Bet reikšmingiausia savybė buvo ta, kad šuo, kuris veržiasi pulti 
bėgantį prieky, turi stipriau tempti roges, ir juo greičiau čiuožia rogės, juo greičiau gali bėgti 
puolamasis. Tad užpakalinis šuo niekad negali pačiupti priešaky bėgančio. O juo greičiau bėga 
jis, juo greičiau bėga ir užpakaly esantis, ir visi kiti šunys. Pasinaudojus šitokiomis 
atsitiktinėmis priemonėmis, rogės čiuožia daug greičiau, o Žmogus, vadovaudamasis tomis 


netiesioginėmis gudrybėmis, įgyja dar daugiau galios valdyti žvėris. Mit-Sachas buvo panašus 
į savo tėvą, perėmęs nemaža jo gyvenimo išminties. Jau ir anksčiau jis buvo pastebėjęs, kad 
Lip-Lipas persekioja Baltąją Iltį, tačiau tuo metu Lip-Lipas priklausė kitam žmogui, ir Mit- 
Sachas nedrąsiai, tik pasitaikius progai, išdrįsdavo paleisti į jį akmeniu. Bet dabar Lip-Lipas 
priklausė jam, ir jis atkeršydamas įkinkė jį į pačią ilgiausią virvę. Lip-Lipas pasidarė vadu, ir 
tai turėjo būti garbė, bet iš tikrųjų jis prarado visą garbę: užuot buvęs peštukas ir gaujos 
šeimininkas, jis dabar pasijuto esąs visos gaujos neapkenčiamas ir persekiojamas. 

Kadangi jis buvo ilgiausios virvės gale, kiti šunys matė jį visą laiką bėgant nuo jų. Jie matė 
vien gauruotą jo uodega ir bėgančias užpakalines kojas, ir tai buvo kur kas mažiau bauginantis 
vaizdas, negu jo pasišiaušę karčiai ir žybčiojančios iltys. Be to, toks jau šunų galvojimo būdas, 
kad, pamatę jį bėgant, jie pajunta norą jį pasivyti, manydami, jog jis bėga nuo jų. 

Rogėms pajudėjus, visas jungas ėmė bėgti paskui Lip-Lipą ir vijosi jį visą dieną. Pradžioje, 
įsižeidęs dėl savo padėties, jis iš pykčio buvo beatsigręžiąs prie savo persekiotojų, tačiau 
tokiais atvejais Mit-Sachas pliaukštelėdavo jam per snukį kandžiu Kanados elnio žarnų 
keturiasdešimties pėdų ilgio botagu, priversdamas jį atsisukti ir vėl bėgti pirmyn. Lip-Lipas 
būtų pasipriešinęs visai gaujai, bet jis negalėjo pasipriešinti botagui, todėl jam liko vienintelis 
dalykas, - žiūrėti, kad jo ilgoji virvė būtų visą laiką įtempta ir kad jo bendrų dantys nesiektų jo 
šonų. 

Tačiau gudrus indėnas sugalvojo dar vieną dalyką. Skatindamas begalinį vado 
persekiojimą, Mit-Sachas ėmė teikti jam pirmenybių prieš kitus šunis. Tas palankumas sukėlė 
jiems pavydą ir neapykantą. Jiems matant, Mit-Sachas duodavo mėsos tiktai jam vienam. 
Šunys įdūkdavo. Įpykę jie šėldavo aplinkui, kur nesiekė botagas, o tuo tarpu Lip-Lipas, Mit- 
Sacho saugomas, rydavo mėsą. O kai mėsos nebūdavo, Mit-Sachas vis tiek laikydavo atstu 
visa gaują, įtikinėdamas juos, jog Lip-Lipas gauna mėsą. 

Baltoji Iltis mielai ėmėsi darbo. Bėgdamas pasiduoti dievų valdžion, jis įveikė daug ilgesnį 
kelią, negu bet kuris kitas šuo galėtų nubėgti. Ir jis geriau už juos buvo Įsisąmoninęs, jog 
priešintis dievų valiai nėra prasmės. Be to, persekiojamas gaujos, jis ėmė daugiau gerbti 
žmogų. Jis išmoko būti nepriklausomas nuo savo giminės. Be to, Kičę jis buvo beveik 
užmiršęs, ir savo jausmus išreikšdavo, rodydamas ištikimybę dievams, kuriuos pripažino savo 
valdovais. Todėl jis sunkiai dirbo, mokėsi drausmės ir buvo paklusnus. Jo darbas pasižymėjo 
ištikimybe ir nuoširdumu. Tai yra pagrindinės prijaukinto vilko ar laukinio šuns savybės, o 
Baltojoje Iltyje jos buvo itin ryškios. 

Baltosios Ilties ir kitų šunų bendravimas reiškėsi vien karu ir neapykanta. Jis niekad 
neišmoko su jais žaisti. Jis mokėjo tiktai kovoti ir kovodavo, šimteriopai atsilygindamas už jų 
draskymąsi ir kandžiojimus, kurie jam teko tada, kai Lip-Lipas vadovavo gaujai. Tačiau Lip- 
Lipas jau nebebuvo vadas, išskyrus tik tą atvejį, kai jis bėgdavo virvės gale nuo savo bendrų, 
traukdamas užpakaly šokinėjančias roges. Stovykloje jis nesitraukdavo nuo Mit-Sacho, Pilkojo 
Bebro ar Klu-Kuč. Jis nedrįsdavo nutolti nuo dievų, nes dabar visi šunys rodė iltis, ir pajuto 
persekiojimų kartumą, kuris anksčiau tekdavo Baltajai Ilčiai. 

Po Lip-Lipo gaujos vadu galėjo tapti Baltoji Iltis. Bet tam jis buvo perdaug niūrus ir per 
daug mėgo vienatvę. Jis arba apriedavo savo jungo bendrus, arba nekreipdavo į juos dėmesio. 
Jam ateinant, jie traukdavosi iš kelio, netgi narsiausias jų neišdrįsdavo pagrobti jo mėsos. 
Priešingai, jie patys kuo greičiau rydavo savo davinį, bijodami, kad jis neatimtų. Baltoji Iltis 
gerai žinojo įstatymą: enk silpnesnįjį ir klausyk stipresniojo. Jis labai skubėdavo suėsti savo 
mėsos dalį. Ir vargas tam šuniui, kuris dar nebūdavo spėjęs sudoroti savosios! Pasigirsdavo 
urzgesys, sužybčiodavo iltys, ir šuo galėdavo tik kaukti, iš pasipiktinimo žiūrėdamas į 
žvaigždes, kol Baltoji Iltis ėsdavo jo mėsą. 

Kartais kuris nors šuo suliepsnodavo maištu, bet Baltoji Iltis jį tuoj numalšindavo. Jis 
pavydžiai saugojo savo pirmumą šunų tarpe, ir dažnai už jį grumdavosi. Bet tokios kovos 
neilgai trukdavo. Šunys nepakeldavo jo staigumo. Jis perrėždavo jiems mėsą iki kaulo, ir jie, 
dar nespėję suvokti kas atsitiko, apsipildavo krauju ir traukdavosi, nė nepradėję kovos. Kaip 
dievai palaikydavo griežtą drausmę, traukiant jiems roges, taip ir Baltoji Iltis mokėjo palaikyti 
drausmę šunų tarpe. Jis neleisdavo jiems savaliauti. Jis reikalaudavo iš jų sau nuolatinės 
pagarbos. Tarpusavy jie galėjo elgtis kaip tinkami. Tas jam nerūpėjo. Bet jis norėjo, kad jie 
paliktų jį ramybėj, trauktųsi jam iš kelio, jei jis kartais sumanytų pasivaikščioti jų tarpe, ir 
kiekvieną kartą pripažintų jo vyresniškumą. Jei kuris jų pamėgindavo stypčioti, prasišiepti ar 
pasišiaušti, jis negailestingai ir žiauriai puldavo tokį ir tuoj pat įtikindavo, jog tasai blogai 


elgėsi. 

Jis buvo baisus tironas. Jo valdymas buvo kietas it plienas. Jis kerštingai engė silpnesnįjį. 
Ne veltui jis vaikystėje žūtbūtinai kovojo dėl gyvybės, kai jo motina ir jis pats, vieni be jokios 
pagalbos turėjo išsilaikyti ir išgyventi žiaurioj girios aplinkoj. Ir ne veltui jis buvo išmokęs 
vaikščioti nuolankiai, kai pro šalį eidavo stipresnis. Jis engė silpnesnijį, bet gerbė stipresnįjį. Ir 
visos tos ilgos kelionės su Pilkuoju Bebru metu jis iš tikrųjų vaikščiojo nuolankiai suaugusių 
šunų tarpe, kai jie apsistodavo svetimų žmonių stovyklose. Slinko mėnesiai. Pilkasis Bebras 
vis keliavo tolyn. Ilgos kelionės valandos ir nuolatinis darbas rogėse išvystė Baltosios Ilties 
jėgas, jo protas taip pat jau galutinai susiformavo. Jis jau išsamiai pažino pasaulį, kuriame 
gyveno. Jo pažiūra į jį buvo niūri ir materialistinė. Jo matomas pasaulis buvo žiaurus ir 
nuožmus, be jokios šilumos, pasaulis, kuriame nėra jokių glamonėjimų nei meilės, jokio 
švelnumo. 

Jis nejautė Pilkajam Bebrui meilės. Tiesa, jis buvo dievas, bet nepaprastai žiaurus dievas. 
Baltoji Iltis noriai pripažino jo valdžią, kuri buvo pagrįsta proto pranašumu ir brutalia jėga. 
Baltosios Ilties esybėje glūdėjo kažkas, kas vertė jį pasigesti tos viršenybės, kitaip jis nebūtų 
sugrįžęs iš girios ir pareiškęs jam savo ištikimybę. Jo prigimty buvo gelmė, kuri dar niekad 
nebuvo pasiekta. Švelnus Pilkojo Bebro žodis, glamonėjąs jo rankos prisilietimas būtų galėjęs 
tą gelmę pasiekti, bet Pilkasis Bebras nemylavo ir nekalbėjo jam malonių žodžių. Taip daryti 
jis nebuvo pratęs. Žiaurumu jis įgijo valdžią, žiaurumu ir valdė, diegdamas teisėtumą lazda, 
skaudžiais smūgiais bausdamas už nusižengimus, o už nuopelnus atsilygindamas ne švelnumu, 
bet tik sulaikydamas smūgį. Baltoji Iltis net nenumanė apie tą dangišką palaimą, kurią jam 
galėjo suteikti žmogaus ranka. 

Be to, jis ir nemėgo žmogaus rankų. Jis nepasitikėjo jomis. Tiesa, jos kartais duodavo 
mėsos, bet daug dažniau jos teikdavo skausmą. Rankų reikėjo vengti. Jos svaidė akmenis, 
valdė pagalius, lazdas ir botagus, daužydavo per galvą ir kumščiuodavo, o nutvėrusios visad 
klastingai gnaibydavo, parblokšdavo ir tąsydavo. Svetimose stovyklose jam teko pajusti vaikų 
rankas, ir jis patyrė, kad jos irgi labai žiaurios. O vieną kartą indėniukas, kuris dar nemokėjo 
gerai vaikščioti, vos neišdūrė jam akies. Po to įvykio jis nepasitikėdavo vaikais. Jis tiesiog 
negalėdavo jų pakęsti. Kai tik jie prieidavo arčiau, tiesdami savo klastingas rankas, jis tuoj 
pasitraukdavo. 

Tatai atsitiko viename kaime prie Didžiojo Vergo ežero, kai Baltoji Iltis, norėdamas 
išvengti to pikto, kurį jam darydavo žmonių rankos, bandė nepaklausyti įstatymo, kurio jį 
buvo išmokęs Pilkasis Bebras, - kad įkąsti kuriam nors dievui yra nedovanotinas nusikaltimas. 
Tame kaime, sekdamas įpročiu, kurio laikosi visi šunys, jis ėmė šniukštinėti sau maisto. Jis 
užtiko vieną berniuką, kuris kirviu kapojo sušalusią briedžio mėsą, kurios atskilę gabaliukai 
krito į sniegą. Baltoji Iltis, kuris bėgo, ieškodamas mėsos, stabtelėjo ir ėmė ėsti tuos 
gabaliukus. Jis pastebėjo, kad berniukas pasidėjo kirvį ir pagriebė storą lazdą. Baltoji Iltis 
pačiu laiku atšoko į šalį, išvengdamas smūgio. Berniukas ėmė jį vytis, o jis svetimam kaime, 
įbėgęs tarp dviejų palapinių prie aukšto šlaito, atsidūrė spąstuose. 

Baltoji Iltis neturėjo išeities. Vienintelis kelias pabėgti vedė pro tas palapines, kurias 
saugojo berniukas. Paruošęs lazdą smogti, jis ėmė sėlinti prie neturinčios kelio pabėgti aukos. 
Baltoji Iltis įniršo. Jo teisingumo jausmas buvo pažeistas, ir jis pasišiaušė ir ėmė urgzti. Jis 
žinojo maisto įstatymą. Visos mėsos liekanos, kaip tie sušalę gabaliukai, visad priklauso 
šuniui, kuris juos randa. Jis nieko bloga nepadarė, nepažeidė jokio įstatymo, tačiau štai šis 
berniukas ketina jį mušti. Baltoji Iltis net nepajuto, kaip visa tai įvyko. Jis padarė tai, pagautas 
pykčio. Ir taip greit, jog berniukas nespėjo nė susivokti. Jis tik pajuto, kad kažkaip parvirto į 
sniegą ir kad Baltoji Iltis giliai dantimis perrėžė lazdą laikančią jo ranką. 

Tačiau Baltoji Iltis žinojo sulaužęs dievų įstatymą. Jis įsmeigė dantis į šventą dievo kūną ir 
galėjo tikėtis tik Žiauriausios bausmės. Jis nubėgo pas Pilkąjį Bebrą ir, ieškodamas užtarimo, 
susigūžė prie kojų, kai, reikalaudami keršto, atėjo įkąstasis berniukas ir jo šeima. Bet jie grįžo 
atgal, nepatenkinę savo keršto. Pilkasis Bebras apgynė Baltąją Ilų. Jį gynė taip pat Mit-Sachas 
ir Klu-Kuč. Baltoji Iltis, klausydamasis jų žodinės dvikovos ir stebėdamas piktus mostus, 
suprato, kad yra išteisintas. Taip jis patyrė, jog esama įvairių dievų, - jo paties dievai ir kiti 
dievai, - ir tarp jų yra skirtumas. Ar tai būtų teisingumas, ar neteisingumas, - iš savo dievų 
rankų jis turi priimti viską. Bet neprivalu pakęsti kitų dievų neteisingumo. Ir šiuo atveju jis 
turėjo teisę dantimis parodyti jiems savo pasipiktinimą. Tai irgi dievų įstatymas. Dar tą pačią 
dieną Baltoji Iltis sužinojo ir daugiau apie šį įstatymą. Rinkdamas miške laužui malkas, Mit- 


Sachas sutiko tą berniuką, kuriam Baltoji Iltis buvo įkandęs į ranką. Su juo buvo ir daugiau 
berniukų. Kilo karštas ginčas. Paskui visi berniukai puolė Mit-Sachą. Smūgių kruša pasipylė 
ant jo iš visų pusių. Pradžioje Baltoji Iltis tik stebėjo. Tai buvo pačių dievų reikalas, ir jam 
nerūpėjo. Bet paskui jis suprato, kad blogai elgiamasi su Mit-Sachu, su jo paties dievu. Ir 
Baltoji Iltis negalvodamas ryžosi veikti. Pašėlusio pykčio antplūdis bloškė jį į peštukų tarpą. 
Po penkių minučių visa laukymė buvo nusėta bėgančiais berniukais, o kraujo lašai sniege 
liudijo, jog Baltosios Ilties dantys neblogai pasidarbavo. Kai Mit-Sachas papasakojo savo 
nuotykį stovykloje, Pilkasis Bebras liepė duoti Baltajai Ilčiai mėsos. Jis liepė duoti jam mėsos, 
ir Baltoji Iltis, jos prisiėdęs, snūduriavo prie ugnies, patenkintas, jog teisingai suprato dievų 
įstatymus. 

Kartu su šiais patyrimais Baltoji Iltis sužinojo ir nuosavybės įstatymą, įpareigojantį ginti tą 
nuosavybę. Nuo jo dievų kūno iki jų nuosavybės gynimo yra tik žingsnis, ir jis žengė ta 
žingsnį. Visa, kas priklauso jo dievams, turi būti ginama, kad ir prieš visą pasaulį, - net jei 
reikėtų pulti ir kitus dievus. Toks veiksmas buvo ne tik šventvagiškas, bet ir pavojingas. 
Dievai - visagaliai, ir šuniui sunku kovoti su jais, tačiau Baltoji Iltis išmoko jiems pasipriešinti 
- piktai ir be baimės. Pareiga nugalėjo baimę, ir vagiliaujantys dievai suprato, kad Pilkojo 
Bebro nuosavybės negalima liesti. 

Be to, Baltoji Iltis veikiai patyrė, kad dievas vagis paprastai yra bailus dievas ir, sukėlus 
triukšmą, yra linkęs sprukti. Jis taip pat sužinojo, kad nuo jo sukelto triukšmo iki Pilkojo 
Bebro atbėgimo į pagalbą praeina labai maža laiko. Jis suprato, kad vagis sprunka šalin, 
bijodamas ne jo, bet Pilkojo Bebro. Baltoji Iltis niekados neįspėdavo apie pavojų lodamas. Jis 
niekuomet nelojo. Jis buvo pratęs tiesiog pulti įsibrovėlį ir, jei pavyksta, suleisti į jį dantis. 
Būdamas niūrus ir vienišas bei neturėdamas jokių reikalų su kitais šunimis, jis puikiai tiko 
saugoti savo šeimininko turtui, o Pilkasis Bebras dar skatino jį prie to, padrąsindavo ir 
mokydavo. Dėl to Baltoji Iltis pasidarė dar žiauresnis, nenuramdomas ir vienišas. Slinko 
mėnesiai, ir sandora tarp šuns ir žmogaus darėsi vis tvirtesnė. Tai buvo ta pati senoji sandora, 
kuria su žmogumi susirišo pirmasis vilkas, atėjęs pas jį iš Tyrų. Baltoji Iltis, panašiai kaip ir jo 
pirmtakai vilkai ir laukiniai šunys, pats priėmė tokią sandorą. Jos sąlygos buvo paprastos. Už 
teisę turėti savo valdovu dievą iš kūno ir kraujo jis atidavė savo laisvę. Iš dievo jis gaudavo 
maistą ir ugnį, globą ir draugystę. Jis saugojo dievo turtą, gynė jo kūną, dirbo jam ir klausė jo. 

Visi dievai reikalauja tarnauti. Baltoji Iltis irgi tarnavo savo dievui, jausdamas pareigą ir 
baimingą pagarbą. Bet ne meilę. Jis nežinojo, kas yra meilė. Jis niekad nebuvo patyręs meilės. 
Kičė jam buvo tik tolimos praeities prisiminimas. Be to, pasiduodamas Žmogui, jis ne tik 
atsisakė Tyrų ir savo giminės- jo sandoros sąlygos reikalavo, kad jis, sutikęs kada nors Kičę, 
nepaliktų savo dievo ir neišeitų su ja. Ištikimybė dievui įsigėrę į jo kraują, pasidarė svarbesnė 
už jo laisvę, už šeimos ir giminės meilę. 


VI BADAS 


Artėjant pavasariui, Pilkasis Bebras baigė savo ilgą kelionę. Balandžio mėnesį Baltoji Iltis, 
būdamas jau vienerių metų amžiaus, sustojo gimtajame kaime, ir Mit-Sachas jį iškinkė. Nors 
Baltoji Iltis dar nebuvo visai suaugęs, po Lip-Lipo jis buvo augiausias jauniklis visame kaime. 

Iš savo tėvo vilko ir iš Kičės jis paveldėjo stambią kūno sudėtį ir jėgą, o ūgiu jau prilygo 
suaugusiam šuniui, tačiau dar nebuvo pakankamai kresnas. Jo kūnas buvo lieknas ir ištįsęs, o 
jo jėga daugiau nervinė, negu raumeninė. Jo kailis buvo pilkas, kaip visų vilkų, ir išvaizda jis 
taip pat nuo jų nesiskyrė. Tas ketvirtadalis šuns kraujo, kurį jis paveldėjo iš Kičės, nepaliko 
jame jokių fizinių žymių, nors turėjo tam tikros įtakos jo protinei sąrangai. Jis lakstė po kaimą, 
patenkintas, kad atpažino senus dievus, kuriuos pažinojo anksčiau, dar prieš pradėdamas tą 
ilgąją kelionę. Čia buvo ir šunys: jaunikliai, kurie, kaip ir jis, jau užaugo per tą laiką, o taip pat 
ir suaugę, kurie jam dabar neatrodė tokie dideli ir baisūs, kokie buvo išlikę jo atmintyje. Dabar 
jis jų mažiau bijojo: vaikščiojo tarp jų laisvai ir išdidžiai, visiškai patenkintas šia nauja 
padėtimi. 

Ten buvo ir Besykas, senas pražilęs šuo, kuriam jaunystėje pakakdavo prašiepti nasrus, ir 
Baltoji Iltis paklusniai pasitraukdavo į šalį. Tada, lygindamas save su juo, Baltoji Iltis 
pajusdavo savo menkumą; dabar, irgi lygindamas, jis pamatė savo pasikeitimą ir išsivystymą. 

Besykas seno ir silpnėjo, o Baltoji Iltis augo ir stiprėjo. Buvo kapojamas nušautas briedis, 
ir Baltoji Iltis patyrė, kaip pasikeitė jo padėtis šunų pasauly. Jam teko kanopa ir dalis 


stibikaulio, prie kurio buvo gerokas gabalas mėsos. Pasitraukęs atokiau nuo kitų šunų ir jų 
rietenų, - tikriau, pasislėpęs tankumyne, - jis jau buvo bepradedąs ėsti savo laimikį, bet staiga 
jį užpuolė Besykas. Dar nesupratęs, kas atsitiko, Baltoji Iltis kirto porą kartų užpuolikui ir 
atšoko į šalį. Besyką nustebino šis akiplėšiškai drąsus ir staigus puolimas. Jis stovėjo, kvailai 
spoksodamas į Baltąją Iltį, anapus raudono šviežio stibikaulio, kuris gulėjo jų tarpe. 

Besykas buvo senas, ir jam jau teko pažinti augančią narsą tų šunų, kurie anksčiau jo 
bijodavo. Tai buvo kartūs patyrimai, su kuriais jis turėjo norom nenorom taikytis, o norint 
šunis sutramdyti, tekdavo griebtis visos savo išminties. Kiek anksčiau jis būtų puolęs Baltąją 
Iltį ir žiauriai jį pamokęs. Bet dabar nykstančios jo jėgos neleido to padaryti. Jis piktai 
pasišiaušė ir rūsčiai pažvelgė į anapus kaulo stovintį Baltąją Iltį. Ir Baltoji Iltis, kuriame vėl 
atgijo senoji baiminga pagarba, atrodė, suglebo, susitraukė ir ėmė mažėti, galvodamas, kaip 
bent kiek garbingiau pasitraukti. 

Ir kaip tik tuomet Besykas padarė klaidą. Jei jis butų pasitenkinęs vien piktu ir grėsmingu 
dėbčiojimu, viskas būtų buvę gerai. Baltoji Iltis būtų pasitraukęs ir palikęs jam mėsą. Bet 
Besykas nelaukė. Jis pamanė jau nugalėjęs ir žengė prie mėsos. Kai jis ramiai pasilenkė 
pauostyti mėsos, Baltoji Iltis pamažu pasišiaušė. Net ir tada Besykui dar nebuvo per vėlu 
pasitaisyti. Jei tik jis būtų iškėlęs galvą ir, piktai dėbčiodamas, stovėjęs prie mėsos, Baltoji Iltis 
būtų nuspūdinęs šalin. Bet šviežia mėsa perdaug stipriai dilgino Besyko šnerves, ir jis godžiai 
griebė ją. 

To Baltajai Ilčiai buvo per daug. Dar taip neseniai ilgus mėnesius valdęs junginio šunis, jis 
negalėjo tiek susitramdyti, kad ramiai stovėtų ir leistų kitam ėsti mėsą, kuri priklauso jam. 

Savo papratimu jis kirto neįspėjęs. Dešinioji Besyko ausis buvo perdrėksta į skutelius. Jis 
nustebo dėl to staigumo. Bet tuoj pat su tuo pačiu staigumu jis patyrė ir kur kas skaudesnių 
dalykų. Baltoji Iltis parbloškė jį ir įkando į gerklę. O kai jis pabandė atsistoti, jaunasis šuo 
dukart suleido dantis į jo mentę. Staigumas buvo stulbinantis. Jis piktai puolė Baltąją Iltį, bet 
tik veltui grybštelėjo orą ir taukštelėjo dantimis. O sekančią akimirką buvo perplėšta jo nosis, 
ir jis svirduliuodamas pasitraukė nuo mėsos. 

Dabar padėtis pasikeitė. Baltoji Iltis, pasišiaušęs ir grėsmingas, urzgė prie stibikaulio, o 
Besykas stovėjo kiek atokiau, pasiruošęs trauktis. Jis nedrįso rizikuoti ir kovoti su tuo 
jaunuoju žaibu ir dar kartą skaudžiai pajuto artėjančios senatvės negalią. Jo pastangos orumui 
išlaikyti buvo stačiai didvyriškos. Šaltai atgręžęs nugarą jaunajam šuniui ir stibikauliui, lyg jie 
būtų visai nereikšmingi ir neverti jo dėmesio, jis išdidžiai nudybčiojo šalin. Ir nė karto, kol 
buvo matyti, nestabtelėjo ir nepalaižė kraujuojančių savo žaizdų. 

Ši pergalė suteikė Baltajai Ilčiai dar daugiau pasitikėjimo savimi bei išdidumo. Jis jau 
drąsiau vaikštinėjo suaugusių šunų tarpe, nebebuvo toks nuolaidus. Ne, jis nebuvo priekabus, 
anaiptol. Jis tik reikalavo, kad su juo būtų skaitomasi. Jis gynė savo teisę ramiai eiti savo keliu 
ir nesilenkti nė vieno šuns. Jie privalėjo jo paisyti - štai ir viskas. Niekas dabar negalėjo jo 
niekinti arba nepaisyti jo už tai, kad jis jauniklis, su juo negalima buvo elgtis taip, kaip su 
visais kitais jo junginio bendrais. Jie traukdavosi iš kelio dideliems šunims ir, negalėdami 
atsispirti prievartai, palikdavo jiems mėsą. Tačiau Baltąją Iltį - tą nemėgstantį draugijos, 
vienišą, niūrų, nesižvalgantį nei dešinėn, nei kairėn, baisų, atšiaurų, tolimą ir svetimą šunį - 
suglumę seniai ėmė laikyti sau lygiu. Jie veikiai išmoko jo neliesti, nepuolė jo ir nemėgino su 
juo draugauti. Jeigu jie palikdavo jį ramybėj, tai ir jis jų neliesdavo, - tai buvo padėtis, kuri, 
kelis kartus susirėmus, paaiškėjo jiems besanti itin pageidautina. Vidurvasarį Baltoji Iltis 
patyrė vieną mėginimą. Kartą, tyliai risnodamas ir ketindamas apžiūrėti naują palapinę, kuri 
išdygo kaimo pakrašty, kol vyko briedžio medžioklė, jis susidūrė su Kiče. Jis stabtelėjo ir ėmė 
žiūrėti į ją. Nors ir miglotai, bet jis prisiminė ją, tačiau apie ją pačią to negalima būtų pasakyti. 
Pamačiusi jį, jinai atvėpė lūpą ir grėsmingai suurzgė; tuomet jis aiškiai prisiminė. Jo užmirštoji 
vaikystė, visa tai, kas buvo susiję su tuo žinomu urzgėsiu, vėl užplūdo jo sąmonę. Kol jis 
nepažinojo dievų, ji viena buvo jo pasaulio centras. Jį užplūdo seni, pažįstami jausmai. Jis 
džiūgaudamas pribėgo prie jos, o ji pasitiko jį savo nuožmiomis iltimis ir iki pat kaulo prakirto 
skruostą. Nieko nesuprasdamas, jis sumišęs ir suglumęs pasitraukė. 

Bet Kičė buvo nekalta. Vilkė niekuomet neprisimena savo vilkiukų, kai jiems sueina metai 
ar daugiau. Todėl ji neprisiminė ir Baltosios Ilties. Jis jai buvo svetimas žvėris, įsiveržėlis, ir 
naujų jauniklių būrelis davė jai teisę nepakęsti tokio įsibrovimo. Vienas mažas šuniukas 
atropojo prie Baltosios Ilties. Jie buvo pusbroliai, bet to nežinojo. Baltoji Iltis ėmė smalsiai 
uostyti jauniklį, ir Kičė vėl puolė jį, antrą kartą prarėždama jam snukį. Jis pasitraukė dar 


toliau. Visi seni prisiminimai ir asociacijos vėl išnyko, sugrįžo į tą kapą, iš kurio buvo 
prisikėlę. Jis žiūrėjo į Kičę, kuri laižė savo jauniklį ir, retkarčiais stabteldama, vis urzgė. Ji 
dabar buvo jam nereikalinga. Jis buvo išmokęs gyventi be jos. Ji nebeturėjo jam jokios 
reikšmės. Jo reikaluose nebuvo skirta vietos jai, o josios - jam. Jis vis dar stovėjo, apkvaišęs ir 
sumišęs, jau užmiršęs visą praeitį, tik stebėdamas, kas vyksta dabar; staiga Kičė puolė jį trečią 
kartą, norėdama galutinai nuvyti iš tos vietos. Ir Baltoji Iltis leidosi nuvaromas. Juk tai buvo jo 
giminės patelė, o giminės įstatymas sakė, kad patinai neturi kovoti su patelėmis. Jis nieko 
nežinojo apie šį įstatymą, nes tai nebuvo protu suvokiamas ar iš gyvenimo patirties sužinomas 
dalykas. Jis tik jautė savy kažkokį paslaptingą instinktą, -panašų j tą, kuris vertė ji naktį 
staugti, žiūrint į mėnulį ir žvaigždes, arba bijoti mirties ir nežinomybės. 

Slinko mėnesiai. Baltoji Iltis darėsi stipresnis, drūtesnis ir kresnesnis, jo būdas toliau 
formavosi pagal tas linijas, kurias nužymėjo prigimtis ir aplinka. Jo prigimtis buvo gyva 
medžiaga, kurią galima būtų palyginti su moliu. Joje slypėjo daug galimybių, iš jos buvo 
galima nulipdyti daugybę įvairių pavidalų. Aplinka buvo priemonė, teikianti tam moliui 
pavidalą, duodanti jam ypatingą formą. Ir todėl, jei Baltoji Iltis niekad nebūtų prisiartinęs prie 
žmogaus sukurtos ugnies, Tyrai iš jo būtų suformavę tikrą vilką. Bet dievai suteikė jam kitokią 
aplinką, ir jis išaugo šunimi; tiesa, jis turėjo daug vilko ypatybių, tačiau vis dėlto jis buvo šuo, 
o ne vilkas. 

Veikiamas tos pačios prigimties ir aplinkos, jo charakteris įgavo ypatingą pavidalą. Tai 
buvo dėsninga. Jis darėsi vis niūresnis, vienišesnis, žiauresnis, vis labiau šalinosi žmonių; 0 
šunys kas kartą vis labiau ir labiau įsitikindavo, kad jiems naudingiau gyventi su juo taikoje, o 
ne kariauti. Pilkasis Bebras vis labiau jį vertino. 

Nors šiaip nepalaužiamas, Baltoji Iltis vis dėlto turėjo vieną silpną vietą. Jis negalėjo 
pakęsti, kad iš jo būtų juokiamasi. Jis nekentė žmonių juoko. Jeigu žmonės tarpusavyje 
juokdavosi iš ko nors, jis nekreipdavo dėmesio. Bet vos tik juokas nukrypdavo į jį, jis tuoj 
įsiusdavo. Visuomet rimtas, niūrus, išdidus - jis staiga taip supykdavo, jog pasidarydavo 
juokingas. Juokas jį įžeisdavo ir išmušdavo iš pusiausvyros, ir jis ilgai dūkdavo supykęs it 
piktoji dvasia. Ir vargas tam šuniui, kuris tuo metu jam pasipainiodavo. Jis perdaug gerai 
žinojo, kad įstatymas neleidžia kerštauti Pilkajam Bebrui, kuris turėjo lazdą ir dievų protą. Bet 
šunys nieko neturėjo, tik tuščius plotus, ir kai Baltoji Iltis pajuoktas imdavo šėlti, jie galėdavo 
tik ten slėptis. 

Trečiaisiais Baltosios Ilties gyvenimo metais Makenzės indėnus ištiko didelis badas. 
Vasarą jie pritrūko žuvies, o žiemą iš aplinkinių vietovių pasitraukė elniai. Briedžių buvo irgi 
labai maža, triušiai beveik išnyko, o plėšrieji žvėrys žuvo. Netekę mėsos ir nusilpę iš bado, jie 
rydavo vienas kitą. Išliko tik stipriausieji. Baltosios Ilties dievų pragyvenimo šaltinis visados 
buvo medžioklė. Senieji ir silpnieji mirė badu. Kaime netilo raudos, moterys ir vaikai 
vaikščiojo visai nevalgę, taupydami maisto likučius sulysusiems, įdubusiomis akimis 
medžiotojams, kurie klampojo po girią, veltui ieškodami mėsos. 

Dievai griebėsi tokio kraštutinumo, jog valgydavo minkštą savo mokasinų ir pirštinių odą, 
o šunys ėdė jiems uždėtus pakinktus ir net botagų šikšnas. Šunys ėdė ir vienas kitą, be to, 
dievai irgi valgė šunis. Pirmiausia buvo suvalgyti silpnesnieji ir mažiau naudingi. Šunys, kurie 
dar buvo išlikę gyvi, stebėjo ir viską suprato. Kai kurie jų, stipresni ir išmintingesni, apleido 
dievų židinį, kuris dabar virto skerdykla, ir pabėgo į mišką, kur galų gale išdvėsė badu arba 
buvo suėsti vilkų. 

Šiuo baisiu metu ir Baltoji Iltis pabėgo į mišką. Jis buvo geriau prisitaikęs prie gyvenimo 
sąlygų, negu kiti šunys, nes jau vaikystėje įsigijo patyrimą, kuriuo galėjo dabar vadovautis. 
Ypatingai gerai jis mokėjo prisėlinti prie mažųjų padarų. Jis ilgą laiką gulėdavo pasislėpęs, 
sekdamas kiekvieną baikščios voverės judesį ir, apsišarvavęs didžiule kaip tas badas, kurį jis 
kentė, kantrybe, laukdavo, kol voverė nušoks žemyn. Tačiau ir tada Baltoji Iltis neskubėdavo. 
Jis laukdavo tol, kol įsitikindavo, jog voverė nespės pabėgti į medį, ir jis ją pačiups. Ir tik tada, 
ne anksčiau, žaibo greitumu jis iššokdavo iš savo slėptuvės ir tartum pilkas kamuolys 
nepaprastai taikliai puldavo nepakankamai greit bėgančią voverę. 

Nors jis labai vikriai gaudydavo voveres, tačiau negalėjo jomis pramisti - jų buvo labai 
maža. Todėl jis turėjo medžioti dar mažesnius padarus. Kartais alkis būdavo toks stiprus, jog 
jis kasdavo iš urvų žemėje miško peles. Jis nevengdavo netgi stoti į kovą su žebenkštimi, kuri 
būdavo tokia alkana, kaip ir jis, tik dar žiauresnė. 

Kai bado skausmai pasidarydavo itin nuožmūs, jis nusėlindavo prie dievų laužų. Bet artyn 


neidavo. Jis tykodavo miške, slapstydamasis ir apiplėšinėdamas kilpas, kai jose kada 
pasitaikydavo grobio. Jis išvogdavo triušius net ir iš Pilkojo Bebro kilpų, kuomet šis nusilpęs 
ir neatgaudamas kvapo, dažnai atsisėsdamas pailsėti, eidavo svyruodamas per mišką. Vieną 
dieną Baltoji Iltis sutiko jauną vilką, sulysusį, perkarusį ir labai išbadėjusį. Jei nebūtų buvęs 
alkanas, Baltoji Iltis galbūtų prie jo prisidėjęs ir pagaliau atsidūręs savo laukinių brolių būryje. 
Bet šį sykį jis parbloškė jaunąjį vilką, nugalabijo ir suėdė. Jam sekėsi. Pirtrūkus maisto, jam 
visad pavykdavo ką nors papjauti. O kai jis būdavo labai nusilpęs, jo neužtikdavo joks už jį 
didesnis grobuonis. Kartą jį užpuolė alkanų vilkų gauja, bet jis buvo papjovęs lūšį, dvi dienas 
ją ėdęs ir labai sustiprėjęs. Prasidėjo ilga ir žiauri medžioklė, bet jis buvo sotus ir greitas ir 
pabėgo nuo jų. Ne tik pabėgo, bet, apsukęs didelį ratą ir grįžęs atgal, suėdė vieną pailsusį 
persekiotoją. 

Paskui jis paliko šią sritį ir nukeliavo į slėnį, kur buvo gimęs. Čia, senojoj irštvoj, jis užtiko 
Kičę. Ji visad buvo gudri, todėl ir dabar, bado metu, paliko nesvetingą dievų ugnį ir sugrįžo į 
seną slėptuvę, kurioje susilaukė jauniklių. Tuo metu, kai Baltoji Iltis ją rado, tik vienas 
jauniklis tebuvo gyvas, bet ir jam nebuvo lemta ilgai gyventi. Tokio bado metu jauna gyvybė 
turėjo maža galimybių išlikti. 

Nepasakytum, kad ji pasitiko savo sūnų maloniai. Tačiau Baltoji Iltis nekreipė į tai 
dėmesio. Motina jam jau nebuvo reikalinga. Taigi jis filosofiškai pavizgino uodegą ir 
nurisnojo upelio aukštupin. Prie išsišakojimo jis pasuko kairiuoju upokšniu ir ten rado tuščią 
lūšies irštvą, - tos pačios lūšies, su kuria jo motina ir jis pats kadaise kovojo. Čia jis sustojo ir 
visą dieną ilsėjosi. Prasidėjus vasarai, badmečio pabaigoje, jis sutiko Lip-Lipą, kuris taip pat 
buvo išėjęs į mišką ir sunkiai gynėsi nuo bado. Baltoji Iltis užtiko jį visai netikėtai. 
Berisnodami priešpriešiais aukštos atkrantės papėde ir lenkdami uolos iškyšulį, jie susidūrė 
vienas su kitu akis į akį. Jiedu sustojo ir pažvelgė nepasitikėdami vienas į kitą. 

Baltoji Iltis buvo stiprus ir sotus. Jam sekėsi medžioti, ir jis visą savaitę sočiai ėdė. Jis net 
buvo apsirijęs nuo paskutinio laimikio. Bet pamačius Lip-Lipą, visa jo nugara pasišiaušė. Jis 
pasišiaušė visai to nejausdamas - tai buvo fizinis reiškinys, nuolat lydėdavęs jo dvasinę 
būseną, kurią sukeldavo Lip-Lipo įžūlumas bei persekiojimas. Kaip kitados, pamatęs Lip- 
Lipą, jis pasišiaušdavo ir imdavo urgzti, taip ir dabar nesąmoningai pasišiaušė ir suurzgė. Jis 
negaišo nė valandėlės. Viskas buvo padaryta greit ir gerai. Lip-Lipas bandė pasitraukti, tačiau 
Baltoji Iltis puolė jį, pargriovė stipriu mentės smūgiu ir parvertė aukštielninką. Baltosios Ilties 
dantys įsmigo į jo kaulėtą kaklą. Prasidėjo agonija, ir Baltoji Iltis nustėrusiomis kojomis, 
atidžiai stebėdamas, vaikščiojo aplinkui. Paskui jis nubėgo savo keliu tolyn atkrantės papėde. 
Vieną dieną, netrukus po šio įvykio, jis išėjo į miško pakraštį, kur siauras žemės rėžis leidosi 
žemyn prie Makenzės. Jis ir anksčiau čia atbėgdavo, kai aikštelė dar buvo tuščia, bet dabar čia 
buvo įsikūręs kaimas. Pasislėpęs už medžių, Baltoji Iltis sustojo ir ėmė stebėti. Ir vaizdai, 1r 
garsai, ir kvapai buvo jam pažįstami. Tai buvo senasis kaimas, persikėlęs į naują vietą. Tačiau 
ir vaizdai, ir garsai, ir kvapai skyrėsi nuo tų, kuriuos jis patyrė prieš pabėgdamas. Dabar 
nebuvo girdėti nei kūkčiojimų, nei raudojimo. Garsuose, kuriuos jis girdėjo, skambėjo 
pasitenkinimas, o piktas moters balsas sakė jam, kad tai yra sotaus žmogaus pyktis. Oras 
kvepėjo žuvimi. Stovykloje buvo maisto. Badmetis jau praėjo. Jis drąsiai išėjo iš miško ir 
nurisnojo į stovyklą, prie Pilkojo Bebro palapinės. Pilkojo Bebro nebuvo palapinėje, bet Klu- 
Kuč jį linksmai pasitiko ir pavaišino neseniai sugauta žuvimi. Jis atsigulė ir ėmė laukti Pilkojo 
Bebro. 


KETVIRTOJI DALIS 


ISAVO GIMINĖS PRIEŠAS 


Jeigu Baltosios Ilties prigimty ir ruseno nors ir labai mažytė galimybė kada nors 
susibroliauti su savo giminės atstovais, ji buvo galutinai sunaikinta, paskyrus jį rogių junginio 
vedliu. Dabar šunys nekentė jo, - nekentė už papildomą mėsos davinį, kurį jam duodavo Mit- 
Sachas, nekentė už visas jam teikiamas tikrąsias ar tariamąsias malones; nekentė už tai, kad jis 
visą laiką bėgo junginio priešaky, o nuolat vizginama jo uodega ir šmėžčiojančios užpakalinės 
kojos juos siutindavo. 

Baltoji Iltis jų taip pat nekentė. Būti rogių vedliu - nedėkingas darbas. Jis buvo verčiamas 


bėgti priešaky kaukiančios gaujos, kurią jau trejus metus valdė, ir jis to negalėjo pakęsti. Bet 
jam reikėjo pakęsti arba žūti, o jame glūdinti gyvybė negeidė pražūties. Ir kai tik Mit-Sachas 
duodavo įsakymą pradėti žygį, visas junginys, pašėlusiai skalydamas, tuoj šokdavo vytis 
Baltąją Iltį. 

Gintis jis negalėjo. Vos tik atsigręždavo į juos, Mit-Sachas tuoj skaudžiai pliaukštelėdavo 
jam per snukį. Jam buvo tik viena išeitis - bėgti pirmyn. Argi jis galėjo pasipriešinti tai 
staugiančiai gaujai uodega ir užpakalinėmis kojomis? Tai buvo blogi ginklai prieš 
negailestingų ilčių daugybę. Tad jis bėgo, tramdydamas savo prigimtį ir išdidumą, o bėgti 
tekdavo ištisas dienas. 

Niekas negali smurtu sutramdyti savo prigimties reikalavimų taip, kad toji prigimtis 
neatsigręžtų prieš jį patį. Tai galima būtų palyginti su plauku, kuris verčiamas augti ne iš kūno, 
bet nenatūraliai pakeitus kryptį, į kūną, - koks tai aštrus, kankinantis skausmas! Tokia buvo ir 
Baltosios Ilties padėtis. Kiekviena jo būtybės ląstelė veržėsi pulti staugiančią ir jo pėdomis 
bėgančią gaują, tačiau jis to negalėjo padaryti, kadangi tokia buvo dievų valia, o tą valią 
įrodydavo kandus keturiasdešimties pėdų ilgio iš elnio žarnų nuvytas botagas. Baltoji Iltis 
galėjo tik kentėti ir ugdyti neapykantą bei pagiežą, tolygią jo Žiauriai ir nenuramdomai 
prigimčiai. 

Baltoji Iltis tapo savo giminės priešu tiek, kiek tik buvo įmanoma. Jis neprašydavo 
pasigailėjimo ir pats nieko nesigailėdavo. Jį nuolat draskė ir žalojo gaujos dantys, ir jis jiems 
atsilygindavo tuo pačiu. Iškinkius šunis ir įrengus stovyklą, vedliai paprastai glaudžiasi prie 
dievų, ieškodami jų globos, bet Baltoji Iltis priešingai - niekino tą globą. Jis vaikščiodavo po 
stovyklą, nieko nebijodamas, bausdamas vakare už visa tai, ką jam tekdavo iškentėti dienos 
metu. Prieš tampant junginio vadu, gauja buvo pratusi trauktis jam iš kelio. Bet dabar viskas 
pasikeitė. Persekiodami jį visą dieną ir negalėdami pavyti, įnirtę ir paveikti atkakliai į jų 
smegenis besibraunančio vaizdo, jog jis nuo jų bėga, tebegyvendami ta galios nuojauta, kuria 
džiaugėsi visą dieną, - šunys negalėdavo jam trauktis iš kelio. Kai tik jis pasirodydavo jų tarpe, 
tuoj kildavo rietenos. Urzgesys, kandžiojimasis ir spiegimas žymėdavo jo kelią. Net oras, 
kuriuo jis kvėpavo, buvo persunktas neapykanta ir pagieža, ir tai ugdė jame dar didesnę 
neapykantą bei pagiežą. 

Kai Mit-Sachas sušukdavo, liepdamas junginiui sustoti, Baltoji Iltis tuoj išpildydavo 
įsakymą. Pradžioje šunų tarpe kildavo sąmyšis. Jie puldavo nekenčiamą vadą, bet tuoj 
įsitikindavo, jog padėtis yra pasikeitusi. Mit-Sacho rankose sušvilpdavo didžiulis botagas, jis 
gindavo Baltąją Iltų. Taip šunys suprato, kad, sustabdžius junginį. Baltosios Ilties negalima 
liesti. Tačiau jei Baltoji Iltis sustotų savavališkai, tada jie galėtų jį pulti ir, jei tik pajėgtų, 
sudraskyti. Keletą kartų pabandęs, Baltoji Iltis niekad nesustodavo, negavęs įsakymo. Jis 
greitai viską suvokė. Kitaip jis nebūtų galėjęs išlikti gyvas tose nepaprastai Žiauriose 
gyvenimo sąlygose. Tačiau šunys niekad neįstengė suprasti, kad stovykloje reikia jį palikti 
ramybėj. Visą dieną jį persekioję ir garsiai loję, jie užmiršdavo praėjusios nakties pamoką, ir 
vakare vėl būdavo mokomi, bet, atrodo, vien tam, kad visa tai tuoj pamirštų. Priežastis, dėl 
kurios šunys nemėgo Baltosios Ilties, buvo žymiai svaresnė. Jie nujautė esą skirtingos giminės, 
ir to pakako neapykantai. Kaip ir jis pats, visi jie buvo prijaukinti vilkai. Bet tai įvyko per 
kartų kartas. Jie jau buvo praradę savo laukinę prigimtį, ir todėl Tyrai, nežinomi, baisūs, nuolat 
gresiantys ir nuožmūs, jiems jau buvo svetimi. O iš Baltosios Ilties išvaizdos, veiksmų ir 
polinkių dar tebedvelkė Tyrais. Jis buvo jų simbolis, jų įsikūnijimas, ir šiepdami į jį dantis, jie 
tuo pačiu gynėsi nuo tų griaunančiųjų jėgų, kurios slypėjo miško šešėliuose ir anapus 
stovyklos laužo niūksančioje tamsoje. 

Tačiau vieną dalyką šunys puikiai išmoko, - jie turi laikytis draugėj. Baltoji Iltis buvo 
perdaug baisus, kad kuris nors jų galėtų vienas jam pasipriešinti. Jie susiremdavo su juo tik 
kartu susibūrę, nes kitaip per vieną naktį jis būtų juos visus vieną po kito papjovęs. Dabar jam 
niekad nepasitaikydavo proga kurį nors jų nugalabyti. Jis galėdavo pargriauti kurį nors šunį, 
bet, dar nespėjus mirtinu kirčiu prakąsti gerklės, ji jau apnikdavo visa gauja. Vos pasigirdus 
pirmajam susidūrimo garsui, visas junginys susiburdavo draugėn ir stodavo prieš jį vieną. 
Šunys riedavosi ir tarpusavy, bet viską pamiršdavo, kai kildavo koks ginčas su Baltąja Iltimi. 
Kad ir kaip jie stengėsi, Baltosios Ilties jie nepajėgė papjauti. Jiems jis buvo perdaug ūmus, 
perdaug baisus ir išmintingas. Jis vengė ankštų vietų ir visuomet pasitraukdavo iš ten, jei jam 
atrodydavo, kad jie stengiasi jį apsupti. O jį parblokšti šunų tarpe negalėjo nė vienas. Jo kojos 
taip tvirtai rėmėsi į žemę, kaip jis pats buvo įsikibęs į gyvenimą. Šitoj nuolatinėj kovoj 


„gyvybė“ ir „tvirtai stovėti ant žemės" buvo sinonimai, ir niekas to geriau nežinojo už Baltąją 
Iltį. 

Jis tapo savo giminės priešas, tos prijaukintų vilkų giminės, kuri suglebo prie židinių 
ugnies ir susilpnėjo globojančios žmogaus jėgos pavėsy. Baltoji Iltis buvo žiaurus ir 
negailestingas. Tokį ji padarė gyvenimas. Jis paskelbė visiems šunims amžiną kerštą. Ir taip 
baisiai jį vykdė, kad net Pilkasis Bebras, žiaurus ir laukinis žmogus, stebėjosi Baltosios Ilties 
nuožmumu. Niekad, sakė jis, jam nepasitaikė sutikti panašaus žvėries. Visai taip pat sakė ir 
svetimų kaimų indėnai, prisiminę, kaip jis nugalabijo kurį nors jų šunį. 

Kai Baltoji Iltis buvo jau beveik penkerių metų, Pilkasis Bebras antrą kartą pasiėmė jį į ilgą 
kelionę, ir pjautynės, kurias jis kėlė su kaimų šunimis, buvo ilgai minimos prie Makenzės, 
Uolėtųjų kalnų ir palei Porkupaino upę iki pat Jukono. Jis svaigo nuo keršto, kurį jautė savo 
giminei. Sunaikintieji buvo paprasti, neįtarūs šunys. Jie nesitikėdavo tokio jo greičio ir 
staigumo bei nelaukto antpuolio. Jie nežinojo, ką jis gali, nežinojo, kad jis toks žaibiškas 
žudikas. Jie dar tik bėgdavo prie jo, karingai stypčiodami ir pasišiaušę, o jis, negaišdamas 
laiko įmantrioms įspėjimo įžangoms, pašokdavo lyg paleista plieninė spyruoklė, puldavo prie 
gerklės, galabydamas juos pirm, negu jie atsikvošėdavo. 

Jis nepaprastai įgudo kautis, veikė taupiau, niekuomet neeikvojo veltui savo jėgų, niekad 
nesigalynėjo. Jis tam buvo per ūmus, ir jei nepasisekdavo, jis lygiai taip pat staigiai atšokdavo 
atgal. Kautis susiglaudus jis nemėgo kaip ir visi vilkai. Jis negalėdavo pakęsti, kad svetimas 
kūnas kiek ilgėliau jį liestų. Tame slypėjo pavojus. Tai jį tiesiog siutino. Jis norėjo būti 
atokiau, laisvas, tvirtai stovėti ant kojų, neprisilietęs jokio gyvo daikto. Jis dar dvelkė Tyrais, 
kurie reiškėsi visoj jo būtybėj. Šį jausmą dar labiau išugdė jo vienišas gyvenimas, kurį jam 
teko gyventi nuo pat vaikystės. Prisilietimuose slypėjo pavojus. Tai buvo spąstai, tik spąstai, ir 
jis jų bijojo labiau už viską. 

Dėl to svetimi šunys, su kuriais jam tekdavo susidurti, negalėdavo jo įveikti. Jis 
išsisukdavo nuo jų ilčių. Jis arba sudorodavo juos, arba pasitraukdavo, tačiau visuomet 
išlikdavo nepaliestas. Žinoma, per laiką pasitaikydavo ir išimčių. Pasitaikydavo atvejų, kai keli 
supuolę šunys nubausdavo jį, jam dar nesuskubus pasitraukti, o kai kada net ir vienas šuo jį 
skaudžiai sužalodavo. Tačiau tai būdavo atsitiktiniai atvejai. Dažniausiai, būdamas toks gabus 
kovotojas, jis pasitraukdavo savais keliais nesužeistas. 

Jis turėjo dar vieną pranašumą: mokėjo tiksliai suvokti laiką ir atstumą. Be abejo, tai buvo 
nesąmoninga. Tokių dalykų jis negalėjo apskaičiuoti. Viskas vykdavo automatiškai. Jo akys 
matė tiksliai, ir nervai tiksliai perteikdavo reginius smegenims, Jo organai buvo kur kas geriau 
išsivystę, nei kurio kito paprasto šuns. Jie veikė kur kas darniau ir pastoviau. Geriau, kur kas 
geriau veikė jo protinė ir raumenų koordinacija. Kai jo akys perteikdavo smegenims veiksmo 
vaizdinius, smegenys be jokių sąmoningų pastangų jau žinodavo, kiek laiko ir erdvės užims 
tas veiksmas, kol pasibaigs. Todėl jis sugebėdavo išvengti kito šuns šuolio ar jo ilčių kirčio, ir 
tuo pat metu įstengdavo pasigauti kad ir mažiausią laiko dalelę pačiam pulti. Jo kūnas ir 
smegenys sudarė tobulą mechanizmą. Žinoma, tai nebuvo jo nuopelnas. Gamta buvo jam 
gerokai dosnesnė, nei kuriam kitam žvėriui, - štai ir viskas. 

Buvo vasara, kai Baltoji Iltis atkeliavo į Jukono fortą. Pilkasis Bebras perkirto didžiąją 
Makenzės ir Jukono upių takoskyrą jau žiemai baigiantis ir visą pavasarį praleido, 
medžiodamas tolimiausiose vakarinėse Uolėtųjų kalnų atšlaitėse. Paskui, kai Porkupaine 
pajudėjo ledas, jis pasidirbo valtį ir nusiyrė pasroviui iki tos vietos, kur upė, jau pačioje 
Arktikoje, jungiasi su Jukonu. Čia stovėjo senasis Hudzono Įlankos Bendrovės fortas; čia buvo 
daug indėnų, daug maisto ir visur viešpatavo toks įkarštis, kokio dar niekad nebuvo. Buvo 
1398 metų vasara, ir tūkstančiai aukso ieškotojų vyko Jukono aukštupiu iki Dausono ir 
Klondaiko. Jie buvo dar per šimtus mylių nuo savo tikslo, tačiau daugelis jau praleido ištisus 
metus keliaudami, ir kiekvienas čia atvykęs jau mažų mažiausia buvo įveikęs bent penkis 
tūkstančius mylių, o kai kurie atsidanginę net iš kito pusrutulio. Pilkasis Bebras irgi sustojo 
čia. Jo ausis buvo pasiekę gandai apie aukso karštligę, ir jis atvyko čionai, atsigabendamas 
kelis svarus kailių ir žarnų siūlais siūtų pirštinių bei mokasinų. Jis nebūtų išsirengęs tokion 
tolimon kelionėn, jei nebūtų tikėjęsis gausaus pelno. Bet tai, ko jis tikėjosi, buvo niekai, 
palyginus su tuo, ką jis pamatė. Net ir labiausiai svajodamas jis neįsivaizdavo didesnio pelno 
už šimtą procentų, o pelnė net tūkstantį. Ir, kaip tikras indėnas, jis ėmė prekiauti rūpestingai ir 
lėtai, net jeigu jam tektų praleisti čia visą vasarą ir dalį žiemos. Kaip tik Jukono forte Baltoji 
Iltis pirmą kartą pamatė baltąjį žmogų. Palyginus su tais indėnais, kuriuos jis pažinojo, tai 


buvo nauja būtybių rasė, - aukštesniųjų dievų rasė, didesnės jėgos, kuria ir grindžiamas 
dieviškumas. Baltoji Iltis, žinoma, nesvarstė tokių dalykų ir nepadarė išvados, kad baltieji 
dievai yra galingesni. Jis tik jautė tai, bet tas jautimas buvo neginčijamai galingas. Kaip jo 
vaikystėje jį veikė didžiuliai žmonių pastatyti vigvamai, taip dabar jį veikė namai ir 
milžiniškas iš didžiulių rąstų pastatytas fortas. Čia jis pamatė naują galybę. Baltieji dievai 
buvo galingi. Jie turėjo didesnės galios daiktams už tuos dievus, kuriuos jis iki šiol pažinojo ir 
kurių galingiausias buvo Pilkasis Bebras. Dabar Pilkasis Bebras atrodė lyg dievavaikis šalia tų 
baltaodžių dievų. 

Be abejonės, Baltoji Iltis tiktai jautė tuos dalykus. Sąmoningai jis jų nesuvokė. Visų Žvėrių 
elgseną dažniausiai lemia jutimai, ne galvojimas, ir dabar visas Baltosios Ilties elgesys rėmėsi 
jutimu, kad baltieji žmonės yra aukštesni dievai. Jis žiūrėjo į juos su dideliu nepasitikėjimu. 
Kas gali pasakyti, kokios nežinomos baisenybės slypi juose, kokių nežinomų kankinimų jie 
geba padaryti. Jis smalsiai juos stebėjo, nuogąstaudamas, kad jie jo nepamatytų. Pirmąsias 
valandas jis pasitenkino vien slankiodamas aplink ir stebėdamas juos iš saugaus atstumo. 
Paskui jis pamatė, kad tiems šunims, kurie yra šalia jų, neatsitinka nieko bloga, ir pats priėjo 
arčiau. 

Jis taip pat jiems kėlė didelį susidomėjimą. Vilko išvaizda tuojau patraukė jų akis, ir jie 
rodė jį vienas kitam. Tai pastebėjęs, jis ėmė saugotis, ir kai jie bandydavo prie jo prieiti, jis 
išsišiepdavo ir traukdavosi atgal. Nė vienam jų nepavyko paliesti jo, ir jų laimė, kad nepavyko. 

Baltoji Iltis greitai patyrė, kad tik keli tų dievų - gal dešimt - nuolat gyveno toje vietoje. 
Kas antrą ar trečią dieną prie kranto priplaukdavo garlaivis (nauja ir milžiniška jų galios 
apraiška) ir kelias valandas stovėdavo. Baltieji žmonės atplaukdavo jais ir vėl išplaukdavo. 
Atrodė, kad tų baltųjų žmonių nesuskaitoma daugybė. Pirmąją dieną jis pamatė jų daugiau, nei 
buvo matęs indėnų per visą savo gyvenimą. Ir taip diena po dienos jie vis atplaukdavo upe, 
sustodavo ir vėl išplaukdavo tolyn, išnykdami iš akių. 

Bet jei baltieji dievai buvo visagaliai, tai jų šunys nedaug ką tepajėgė. Baltoji Iltis veikiai 
tai patyrė, įsimaišęs tarp tų, kurie su savo šeimininkais išlipdavo į krantą. Jie buvo keisčiausių 
pavidalų ir dydžio. Kai kurie buvo trumpakojai, perdaug maži, kiti ilgakojai, perdaug dideli. 
Vietoj kailio jie turėjo plaukus, o kai kurie net ir tų pačių labai nedaug. Ir nė vienas jų 
nemokėjo kautis. 

Kaip savo giminės priešas, Baltoji Iltis laikė būtina su jais kovoti. Jis taip ir padarė, ir 
veikiai pajuto jiems nepaprastą panieką. Jie buvo išlepę ir bejėgiai, kėlė daug triukšmo ir, 
nerangiai skeryčiodamiesi, mėgino paprasta jėga padaryti tai, ką jis atlikdavo vikrumu ir 
gudrumu. Jie lodami puldavo jį, jis atšokdavo į šalį, jie nesuvokdavo, kas darosi, 0 tą pačią 
akimirką jis trenkdavo jiems mentėn, nuversdavo nuo kojų ir perkąsdavo gerklę. Kartais 
įkandimas būdavo mirtinas, ir nugalabytas šuo nuriedėdavo į purvą, kur jį puldavo ir 
sudraskydavo į gabalus belaukianti indėnų šunų gauja. Baltoji Iltis buvo gudrus. Jau iš seno jis 
buvo patyręs, kad dievai pyksta, jei kas nužudo jų šunį. Šiuo atžvilgiu baltieji žmonės nebuvo 
išimtis. Todėl jis pasitenkindavo vien parvertęs ir giliai prakirtęs kurio nors jiems 
priklausančio šuns gerklę, paskui atsitraukdavo atgal ir palikdavo gaujai užbaigti tą kruvinąjį 
darbą. Tada subėgdavo baltieji žmonės, imdavo kaip įmanydami pulti gaują, o Baltoji Iltis 
likdavo sau nekliudomas. Jis sustodavo kiek atokiau ir stebėdavo, kaip čia pat akmenys, 
pagaliai, kirviai ir kitokios kovos priemonės baudžia jo draugus. Baltoji Iltis buvo labai 
išmintingas. 

Bet greit pagudrėjo ir jo draugai, o drauge su jais ir Baltoji Iltis. Jie patyrė, kad taip 
pramogauti galima tik tada, kai garlaivis ką tik atplaukė prie kranto. O kai du trys pirmieji 
svetimi šunys pargriauti ir sudoroti, baltieji žmonės ima šaukti savo šunis atgal ant denio ir 
įninka žiauriai keršyti puolėjams. Vienas baltasis Žmogus, pamatęs, kaip jo seteris buvo 
sudraskytas į gabalus, išsitraukė revolverį. Jis greitai iššovė šešis kartus, ir šešetas iš gaujos 
negyvi arba merdėdami krito ant žemės, - tai buvo dar viena baltųjų galios apraiška, kuri giliai 
įsmigo į Baltosios Ilties sąmonę. 

Baltajai Ilčiai visa tai patiko. Jis nemėgo savo giminės, o pats buvo tiek gudrus, jog 
mokėdavo pasprukti nenukentėjęs. Iš pradžių tasai baltųjų žmonių šunų galabijimas buvo jam 
tik pramoga, paskui jis įniko kaip reikiant. Tuo metu jis neturėjo jokio darbo. Pilkasis Bebras 
buvo pasinėręs savo prekybon ir turtėjime. Taigi Baltoji Iltis slampinėdavo apie prieplauką 
draug su neklaužadų indėnų šunų gauja ir laukdavo garlaivio, kuriam atplaukus, prasidėdavo 
pramoga. Po kelių minučių, kai baltieji žmonės atsikvošėdavo iš netikėtumo, gauja jau būdavo 


išsisklaidžiusi. Pramoga pasibaigdavo iki kito garlaivio atplaukimo. Bet negalima sakyti, kad 
Baltoji Iltis tapo gaujos nariu. Jis nesimaišydavo į jų tarpą, laikėsi atokiai, visad vienas, ir dėl 
to kiti šunys net prisibijodavo jo. Tiesa, jis veikė kartu su jais. Imdavo rietis su svetimu šunim, 
o gauja laukdavo. Ir kai jis tą svetimą šunį pargriaudavo, gauja puldavo jį ir pribaigdavo. Bet 
tiesa ir tai, kad jis tada pasitraukdavo, palikdamas gaują susilaukti įtūžusių dievų bausmės. 

Sukelti šioms rietenoms nereikėdavo daug pastangų. Pakakdavo jam tik pasirodyti tuo 
metu, kai svetimieji šunys keldavosi į krantą. Vos pamatę, jie puldavo jį. Tai buvo instinktas. 
Jame slypėjo Tyrai - kažkas nežinomo, baisaus, amžinai grasinančio, žvėris, kuris slankiojo 
tamsoj aplink degančius senojo pasaulio laužus, kai jų pačių protėviai, prisigūžę prie pat 
ugnies, keitė savo instinktus, įprasdami bijoti tų Tyrų, iš kurių atėjo, kuriuos apleido ir išdavė. 
Per kartų kartas šitoji Tyrų baimė įsišaknijo jų prigimtyje. Ištisus šimtmečius Tyrai buvo jiems 
siaubas ir pražūtis. Ir visą šį laiką jie naudojosi savo valdovų duota visiška laisve galabyti 
gyvius, kurie priklauso Tyrams. Taip darydami, jie gynė ir save, ir savo dievus, su kuriais 
gyveno. Taigi tiems šunims, ką tik atvykusiems iš švelnaus pietų krašto ir risnojantiems 
garlaivio lenta į Jukono krantą, pakakdavo tik pamatyti Baltąją Ilų, ir juose sukildavo 
nenugalimas noras pulti jį ir papjauti. Tai galėjo būti ir mieste auginti šunys, - instinktyvi Tyrų 
baimė glūdėjo juose kaip ir anksčiau. Jie ne tiktai savomis akimis vaiskioj dienos šviesoj matė 
tą vilkišką padarą, stovintį prieš juos, jie matė jį ir savo senolių akimis ir, daugelio kartų 
atminties veikiami, pažino Baltojoje Iltyje vilką, prisiminė senąją nesantaiką. 

Visa tai tik dar labiau smagino Baltosios Ilties dienas. Jeigu vien jo vaizdas pastūmėdavo 
tuos svetimuosius šunis pulti jį, tai juo geriau jam, ir juo blogiau jiems. Jie žiūrėjo 1 jį kaip į 
teisėtą auką, o jis juose irgi matė teisėtą auką. 

Ne be reikalo jis išvydo dienos šviesą vienišoje irštvoje ir kovėsi su kurapka, žebenkštimi ir 
lūšimi. Ir ne be reikalo jo vaikystę savo persekiojimu apkartino Lip-Lipas ir visa jauniklių 
gauja. Galėjo būti kitaip, ir jis tada būtų buvęs kitoks. Jeigu Lip-Lipo iš viso nebūtų buvę, jis 
būtų praleidęs savo vaikystę kitų jauniklių draugėj ir būtų išaugęs panašesnis į šunį ir labiau 
mėgstąs šunis. Jeigu Pilkasis Bebras būtų parodęs jam bent krislelį prieraišumo ir meilės, jis 
būtų pasiekęs Baltosios Ilties prigimties gelmes ir iškėlęs aikštėn visas gerąsias jo būdo 
savybes. Tačiau viskas klostėsi kitaip, ir Baltoji Iltis virto niauriu ir vienišu, nieko nemylinčiu 
ir žiauriu visos savo giminės priešu. 


II PAKLAIKĘS DIEVAS 


vadino save „rūgščiatešliais", ir patys ta pravarde labai didžiavosi. Tiems, kurie atplaukdavo, 
jie jautė panieką. Žmonės, kurie išlipdavo iš garlaivių, buvo laikomi naujokais ir vadinami 
„čečakais", ir jie visad pykdavo, kai jiems kas pridurdavo šį prievardį. Jie kepdavosi duoną su 
kepimo milteliais, ir čia glūdėjo tasai skirtumas tarp jų ir „rūgščiatešlių", kurie, be abejo, tik 
todėl kepė duoną su raugu, kad neturėjo kepimo miltelių. 

Tačiau esmė buvo kur kitur. Forto žmonės niekino atvykėlius ir džiūgavo, pamatę juos 
patekusius į bėdą. Jie ypač džiaugdavosi tuo sąmyšiu, kurį Baltoji Iltis ir jo neklaužadų gauja 
sukeldavo naujai atvykusių šunų tarpe. Atplaukus garlaiviui, forto vyrai būtinai stengdavosi 
nueiti prie kranto ir pasižiūrėti pjautynių. Jie iš anksto mėgaudavosi pramoga, kaip ir indėnų 
šunys, ir gan greit įvertino žiaurų ir sumaniai atliekamą Baltosios Ilties vaidmenį. Bet jų tarpe 
buvo vienas vyras, kuris itin mėgavosi šia pramoga. Vos pasigirdus pirmajam garlaivio 
švilptelėjimui, jis bėgte bėgdavo į krantą, o pasibaigus paskutinei kovai, kai Baltoji litis bei 
visa gauja išsisklaidydavo, lėtai, labai liūdnu veidu grįždavo į fortą. Kartais, kai lepus pietų 
krašto šuo, jau įveikiąs ir maitojamas gaujos ilčių, pratrūkdavo mirties kauksmu, šis vyras 
neištverdavo ir imdavo šokinėti, klykdamas iš džiaugsmo. Ir visada įdėmiu ir godžiu žvilgsniu 
stebėdavo Baltąją Iltį. 

Forto vyrai vadino šį vyrą Gražuoliu. Niekas nežinojo jo pavardės ir visiems aplinkiniams 
jis buvo žinomas Gražuolio Smito vardu. Tačiau jį galėjai pavadinti bet kokiu, tik jau ne 
gražuoliu. Jo pravardė kilo antitezės būdu. Jis buvo bjaurus. Gamta jį baisiai nuskriaudė. Visų 
pirma jis buvo mažo ūgio, virš jo menko kūno buvo uždėta dar mažesnė galva, panaši į kūgį. 
Dėl to dar jaunystėje, kai draugai dar nebuvo jo praminę Gražuoliu, visi jį vadino Smeigtuku. 
Jo pakaušis buvo suplotas, kakta žema ir plati. Čia, tarytum apgailestaudama dėl savo 


šykštumo, gamta ištiesė savo dosnią ranką, - jo akys buvo didelės, o tarp jų dar dviejų akių 
tarpas. Veidas palyginus su visu kūnu, buvo milžiniškas. Norėdama atsilyginti, gamta suteikė 
jam didžiulį atsikišusį smakrą. Jis buvo platus ir didelis, tiek išsišovęs priekin bei nudribęs 
žemyn, jog rodėsi, kad remiasi į krūtinę. O gal taip tik atrodė, nes jo laibas kaklas buvo per 
plonas tokiai didelei naštai. 

Šitoks smakras būtų turėjęs daryti nuožmaus ryžtingumo įspūdį, tačiau kažko trūko. 
Tikriau, buvo perdėta. Galbūt, smakras buvo per didelis. Šiaip ar taip, tai buvo apgaulė. Visur, 
skersai ir išilgai, Gražuolis Smitas buvo žinomas kaip silpniausias ir menkiausias bailys. 
Baigiant aprašymą, reikia dar pridurti, kad jo dantys buvo stambūs ir geltoni, o iltiniai - ilgesni 
už kitus - kyšojo pro plonas lūpas lyg žvėries. Akys gelsvos ir drumzlinos, tarytum gamta, 
pritrūkusi dažų, būtų išsunkusi draugėn visų spalvų likučius. Tokie pat buvo ir plaukai, - reti, 
nevienodo ilgio ir purvinai gelsvos spalvos. Jie styrojo ant jo galvos ir žėlė ant veido keistais 
kuokštais ir pluoštais lyg vėjo išguldyti javai. 

Trumpai kalbant, Gražuolis Smitas buvo pabaisa, tačiau tai nebuvo jo kaltė. Taip jau jis 
buvo gamtos sukurtas. Forte jis virė vyrams valgį, plovė indus ir dirbo įvairų juodą darbą. Jie 
jo neniekino. Tikriau sakant, jie pakentė jį su tuo giliu žmoniškumu, kaip kad būna 
pakenčiamas kiekvienas gamtos nuskriaustas padaras. Jie net jo bijojo. Jo bailumas ir 
kerštingumas vertė juos nuogąstauti, kad jis nepaleistų jiems kulkos į nugarą ar neįpiltų į kavą 
nuodų. Tačiau kas nors turėjo ruošti valgį, o Gražuolis Smitas, nepaisant visko, tą mokėjo 
gerai. 

Štai koks buvo tas žmogus, kuris, mėgaudamasis nuožmia narsa, stebėjo Baltąją Iltį, 
užvaldytas noro jį įsigyti. Jau iš pat pradžių jis ėmė taikstytis prie Baltosios Ilties, bet tasai 
nekreipė į jį dėmesio. Vėliau, kai jis ėmė gretintis vis atkakliau, Baltoji Iltis pasišiaušdavo ir 
išsišiepęs traukdavosi atgal. Jis nemėgo šito žmogaus. Nuo jo dvelkė kažkas bloga. Jis jautė, 
kad tame žmoguje slypi kažkas pikta: jis baiminosi ištiestos jo rankos ir maloniai tariamų 
žodžių. Todėl jis neapkentė to žmogaus. 

Paprasti padarai gėrį ir blogį supranta labai paprastai. Gerais yra laikomi tie dalykai, kurie 
teikia paguodos, pasitenkinimą ir ramina skausmus. Todėl visa, kas gera, patinka. Blogais 
dalykais laikomi tie, kurie sukelia nepatogumą, grėsmę ir skausmą ir kurie kaip tik dėl to yra 
nekenčiami. Baltoji Iltis jautė, kad Gražuolis Smitas turi kažką bloga. Kaip iš maliarija 
užkrėstų pelkių kyla bjaurus ūkas, taip iš jo subjauroto kūno ir nešvarios sielos kažkokiais 
slaptingais keliais sklido vidinis blogis. Ne vien protas, ne vien penki pojūčiai, bet ir visi kiti 
nežinomi jutimai sukėlė Baltojoje Iltyje nuojautą, kad šiame žmoguje glūdi pikto grėsmė, kad 
jame daugybė blogų ypatybių, kažkas nelemta, ko protinga būsią vengti. 

Baltoji Iltis buvo stovykloje, kai pas Pilkąjį Bebrą pirmąkart atsilankė Gražuolis Smitas. 
Vos išgirdęs iš tolo silpnus žingsnių atgarsius, dar jam nepasirodžius, Baltoji Iltis jau žinojo, 
kas artinasi, ir ėmė šiauštis. Jis gulėjo, maloniai snūduriuodamas, tačiau beregint pakilo ir, 
pasirodžius atvykėliui, vilkiškai tyliai nuslinko į stovyklos pakraštį. Jis nežinojo, apie ką jie 
kalbėjosi, bet matė, kaip tasai vyras ir Pilkasis Bebras šnekėjosi vienas su antru. Vieną kartą 
tas vyras parodė į jį, ir Baltoji Iltis suurzgė tarytum toji ranka būtų jau ant jo benusileidžianti, 
o ne už penkiasdešimties pėdų. Vyras nusijuokė, tai pamatęs, o Baltoji Iltis pasileido į girią, 
tyliai šuoliuodamas žeme ir vis atsigręždamas pasižiūrėti. 

Pilkasis Bebras nesutiko parduoti šuns. Jis buvo praturtėjęs iš prekybos ir nieko nestokojo. 
Beto, Baltoji Iltis buvo vertingas gyvulys, stipriausias iš visų jo kada nors turėtų roginių šunų 
ir geriausias vadovas. Kito tokio šuns nebuvo nei Makenzės, nei Jukono pakraščiuose. Jis 
mokėjo kautis, galabijo kitus šunis taip lengvai, kaip kad žmogus užmuša moskitą. (Sulig šiais 
žodžiais Gražuolio Smito akys žybtelėjo, ir jis godžiai aplaižė savo plonas lūpas). Ne, 
Baltosios Ilties už jokius pinigus negalima parduoti. 

Bet Gražuolis Smitas gerai pažinojo indėnų būdą. Jis dažnai lankėsi Pilkojo Bebro 
stovykloj, visuomet atsinešdamas po švarku juodą butelį. Be kitų, viskis turi vieną ypatybę - 
jis sukelia troškulį. Ir Pilkąjį Bebrą pagavo troškulys. Jo įjautrintas gomurys ir įkaitintas 
skilvis troško kas kartą daugiau ir daugiau svilinančio skysčio, 0 neįprastai apsvaiginti 
smegenys nedraudė jam bet kuria kaina jo įsigyti. Pinigai, kuriuos jis buvo gavęs už kailius, 
pirštines ir mokasinus, ėmė tirpti. Jie mažėjo vis greičiau ir greičiau ir juo lengvesnis darėsi jo 
pinigų maišelis, juo labiau seko jo kantrybė. 

Pagaliau pinigai, prekės ir kantrybė visai dingo. Jam nebeliko nieko, išskyrus troškulį, kuris 
augo su kiekvienu blaiviu atsikvėpimu. Kaip tik tada Gražuolis Smitas vėl užsiminė jam apie 


Baltosios Ilties pardavimą, tačiau šiuokart jis pasiūlė ne dolerius, o butelius, ir Pilkojo Bebro 
ausys klausėsi daug atidžiau. 

- Pagauk šuo, ir tavo šuo, - buvo paskutinis jo žodis. 

Buteliai buvo pristatyti, o po dviejų dienų jau Gražuolis Smitas pasakė Pilkajam Bebrui: 

„Pagauk šuo." 

Vieną vakarą Baltoji Iltis grįžo į stovyklą ir, iš pasitenkinimo atsidusęs, atsigulė, Baltojo 
dievo, kurio jis bijojo, nebuvo. Pastarosiomis dienomis jo aiškus noras uždėti ant jo savo 
rankas darėsi vis atkaklesnis, ir Baltajai Ilčiai teko nuolatos vengti stovyklos. Jis nesuprato, 
kokį pikta lemia tos įkyrios rankos. Jis tik suprato, kad jose slypi kažkoks blogis ir kad jam 
geriausia laikytis atokiau, kur jos negalėtų jo pasiekti. 

Bet vos spėjus jam prigulti, prie jo atsvirduliavo Pilkasis Bebras ir užnėrė ant kaklo odinį 
diržą. Jis atsisėdo šalia Baltosios Ilties, laikydamas rankoj diržo galą. Kitoj rankoj jis laikė 
butelį, kurį kartkartėmis užversdavo virš galvos, ir pasigirsdavo gurguliuojantis garsas. 

Praėjo valanda, ir staiga į žemę atsitrenkiančių kojų sukeltas virpesys pranešė, kad kažkas 
ateina. Visa tai pirmiausia išgirdo Baltoji Iltis: pažinęs, kieno žingsniai, jis pasišiaušė, o 
Pilkasis Bebras vis dar snaudė, beprasmiškai kinkuodamas galva. Baltoji Iltis pamėgino 
atsargiai trūktelėti diržą iš savo šeimininko rankos, tačiau atsileidę pirštai susigniaužė, ir 
Pilkasis Bebras pabudo. 

Gražuolis Smitas įžengė į stovyklą ir sustojo prie Baltosios Ilties, kuris ėmė tyliai urgzti, 
nenuleisdamas akių nuo to blogojo žmogaus rankų. Viena ranka pakilo ir ėmė leistis ant jo 
galvos. Tylus urzgimas vis labiau stiprėjo ir šiurkštėjo. Ranka vis nesiliovė pamažu leistis, o 
jisai gūžėsi prie žemės, dėbčiodamas į ją piktu žvilgsniu, kone dusdamas nuo urzgimo, vis 
tankiau kvėpuodamas. Kai ranka beveik buvo pasiekusi savo tikslą, jis grybštelėjo iltimis, 
kirsdamas lyg gyvatė. Ranka truktelėjo atgal, ir tuščiai susidūrę dantys aštriai kaukštelėjo. 

Gražuolis Smitas nusigando ir supyko. Pilkasis Bebras tvojo Baltajai Ilčiai į galvą, ir jis, 
nuolankiai paklusęs, prigludo prie pat žemės. 

Baltoji Iltis įtariai sekė kiekvieną judesį. Jis matė, kaip Gražuolis Smitas išėjo ir grįžo su 
tvirta lazda. Tada Pilkasis Bebras perdavė jam diržo galą. Gražuolis Smitas pabandė eiti. 
Diržas įsitempė. Baltoji Iltis spyrėsi. Pilkasis Bebras tvojo jam iš kairės ir dešinės, versdamas 
jį keltis ir sekti paskum. Jis pakluso, bet staiga puolė tą svetimąjį, kuris tempė jį eiti drauge. 
Gražuolis Smitas nepašoko atgal. Jis to laukė. Greitai švystelėjęs lazda, jis dar pusiaukelėj 
sulaikė antpuolį ir partrenkė Baltąją Iltį ant žemės. Pilkasis Bebras nusijuokė ir pritardamas 
linktelėjo galvą. Gražuolis Smitas vėl įtempė diržą, ir Baltoji Iltis, apšlubęs ir apsvaigęs, 
prišliaužė prie jo kojų. 

Antrąkart jis jau nebepuolė. Vieno lazdos smūgio pakako įsitikinti, kad baltasis dievas 
moka ja naudotis, o jis buvo perdaug išmintingas, kad imtų kovoti su tuo, kas neišvengiama. 
Niauriai pabrukęs uodegą tarp kojų, jis nusekė paskui Gražuolį Smitą, vis patylomis 
urgzdamas. Tačiau budri Gražuolio Smito akis sekė jį, ir lazda buvo paruošta smūgiui. Forte 
Gražuolis Smitas tvirtai pririšo jį ir nuėjo gulti. Baltoji Iltis luktelėjo gerą valandą. Paskui 
stvėrė dantimis diržą ir po dešimties sekundžių buvo laisvas. Jis negaišo laiko grauždamas: 
kirtęs įstrižai, nurėžė diržą beveik taip lygiai, kaip peiliu. Baltoji Iltis pažvelgė į viršų, į fortą, 
ir pasišiaušęs suurzgė. Paskui apsigrįžo ir nurisnojo atgal į Pilkojo Bebro stovyklą. Šitam 
svetimam ir baisiam dievui jis nebuvo pasižadėjęs būti ištikimu. Jis atidavė save Pilkajam 
Bebrui ir manė Jam priklausąs. 

Tai, kas buvo įvykę, pasikartojo vėl, - tik truputį kitaip. Pilkasis Bebras vėl jį pririšo diržu 
ir rytą grąžino Gražuoliui Smitui. Tuomet ir pasirodė tasai skirtumas. Gražuolis Smitas jį 
mušė. Tvirtai pririštas, Baltoji Iltis tegalėjo tik bergždžiai staugti iš įsiutimo ir kęsti bausmę. Jį 
daužė lazda ir botagu, ir jam teko pakelti skaudžiausią mušimą, kokį tik kada nors gyvenime 
buvo patyręs. Net tas baisusis plakimas, kurio jis vaikystėje susilaukė iš Pilkojo Bebro, atrodė 
švelnus, palyginus su dabartiniu. 

Gražuolis Smitas mėgavosi šiuo darbu. Jis stačiai džiūgavo. Ryte rijo akimis savo auką, ir 
tos jo akys blandžiai spindėjo, kai jis švystelėdavo botagu arba lazda ir klausydavosi Baltosios 
Ilties skausmingo kaukimo ir bejėgiško urzgimo. Mat, Gražuolis Smitas buvo žiaurus, kaip 
kad paprastai būna bailiai. Verkšlendamas ir nuolankiai kęsdamas kitų žmonių smūgius ir 
piktus žodžius, jis atsikeršydavo silpnesniems už save padarams. Kiekvienas gyvis mėgsta 
galybę, ir Gražuolis Smitas nebuvo išimtis. Kadangi savo galios jis negalėjo parodyti savo 


giminės tarpe, tai atsigrįžo prie menkesnių padarų, ir čia grąžino teises jame glūdinčiai 
gyvybei. Tačiau Gražuolis Smitas ne pats save sutvėrė, ir todėl negalima jo už tai kaltinti. Jis 
atėjo į pasaulį sudarkyto kūno ir brutalios sielos, o negailestingas gyvenimas nė kiek jo 
nepataisė. 

Baltoji Iltis žinojo, už ką yra mušamas. Kai Pilkasis Bebras užnėrė jam ant kaklo diržą ir 
galą padavė Gražuoliui Smitui, Baltoji Iltis žinojo, jog jo dievas nori, kad jis eitų su Gražuoliu 
Smitu. Ir kai Gražuolis Smitas paliko jį pririštą už forto, jis žinojo, jog Gražuolis Smitas nori, 
kad jis čia ir pasiliktų. Taigi jis nepaklausė abiejų dievų valios ir nusipelnė atitinkamos 
bausmės. Jis ir anksčiau buvo matęs šunis keičiant savo šeimininkus, ir jam tekdavo matyti, 
kaip pabėgėliai būdavo mušami, lygiai kaip kad dabar mušė jį patį. Jis buvo išmintingas, 
tačiau jo prigimtyje glūdėjo jėgos, stipresnės už išmintį. Viena tokių jėgų buvo ištikimybė. Jis 
nemylėjo Pilkojo Bebro, tačiau net prieš jo valią ir pyktį buvo jam ištikimas. Jis nieko čia 
negalėjo padaryti. Toji ištikimybė buvo savybė, glūdinti toje medžiagoje, iš kurios jis buvo 
sukurtas. Tai buvo savybė, kuria pasižymėjo visa jo giminė, savybė, kuri skyrė jo giminę nuo 
visų kitų giminių, savybė, kuri padėjo vilkui ir laukiniam šuniui, palikus laukus, ateiti ir tapti 
žmogaus draugu. 

Sumuštą Baltąją Iltį Gražuolis Smitas vėl nuvilko atgal prie forto, tačiau šįkart paliko jį, 
pririšęs prie brankto. Dievo išsižadėti nelengva, - taip buvo ir Baltajai Ilčiai. Pilkasis Bebras 
buvo jo paties pasirinktas dievas, ir, nepaisydamas Pilkojo Bebro valios, Baltoji Iltis vis dar 
laikėsi jo ir nenorėjo jo palikti. Pilkasis Bebras jį išdavė ir atsižadėjo, tačiau jam tas nerūpėjo. 
Ne veltui jis kūnu ir siela atsidavė Pilkajam Bebrui. Baltoji Iltis nebuvo padaręs kurios nors 
išlygos, ir todėl tas ryšys negalėjo taip lengvai nutrūkti. 

Taigi naktį, kai forto žmonės miegojo, Baltoji Iltis griebė dantimis ji laikanti branktą. 
Medis buvo seniai kirstas, išdžiūvęs ir taip trumpai pririštas prie jo sprando, jog jis vos galėjo 
ji pasiekti. Tik labai įtempęs raumenis ir išrietęs kaklą, jis įstengė sugriebti medį dantimis. 
Pasitelkęs begalinę kantrybę, jis per daug valandų pergraužė kartį. To iš šuns niekas nebūtų 
tikėjęsis. Tai buvo negirdėtas dalykas. Tačiau Baltoji Iltis tai padarė ir anksti rytą nurisnojo iš 
forto su tabaluojančiu prie kaklo brankto galu. 

Jis buvo išmintingas. Bet jei jis būtų buvęs vien išmintingas, jis nebūtų grįžęs pas Pilkąjį 
Bebrą, kuris jau du kartus jį išdavė. Jis buvo ištikimas ir sugrįžo atgal, leisdamasis išduodamas 
trečią kartą. Jis vėl leido Pilkajam Bebrui užrišti diržą ant kaklo, ir vėl Gražuolis Smitas atėjo 
jo ieškoti. Si kartą jį primušė dar žiauriau, negu pirma. 

Baltasis žmogus čaižė jį botagu, Pilkasis Bebras žiūrėjo į viską atbukusiu žvilgsniu. Jis jo 
negynė. Tai jau nebebuvo jo šuo. Kai jį baigė mušti, Baltoji Iltis vos alsavo. Švelnus pietų 
krašto šuo būtų galą gavęs, bet Baltoji Iltis atsilaikė. Jis buvo nuėjęs daug šiurkštesnį 
gyvenimo kelią ir sukurtas iš šiurkštesnės medžiagos. Jis buvo perdaug gyvybingas, perdaug 
stipriai įsitvėręs į gyvenimą. Tačiau jis buvo vos gyvas. Iš pradžių negalėjo nė pasivilkti, ir 
Gražuolis Smitas turėjo bent pusvalandį luktelėti. Tada, nieko nematydamas ir svyruodamas, 
jis nusekė paskui Gražuolį Smitą atgal į fortą. 

Dabar jis buvo pririštas grandine, kurios neįveikė dantys, ir jis, visu svoriu pašokęs pirmyn, 
veltui stengėsi išrauti iš rąsto įkaltą kablį. Po kelių dienų Pilkasis Bebras, jau blaivus ir 
visiškas elgeta, leidosi Porkupaino upe į tolimą kelionę Makenzės link. Baltoji Iltis liko prie 
Jukono, priklausydamas paklaikusiam ir tam visai sužvėrėjusiam žmogui. Bet ką šuo galėjo 
suvokti apie paklaikimą? Baltajai Ilčiai Gražuolis Smitas buvo tikrasis, nors ir baisus dievas. 
Jis buvo paklaikęs dievas, bet Baltoji Iltis nieko neišmanė apie jo paklaikimą; jis težinojo turįs 
paklusti to naujojo šeimininko valiai ir pildyti kiekvieną jo užgaidą ir norą. 


III NEAPYKANTOS VIEŠPATIJA 


Atitekęs paklaikusiam dievui, Baltoji Iltis virto tikru šėtonu. Jis buvo laikomas pririštas 
grandine užtvaroje už forto, kur Gražuolis Smitas įvairiais kankinimais erzindavo ir siutindavo 
jį. Tas žmogus greit pastebėjo, kad Baltoji Iltis labai jautrus pajuokai, ir po skaudžių 
kankinimų imdavo dar iš jo tyčiotis, garsiai ir piktai kvatodamasis ir su pašaipa rodydamas į 
Baltąją Il pirštu. Tokiais atvejais Baltoji Iltis tiesiog netekdavo proto ir, įtūžimo priepuolio 
pagautas, dar labiau paklaikdavo už patį Gražuolį Smitą. 

Anksčiau Baltoji Iltis tebuvo vien žiaurus savo giminės priešas. Dabar jis pasidarė visų 
daiktų priešas - ir žiauresnis, negu bet kada. Jis buvo tiek iškankintas, jog neapkentė aklai, be 


mažiausios proto kibirkštėlės. Jis neapkentė grandinės, kuri jį laikė, žmonių, kurie žiūrėdavo į 
jį pro užtvaros skersinius, šunų, kurie atlydėdavo žmones ir piktai urgzdavo, matydami jį esant 
bejėgį. Jis neapkentė net pačių užtvaros rąstgalių, kurie jį kalino. O pirmiausiai, ir paskiausiai, 
ir visų labiausiai jis neapkentė Gražuolio Smito. 

Tačiau, taip elgdamasis su Baltąja Iltimi, Gražuolis Smitas turėjo tam tikrą tikslą. Vieną 
dieną apie užtvarą prisirinko daug žmonių. Gražuolis Smitas, laikydamas rankoj lazdą, įėjo j 
vidų ir nuėmė grandinę nuo Baltosios Ilties kaklo. Kai jo šeimininkas išėjo, Baltoji Iltis 
pasijuto laisvas ir, įnirtingai siautėdamas, ėmė blaškytis po užtvarą, stengdamasis prasiveržti 
pas žmones. Jis atrodė didingai baisus. Penkių pėdų ilgio ir dviejų su puse pėdų aukščio ties 
mentėmis, jis svėrė kur kas daugiau, nei bet kuris vilkas. Iš motinos jis buvo paveldėjęs 
stambesnę šuns sudėtį ir, neturėdamas nė truputėlio riebalų bei nė vienos uncijos nereikalingos 
mėsos, svėrė per devyniasdešimt svarų. Taigi visas jo kūnas buvo gryni raumenys, kaulai ir 
gyslos - aukščiausios rūšies kovotojo kūnas. Užtvaros durys vėl prasivėrė. Baltoji Iltis 
stabtelėjo. Turėjo įvykti kažkas nepaprasta. Jis laukė. Durys dar plačiau atsivėrė. Po to į vidų 
buvo įstumtas didžiulis šuo, ir durys užsitrenkė. Baltoji Iltis niekad anksčiau nebuvo matęs 
tokio šuns (tai buvo mastifas), tačiau įsibrovėlio didumas ir pikta išvaizda jo neišgąsdino. Tai 
jau buvo ne medis, ne geležis, o padaras, kuriam jis galėjo išlieti visą savo neapykantą. 
Žybtelėjęs iltimis, jis pašoko ir prakando mastifui vieną sprando pusę. Mastifas papurtė galvą, 
suurzgė kimiu balsu ir puolė Baltąją Iltį. Tačiau Baltoji Iltis išsisuko, šokinėjo šen bei ten, vis 
išsmukdamas ir ištrukdamas, pasišokėdamas ir kirsdamas iltimis ir vėl laiku atšokdamas, kad 
pats nenukentėtų. 

Žmonės už tvoros šūkavo ir plojo, o Gražuolis Smitas džiaugsmo ekstazėj tiesiog ryte rijo 
akimis Baltosios Ilties žudymo ir žalojimo meną. Jau iš pat pradžių mastifui nebuvo jokių 
vilčių. Jis buvo per sunkus ir per lėtas. Pagaliau Gražuolis Smitas sudrožė lazda Baltajai Ilčiai 
ir nuvarė šalin, o savininkas išvilko mastifą. Paskui buvo apmokėtos lažybos, ir Gražuolio 
Smito rankoje suskambėjo pinigai. 

Baltoji Iltis nuo šiol ėmė nekantriai laukti, kad vyrai susirinktų apie jo užtvarą. Tai reiškė, 
kad bus kova, o tai buvo vienintelis dar likęs būdas išreikšti jame glūdinčią gyvybę. 
Kankinamas ir kurstomas neapykantai, jis buvo laikomas kalėjime, kad neturėtų jokio kito 
kelio tai neapykantai išlieti, išskyrus tuos atvejus, kai jo šeimininkas tardavo būsiant pravartu 
paleisti prieš jį kitą šunį. Gražuolis Smitas buvo gerai apskaičiavęs jo jėgas, nes Baltoji Iltis 
visada nugalėdavo. Kartą prieš jį paleido vieną po kito net tris šunis. Kitą dieną pro užtvaros 
dureles įstūmė jau visai suaugusį, ką tik Tyruose sugautą vilką. O jau sekančią jis grūmėsi iš 
karto su dviem šunimis. Tai buvo žiauriausia jo kova, ir nors jisai galų gale abu juos įveikė, 
bet ir pats vos išliko gyvas. 

Tais pačiais metais, rudenį, kai jau krito pirmasis sniegas ir upe plaukė skystas ižas, 
Gražuolis Smitas užsisakė sau ir Baltajai Ilčiai vietas garlaivy, kuris plaukiojo Jukono upe iki 
Dausono. Baltoji Iltis jau buvo plačiai pagarsėjęs. Skersai ir išilgai ji visi vadino „Vilko 
kovotojo" vardu, ir jo narvas ant denio nuolat būdavo apsuptas smalsuolių. Jis tūžo ir urzgė ant 
jų arba ramiai sau gulėdavo ir atidžiai, su šalta neapykanta stebėdavo juos. Kodėl gi jis jų taip 
neapkentė? Niekad savęs to neklausė. Jis jautė jiems neapykantą ir skęste skendo toje aistroje. 
Gyvenimas jam virto pragaru. Jis nebuvo sutvertas tokiam griežtam kalinimui, kurį turėtų kęsti 
tik pasiutęs žvėris, patekęs į žmogaus rankas. Ir štai dabar su juo buvo elgiamasi kaip su 
pasiutusiu. Žmonės spoksojo į jį, kaišiojo pro statinius pagalius, kad jis imtų urgzti, paskui 
juokdavosi iš jo. Jie, šitie žmonės, buvo jo aplinka ir jie pavertė jį daug žiauresniu, nei gamta 
buvo jį sukūrusi. Tačiau gamta suteikė jam gebėjimą prisitaikyti. Ten, kur daugelis kitų žvėrių 
būtų žuvę ar palūžę, jis prisitaikė ir gyveno, nėmaž nenustodamas savo ištvermės. Galbūt, 
Gražuolis Smitas - toji klastinga piktoji dvasia ir kankintojas - ir būtų sugebėjęs palaužti 
Baltosios Ilties dvasią, tačiau kol kas nebuvo jokio ženklo, kad jam tai būtų pasisekę. Jei 
Gražuolį Smitą buvo apsėdęs velnias, tai lygiai toks pat velnias tūnojo ir Baltosios Ilties 
kailyje; ir tuodu abu velniai nesiliaudami siuto vienas prieš antrą. Anksčiau Baltoji Iltis buvo 
tiek išmintingas, kad nusilenkdavo ir paklusdavo žmogui, laikančiam rankoj lazdą, tačiau 
dabar jis neteko tos išminties. Pakakdavo jam vien pamatyti Gražuolį Smitą, ir jį pagaudavo 
pašėlęs įdūkis. Ir kai jiedu susiremdavo ir lazdos smūgis priversdavo Baltąją Iltį trauktis, jis 
vis nesiliaudavo niurzgėjęs, inkštęs ir šiepęs iltis. Ir tas urzgimas niekad nebuvo 
numalšinamas. Nesvarbu, kaip baisiai primuštas, - jis vis vien urgzdavo. Ir kai Gražuolis 
Smitas liaudavosi ir išeidavo, jį palydėdavo maištingas urzgesys arba, staugdamas iš 


neapykantos, Baltoji Iltis šokdavo prie narvo virbų. 

Garlaiviui atvykus į Dausoną, Baltoji Iltis atsidūrė ant kranto. Bet jam vis dar teko gyventi 
viešumoj, narve, apsuptame smalsių žmonių. Jį rodė visiems kaip ,„Vilką kovotoją", ir žmonės, 
norintys jį pamatyti, mokėjo po penkiasdešimt centų aukso smiltimis. Jam neduodavo 
ramybės. Kai tik jis priguldavo pamiegoti, šeimininkas ji tuoj imdavo žadinti smaila lazda, kad 
žiūrovai galėtų tinkamai už savo pinigus pasigėrėti. O kad reginys būtų dar įdomesnis, jį 
beveik visą laiką vertė niršti. Tačiau visų pikčiausia buvo toji atmosfera, kurioje jis gyveno. Jį 
visi laikė baisiausiu laukiniu žvėrim, tai buvo nuolat teigiama jam pro narvo virpstus. 
Kiekvienas žmonių žodis, kiekvienas jų atsargus veiksmas bylojo jam apie baisųjį jo 
nuožmumą. Jo įniršio liepsna vis buvo kurstoma. Iš viso to rezultatas galėjo būti vienas: jo 
nuožmumas mito pats savim ir vis augo. Tai dar kartą įrodė jo gebėjimą prisitaikyti - jį 
formavo aplinkos įtaka. 

Be šios parodos, jam dar teko būti ir profesionaliu kovotoju. Įvairiais atvejais, kai tik 
būdavo galima suruošti šunų grumtynes, šeimininkas paimdavo jį iš narvo ir vesdavo į girią, 
už kelių mylių nuo miesto. Paprastai tai vykdavo naktų, kad būtų galima išvengti srities 
raitosios policijos įsikišimo. Kelias valandas palaukus, kai jau imdavo aušti, ateidavo žiūrovai 
ir šuo, su kuriuo jis turėdavo kautis. Jam teko kovoti su įvairaus dydžio ir įvairios veislės 
šunimis. Tai buvo laukinis kraštas, laukiniai žmonės, ir kova paprastai trukdavo iki mirties. 
Kadangi Baltoji Iltis vis kovojo, tad savaime aišku, kad žūdavo kiti šunys. Jis dar nebuvo 
patyręs pralaimėjimo, Jo ankstyvesnės pratybos, kovos su Lip-Lipu ir su visa jauniklių gauja 
dabar jam daug padėjo. Jis įsigijo atsparumą tvirtai stovėti ant Žemės, ir nė vienas šuo 
nepajėgdavo jo nuversti nuo kojų. O šunys, turintys vilko kraujo, labai mėgdavo šį būdą - jie 
puldavo jį tiesiog arba staigia užuolanka, tikėdamiesi smogti į mentę ir pargriauti. Makenzės 
skalikai, Eskimo ir Labradoro šunys, aviganiai ir malemutai, - visi bandė taip su juo padaryti, 
ir visiems nepasisekė. Nebuvo tokio atvejo, kad jis kada būtų netekęs žemės po kojomis. Vyrai 
kalbėjo apie tai vienas kitam ir kiekvieną kartą atidžiai stebėjo, laukdami, kol gal teks jiems tai 
pamatyti, bet Baltoji Iltis visuomet juos apvildavo. 

Čia jam daug padėjo nepaprastai žaibiškas greitis. Tuo atžvilgiu jis buvo daug pranašesnis 
už savo priešus. Kad ir kažkokia būtų jų kovos patirtis, jiems niekad nebuvo tekę sutikti kitą 
tokį šunį, kuris taip greit judėtų, kaip šis. Be to, dar reikia paminėti jo antpuolio netikėtumą. 
Kiekvienas eilinis šuo buvo pratęs jį pradėti įžangomis, - urgzdavo, pasišiaušdavo, 
pradėti kovos arba neatsikvošėjus iš netikėtumo. Tai atsitikdavo taip dažnai, jog pagaliau 
tekdavo Baltąją Iltį palaikyti, kol antrasis šuo, baigęs savo įžangas, tinkamai pasiruoš ir net 
spės pirmas pulti. 

Tačiau didžiausias Baltosios Ilties pasisekimų laidas buvo jo patirtis. Jis daugiau išmanė, 
kaip kovoti, nei koks kitas šuo, su kuriuo jis susidurdavo. Daug daugiau kovojęs, jis geriau 
žinojo, kaip atsilaikyti prieš įvairias gudrybes ir priemones ir pats mokėjo tų gudrybių daugiau 
už kitus, o jo kovos būdą vargiai ar galima būtų buvę dar kuo nors patobulinti. Bet ilgainiui 
jam teko vis mažiau ir mažiau kovoti. Žmonės neteko vilčių surasti jam tinkamą varžovą šunį, 
ir Gražuolis Smitas turėjo leisti prieš jį vilkus. Tam tikslui indėnai pagaudavo juos spąstais, ir, 
be abejo, Baltosios Ilties kova su vilku priviliodavo minią. Vieną kartą su juo uždarė jau visai 
suaugusią lūšį, ir šį kartą Baltajai Ilčiai teko rimtai kovoti dėl savo gyvybės. Abiejų greitis 
buvo vienodas, jos žiaurumas prilygo jo nuožmumui, ir, jam puolant vien iltimis, ji kovojo ir 
iltimis, ir aštrianagėmis letenomis. 

Tačiau, įveikus ir lūšį, Baltosios Ilties kovos pasibaigė. Nebebuvo žvėrių, tinkančių su juo 
kovoti, bent jau niekas nemanė tokių esant. Taip jis paliko vien parodai iki pavasario, kol į šį 
kraštą atvyko kažkoks Timas Kinanas, kortų lošėjas. Drauge jis atsigabeno pirmąjį Klondaikan 
patekusį buldogą. Buvo aišku, kad tas šuo ir Baltoji Iltis neišvengiamai turės susikauti, ir jau 
savaitę prieš grumtynes tam tikruose miesto sluoksniuose būsimoji kova buvo svarbiausioji 
diskusijų tema. 


IV MIRTIES NASRUOSE 


Gražuolis Smitas nuėmė jam nuo kaklo grandinę ir pasitraukė atgal. Pirmą kartą Baltoji 
Iltis nepuolė iš karto. Jis stovėjo nejudėdamas, pastatęs ausis, budriai ir smalsiai 
apžiūrinėdamas tą keistą prieš jį stovintį žvėrį. Jis niekad dar nebuvo matęs tokio šuns. Timas 


Kinanas stumtelėjo buldogą į priekį, murmtelėjes: „Griebk jį!" Šuo nukėblino į rato vidurį - 
trumpas, drūtas, nerangus. Jis sustojo ir sumirksėjo, žiūrėdamas į Baltąją Ilų. Iš minios 
pasigirdo balsai: - Griebk jį, Čeroki! Imk, čiupk jį, Čeroki! Suėsk jį! 

Bet Čerokis visiškai netroško kovoti. Jis pasuko galvą ir, ramiai vizgindamas savo uodegos 
strampą, mirkčiojo, žiūrėdamas į žmones, kurie jam šaukė. Jis nebijojo, 0 paprasčiausiai 
tingėjo. Be to, jis nežinojo, ar jam reikia kautis su tuo šunim, kurį jis mato priešais save. Jis 
nebuvo pratęs kovoti su tokios veislės šunimis ir laukė atvedant tikrąjį šunį. Timas Kinanas 
priėjo ir, pasilenkęs prie Čerokio, ėmė jį glostyti, braukydamas prieš plauką abi jo mentes ir 
pamažu stumdamas jį pirmyn. Tai, matyt, buvo paskatinimas, bet kartu ir dirginimas, nes 
Čerokis ėmė urgzti - labai tyliai, kažkur giliai gerklėje. Tarp to urzgimo ir žmogaus rankų 
judesių susidarė tam tikras ritminis santykis. Po kiekvieno stumtelėjimo į priekį urzgimas 
gerklėj sustiprėdavo ir vėl nusilpdavo, o paskui vėl sustiprėdavo. Kiekvienas glostančių rankų 
judesys baigdavosi stumtelėjimu ir aukštėjančiu šuns urzgėsiu. Visa tai veikė ir Baltąją Iltį. 
Ant jo sprando ir menčių ėmė šiauštis plaukai. Timas Kinanas stumtelėjo buldogą dar vieną 
kartą ir vėl pasitraukė atgal, o Čerokis jau pats savo noru pasileido į priekį greita šleiva 
bėgsena. Tada Baltoji Iltis puolė jį. Pasigėrėjimo riksmas nuaidėjo ore. Lyg katė, o ne šuo, jis 
vienu šuoliu perlėkė juos skiriantį tarpą ir atsidūrė čia pat ir tokiu pat katės greitumu kirto 
iltimis bei šoko atgal. 

Buldogo ausis ir storas sprandas pasruvo krauju. Jis to nė kiek nepaisė, net nesuurzgė ir 
apsisukęs ėmė vytis Baltąją Ilų. Abiejų pusių pasirodymas, - vieno vikrumas ir antrojo 
atsparumas įkaitino minios nuotaikas, ir vyrai ėmė kirsti naujų lažybų ir didinti sumas. Baltoji 
Iltis puolė dar kartą, paskui dar, kirto ir nė nepaliestas sprukdavo šalin; o keistasis jo priešas 
vis sekė paskui, neskubėdamas, nei per greit, nei per lėtai, bet ramiai ir ryžtingai, lyg 
dirbdamas rimtą darbą. Jis turėjo kažkokį aiškų tikslą - buvo sumanęs kažką padaryti, ir niekas 
jam negalėjo sukliudyti. 

Visas buldogo elgesys, kiekvienas jo veiksmas bylojo apie tai, ir Baltoji Iltis neteko 
nuovokos. Niekad jis dar nebuvo matęs tokio šuns. Jis buvo visai trumpo plauko, oda švelni ir 
ją buvo lengva sukruvinti. Jis neturėjo storos veltiniu surizgusios kailio dangos, į kurią galėtų 
įsikibti Baltosios Ilties dantys, kaip kad dažnai Įsiveldavo į jo veislės šunų kailį. Kas kartą, kai 
jis kasdavo, dantys lengvai susmigdavo į neatsparų kūną, ir atrodė, kad tasai gyvulys net 
nepajėgia apsiginti. Trikdė jį dar ir tai, kad šis visiškai nestūgavo, kaip kad jis buvo pratęs 
girdėti kitus šunis, su kuriais anksčiau kovojo. Tasai šuo tik urzgė arba inkštė, kęsdamas 
žalojimus, ir nesiliovė vijęsis. 

Negalima sakyti, kad Čerokis būtų buvęs negreitas. Jis sugebėjo gan greitai apsigręžti ir 
sukaliotis, bet Baltoji Iltis vis išsisukdavo. Čerokis irgi buvo suglumęs. Jam irgi niekad 
nebuvo tekę kovoti su tokiu šunimi, su kuriuo nebūtų galėjęs susikibti. Paprastai abi šalys 
visad stengdavosi susikibti. Bet šitas šuo laikėsi atokiai, šokinėdamas tai šen, tai ten ir vis 
išsisukinėdamas. Be to, įsmeigęs savo dantis, jis nesistengdavo įsikibti, o tuojau pat paleisdavo 
ir vėl šaudavo šalin. 

Tačiau Baltoji Iltis negalėjo pasiekti minkštos jo gerklės apačios. Buldogas buvo jam per 
žemas, o didžiuliai nasrai dar gerokai ją dengė. Baltoji Iltis šaute šaudė čia prie jo, čia atgal, 
nėmaž nesužeistas, o Čerokio žaizdos gausėjo. Abi jo sprando ir galvos pusės buvo suraižytos 
ir apdraskytos. Jis smarkiai kraujavo, bet nerodė jokio susijaudinimo. Visą laiką risnojo, 
nepaliaudamas vytis, nors kartą suglumęs stabtelėjo ir sumirkčiojo į jį žiūrintiems vyrams, 
vienąkart suvizginęs uodegos strampu ir tuo lyg pareikšdamas esąs pasiryžęs kovoti iki galo. 
Tą akimirką Baltoji Iltis puolė ir vėl atšoko, nudrėskęs jo suraižytos ausies likutį. Kiek 
pyktelėjęs, Čerokis vėl pasileido jį vytis, bėgdamas vidine Baltosios Ilties daromo rato puse ir 
stengdamasis savo mirtinų gniaužtu sučiupti Baltąją Iltį už gerklės. Buldogas tik per plauką jo 
nenutvėrė, ir, kai Baltoji Iltis, ūmai pasisukęs į priešingą pusę, išsilenkė pavojaus, nuaidėjo 
pasigėrėjimo šūkiai. 

Laikas bėgo, Baltoji Iltis vis šokinėjo, išsisukinėdamas ir grąžydamasis, puldamas prie jo, 
atšokdamas atgal ir vis žalodamas. O buldogas su niauriu įsitikėjimu nesiliovė vijęsis. 
Anksčiau ar vėliau jis pasieks savo tikslą, įsikibs į jį ir laimės kovą. O kol kas jis ramiai kentė 
visus skausmus, kuriuos priešas jam suteikdavo. Jo ausys nuskaro skutais, sprandas ir mentės 
buvo keliasdešimty vietų sužalotos ir net snukis buvo suraižytas ir kraujavo, - vis nuo tų 
žaibiškų kirčių, kurių jis negalėjo nei numatyti, nei išvengti. 

Kelis kartus Baltoji Iltis bandė parmušti Čerokį, tačiau trukdė pernelyg didelis ūgių 


skirtumas. Čerokis buvo per kresnas, per arti žemės. Baltajai Ilčiai nepasisekė. Kartą pasitaikė 
proga, kai jis po vieno vikraus apsigręžimo ratu pasileido atgal. Jis pamatė, kad Čerokis, kiek 
lėčiau sukdamasis, pakreipė j šalį galvą. Jo mentė liko neapsaugota. Baltoji Iltis puolė prie jos, 
tačiau jo paties mentė buvo kur kas aukštesnė, ir jis smogė tokia jėga, jog iš smarkumo 
prašovė per viršų. Pirmą kartą jo kovų istorijoj vyrai pamatė Baltąją Iltųųį netekus atramos po 
kojomis. Jo kūnas virstelėjo ore kūliu, ir jis būtų kritęs ant nugaros, jei stengdamasis atsistoti 
ant kojų, nebūtų lyg katinas apsivertęs ore. Jis sunkiai suklupo ant šono. Po sekundės jis jau 
stovėjo ant kojų, bet tą pačią akimirką Čerokio dantys įsikibo į jo gerklę. Tai nebuvo 
pakankamai taiklus ilčių gniaužtas, -per žemai prie krūtinės, bet Čerokis nepaleido. Baltoji 
Iltis pašoko ir lyg padūkęs pasileido aplink, norėdamas išsivaduoti iš buldogo. Jis šėlo dėl tos 
įkibusios, įkandin besivelkančios naštos, kuri neleido jam judėti, varžė laisvę. Tai buvo lyg 
spąstai, ir jis visu savo instinktu piktinosi ir kratėsi jų. Tai buvo beprotiškas maištas. Kelias 
minutes jis iš tikro buvo netekęs proto. Gyvybinis pradas, kuris jame slypėjo, sukilo jo gelbėti. 
Prasiveržė noras likti gyvam. Jį užvaldė vien kūniškoji gyvybės meilė. Visa jo išmintis užgeso, 
lyg jis niekad jos nebūtų turėjęs. Jo protą dabar pakeitė aklas kūno troškimas gyventi ir judėti, 
judėti bet kuria kaina, nesiliauti judėjus, nes vien judėjimas yra gyvenimas. 

Jis bėgo vis aplink, sukaliodamasis, grąžydamasis ir blaškydamasis, vis bandydamas 
nusikratyti tuo penkiasdešimties svarų sluogu, kuris vilkosi prie jo gerklės. Buldogas nieko 
nedarė, tik laikėsi įsikibęs. Kartais, nors retai, jis pasiekdavo kojomis žemę ir įsiremdavo į 
Baltąją Iltį. Tačiau tuoj vėl netekdavo atramos, ir būdavo velkamas pasiutusio Baltosios Ilties 
sukelto sūkurio. Čerokis darė tai, ką jam liepė jo instinktas. Jis žinojo, kad, nepaleisdamas 
priešo, elgiasi teisingai, ir jį pagaudavo kažkoks palaimus pasitenkinimo virpulys. Jis net 
užmerkdavo akis, leisdamas blaškyti savo kūną, nepaisydamas jokio skausmo, kuris jį galėtų 
ištikti. Tai nieko nereiškė. Svarbiausias dalykas - neišžioti dantų, ir jis laikėsi iš paskutiniųjų. 
Baltoji Iltis tik tada liovėsi blaškęsis, kai jau visiškai nebeteko jėgų. Jis nieko negalėjo 
padaryti ir nesuprato, kodėl. Niekad per visą kovų laiką jam nebuvo taip pasitaikę. Šunys, su 
kuriais jam tekdavo susigrumti, niekad taip nekovojo. Jis griebdavo juos, kirsdavo ir šokdavo 
atgal, griebdavo, kirsdavo ir šokdavo atgal. Jis pasviro truputį ant šono ir prigulė, sunkiai 
alsuodamas ir stengdamasis atgauti kvapą. Čerokis, neatleisdamas savo gniaužto, įsispyrė, 
stengdamasis visiškai jį pargriauti ant šono. Baltoji Iltis nesileido, nes pajuto, kaip nasrai, 
keisdami gniaužto vietą, palengva atsileido ir vėl krimstelėję susispaudė. Kiekvienas toks 
judesys vis artino gniaužtą prie jo gerklės. Buldogui buvo įprasta nepaleisti to, ką turi pačiupęs 
ir, kai tik pasitaikys proga, įsitverti giliau. Tokia proga pasitaikydavo, kai Baltoji Iltis 
nurimdavo. Kai Baltoji Iltis imdavo plėšytis, Čerokis pasitenkindavo vien laikydamasis 
įsikibęs. 

Iškilus Čerokio sprandas buvo vienintelė jo kūno vieta, kurią galėjo pasiekti Baltosios Ilties 
dantys. Jis įsitvėrė į tą vietą, kur tarp menčių prasideda kaklas, bet nemokėjo taip mirtinai 
sukąsti ir laikyti, be to, nei jo nasrai nebuvo tam pritaikyti. Jis tik mėšlungiškai plėšė ir draskė 
iltimis Čerokio raumenis ir stengėsi išsikovoti sau daugiau erdvės. Staiga Baltoji Iltis pamatė, 
kad padėtis pasikeitė. Buldogui pavyko apversti jį aukštielninką, ir jis, nepaleisdamas jo kaklo, 
atsidūrė viršuje. Baltoji Iltis susirietė it katė ir, kapstydamas priešininko pilvą, ėmė jį raižyti 
ilgais aštriais nagais. Galbūt, jis būtų paleidęs Čerokiui vidurius, jei šis nebūtų skubiai 
pasisukęs, vis laikydamasis įsitvėręs gerklės, ir statmenai atsigrįžęs į Baltąją Iltį. Nebuvo 
jokios galimybės išsivaduoti iš to gniaužto. Jis buvo tarsi nepermaldaujamas likimas. Jis iš lėto 
artėjo prie kaklo venos. Baltąją Ilųį nuo mirties gelbėjo tik laisva jo kaklo oda ir storas ją 
dengiąs kailis. Dėl to Čerokio nasruose susidarė didelis gniutulas, kuriame vėlėsi 
neprakandamas kailis. Bet pamažu, po truputėlį, kai tik pasitaikydavo proga, jis aprėpė 
žiotimis vis daugiau tos palaidos odos ir kailio. Jis palengva pradėjo smaugti Baltąją Ilų. O 
pastarasis kaskart vis sunkiau ir sunkiau gaudė orą. 

Jau atrodė, kad kova baigta. Čerokio šalininkai ėmė džiaugsmingai šūkauti ir siūlė 
pašaipias lažybas. Baltosios Ilties šalininkai buvo tiek nusiminę, jog atsisakinėjo kirsti net 
dešimt prieš vieną ir dvidešimt prieš vieną, nors vienas vyras gan karštai pasiūlė lažintis 
penkiasdešimt prieš vieną. Tai buvo Gražuolis Smitas. Jis žengė į aikštelę ir, rodydamas pirštu 
pagavo pašėlęs įniršis. Jis sukaupė visus savo jėgos likučius ir pakilo ant kojų. Jis vėl ėmė 
blaškytis po aikštelę, be atvangos vilkdamas prie savo gerklės pakibusį penkiasdešimties svarų 
priešą, bet jo pyktis greit virto panika. Jį vėl apvaldė jame glūdįs gyvybės pradas, ir jo išmintis 


apleido jį, palikdama tik kūniškąjį troškimą gyventi. Vis sukdamasis aplink ir grįždamas atgal, 
klupdamas, griūdamas ir keldamasis, retkarčiais net stodamas piestu ant užpakalinių kojų ir 
pakeldamas savo priešą nuo žemės, - jis veltui blaškėsi, stengdamasis nusikratyti įsisiurbusios 
mirties. 

Pagaliau netekęs jėgų, jis sunkiai griuvo aukštielninkas, o buldogas beregint perkėlė 
gniaužtą dar aukščiau, apžiodamas dar daugiau kailiu apklėstos mėsos ir dar stipriau, nei 
pirma, smaugdamas Baltąją Ilų. Pasipylė pritarimo šūksniai nugalėtojui bei riksmai: 
„Čeroki!", „Čeroki!" Buldogas atsakė į tai suvizginęs uodegos strampą, tačiau džiūgaują 
riksmai jo neišblaškė. Tarp jo uodegos ir milžiniškų žabtų nebuvo nieko bendra. Uodega 
galėjo sau vizginti, bet žabtai ir toliau laikėsi mirtinu gniaužtu įsitvėrę Baltosios Ilties gerklės. 
Kaip tik tuo metu žiūrovų dėmesys nukrypo kitur. Pasigirdo varpelių žvangėjimas. Sunų 
varovo šūkaliojimai. Visi, išskyrus Gražuolį Smitą, baimingai sužiuro, nuogąstaudami 
policijos. Šalia rogių su šunimis bėgo du vyrai. Bet jie artinosi ne iš miesto pusės, matyt, grįžo 
upeliu iš kokios nors išvykos. Pamatę minią, jie sustabdė Šunis ir priėjo arčiau, norėdami 
pamatyti, koks čia sujudimas. Šunų varovas buvo su ūsais, o antrasis - aukštesnis ir jaunesnis 
už pirmąjį - švariai nusiskutęs, paraudusia nuo bėgimo šaltame ore oda. Baltoji Iltis jau visai 
liovėsi kovojęs. Vieną kitą kartą jis dar mėšlungiškai pamėgino priešintis, bet viskas buvo 
bergždžia. Jam trūko oro, negailestingam gniaužtui vis labiau spaudžiant, alsavo vis menkiau 
ir menkiau. Nepaisant net storo kailio, jo gerklės didžioji vena jau seniai būtų buvus prakąsta, 
jei pradžioje buldogas nebūtų pagriebęs taip žemai - kone prie pat krūtinės. Čerokiui teko 
gerokai sugaišti, kol jis pastūmėjo savo gniaužtą aukštėliau, be to, jam pačiam grėsė pavojus 
uždusti nuo kailio ir odos raukšlių. 

Tuo tarpu beribis Gražuolio Smito žvėriškumas visiškai užvaldė jo smegenis ir nustelbė net 
tą menka sveiko proto dalelytę, kuri, galbūt, dar buvo jame išlikusi. Pamatęs, kad Baltosios 
Ilties žvilgsnis darosi stiklinis, jis jau nedvejojo, kad kova pralaimėta. Daugiau jis nebegalėjo 
ištverti. Šoko prie Baltosios Ilties ir ėmė jį spardyti. Minioj pasigirdo švilpimas ir protesto 
šūksniai, bet viskas tuo ir pasibaigė. Tuo metu, kai Gražuolis Smitas vis nesiliovė spardęs 
Baltąją Iltį, minioj kilo kažkoks sąmyšis. Aukštasis atvykėlis brovėsi į prieki, be jokių 
ceremonijų ar švelnumo pečiais stumdydamas vyrus kairėn ir dešinėn. Kai jis prasiyrė iki 
aikštelės, Gražuolis Smitas buvo kaip tik bespiriąs dar kartą. Visą savo svorį jis buvo perkėlęs 
ant vienos kojos ir netekęs tvirtesnės pusiausvyros. Tą akimirksnį stiprus atvykėlio kumštis 
tvojo tiesiai jam į veidą. Antroji Gražuolio Smito koja atitrūko nuo žemės, ir visas jo kūnas, 
tarytum pakilęs į orą, virstelėjo ir žnektelėjo į sniegą. Atvykėlis atsigręžė į minią. 

- Bailiai! - suriko jis.- Žvėrys! 

Jį pagavo pyktis, protingas pyktis. Pilkos jo akys atrodė kaip metalinės, žvilgsnis tarytum 
svaidė žaibus į minią. Gražuolis Smitas pakilo ir bailiai šnarpšdamas, priėjo artyn. Atvykėlis iš 
karto nesuprato. Jis nežinojo, koks niekingas bailys tasai žmogus, ir pamanė, kad šis eina prie 
jo, ketindamas kautis. Surikęs „Gyvuly!"“ jis antrąkart trenkė Gražuoliui Smitui, 
parblokšdamas jį aukštielninką. Gražuolis Smitas nusprendė, kad sniege jam bus saugiausia, ir 
liko gulėti, kur nuvirtęs, nė nesistengdamas atsikelti. 

- Eik šen, Metai, padėk man! - šūktelėjo atvykėlis šunų varovui, kuris irgi jau buvo 
aikštelėje. 

Abu vyrai pasilenkė prie šunų. Metas įsikibo į Baltąją Iltį, pasiruošęs tempti, kai tik 
Čerokio nasrai atsileis. Jaunesnysis vyras kaip tik mėgino juos praskėsti: jis suėmė buldogo 
nasrus rankomis ir ėmė plėšti. Bet tai buvo tuščios pastangos. Jis traukė, tempė, suko ir po 
kiekvieno atsikvėpimo vis šaukė: „Žvėrys!" 

Minia sujudo, kai kurie vyrai ėmė protestuoti, kad jiems ardoma pramoga, bet visi beregint 
nutilo, kai tik atvykėlis, valandėlę pakėlęs galvą, pažvelgė į juos iš pykčio degančiu žvilgsniu. 

- Prakeikti žvėrys! - sugriaudė jis ir vėl ėmėsi darbo. 

- Nieko nebus, misteri Skotai. Šitaip jo nepražiodysim, - tarė pagaliau Metas. 

Abudu tylėdami žiūrėjo į susikibusius šunis. 

- Kraujo nedaug nutekėjo, - pareiškė Metas.- Kaklas dar neperkąstas, 

-Bet kiekvieną akimirksnį gali perkąsti, - atsakė Skotas, - Štai, žiūrėk! Vėl truputėlį 
pastūmėjo gniaužtą. 

Jaunesnysis vyras ėmė vis labiau jaudintis ir nuogąstauti dėl Baltosios Ilties. Jis trenkė kelis 
kartus be atodairos Čerokiui per galvą. Bet jo nasrai neatsileido. Čerokis suvizgino uodegą, 


rodydamas, kad suprato smūgių prasmę, bet drauge žino esąs teisus ir, neatleisdamas gniaužto, 
atlieka savo pareigą. 

- Padėkit kas nors!- beviltiškai sušuko Skotas miniai. 

Tačiau niekas nepajudėjo. Užuot padėjusi, minia ėmė sarkastiškai iš jo tyčiotis ir apibėrė 
pašaipiais patarimais. 

- Reikia ką nors įkišti tarp dantų, - patarė Metas. 

Skotas iš makšties prie diržo išsitraukė revolveri ir ėmė kišti vamzdį į buldogo nasrus. Jis 
įsispyręs grūdo ir grūdo jį, kol pasigirdo aštrus plieno grikšėjimas sukąstuose dantyse. Abu 
vyrai klūpėjo ant kelių, pasilenkę prie šunų. Priėjo Timas Kinanas. Jis sustojo prie Skoto ir, 
palietęs jo petį, grėsmingai tarė: 

- Ateivi, neišlaužkit jam dantų. 

- Aš jam sprandą nusuksiu, - atšovė Skotas, nepaliaudamas grūsti ir sprausti revolverio 
vamzdį. 

- Aš sakau, neišlaužkit dantų, - pakartojo kortų lošėjas dar grėsmingiau, negu pirma. 

Jei jis tikėjosi išgąsdinti, tai jam nepavyko. Skotas, nenutraukdamas savo įtempto darbo, 
šaltai pažvelgė į viršų ir paklausė: 

- Jūsų šuo? 

Kortų lošėjas krankštelėjo. 

- Tad imkit ir pražiodykit jį. 

- Ne, drauguži, - irzliai atšovė Kinanas, - norėčiau pasakyti, kad man nė karto nepasisekė to 
padaryti. Šių spąstų niekas nepajėgs atgniaužti. 

- Tai pasitraukit, - pasigirdo atsakymas, - ir netrukdykit man. Aš neturiu laiko. 

Timas Kinanas liko stovėti, bet Skotas nekreipė daugiau į jį dėmesio. Jam jau pavyko 
įgrūsti vamzdį pro vieną žabtų pusę, ir dabar jis stengėsi perkišti jį kiaurai. Kai jam tai 
pasisekė, jis švelniai ir atsargiai po truputėlį ėmė žiodyti nasrus, o Metas palengva ėmė 
laisvinti sumaigytą Baltosios Ilties kaklą. 

- Pasiruoškit pasiimti savo šunį!- pasigirdo griežtas Skoto įsakymas Čerokio savininkui. 
Kortų lošėjas klusniai pasilenkė ir tvirtai suėmė Čerokį. 

- Atsargiai! - įspėjo Skotas, galutinai praskėsdamas žiotis. Šunys buvo perskirti, nors 
buldogas smarkiai priešinosi. 

- Veskit jį šalin, - įsakė Skotas, ir Timas Kinanas nusivilko Čerokį į minią. 

Baltoji Iltis keletą kartų pabandė atsikelti. Kartą jis pakilo ant kojų, tačiau jos buvo per 
silpnos, kad galėtų jį išlaikyti, ir jis, iš lėto glėbdamas, vėl susmuko į sniegą. Jo akys buvo 
pusiau primerktos, tarytum stiklu aptrauktos, dantys prasižioję, 0 pro juos kyšojo purvinas ir 
suglebęs liežuvis. Jis buvo panašus į pasmaugtą, jau bestimpantį šunį. Metas ėmė apžiūrinėti 
JL. 

- Vos gyvas, - pareiškė jis, - bet dabar jau lygiau kvėpuoja. 

Gražuolis Smitas atsikėlė ir priėjo pažiūrėti Baltosios Ilties. 

- Metai, sakyk, kiek kainuoja geras rogių šuo?- paklausė Skotas. 

Šunų varovas, dar klūpodamas ir pasilenkęs prie Baltosios Ilties, kurį laiką svarstė. 

- Tris šimtus dolerių, - atsakė jis. 

- O kiek reikėtų mokėti už tokį sumatarotą šunį, kaip šis?- paklausė Skotas, bakstelėjęs 
Baltąją Iltį koja. 

- Perpus tiek, - atsakė šunų varovas. Skotas atsigręžė į Gražuolį Smitą. 

- Ar girdėjai, misteri žvėrie? Aš pasiimu tavo šunį ir duodu už jį pusantro šimto. Jis išsiėmė 
piniginę ir ėmė skaičiuoti banknotus. 

Gražuolis Smitas sunėrė rankas užpakaly, atsisakydamas imti siūlomus pinigus. 

- Neparduodu, - tarė jis. 

-Ne, parduodi!- pasakė Skotas.- Nes aš jį perku. Štai pinigai. Šuo mano. Gražuolis Smitas 
pradėjo trauktis atgal, nepaleisdamas užpakaly sudėtų rankų. Skotas šoko prie jo, gniauždamas 
kumštį. Gražuolis Smitas susigūžė. 

- Šuo teisėtai priklauso man, - verkšleno jis. 

- Tu nustojai savininko teisių, - atkirto Skotas.- Imi pinigus? Ar reikės dar kartą paraginti? 

- Gerai, - greitai iš baimės prabilo Gražuolis Smitas.- Bet aš imu pinigus priverstas, - 
pridūrė jis.- Tasai šuo pinigų šaltinis. Aš neleisiu savęs taip apiplėšti. Kiekvienas žmogus turi 


savo teisę. 

- Iš tikrųjų, - atsakė Skotas, duodamas jam pinigus.- Žmogus turi. Bet tu nesi žmogus. Tu - 
žvėris. 

- Tik palaukit, kol grįšiu į Dausoną, - pagrasė Gražuolis Smitas.- Teisme atsiskaitysim. 

- Pabandyk, grįžęs į Dausoną, prasižioti, ir aš išvysiu tave iš miesto. Supratai? 

Gražuolis Smitas sumurmėjo kažką. 

- Supratai?- staiga piktai sugriaudė Skotas. 

- Taip, - išspaudė Gražuolis Smitas, traukdamasis šalin. 

- Ką „taip"? 

- Taip, sere, - suurzgė Gražuolis Smitas. 

- Saugokis! Jis įkąs!- sušuko kažkas, ir minioje kilo juoko audra. 

Skotas atgręžė jam nugarą ir ėmėsi padėti šunų varovui, kuris triūsė prie Baltosios Ilties. 
Kai kurie vyrai jau ėmė skirstytis, kiti stoviniavo būreliais, stebėdami ir kalbėdamiesi. Į vieną 
tokį būrelį įsimaišė Timas Kinanas. 

- Kas gi tasai mulkis?- paklausė jis. 

- Vidonas Skotas, - atsakė kažkas. 

- O kas per vienas tas Vidonas Skotas? 

- O, didelis kalnų inžinierius. Išvien su visais vietos tūzais. Jei nenori bėdos, nelįsk jam į 
akis, štai ką pasakysiu. 

Visa valdžia jo draugužiai. Pats kasyklų komisaras geras jo bičiulis. 

- Taip ir maniau, kad ne šiaip koks, - pareiškė lošėjas.- Iš karto supratau, kad geriau prie 
tokio nagų nekišti. 


V NENURAMDOMASIS 


- Jokios vilties, - pripažino Vidonas Skotas. 

Jis sėdėjo ant savo trobelės laiptų ir žiūrėjo į šunų varovą, kuris atsakė jam tokiu pat 
neviltingu pečių gūžtelėjimu. 

Jie abu stebėjo Baltąją Ilti, įsiręžusį ant grandinės, pasišiaušusį, urzgiantį, nuožmų, 
besiveržiantį prie roginių šunų. Kelis kartus Meto pamokyti, - gavę iš jo lazdų, - roginiai šunys 
paliko Baltąją Iltį ramybėj ir dabar gulėjo sau lyg jo visai nebūtų buvę. 

- Jis yra vilkas, ir jo neprijaukinsi, - pareiškė Vidonas Skotas. 

- Nežinau,- prieštaravo Metas.- Gal šuns jame net daugiau, negu vilko. Tačiau vienu dalyku 
aš neabejoju, ir to nenuneigsi... 

Šunų varovas nutilo ir įsitikinęs linktelėjo galvą Briedžio kalno pusėn. 

- Na, nesiprašydink...- atžariai tarė Skotas, luktelėjęs geroką valandėlę.- Pasakok, ką 
sugalvojai. 

Šunų varovas, dūręs nykščiu atgal, parodė į Baltąją Iltį. 

- Ar vilkas, ar šuo - nesvarbu, bet jis buvo jau prijaukintas. 

- Negali būti! 

- Aš sakau, kad gali, jis net buvo kinkomas. Gerai įsižiūrėkite. Matote krūtinėje žymes? 

- Teisybė, Metai. Jis buvo roginis šuo, kol pateko pas Gražuolį Smitą. 

- Ir nėra ypatingų kliūčių jam vėl tapti roginių šunimi. 

- Manai?- smalsiai paklausė Skotas. Bet viltis greitai dingo, ir jis, purtydamas galvą, 
pridūrė: -Mes jau dvi savaites jį laikome, o jis tik pasidarė dar nuožmesnis, negu pirma. 

-Reikia pabandyti, - tarė Metas. - Paleiskim jį kuriam laikui nuo grandinės. Skotas 
nepatikliai pažvelgė į jį. 

-Taip, - tęsė Metas, - žinau, kad jūs bandėte, bet nepasiėmei lazdos. 

-Na, tai mėgink dabar pats. 

Šunų varovas pasiėmė lazdą ir priėjo prie grandine pririšto šuns. Baltoji Iltis stebėjo lazdą 
visai taip, kaip liūtas narve stebi tramdytojo botagą. 

- Matot, kaip jis seka lazdą, - tarė Metas.- Tai geras ženklas. Jis ne kvailys. Nepuls manęs, kol 
turėsiu rankoj lazdą. Tik pakvaišėlis taip darytų. 

Kai ranka ėmė leistis prie jo kaklo, Baltoji Iltis pasišiaušė, suurzgė ir susigūžė. Tačiau, 
stebėdamas artėjančią ranką, jis tuo pat metu matė ir antroj rankoj laikomą ir grėsmingai ties 
juo pakibusią lazdą. Metas atkabino grandinę nuo antkaklio ir pasitraukė. 

Baltoji Iltis tiesiog negalėjo patikėti, kad yra laisvas. Daug mėnesių praėjo nuo to laiko, kai 


jis atiteko Gražuoliui Smitui, ir per visą šį laikotarpį jis nė valandėlės nebuvo laisvas, išskyrus 
tuos atvejus, kai būdavo paleistas kautis su kitais šunimis. Po tų grumtynių jį beregint vėl 
įkalindavo. 

Jis tikrai nesuprato, ką tai reiškia. Gal dievai ruošia jam kokią naują piktadarybę? Jis 
vaikščiojo lėtai ir atsargiai, kiekvieną akimirką laukdamas, kad jį kas užpuls. Jis nežinojo, ką 
daryti, viskas buvo taip nežinoma. Jis dėl viso pikto pasitraukė nuo tų dviejų jį stebinčių dievų 
ir atsargiai nuėjo prie trobelės kampo. Nieko neatsitiko. Jis buvo tiesiog sumišęs ir vėl grižo 
atgal, stabtelėjęs atstu per kokias dvylika pėdų ir įdėmiai stebėdamas abu vyrus. 

- Ar jis nepabėgs?- paklausė naujasis jo savininkas. Metas gūžtelėjo pečiais. 

- Reikia rizikuoti. Tai vienintelis būdas patikrinti. 

- Vargšelis, - gailestingu balsu sumurmėjo Skotas.- Jam labai reikia Žmonių gerumo, - 
pridūrė jis, keldamas ir eidamas trobelėn. 

Jis sugrįžo su gabalu mėsos ir numetė ją Baltajai Ilčiai, kuris atšoko į šalį ir 1š tolo įtariu 
žvilgsniu ėmė ją tyrinėti. 

- Šalin, Majorai! - sušuko Metas atgrasiai, bet buvo per vėlu. 

Majoras šoko prie mėsos. Bet tą pačią akimirką, kai jo nasrai jau buvo ją bepačiumpą, 
Baltoji Iltis puolė jį ir beregint parbloškė. Metas pasileido prie jų, bet Baltoji Iltis jį pralenkė. 
Majoras svyruodamas šiaip taip dar pakilo, bet plūstąs iš jo gerklės kraujas platėjančia juosta 
nudažė sniegą. 

- Gaila, bet taip ir turėjo atsitikti, - greitai tarė Skotas. 

Bet Metas jau ruošėsi spirti Baltajai Ilčiai. Šmėstelėjo šuolis, žybtelėjo dantys, ir pasigirdo 
piktas riksmas. Baisiai urgzdamas, Baltoji Iltis atšoko kelis jardus atgal, o Metas pasilenkęs 
ėmė apžiūrinėti koją. 

- Gerokai drykstelėjo, - tarė jis, rodydamas perplėštas kelnes ir didėjančią kraujo dėmę. 

- Aš tau sakiau, Metai, kad beviltiška, - nusiminusiu balsu tarė Skotas.- Aš galvojau ir 
šiaip, 1r taip. Bet dabar beliko tik viena. Kito kelio nėra. 

Tai sakydamas, jis nenorom išsitraukė revolverį, atlaužė gaiduką ir patikrino šovinius. 

- Klausykite, misteri Skotai, - pasipriešino Metas, - juk tas šuo išgyveno pragaro kančias. 
Negalima norėti, kad dabar jis būtų baltas ir spindintis lyg angelas. Duokite jam laiko. 

Sunų varovas nužvelgė besibaigiantį šunį. Jis jau gulėjo susmukęs ant sniego savo kraujo 
klane ir vos kvėpavo. 

- Taip ir turėjo būti. Jūs pats taip pasakėte, misteri Skotai. Jis mėgino pagrobti Baltosios 
Ilties mėsą, todėl ir gavo. To ir reikėjo laukti. Nieko nevertas toks šuo, kuris nekovoja už savo 
mėsą. 

- Ir man gera pamoka, - atkakliai įrodinėjo Metas.- Kam aš jį spardžiau? Jūs pats sakėte, 
kad jis teisus. Todėl aš neturėjau jam spirti. 

- Protingiausia būtų jį nušauti, - tvirtino Skotas.- Jis neprijaukinamas. 

- Klausykit, misteri Skotai, leiskite tam vargšui išbandyti savo laimę ir pasitaisyti. Jis dar 
nėra turėjęs progos. Jis ką tik išėjo iš pragaro ir pirmą kartą paleidžiamas laisvai. Suteikite jam 
progą, ir, jeigu apvils mus, aš pats jį nušausiu. Gerai? 

- Dievaži, aš nenoriu jo nušauti, - atsakė Skotas, įsidėdamas atgal revolverį.- Paliksime jį 
laisvą ir žiūrėsime, ką galima padaryti gerumu. Pradėsim tuoj pat. 

Jis paėjėjo prie Baltosios Ilties ir pradėjo švelniai jį kalbinti. 

- Geriau pasiimtumėte lazdą, - įspėjo Metas. 

Skotas papurtė galvą ir toliau mėgino įsigyti Baltosios Ilties pasitikėjimą. Baltoji Iltis 
įsitempė. Jam grėsė kažkoks pavojus. Jis papjovė dievo šunį, įkando kitam dievui, jo draugui, 
tad ko dabar galima daugiau laukti, jei ne kokios nors žiaurios bausmės? Bet ir jos akivaizdoje 
jis buvo nenuramdomas, šiaušėsi ir šiepė dantis, budriai žvilgčiodamas, kupinas atsargumo ir 
pasiruošęs viskam. Dievas neturėjo lazdos, todėl jis leido jam prieiti visai arti. Dievo ranka 
pakilo ir ėmė leistis ant jo galvos. Baltoji Iltis susikaupė ir visas įsitempė, gūždamasis po ja. 
Tai buvo kažkoks pavojus, kažkokia klasta ar šiaip kas nors. Jis pažino dievų rankas, jų ne 
kartą parodytą galią ir gebėjimą teikti skausmą. Be to, jis jau iš seno nepakentė, kad jį kas 
liestų. Jis pradėjo dar grėsmingiau urgzti, dar žemiau gūžtis, o ranka vis leidosi žemyn. Jis 
nenorėjo kąsti ir kentė pavojų tol, kol pagaliau prasiveržė instinktas -nepasotinamas troškimas 


gyventi. 

Vidonas Skotas tikėjosi spėsiąs atitraukti ranką ir išvengti dantų. Bet jis patyrė, jog 
Baltosios Ilties staigumas nepralenkiamas - jis kirto taip taikliai ir greitai, kaip susirangiusi 
gyvatė. Skotas riktelėjo iš netikėtumo ir, truktelėjęs įkąstą ranką, stipriai suspaudė ją antrąja. 
Metas piktai nusikeikė ir šoko prie jo. Baltoji Iltis prisigūžė ir, visas pasišiaušęs, iššiepęs iltis, 
kerštingomis ir grėsmingomis akimis, ėmė trauktis atgal. Dabar jis galėjo tikėtis tokio pat 
baisaus mušimo, kokio susilaukdavo iš Gražuolio Smito. 

- Kur! Ką tu sugalvojai? - šūktelėjo Skotas. Metas įpuolė į trobelę ir išbėgo šautuvu 
nešinas. 

- Nieko, - atsakė jis lėtai, tariamai nerūpestingu ir ramiu balsu, - tik ketinu padaryti tai, ką 
pažadėjau. Aš pasakiau, kad nušausiu jį, ir nušausiu. 

- Ne, nenušausi! 

- Nušausiu! Leiskite! 

Kaip Metas gynė Baltąją Iltųį, kai tasai įkando jį, taip dabar Vidonas Skotas ėmė jį gelbėti. 

- Tu pats sakei, kad jam reikia duoti progą pasitaisyti. Tai ir suteik ją. Mes ką tik 
pradėjome ir negalime jau pačioje pradžioje visko atsisakyti. Šį kartą aš pats kaltas. Ir... 
pažiūrėk į jį. Stovėdamas prie trobelės kampo, per keturiasdešimt pėdų nuo jų, Baltoji Iltis 
ėmė urgzti kraują stingdančiu balsu, bet ne ant Skoto, o ant šunų varovo. 

- Po perkūnais!- sušuko nustebęs šunų varovas, 

- Matai, koks jis protingas, - skubiai pridūrė Skotas.- Nusimano apie šaunamąjį ginklą ne 
blogiau už mus. Jis turi išminties ir privalome leisti jai pasireikšti. Padėk šautuvą! 

- Gerai, pabandykim, - pritarė Metas, atremdamas šautuvą į malkų krūvą. 

- Na, tik jūs pasižiūrėkit!- sušuko jis tuojau. Baltoji Iltis aprimo ir liovėsi urzgęs. 

- Įdomu! Žiūrėkit! 

Metas vėl paėmė šautuvą, ir tuoj pat Baltoji Iltis pradėjo urgzti. Varovas pasitraukė nuo 
šautuvo, ir Baltosios Ilties prašieptos lūpos susičiaupė, pašiepdamos dantis. 

- Nagi, dar kartą dėl įdomumo. 

Metas vėl paėmė šautuvą, ir tuoj pat Baltoji Iltis pradėjo urgzti, ir vamzdžiui kylant, 
urzgimas tolydžio stiprėjo. Bet vos tik šautuvas pakilęs atsidūrė normalioj padėty, šuo pašoko 
ir pasislėpė už trobelės kampo. Metas stovėjo ir žiūrėjo į tuščią sniego plotą, kur ką tik buvo 
Baltoji Iltis. Šunų varovas iškilmingai pastatė šautuvą, tada atsigręžė ir pažvelgė į savo 
šeimininką. 

- Sutinku su jumis, misteri Skotai. Šitas šuo per daug protingas, kad jį būtų galima nušauti. 


VI MYLIMAS ŠEIMININKAS 


Kai Baltoji Iltis pastebėjo besiartinantį Vidoną Skotą, tuoj pasišiaušė ir ėmė urgzti, tuo 
parodydamas, kad nesileis nubaudžiamas. Jau praslinko dvidešimt keturios valandos nuo to 
laiko, kai jis įkando jam į ranka, kuri dabar buvo aptvarstyta ir parišta, kad nebėgtų kraujas. 
Praeity Baltajai Ilčiai teko patirti ir pavėluotų bausmių, ir jis nuogąstavo, kad panašiai bus ir 
dabar. Kaipgi kitaip? Jis padarė tai, ką ir pats laikė šventvagyste, įsmeigė dantis i šventą dievo 
kūną, be to, dar į aukštesniojo, baltaodžio dievo. Remdamasis bendravimo su dievais patirtimi, 
jis spėjo, kad jo laukia kažkas siaubinga. Dievas atsisėdo už kelių pėdų nuo jo. Baltajai Ilčiai 
neatrodė, kad jam grėstų koks pavojus. Kai dievai baudžia, jie būna stati. Be to, šis dievas 
neturėjo nei lazdos, nei botago, nei ginklo, be to, Baltoji Iltis buvo laisvas. Jo nevaržė nei 
grandinė, nei branktas. Jis galėjo smukti į saugią vietą, jei tik dievas mėgintų atsistoti. Kol kas 
galima palaukti ir pasižiūrėti. 

Dievas sėdėjo ramiai, nė nejudėdamas, ir Baltosios Ilties urzgimas palengva ėmė silpnėti, 
pavirsdamas niurzgesiu, kuris, tolydžio slūgdamas gilyn į gerklę, pagaliau visai aptilo. Staiga 
dievas prabilo, ir suskambėjus jo balsui, ant Baltosios Ilties kaklo pasišiaušė plaukai, o jo 
gerklėj pasigirdo niurzgesys. Bet dievas nepadarė jokio priešiško judesio, tik ramiai kalbėjo 
toliau. Kurį laiką Baltoji Iltis niurzgė unisonu su juo, ir tarp to niurzgimo ir žmogaus balso 
atsirado tam tikras ritmas. Bet dievas vis kalbėjo ir kalbėjo be galo. Jis taip kalbėjo, kaip dar 
niekas nebuvo kalbėjęs Baltajai Ilčiai. Jis kalbėjo tyliai ir meiliai, kažkaip švelniai, ir tas balsas 
savotiškai sujaudino Baltąją Iltį. Nepaisydamas nieko, nei savęs, nei visų dilginančių instinkto 
įspėjimų, Baltoji Iltis pradėjo tuo dievu pasitikėti. Jis pajuto kažkokį saugumo jausmą, kurį 


taip negailestingai buvo išrovęs visas jo ankstesnis bendravimas su žmonėmis. Praslinko 
nemaža laiko, paskui dievas pakilęs įėjo į trobelę. Kai jis vėl išėjo, Baltoji Iltis baikščiai 
stebėjo jį. Jis neturėjo nei botago, nei lazdos, nei ginklo. Jis nelaikė savo sveikosios rankos už 
nugaros, ką nors slėpdamas. Jis kaip ir anksčiau atsisėdo toje pat vietoje, už kelių pėdų nuo jo 
ir atkišo nedidelį gabalėlį mėsos. Baltoji Iltis pastatė ausis ir ėmė nepasitikėdamas ją 
apžiūrinėti, stengdamasis vienu metu aprėpti žvilgsniu ir mėsą, ir dievą, likdamas budrus 
kiekvienam jo veiksmui, įsitempęs visu kūnu ir pasiruošęs šokti į šalį, jei tik pastebėtų kokį 
nors nedraugišką judesį. Bausmė vis dar buvo atidėliojama. Dievas tik laikė prie pat jo nosies 
gabalėlį mėsos, ir neatrodė, kad toje mėsoje būtų kas nors negera. Baltoji Iltis vis dar 
nepasitikėjo: nors ranka masino, trumpais kyštelėjimais siūlydama pasiimti mėsą, jis nelietė 
jos. Dievai labai protingi, ir negali žinoti, kokia išmoninga klasta slypi tame iš pažiūros 
nekaltame mėsos gabale. Praeity, ypač susidūręs su indėnėmis, jis patyrė, jog mėsa ir bausmė 
dažnai turėdavo pragaištingų ryšių. 

Pagaliau dievas numetė mėsą į sniegą prie pat Baltosios Ilties kojų. Jis rūpestingai pauostė 
mėsą, bet nežiūrėjo į ją. Jis vis sekė dievą, nenuleisdamas nuo jo akių. Nieko neatsitiko. Jis 
paėmė mėsą ir prarijo. Vėl nieko bloga neatsitiko. Tada dievas atkišo jam kitą mėsos gabalą. 
Jis vėl neėmė jo iš rankos, ir vėl tasai pamėtėjo jam. Taip viskas kartojosi daug kartų. Bet atėjo 
laikas, kai dievas nebemetė mėsos. Jis laikė ją rankoj ir vis siūlė paimti. Tai buvo mėsa, gera 
mėsa, o Baltoji Iltis alkanas. Palengvėle, be galo atsargiai, jis artėjo prie žmogaus. Pagaliau 
apsisprendė suėsti mėsą iš rankos. Nė sekundės nenuleisdamas nuo dievo akių, jis ištiesė 
pirmyn galvą, priglaudęs ausis, nejučiom šiaušdamas keterą. O duslus niurzgimas griaudėjo jo 
gerklėj, įspėdamas, kad jis nepakęs apgaulės. Jis suėdė mėsą, ir nieko neatsitiko. Gabalą po 
gabalo jis suėdė visa mėsa, ir vis tiek nieko neatsitiko. Bausmė, matyt, vis dar atidėliojama. Jis 
apsilaižė ir ėmė laukti, kas bus toliau. Dievas nesiliovė kalbėjęs. Jo balse skambėjo kažkoks 
gerumas, tai, ko Baltoji Iltis niekad nebuvo patyręs. Bet ir jame pačiame sukilo tokie jausmai, 
kokių jis anksčiau taip pat niekad nebuvo patyręs. Jis pajuto kažkokį keistą malonumą, tarsi 
būtų patenkintas kažkoks jo poreikis ar būtų užpildyta kažkokia jo būtybės tuštuma. Bet ir vėl 
jame sukilo instinktas, primindamas praeities patirtį. Dievai visuomet gudrūs ir savo tikslams 
pasiekti turi aibes neįmenamu priemonių. O! Jis taip ir manė! Štai dievo ranka, mokanti taip 
žeisti, vėl pakilo ir ėmė leistis ant jo galvos. Bet dievas nesiliovė kalbėjęs. Jo balsas buvo 
švelnus ir meilus. Kad ir kokia grėsminga buvo ranka, tasai balsas skatino pasitikėti. Bet nors 
tas balsas ir skatino pasitikėti, ranka vis dėlto kėlė nepasitikėjimą. Baltojoje Iltyje virė 
priešingi jausmai. Atrodė, kad jis pats suskils į gabalus, - taip baisiai jis tvardėsi, su neįprastu 
neryžtingumu laikydamas draugėj tas prieštaringas jėgas, kurios kovojo jame dėl valdžios. 

Jis pasirinko vidurki. Urzgė, šiaušėsi ir glaudė ausis, bet nekando ir nešoko šalin. Ranka 
leidosi. Ji leidosi vis žemiau ir žemiau. Ji palietė styrančių plaukų viršūnėles. Jis susigūžė. 
Ranka neatsiliko ir prisišliejo dar glaudžiau. Susigūžęs ir kone drebėdamas jis vis dar pajėgė 
valdytis. Tai buvo tikra kankynė - ranka lietė jį ir žeidė jo instinktą. Jis negalėjo per vieną 
dieną pamiršti visas tas blogybes, kurias patyrė iš žmonių rankų. Bet tai buvo dievo valia, ir jis 
stengėsi jai paklusti. 

Ranka kilo ir vėl leidosi, tapšnodama ir myluodama jį. Taip kartojosi daug kartų, bet 
kiekvieną sykį, kai ranka pakildavo, pakildavo ir Baltosios Ilties plaukai. Ir kiekvieną kartą, 
kai ranka nusileisdavo, jo ausys susiglausdavo, ir iš gerklės prasiverždavo duslus urzgimas. 
Baltoji Iltis urzgė ir urzgė, be atvangos ir atgrasiai. Šitaip jis įspėjo, kad atkeršys už kiekviena 
nuoskaudą, kuri jį ištiks. Kas galėjo pasakyti, kada paaiškės tikrieji dievų kėslai? Kiekvieną 
akimirką tas švelnus pasitikėjimą žadinąs balsas galėjo prasiveržti pykčio audra, o švelni ir 
myluojanti ranka pavirsti geležiniu gniaužtu, kuris sugriebs ji visų apleistą ir nubaus. Bet 
dievas vis nesiliovė švelniai kalbėjęs, o ranka vis kilo ir leidosi, draugiškai jį tapšnodama. 
Baltoji Iltis patyrė dvejopą jausmą. Instinktyviai jam buvo nesmagu. Visa tai jį varžė, neleido 
laisvai judėti. Ir vis dėlto jis nejautė fizinio skausmo. Priešingai, jis net jautė malonumą. 
Tapšnojimas iš lėto ir atsargiai virto paausių kasymu, fizinis malonumas pasidarė dar didesnis. 
Tačiau jis nesiliovė bijojęs ir visą laiką budėjo, laukdamas netikėtos blogybės, čia kentėdamas, 
čia vėl džiaugdamasis, nelygu kuris dviejų jausmu imdavo viršų ir jį užvaldydavo. 

- Tegu aš skradžiai žemę! 

Tai prašneko Metas, išėjęs paraitytomis rankovėmis iš trobelės, nešinas puodu nešvaraus 
vandens; pamatęs Vidoną Skotą glostant Baltąją Iltų, jis sustojo, pamiršęs net ko išėjo. Vis 
dėlto jo balsas sutrikdė ramybę; Baltoji Iltis šoko atgal ir ėmė piktai urgzti ant jo. Metas 


liūdnai žiūrėjo į savo šeimininką, priekaištingai linguodamas galvą. 

-Jei nepyksite, misteri Skotai, ir leisite pareikšti savo nuomonę, tai drįsiu pasakyti, kad 
jumyse tupi septyniolika kvailių ir kiekvienas kitaip kvailioja. 

Vidonas Skotas pasididžiuodamas šyptelėjo, pakilo ir priėjo prie Baltosios Ilties. Jis truputį 
jį pakalbino, paskui lėtai pakėlė ranką, padėjo ją ant Baltosios Ilties galvos ir vėl ėmė glostyti. 
Baltoji Iltis nesipriešino, nukreipdamas įtarias akis ne į žmogų, kuris jį tapšnojo, bet į vyrą, 
stovintį tarpdury. 

- Nors esate vienas pirmųjų ir geriausių kalnų inžinierių, - pranašingai dėstė šunų varovas, - 
bet savo gyvenime pražiopsojote puikią progą, kam nepabėgote iš namų ir neįstojote j cirką. 
Išgirdęs jo balsą, Baltoji Iltis suurzgė, bet šįkart nepašoko nuo rankos, švelniai glostančios jo 
galvą ir kaklą. 

Baltajai Ilčiai tai buvo galo pradžia - senojo gyvenimo galo, neapykantos viešpatavimo 
galo. Prieš jį ėmė vertis naujas ir neapsakomai šviesus gyvenimas. Vidonui Skotui prireikė 
daug sumanumo ir begalinės kantrybės. O Baltajai Ilčiai tai buvo tikra vidinė revoliucija. Jam 
teko paneigti instinktą ir visus skatulius bei akstinus, užmiršti visą patirtį ir pačiam sau 
pripažinti, kad visa ji buvo netikra. 

Jo pirmykštis gyvenimas ne tiktai nebuvo panašus į dabartinį, bet dar daugiau, - visos 
praeities srovės tekėjo priešinga linkme toms, kurios jį nešė dabar. Trumpai sakant, dabar jis 
turėjo atlikti kur kas didesnį posūkį, negu tada, kai laisva valia atėjo iš Tyrų ir pasirinko savo 
viešpačiu Pilkąjį Bebrą. Tuo laiku jis dar buvo mažytis, gležnas, beformis kūrinys, greit ir 
klusniai pasiduodąs aplinkos įtakai, o dabar buvo kas kita. Aplinkos įtaka buvo per daug 
kruopščiai atlikusi savo darbą. Ji suformavo jį ir užgrūdino, paversdama „Kovojančiu vilku", 
piktu ir nepermaldaujamu, nemylinčiu ir nemylimu. Dabar reikėjo atgimti, visa būtybe 
atitrūkti nuo praeities, ir visa tai tokiu metu, kai jis jau buvo netekęs jaunystės lankstumo, kai 
jo kūno raumenys pasidarė stangrūs ir gysloti, kai jo apmatai ir ataudai buvo pavirtę kietu lyg 
deimantas ir nelanksčių audiniu, dvasia pasidariusi lyg geležinė, o visi instinktai ir gyvenimo 
dėsniai susikristalizavę eile taisyklių, savisaugos įgūdžių, pomėgių ir troškimų. Ir štai dabar, 
jau naujose sąlygose, ne kas kita, o tik aplinka vėl keitė jį, švelnindama tai, kas buvo šiurkštų, 
ir suteikdama jam gražesnę formą. Vidonas Skotas ir buvo ta aplinka. Jis pasiekė giliausias 
Baltosios Ilties prigimties šaknis ir savo gerumu palietė jo gyvenimo galias, kurios iki šiol 
snūduriavo ir buvo sunykusios kone galutinai. Viena tų galių buvo meilė. Ji pakeitė 
instinktyvų potraukį, kuris lig šiol ir buvo vyraujantis jausmas, vadovavęs jam, bendraujant su 
dievais. 

Tačiau ši meilė neatėjo per vieną dieną. Ji prasidėjo potraukiu ir palengva vystėsi. Baltoji 
Iltis nepabėgo, nors jį laikė palaidą, nepabėgo, nes pamėgo naująjį dievą. Čia gyventi jam 
buvo daug geriau, negu Gražuolio Smito narve, be to, jam būtinai reikėjo turėti kokį nors 
dievą. Jo prigimtis reikalavo priklausyti žmogui. Tuo priklausomybės antspaudu jis buvo 
pažymėtas dar anomis dienomis, kai nusigręžė nuo Tyrų ir atropojo prie Pilkojo Bebro kojų, 
žinodamas, jog gaus mušti. Tuo antspaudu jis vėl buvo giliai ir jau neišdildomai pažymėtas, 
kai antrą kartą grįžo iš Tyrų po ilgo badmečio, ir kai Pilkojo Bebro stovykloje vėl atsirado 
žuvies. Jis pasiliko, nes jam būtinai reikėjo dievo, ir Vidoną Skotą jis mėgo labiau, negu 
Gražuolį Smitą. Reikšdamas savo ištikimybę, jis ėmė saugoti savo šeimininko turtą. 
Vaikščiojo apie trobelę, kai roginiai šunys miegojo, ir pirmam svečiui, kurs vakare atėjo 
apsilankyti, teko gintis lazda, kol Vidonas Skotas atėjo jo gelbėti. Bet Baltoji Iltis veikiai 
išmoko atskirti vagis nuo padorių žmonių iš jų žingsnių ir elgsenos. Žmogų, kuris eidavo sau 
tvirtu žingsniu tiesiai prie trobelės durų, jis palikdavo ramybėje, nors ir jį budriai stebėdavo, 
kol atsiverdavo durys ir šeimininkas pakviesdavo svečią į vidų. Bet žmogų, kuris eidavo tyliai, 
apylankomis, atsargiai viską stebėdamas, stengdamasis išlikti nepastebėtas, - apie tokį žmogų 
Baltoji Iltis, ilgai nedelsdamas, susidarydavo savo nuomonę, ir toks žmogus staiga 
galvotrūkčiais ir be jokio orumo leisdavosi bėgti. 

Vidonas Skotas pasiryžo pataisyti Baltąją Iltį arba, tiksliau kalbant, atsilyginti už tą 
nuodėmę, kuria žmonių giminė buvo nusikaltusi Baltajai Ilčiai. Tai jam buvo sąžinės reikalas. 
Jis jautė, kad Baltajai Ilčiai padarytas blogis yra žmonių skola ir kad ji turi būti apmokėta. Dėl 
to jis stengėsi „Kovojančiam vilkui" būti itin malonus. Jis pasižadėjo kiekvieną dieną 
paglostyti ir pamyluoti Baltąją Iltį, ir darė tai labai nuoširdžiai. 

Nors iš pradžių žiūrėjo su nepasitikėjimu ir priešiškai, Baltoji Iltis ėmė vis labiau pamėgti 
šį glostymą. Bet vieno dalyko jis negalėjo nusikratyti, būtent, urzgimo. Jis vis tiek urgzdavo, - 


urgzdavo nuo pat glostymo pradžios iki pabaigos. Bet tame urzgime atsirado nauja gaida. 
Koks nors svetimas žmogus nebūtų galėjęs jos išgirsti, ir tokiam žmogui Baltosios Ilties 
urzgimas atrodytų vien nervus erzinantis ir kraują stingdantis amžinas jo žvėriškumas. Bet juk 
per daugelį metų pikto urzgimo, nuo pat pirmojo silpno pikto inkštimo, kurs dar irštvoj 
pasigirdo jo vaikystėje, Baltosios Ilties gerklė pasidarė šiurkšti, ir todėl dabar jis negalėjo 
sušvelninti tų gerklės garsų, net ir reikšdamas tą švelnumą, kurį jautė. Bet palanki Vidono 
Skoto ausis buvo pakankamai jautri ir įstengė pagauti tą naująją gaida, prasiveržusią pro pyktį, 
kurioj buvo girdėti silpnutis pasitenkinimo atgarsis ir kurį tik jis vienas tegalėjo išgirsti. Bėgo 
dienos, ir neaiškus potraukis vis labiau virto meile. Baltoji Iltis pats ėmė tai suvokti, nors 
sąmone jis nenutuokė, kas yra toji meilė. Ji reiškėsi jame kaip jojo būtybės tuštuma, - 
nepasotinama, skausminga ir gosli tuštuma, kuri troško būti užpildoma. Tai buvo skausmas ir 
nerimas, kuris nurimdavo tik tada, kai pasirodydavo naujasis dievas. Tokiais atvejais meilė 
pasireikšdavo džiaugsmu, - laukine, stipria pasitenkinimo pajauta. Bet kai dievas 
pasitraukdavo, skausmas ir nerimas vėl grįždavo, vėl atsiverdavo tuštuma, o alkis kankino ir 
kankino jį nepaliaujamai. 

Baltoji Iltis gyveno savęs pažinimo laikotarpį. Nors jis jau buvo subrendęs, nors jo būdas 
jau buvo susiformavęs, jo prigimtis keitėsi. Jame ėmė skleistis keisti jausmai ir neįprasti 
impulsai. Keitėsi senieji jo poelgiai. Anksčiau jis nepakentė nepatogumų ir skausmo, ir 
atitinkamai derindavo savo veiksmus. Dabar viskas buvo kitaip. Šito naujo vidinio jausmo 
skatinamas, jis dažnai pasirinkdavo nepatogumą ir skausmą, viską pakeldavo dėl savo dievo. 
Pavyzdžiui, ankstų rytą, užuot lakstęs ir rūpinęsis maistu ar gulėjęs kur ramiam kampely, jis 
ištisas valandas laukdavo ant nejaukių trobelės laiptų, kad tik galėtų pažvelgti į savo dievo 
veidą. Vakare, kai dievas grįždavo namo, Baltoji Iltis palikdavo savo šiltą guolį, kurį 
išsirausdavo sniege, kad tik dievas draugiškai paliestų jį pirštais ir pasitiktų maloniu žodžiu. 
Mėsos, net mėsos jis atsisakydavo, kad tik butų kartu su dievu, patirtų jo glamonėjimą arba 
galėtų jį palydėti į miestą. 

Potraukį pakeitė meilė. Ir toji meilė buvo lyg svambalas, panertas jo vidaus gelmėse, kurių 
niekad niekas nebuvo pasiekęs. Ir iš jo gelmių iškilo naujas jausmas - meilė. Tai, kas jam buvo 
duota, jis grąžino atgal. Tai buvo iš tiesų dievas, meilės dievas, šiltas ir spinduliuojantis 
dievas, kurio šviesoj Baltosios Ilties prigimtis skleidėsi kaip gėlė saulėje. Bet Baltoji Iltis 
nemokėjo reikšti savo jausmų. Jis buvo per senas, per daug sukietėjęs, kad dabar sugebėtų 
pasirodyti kitoks. Be to, nuolat gyvendamas vienišas, jis įprato būti labai santūrus. Perdaug 
ilgai jam teko tvardytis, gyventi nuošaly ir be draugų. Jis niekad nebuvo lojęs ir dabar negalėjo 
išmokti lojimu pasveikinti besiartinanų savo dievą. Jis niekad nereiškė savo meilės 
triukšmingai ir įkyriai, niekad nebėgdavo pasitikti savo dievo. Jis laukdavo jo iš tolo, bet 
visuomet laukdavo, visad būdavo vietoje. Jo meilė buvo aklas ir tylus dievinimas. Savo meilę 
jis reikšdavo tik tvirtu akių žvilgsniu, tik nepaliaujamai sekdamas jomis kiekvieną dievo 
judėsi. O kartais, kai jo dievas pažvelgdavo į jį ir prakalbindavo, būdavo galima pastebėti, kad 
jis staiga pasidaro nerangus ir drovus: stengiasi parodyti savo meilę, o fiziškai negali jos 
išreikšti. 

Jis įvairiausiais būdais taikėsi prie naujo gyvenimo. Jam buvo jau Įteigta, kad savo 
šeimininko šunų jis neprivalo kliudyti. Tačiau valdingoji jo prigimtis gynė savo teises, ir jis 
visų pirma aplamdė juos, priversdamas pripažinti savo viršenybę ir vadovavimą. Po šio žygio 
jis beveik neturėjo dėl jų rūpesčių. Jie lenkdavosi jam iš kelio, kai jis prieidavo arba 
vaikštinėdavo jų tarpe, ir visuomet klausydavo. 

Visai taip pat jis apsikentė su Metu, kaip su savo šeimininko nuosavybe. Šeimininkas retai 
kada pats maitindavo Baltąją It. Tuo rūpindavosi Metas, tai buvo jo pareigos. Tačiau Baltoji 
Iltis suvokė, kad ėda savo šeimininko maistą, kad pats šeimininkas jį maitina, pavedęs kitam. 
Metas mėgino ir pakinkyti jį, kad kartu su kitais šunimis temptų roges. Bet Metui nepasisekė. 
Ir tik tada, kai pats Vidonas Skotas uždėjo Baltajai Ilčiai pakinktus ir su juo kiek pabuvojo, tik 
tada jis suprato, jog tokia yra šeimininko valia, kad Metas važinėtų ir dirbtų su juo taip, kaip 
važinėjo ir dirbo su kitais šeimininko šunimis. 

Klondaiko rogės skyrėsi nuo Makenzės rogių - jos turėjo pavažas. Ir šunys čia kitaip buvo 
kinkomi. Jungas čia nebūdavo pasiskleidęs lyg vėduoklė. Šunys bėgo viena vorele, vienas 
paskui kitą, traukdami dviem viržiais. Ir čia, Klondaike, šuo vadas buvo tikras vadas. Jis - 
protingiausias ir stipriausias šuo, o jungas klausė jo ir bijojo. Kad ši vieta veikiai atiteks 
Baltajai Ilčiai, buvo aišku. Mažesnėmis pareigomis jo nebūtų buvę galima patenkinti, - tuo po 


įvairių nesėkmingų bandymų ir nesusipratimų Metas greit įsitikino. Baltoji Iltis pats išsikovojo 
šią vietą, ir Metas, išbandęs jo pasirinkimą, stipriu posakiu išreiškė savo pritarimą. Nors ir 
plušėjęs per dieną pakinkytas rogėse, Baltoji Iltis naktį vis tiek saugojo savo šeimininko turtą. 
Jis visą laiką ėjo pareigas, visad buvo budrus ir ištikimas, geriausias iš visų šunų. 

- Jei leisit pareikšti savo nuomonę, - tarė viena dieną Metas, - tai pasakysiu, kad tikrai 
gudriai padarėt, sumokėjęs už šunį tiek, kiek pasiūlėte. Švariai apmovėt Gražuolį Smitą, 
užmetę dar ir kumščiu priedo. 

Senojo pykčio kibirkštys spinktelėjo pilkose Vidono Skoto akyse, ir jis piktai sumurmėjo: 

- Žvėris! 

Baigiantis pavasariui, Baltąją Iltį ištiko baisi nelaimė. Staiga, nė neįspėjęs, dingo jo 
šeimininkas. Įspėjimų netrūko, bet Baltoji Iltis šiuo atžvilgiu buvo nepatyręs ir nieko 
nenusituokė apie kraunamus lagaminus. Jis tik vėliau prisiminė, kad toji ruoša vyko prieš 
šeimininko dingimą, bet tuo laiku jis nieko neįtarė. Tą naktį jis laukė savo šeimininko 
sugrįžtant. Vidurnakti šaltas vėjas privertė jį ieškotis užuovėjos už trobelės. Jis snaudė, 
pusmiegy įtempęs ausis, stengdamasis išgirsti pirmąjį pažįstamų žingsnių atgarsį. Bet antrą 
valandą ryto nerimas atvijo jį ant šaltų laiptų, kur jis susirietė ir ėmė laukti toliau. Tačiau 
šeimininkas negrįžo. Rytą atsidarė durys, ir Metas išėjo į lauką. Baltoji Iltis gailiai pažvelgė į 
jį. Nebuvo tokios kalbos, kuri būtų padėjusi sužinoti tai, kas jam rūpėjo. Slinko dienos, bet 
šeimininkas nesirodė. Niekad gyvenime nežinojęs, kas yra liga, Baltoji Iltis susirgo. Jis susirgo 
labai sunkiai, taip sunkiai, jog Metas pagaliau turėjo jį įvilkti į trobelę. Ir, rašydamas savo 
šeimininkui laišką, jis pridėjo prierašą apie Baltąją Iltį. Vidonas Skotas, skaitydamas Serklyje 
laišką, štai ką sužinojo: „Tas prakeiktas vilkas nenori dirbti. Nieko neėda. Labai sulyso. Visi 
šunys jį pjauna. Nori žinoti, kur jūs dingote, ir aš neišmanau, kaip jam paaiškinti. Gali dar ko 
gero nudvėsti." Metas rašė teisybę. Baltoji Iltis liovėsi ėdęs, neteko budrumo ir 
nesipriešindamas leidosi niokojamas kiekvienam jungo šuniui. Jis gulėjo trobelėje ant grindų, 
prie pat krosnies, nesidomėdamas nei maistu, nei Metu, nei pačiu gyvenimu. Ar Metas švelniai 
jį kalbintų, ar plūstų, jam buvo vis tiek; jis nereagavo, tik pakreipdavo blausias akis į jį, 
paskui, nuleidęs galvą, vėl padėdavo ją ant ištiestų priešakinių letenų. 

Bet štai vieną vakarą, kai Metas bambėdamas ir krutindamas lūpas skaitė, jį staiga sutrikdė 
silpnas Baltosios Ilties inkštimas. Jis atsistojo ir, priėjęs prie durų, ėmė klausytis. Netrukus 
Metas išgirdo žingsnius. Durys atsidarė, ir įėjo Vidonas Skotas. Abu vyrai paspaudė rankas. 
Tada Skotas apsidairė. 

- Kur vilkas?- paklausė jis. 

Bet tuoj pastebėjo jį netoli krosnies, sustojusį toje pat vietoje, kur gulėdavo. Jis nepašoko 
prie jo, kaip kad kiti šunys pratę daryti. Jis stovėjo, žiūrėjo ir laukė. 

- Po šimts pypkių!- sušuko Metas.- Žiūrėkit, uodegą vizgina! 

Vidonas Skotas žengė jo link iki pusės kambario, šaukdamas prie savęs. Baltoji Iltis nors ir 
ne šuoliu, bet gana greit atsirado prie jo. Jį varžė drovumas, bet akys, kai jis priėjo arčiau, 
įgavo kažkokią ypatingą išraišką. Kažkoks neišreiškiamai gilus jausmas įsiliepsnojo jo akyse 
ir švytėte švytėjo. 

- Jis niekad į mane taip nežiūrėjo, kai jūsų nebuvo, - pastebėjo Metas. 

Vidonas Skotas negirdėjo. Pritūpęs, priglaudęs veidą prie Baltosios Ilties, jis mylavo jį, 
kasydamas paausius, ilgais, glamonėjančiais glostymais braukydamas iki pat menčių jo kaklą, 
švelniai tapšnodamas per nugarą. Ir Baltoji Iltis, jam atsiliepdamas, urzgė ir urzgė, ir maloni to 
urzgimo gaida skambėjo ryškiau, nei bet kada. 

Bet tuo viskas nesibaigė. Didžiulė jo meilė, vis kunkuliuojanti ir vis besistengianti 
prasiveržti, iš džiaugsmo rado naują išraiškos būda. Baltoji Iltis staiga kyštelėjo savo galvą 
priekin ir sprauste įspraudė ją šeimininko pažastin. Ir taip suspaustas, visas pasislėpęs, jau net 
nebeurgzdamas, jis vis spraudėsi ir glaudėsi artyn. Abu vyrai pažvelgė vienas į kitą. Skoto 
akys švietė. 

- Die!-nuostabos pagautu balsu sušuko Metas. Po valandėlės atsikvošėjęs, jis pridėjo: 

- Aš visad tvirtinau, kad šis vilkas yra šuo. Nagi, tik pažvelkite į jį! 

Grįžus šeimininkui, Baltoji Iltis ėmė greitai sveikti. Dar dvi naktis ir vieną dieną jis 
praleido trobelėj, paskui išbėgo lauk. Roginiai šunys buvo jau užmiršę jo narsumą. Jie 
teatsiminė, koks jis buvo pastaruoju metu paliegęs ir ligotas. Vos tik pamatę išėjusį iš trobelės, 
jie tuoj puolė jį. 


- Suruošk jiems pirtį, - linksmai suriko Metas, stovėdamas tarpdury ir žiūrėdamas į jį.- Garo 
jiems, vilke! Duok garo! Dar! Dar! 

Baltosios Ilties nereikėjo raginti. Jam pakako vien to, kad grįžo mylimas šeimininkas. Jame 
vėl sukunkuliavo gyvenimas, - stebuklingas ir nenuramdomas. Jis kovojo iš džiaugsmo, 
reikšdamas tuo būdu visa, ką jautė ir ko negalėjo pasakyti žodžiais. Pabaiga tegalėjo būti tik 
viena: negarbingai pralaimėjęs, jungas iškriko, ir tik sutemus šunys vienas po kito parslinko 
namo, nedrąsiai ir nuolankiai reikšdami savo ištikimybę Baltajai Ilčiai. 

Išmokęs glaustytis, Baltoji Iltis dažnai naudodavosi šiuo išraiškos būdu. Tai buvo 
paskutinis jo meilės žodis. Daugiau jis jau nieko negalėjo. Niekam niekad jis neleisdavo 
glostyti galvos. Nepakentė, kad kas ją liestų. Tai buvo Tyrų balsas, slypintis jo prigimtyje, 
skausmo ir spąstų baimė, kuri sukeldavo jame tiesiog panišką siaubą. Instinktas reikalavo, kad 
galva liktų laisva. Ir šit dabar, glausdamasis prie mylimo šeimininko, jis pareiškė jam visišką 
pasitikėjimą, visišką atsidavimą, tarsi sakytų jam: ,„Aš visiškai pasiduodu į tavo rankas. Elkis 
su manim, kaip nori." Vieną naktį, netrukus po sugrįžimo, Skotas ir Metas prieš guldami 
susėdo palošti kribedžo. 

- Penkiolika ir du, penkiolika ir keturi ir dar du...- buvo bežymįs Metas, kai staiga lauke 
pasigirdo riksmas ir urzgimas. Jiedu pakilo, žvelgdami vienas į kitą. 

- Vilkas kažką pačiupo, - tarė Metas. 

Pašėlęs baimės ir skausmo spiegsmas paragino juos skubėti. 

- Nešk šviesą!- suriko Skotas, šokdamas laukan. 

Metas išsekė paskui jį su lempa, ir jos šviesoje jiedu pamatė sniege gulintį aukštielninką 
vyrą. Jis tysojo, sunertomis rankomis dengdamas veidą ir kaklą. Taip jis bandė apsisaugoti nuo 
Baltosios Ilties dantų. Ir tai nebuvo tuščias atsargumas. Baltoji Iltis tūžo, įnirtingai puldamas 
lengviausiai sužeidžiamą vietą. Nuo pat pečių iki delnų apsiausto rankovės, mėlyni flanelės 
marškiniai ir apatiniai buvo suplėšyti į skarmalus, o suraižytos rankos paplūdusios krauju. 

Visa tai abu vyrai pamatė labai greit. Dar valandėlė, ir Vidonas Skotas jau laikė Baltąją Iltį 
už kaklo ir tempė nuo žmogaus. Baltoji Iltis blaškėsi ir urzgė, bet nemėgino kąsti ir, išgirdęs 
griežtą šeimininko žodį, veikiai nurimo. 

Metas padėjo žmogui atsikelti. Atsistodamas tasai nuleido nukryžiuotas rankas ir atskleidė 
žvėrišką Gražuolio Smito veidą. Šunų varovas staiga atšoko nuo jo, kaip žmogus, palietes 
rankomis liepsną. Gražuolis Smitas mirkčiojo lempos šviesoje ir dairėsi aplinkui. Jis pamatė 
Baltąją Iltį, ir jo veide pasirodė siaubas. 

Tuo pat metu sniege Metas pastebėjo du gulinčius daiktus. Jis apšvietė juos lempa ir 
paspyrė bato galu, parodydamas šeimininkui plieninę šuns grandinę ir storą lazdą. Vidonas 
Skotas pažvelgė ir palingavo galvą. Jiedu nepratarė nė vieno žodžio. Šunų varovas uždėjo 
ranką ant Gražuolio Smito peties ir apsuko jį aplink. Žodžių nebereikėjo. Gražuolis Smitas 
pasileido bėgti iš kur atėjęs. 

Tuo tarpu šeimininkas tapšnodamas kalbėjo Baltajai Ilčiai: 

- Norėjo tave pavogti, ką? O tu nesileidai? Puiku, puiku! Jis truputį apsiriko, ar ne? 

- Jis greičiausiai pagalvojo, kad jį visas pragaras užpuolė, - prunkštelėjo šunų varovas. 
Baltoji Iltis, dar suerzintas ir pasišiaušęs, vis urzgė ir urzgė, bet jo plaukai palengva atsileido, o 
gerklėj kas kartą ryškiau girdėjosi toji tolima ir menka, bet tolydžio stiprėjanti maloni gaida. 


PENKTOJI DALIS 

Tai jau tvyrojo ore. Dar nebuvo pasirodę jokio akivaizdaus ženklo, bet Baltoji Iltis pajuto, 
kad nelaimė artėja. Kažkokiu nenusakomu būdu jis suvokė, kad čia pat kažkokia neišvengiama 
permaina. Jis nežinojo, nei kaip, nei kodėl, bet tą būsimos permainos nuojautą jam perteikė 
patys dievai. Kažkokiu subtiliu būdu, kurio nei patys negalėjo suvokti, jie atidengė savo 
sumanymus tam vilkiniam šuniui, kuris tupėdavo įprastoj savo vietoj, ant trobelės laiptų, ir 
kuris, nors ir neperžengdamas trobelės slenksčio, žinojo, kas dedasi jų smegenyse. 

- Tik pasiklausykite!- kartą vakarieniaujant tarė šunų varovas. 

Vidonas Skotas sukluso. Pro duris smelkėsi tylus sielvartingas kaukimas, lyg kokia 
slopinama, bet vis dėlto pratrūkusi rauda. Po to pasigirdo gilus uostelėjimas - Baltoji Iltis 


pasitikrino, ar jo dievas dar viduj, ar paslapčia vienas nepaspruko. 

- Aš manau, kad vilkas taip jūsų gailisi, - tarė šunų varovas. 

Vidonas Skotas pažvelgė į savo draugą beveik maldaujančiomis akimis, nors žodžiais 
stengėsi tai paneigti. 

- Po velnių, ką gi aš veiksiu su vilku Kalifornijoj?-paklausė jis. 

- Ir aš taip sakau, - atsakė Metas.- Po velnių, ką gi jūs veiksite su vilku Kalifornijoj? 

Tačiau Vidono Skoto tas atsakymas nepatenkino. Atrodė, kad jo draugas stengiasi kažkaip 
apylankomis apeiti jo žodžius. 

- Baltųjų žmonių šunys negalėtų nė gatvėj pasirodyti, - tęsė Skotas.- Jis beregint juos 
manęs ir nusiųstų į elektros kamerą. 

- Taip, aš žinau, jis tikras žudikas, - pridūrė ir šunų varovas. 

Vidonas Skotas įtariai pažvelgė į jį. 

- Ne, neįmanoma, - galutinai nusprendė jis. 
įtarimai išnyko. Jis linksmai palingavo galvą. Už durų pasigirdo tylus, pusiau kūkčiojantis 
inzgimas, paskui ilgas tiriantis uodimas. 

- Negalima neigti to, kad jis velniškai prie jūsų prisirišęs, - tarė Metas. Skotas, įtūžimo 
pagautas, dėbtelėjo i jį piktu žvilgsniu. 

- Velniop visa tai, drauguži! Aš pats Žinau, ką turiu daryti ir kaip! 

- Visiškai su jumis sutinku, tik... 

- Tik kas?- nekantraudamas įsiterpė Skotas. 

-Tik...- pradėjo švelniai šunų varovas, bet staiga, pats supykęs, griežtai tarė: - Na, nėra ko 
taip karščiuotis. Sprendžiant iš jūsų veiksmų, atrodytų, kad kaip tik nežinote, ką daryti. 
Vidonas Skotas valandėlę svarstė, paskui kur kas ramiau pasakė: 

- Tavo tiesa, Metai. Aš nežinau, kaip daryti, ir čia visa bėda. 

- Hm, būtų tikra nesąmonė, jei aš pasiimčiau šunį drauge, - pridūrė jis, valandėlę patylėjęs. 

- Sutinku su jumis, - atsakė Metas, ir vėl jo šeimininkas liko ne visai patenkintas. 

- Bet, Sardanapalai didysis, kaip jis žino, kad jūs išvažiuojate? Štai ko nesuprantu! - naiviai 
tęsė šunų varovas. 

- To ir aš negaliu suprasti, Metai, - atsakė Skotas, niūriai purtydamas galvą. 

Paskui vieną dieną pro atviras trobelės duris Baltoji Iltis pamatė nelemtą lagaminą ant 
grindų ir šeimininką, dedantį į jį daiktus. Be to, kilo gyvas bruzdesys, ir anksčiau tokia rami 
trobelės atmosfera prisipildė keisto sąmyšio bei nerimo. 

Tai buvo neabejotinas įrodymas. Baltoji Iltis tai nujautė. Dabar jis viską suvokė. Jo dievas 
ruošėsi pabėgti antrą kartą. Ir kadangi jis anąkart nepasiėmė jo drauge, tai reikėjo tikėtis, kad ir 
šį kartą jam teks pasilikti čia. 

Tą naktį jis ilgai staugė vilko balsu. Visai taip, kaip staugė savo vaikystės dienomis, 
atbėgęs iš Tyrų atgal į kaimą ir radęs tik ištuštėjusį plotą, kur nebuvo nieko, tik šiukšlių krūva, 
žyminti Pilkojo Bebro palapinės vietą, - taip ir dabar, pakėlęs snukį į šaltas žvaigždes, jis 
skundėsi joms savo nelaime. 

Vyrai trobelėje buvo tik ką sugulę. 

- Jis ir vėl nieko neėdė, - tarė iš savo gulto Metas. 

Iš Vidono Skoto gulto pasigirdo krenkštelėjimas, sujudėjo antklodės. 

- Sprendžiant iš to, kaip jis anąkart sunkiai pergyveno jūsų išvažiavimą, visai 
nesistebėčiau, jei šį kartą galą gautų. 

Kitam gulte antklodė dar smarkiau sujudėjo. 

- Na, užsičiaupk!-sušuko Skotas patamsy. - Tu plepi daugiau už bet kuria bobą. 

- Visiškai su jumis sutinku, - atsakė šunų varovas ir Vidonas Skotas nesuprato, ar anas iš jo 
šaipėsi, ar rimtai kalbėjo. 

Sekančią dieną Baltosios Ilties ilgesys ir nerimas dar padidėjo. Jis sekiojo paskui 
šeimininką, kai tik šis išeidavo 1š trobelės, ir vis budėjo ant laiptų, kai tasai būdavo viduje. Pro 
atviras duris jis matė ant grindų kraunamus daiktus. Prie lagamino prisidėjo du didžiuliai 
brezento kelionmaišiai ir dėžė. Metas vyniojo savo šeimininko antklodes ir kailinius drabužius 
į brezentą. Baltoji Iltis stebėjo visa tai ir inkštė. 

Netrukus atėjo du indėnai. Jis atidžiai žiūrėjo, kaip jie susikrovė ant pečių visus tuos 


ryšulius ir kaip Metas, nešdamas patalynę ir lagaminą, nuvedė juos nuo kalnelio žemyn. Bet 
Baltoji Iltis nesekė paskui juos. Seimininkas dar buvo trobelėje. Paskui Metas sugrįžo. 
Šeimininkas priėjo prie durų ir pašaukė Baltąją Iltį i vidų. 

- Na, vargšeli, - tarė jis, švelniai kasydamas Baltosios Ilties paausius ir tapšnodamas per 
nugarą.- Aš iškeliauju, mano seni, ilgon kelionėn, kur tu negalėsi būti su manim. O dabar 
suurgzk man, gerai suurgzk paskutini kartą atsisveikindamas. 

Bet Baltoji Iltis neurzgė. Užuot urzgęs, jis pasižiūrėjo ilgesingu ir klausiamu žvilgsniu ir 
priėjęs įspraudė gaivą šeimininkui po pažastim. 

- Jau švilpia! - sušuko Metas. 

Nuo Jukono pasigirdo kimi garlaivio sirena. 

- Paskubėkit! Neužmirškite užrakinti priekinių durų. Aš išeisiu pro užpakalines. Greičiau! 
Abejos durys trinktelėjo vienu kartu, ir Vidonas Skotas sustojo, laukdamas, kol Metas apeis 
trobelę. Už durų pasigirdo tylus staugimas, lyg rauda. Paskum gilūs ilgi šniurkščiojimai. 

- Tik gerai jį prižiūrėk, Metai, - tarė Skotas, kai jiedu ėmė leistis nuo kalnelio žemyn.- 
Rašyk ir pasakok man, kaip jam seksis. 

- Žinoma, - atsakė šunų varovas.- Bet pasiklausykite! Abu vyrai stabtelėjo. Baltoji Iltis 
staugė kaip staugia šuo prie savo šeimininko lavono. Jis skelbė neišpasakytą savo sielvartą, čia 
pratrukdamas širdį veriančiu staugimu, čia nuslopstančia virpančia aimana, čia vėl 
pratrukdamas vis nauju ir nauju sielvarto antplūdžiu. 

„Aurora“ buvo pirmasis tais metais svetur išplaukiąs garlaivis, ir jo deniai buvo sausakimši 
pralobusių nuotykiautojų bei nuskurdusių aukso ieškotojų, taip beprotiškai dabar 
besiveržiančių išvykti, kaip kadaise skubėjo čionai. Sustojęs netoli liepto, Skotas jau spaudė į 
krantą besiruošiančio eiti Meto ranką. Bet Meto ranka suglebo - jis dirstelėjo pro šeimininko 
petį ir paliko į kažką bežiūrįs. Skotas atsigręžė. Už kelių pėdų, įsmeigęs į juodu akis, ant denio 
tupėjo Baltoji Iltis. 

Šunų varovas apstulbęs tyliai nusikeikė. Skotas žiūrėjo iš nuostabos nieko nesuvokiančiu 
žvilgsniu. 

- Ar jūs užrakinote priekines duris?- paklausė Metas. Skotas linktelėjo galvą ir paklausė: 

- O tu užpakalines? 

- Galite būti tikras. 

Baltoji Iltis gerindamasis suglaudė ausis, bet artyn nėjo. 

- Aš nusivešiu jį į krantą. 

Metas žengė porą žingsnių prie Baltosios Ilties, bet tasai išsmuko iš jo rankų. Šunų varovas 
ėmė vytis, bet Baltoji Iltis praspruko tarp kojų ir įsimaišė būrely žmonių. Pasislėpdamas, 
sukaliodamasis, apsigręždamas jis lakstė po denį, nesileisdamas niekam sugauti. Bet kai 
šeimininkas jį pašaukė, Baltoji Iltis beregint pakluso ir priėjo. 

-Jis bėga nuo rankos, kuri ištisus mėnesius jį maitino, - apmaudingai sumurmėjo šunų 
varovas.- O jūs... nė karto nesate jo maitinęs, išskyrus pirmąsias dienas, kai mes jį įsigijom. 
Tegul velniai mane griebia, jei aš numanau, iš kur jis supranta, kad jūs esate jo šeimininkas. 
Skotas, tuo metu tapšnojęs Baltąją Iltį, staiga pasilenkė arčiau ir parodė ką tik apdraskytą jo 
snukį ir pjūvį tarpuaky. Metas pasilenkė ir perbraukė ranka Baltosios Ilties pilvą. 

- Tai žiopliai, visai pamiršom langą. Jis visas susipjaustęs. Juk šis velnio vaikas nėrė stačiai 
pro langą! 

Bet Vidonas Skotas jo nesiklausė. Jis kažką skubiai svarstė. ,„Auroros" sirena sukaukė 
paskutini kartą. Vyrai skubėjo lieptu į krantą. Metas nusirišo nuo kaklo spalvotą skarelę ir ėmė 
rišti ją Baltajai Ilčiai. Skotas pačiupo Meto ranką. 

- Sudie, Metai, drauguži... Apie vilką... nereikės tau rašyti. Žinai, aš... 

- Ką?- sumišo šunų varovas.- Ar tik jūs nenorite pasakyti... 

-Kaip tik tai ir noriu pasakyti. Štai tavo skarelė. Geriau aš tau apie jį parašysiu. Metas 
stabtelėjo liepto vidury. 

- Jis nepakels tokio klimato!- suriko jis.- Nebent karščių metu jį nukirptumėt! 

Lieptą įtraukė į laivą, ir Aurora" pajudėjo nuo kranto. Vidonas Skotas, paskutinį kartą 
atsisveikindamas, pamojavo ranka. Paskui jis nusigręžė ir pasilenkė prie Baltosios Ilties, kuris 
stovėjo šalia. 

- Dabar urgzk, nenaudėli, urgzk!- tarė jis, tapšnodamas jo galvą ir kasydamas suglaustas 
ausis. 


II PIETŲ KRAŠTAS 


Baltoji Iltis išlipo iš garlaivio Sanfranciske. Jis apstulbo. Nesąmoningai jis visada jėgą siejo 
su dievybe. Ir niekad dar baltieji žmonės neatrodė jam tokie nuostabūs dievai, kaip dabar, kai 
jis bėgo slidžiu Sanfrancisko grindiniu. Vietoje rastinių trobelių, kurias jis iki šiol buvo pratęs 
matyti, dabar išvydo aukštai iškilusius namus. Gatvėse grėsė daugybė įvairių pavojų: furgonai, 
vežimai, automobiliai, didžiuliai pakinkyti arkliai, velkantys milžiniškus prekių vežimus, 
baisūs arkliniai ir elektros tramvajai, staugiantys ir žvangantys vidury gatvės, įžūliai rėkiantys 
apie savo grėsmę, tarsi lūšys, kurias jis sutikdavo šiaurės giriose. Visa tai buvo jėgos apraiška. 
Ir visur čia viešpatavo žmogus, - valdąs ir tvarkąs, nuolat įrodantis, kad visa paklūsta jo valiai. 
Tai buvo neapsakomai didinga, stulbino. Baltoji Iltis pajuto baimingą pagarbą. Jį pagavo 
šiurpas. Kaip vaikystėje, pirmą kartą atėjęs iš Tyrų į Pilkojo Bebro sodybą, jis pasijuto mažas 
ir menkas, taip ir dabar, jau visiškai subrendęs ir stiprus, kuo taip labai didžiavosi, jis vėl 
pasijuto esąs mažas ir menkas. Ir kokia daugybė tų dievų! Jam svaigo galva tame jų 
knibždėlyne. Perkūniškas gatvių triukšmas apkurtino jo ausis. O tas milžiniškas ir begalinis 
skubėjimas ir judėjimas visai jį suglumino. Kaip niekada, dabar jis jautėsi priklausomas nuo 
savo šeimininko, kurį sekė įkandin, neišleisdamas iš akių, kad ir kažin kas atsitiktų. 

Bet Baltoji Iltis mieste praleido tik vieną naktį, ir ta naktis liko jo atminty kaip slogutis, 
kaip šiurpus, nelemtas sapnas, kuris ir vėliau jį persekiojo. Šeimininkas nuvedė jį į bagažo 
vagoną ir pririšo kampe tarp sukrautų lagaminų. Čia tvarkėsi kažkoks tamsiaveidis kresnas 
raumeningas dievas. Jis triukšmingai stumdė lagaminus, vilko juos vidun ir krovė krūvomis 
arba trankiai metė pro duris kitiems ten laukiantiems dievams. Ir čia, tame bagažo pragare, 
šeimininkas paliko Baltąją Iltį. Bent jau Baltoji Iltis galvojo esąs paliktas, kol suuodė greta 
stovinčius brezentinius šeimininko lagaminus ir ėmė juos saugoti. 

- Gerai, kad atėjote, - piktai tarė vagono dievas po valandos, kai Vidonas Skotas pasirodė 
duryse.- Tas šuo neleidžia man nė pirštu prisiliesti jūsų daiktų. 

Baltoji Iltis išėjo iš vagono. Jis nustebo. Baisusis miestas buvo dingęs. Vagonas, kuriame 
jis buvo uždarytas, jam atrodė kaip koks kambarys, ir kai jis įžengė į jį, visas miestas buvo 
aplinkui. 

O dabar miestas jau buvo dingęs. Triukšmas nebekurtino jo ausų. Prieš jo akis plytėjo 
besišypsantys kaimo laukai, skendintys saulės šviesoj ir tingiai ramūs. Bet jam nebuvo kada 
stebėtis tuo pasikeitimu. Čia, kaip ir kituose nesuvokiamuose dievų veiksmuose, jis įžvelgė jų 
galios apraišką. Tai jų reikalas. 

Stoty jų laukė vežimas. Prie šeimininko priėjo kažkoks vyras ir moteris. Moters rankos 
pakilo ir apglėbė šeimininko kaklą, - juk tai užpuolimas! Vidonas Skotas bemat ištrūko iš tų 
rankų ir čiupo Baltąją Iltį, kuris staiga virto urzgiančiu, įsiutusiu demonu. 

- Nieko, mama! - tarė Skotas, tvirtai laikydamas ir ramdydamas Baltąją Iltį. - Jis manė, kad 
jūs norite mane nuskriausti, to jis nebūtų leidęs. Nieko! Nieko! Jis greitai viską supras. 

- Tai savo sūnų aš galėsiu nuoširdžiai pasveikinti tik tada, kai nebus jo šuns, - nusijuokė ji, 
nors buvo dar išblyškusi iš baimės. 

Ji pažvelgė į Baltąją Iltį, kuris urzgė, šiaušėsi ir piktai dėbčiojo į ją. 

- Jis turės išmokti ir išmoks tuoj pat, - tarė Skotas. 

Jis ėmė švelniai kalbinti Baltąją Iltį, kol nuramino, o paskui jo balsas staiga sugriežtėjo. 

- Gulk! Gulk! 

Paklusti šeimininkas jau buvo jį išmokęs, ir Baltoji Iltis, kad ir nenorom, atsigulė. 

- Dabar, mama, jau galima. 

Skotas 1štiesė į ją rankas, nenuleisdamas akių nuo Baltosios Ilties. 

- Gulėk! - įsakė jis.- Gulėk! 

Baltoji Iltis, jau vėl bepradedąs šiauštis ir kilti nuo žemės, vėl prigulė, stebėdamas to 
nedraugiško veiksmo pasikartojimą. Bet nieko blogo neatsiliko nei dabar, nei tada, kai ir 
nepažįstamasis vyras, kitas dievas, apkabino šeimininką. Paskui kelionmaišiai buvo sukrauti į 
vežimą, sulipo nepažįstamieji dievai ir jo šeimininkas, ir Baltoji Iltis pasileido paskui juos, tai 
sargiai sekdamas užpakaly, tai aplenkdamas bėgančius arklius ir įspėdamas juos, kad jis yra 
čia pat ir stebi, kad nieko blogo neatsitiktų jo dievui, kurį jie taip greitai tempia tolyn. 

Po penkiolikos minučių vežimas įsuko pro akmens vartus ir nuriedėjo riešuto medžių alėja, 
kurią lyg skliautai dengė susipynusios šakos. Iš abiejų pusių driekėsi plačios vejos, kuriose šen 


bei ten buvo matyti didžiuliai skėstašakiai ąžuolai. Kiek toliau, lyg jaunos žolės žalumo 
priešprieša, saulės išdžiovintos pievos rodė savo auksinį gelsvumą, o dar toliau kilo rusvos 
kalvos ir kalnų ganyklos. Vejos pakrašty, iš slėnio iškilusioj aukštumėlėj, stovėjo 
daugialangiai namai su plačia veranda. 

Baltoji Iltis neturėjo laiko viską atidžiai apžiūrėti. Vos tik vežimas įsuko sodybon, jį ėmė 
pulti baltaakis, smailasnukis, aiškiai nepatenkintas ir piktas aviganis šuo. Jis bėgo tarp jo ir 
šeimininko, atkirsdamas jam kelią. Baltoji Iltis neurgzdamas ir neįspėdamas pasišiaušė, 
įsitempęs mirtinam šuoliui, bet taip ir pasiliko nepuolęs. Jis ūmai stabtelėjo, įsispyręs 
priešakinėmis nustėrusiomis kojomis ir bemaž atsitūpė ant užpakalinių: taip uoliai jis stengėsi 
nepaliesti šuns, kurį buvo bepuoląs. Mat, tai buvo patelė, o jo giminės įstatymas draudė jas 
liesti. Šitoks puolimas jam būtų buvęs ne kas kita, kaip nusižengimas instinktui. Tačiau anas 
šuo elgėsi kitaip. Jis buvo patelė ir neturėjo šito instinkto. Be to, būdama aviganė, ji itin 
stipriai jautė instinktyvią Tyrų ir ypač vilko baimę. Jos akimis Baltoji Iltis tebuvo tiktai vilkas, 
tasai amžinas grobuonis, kuris niokojo jos kaimenę dar tais laikais, kai tolimi jos senoliai 
pirmąkart ėmė ganyti ir saugoti avis. Taigi kai jis sustojo ir susitvardė, ji įnirtingai puolė jį. Jis 
nenorom suurzgė, pajutęs, kaip jos dantys įsmigo į jo mentę, bet ir tada nekando. Jis tik 
pasitraukė atgal, ir, oriai įsižeidęs, bandė apibėgti ją. Jis bėgo šen ir ten, lakstė į šalis, lenkėsi ir 
sukinėjosi, bet veltui. Ji vis užkirsdavo jam kelią. 

- Šen, Kole!- sušuko svetimas vyras, sėdintis vežime. Vidonas Skotas ėmė juoktis. 

- Niekis, tėve. Tai jam gera pamoka. Baltajai Ilčiai daug ko teks išmokti ir juo greičiau, juo 
geriau. Jis greitai prisitaikys. 

Vežimas nuvažiavo toliau, o Kolė vis užkirsdavo Baltajai Ilčiai kelią. Jis mėgino ją 
aplenkti ir, išsukęs iš kelio, leidosi bėgti veja, bet ji suko viduriniu ir trumpesniu ratu, vis 
pasitikdama jį dviguba žibančių dantų eile. Jis pasuko atgal ir perbėgo į kitą vejos pusę, bet ir 
čia aviganė jam pastojo kelią. 

Vežimas kažkur gabeno jo šeimininką. Baltoji Iltis matė, kaip tasai vežimas sumirgėjo tarp 
medžių ir dingo. Padėtis buvo beviltiška. Jis pradėjo sukti naują ratą, bet ji vėl pasileido 
paskui. Tada ūmai jis atsigręžė į ją. Tai buvo senas jo kovos būdas. Jis taip stipriai trenkė jai 
nugaros, čia vėl ant šono, vis stengdamasi susilaikyti ir brėždama kojomis smėlį bei 
spiegiamai skalydama dėl įžeistos garbės ir iš pasipiktini mo. 

Baltoji Iltis nieko nelaukė. Kelias buvo laisvas, o jam to tik ir tereikėjo. Aviganė pašoko ir 
ėmė jį vytis, be paliovos skalydama. Dabar bėgti reikėjo tiesiai, o šio meno daug kas galėjo 
pasimokyti iš Baltosios Ilties. Aviganė bėgo kaip pašėlusi, isteriškai, iš visų savo jėgų, 
kiekvienu šuoliu rodydama visas savo pastangas; o Baltoji Iltis lengvu žingsniu dūmė tolyn 
visai tylutėliai, neįtempęs jėgų, sliuogte sliuogdamas žemės paviršiumi lyg šmėkla. Apibėgęs 
aplink namus, jis pavijo vežimą, iš kurio išlipo jo šeimininkas. Baltoji Iltis, dar bėgdamas visu 
greičiu, ūmai pajuto, kad iš šono kažkas jį puola. Tai buvo medžioklinis iš kažkur išniręs šuo. 
Baltoji Iltis pasiruošė gintis. Bet jis buvo per daug įsibėgėjęs, o medžioklinis šuo taip netikėtai 
smogė jam į šoną, jog Baltoji Iltis kūlversčiais nusirito žeme. Baisiausios pagiežos pagautas, 
jis pakilo ir, suglaustom ausim bei iššieptom iltim ruošėsi griebti švelnią medžioklinio šuns 
gerklę. 

Šeimininkas skubėjo prie jo, bet buvo dar gana toli, ir tik Kolė išgelbėjo medžioklinio šuns 
gyvybę. Ji atbėgo tada, kai Baltoji Iltis jau buvo pašokęs kirsti lemiamą smūgį. Jis buvo ją 
sumaniai aplenkęs, nekalbant apie tai, kad be jokių ceremonijų nusviedė į smėlį, ir ji atūžė lyg 
viesulas, įsižeidusi, trokšdama atkeršyti, pilna neapykantos ir instinktyvaus priešiškumo tam 
Tyrų plėšikui. Ji trenkė Baltajai Ilčiai iš šono tuo metu, kai jis pasišokėjo, ir vėl parmušė jį nuo 
kojų. Tuoj pat atskubėjo šeimininkas ir sulaikė Baltąją Iltį, o tėvas pasišaukė kitus šunis. 

- Tai bent šiltai sutikote ši vargšą vienišą Arktikos vilką!- tarė šeimininkas, o Baltoji Iltis, 
glostomas jo švelnių rankų, šiek tiek nurimo.- Kiek pamenu, per visą savo gyvenimą jis tik 
vieną kartą buvo parmuštas ant žemės, o čia per trisdešimt sekundžių virto net dukart. 
Vežimas nuvažiavo, o iš namų pasirodė ir daugiau nepažįstamų dievų. Kai kurie jų stovėjo gan 
atokiai, pagarbiai, bet dvi moterys apkabino jo šeimininko kaklą ir pakartojo tą patį 
nedraugišką veiksmą. Tačiau Baltoji Iltis jau buvo bepriprantąs pakęsti šitokį elgesį. 
Neatsitiko nieko blogo, be to, ir garsai, sklindą iš dievų lupų, neatrodė esą grėsmingi. Tie 
dievai gerinosi ir Baltajai Ilčiai, bet jis įspėjo juos urgzdamas, o šeimininkas tą patį padarė 
žodžiais. Tada Baltoji Iltis prigludo prie savo šeimininko kojų, o šis raminamai patekšnojo jam 


per galvą. 

Išgirdęs žodžius: „„Dikai, gulk!", medžioklinis šuo palypėjo laiptais ir atsigulė vienoj 
terasos pusėj, vis dar nesiliaudamas urzgęs ir niauriai stebėdamas įsibrovėlį. Viena moteris - 
dievas pasišaukė Kolę; tapšnodama ir glamonėdama, ji laikė ja, rankomis apkabinusi kaklą, 
tačiau Kolė buvo labai suirzusi ir susikrimtusi: ji inzgė, nerimavo nertėdama, kad čia 
leidžiama pasilikti vilkui, matyt, tvirtai įsitikinusi, kad, taip darydami, dievai smarkiai klysta. 
Visi dievai pasuko laiptais aukštyn į namų vidų. Baltoji Iltis sekė paskui šeimininką, vos 
nemindamas jam ant kulnų.Prieangy gulintis Dikas suurzgė, o Baltoji Iltis ant laiptų pasišiaušė 
ir atsakė jam tuo pačiu. 

- Veskite Kolę į vidų, o juos palikite, tegul pasirieja, - patarė Skoto tėvas. - Paskui 
susidraugaus. 

- Tada, draugiškumui pareikšti, Baltoji Iltis turėtų būti svarbiausias raudotojas jo 
pakasynose, - nusijuokė šeimininkas. 

Senasis Skotas nepatikliai pažvelgė pirmiausia į Baltąją Iltį, paskui į Diką ir pagaliau i savo 
sūnų. 

- Tu manai, kad... Vidonas linktelėjo galvą. 

- Kaip tik taip... Dikas būtų baigtas per vieną minutę, daugių daugiausia - per dvi. Jis 
atsigrįžo į Baltąją Iltį. 

- Šen, vilke. Teks eiti į vidų tau. 

Baltoji Iltis pastirusiomis kojomis ir iškelta uodega nustypčiojo laiptais aukštyn ir per 
prieangį. Saugodamasis puolimo iš šono, jis neišleido iš akių Diko, taip pat visą laiką budriai 
sekdamas kad ir menkiausią pasikėsinimą, kuris galėtų jį užgriūti iš tų namų vidaus. Bet joks 
pavojus jo neužgriuvo, paskui, patekęs į vidų, jis rūpestingai apsidairė, bet ir ten nieko įtartino 
nepastebėjo. Pagaliau, suinkštęs iš pasitenkinimo, jis prigulė prie savo šeimininko kojų, 
sekdamas viską, kas dedasi aplink, pasiruošęs kiekvienu metu pašokti ir kovoti iki mirties su 
tais baisiais pavojais, kurie tikrų tikriausiai slypi Šiuose į spąstus panašiuose namuose. 


III DIEVO VALDOS 


Baltoji Iltis ne tik iš prigimties mokėjo prisitaikyti, bet buvo daug keliavęs ir suprato 
prisiderinimo reikšmę. Čia, Siera Vistoj, - taip vadinosi teisėjo Skoto gyvenvietė, - Baltoji Iltis 
veikiai ėmė jaustis kaip namie. Jis jau neturėjo ypatingo vargo su šunimis. Jie daugiau už jį 
išmanė apie pietų krašto dievų gyvenimo būdą, ir pamatę, kad dievai vedasi jį į vidų, suprato, 
kad jį reikia priimti. Nors jis ir buvo vilkas, o iki šiol vilkai čia negyveno, tačiau dievai leido 
jam čia būti, ir jiems, dievų šunims, beliko tik pripažinti tą jų valią. 

Dikas po keleto kad ir nenoromis atliktų griežtų formalumų ėmė ramiai žiūrėti į Baltąją Iltį 
kaip į namiškį. Jei būtų buvusi Diko valia, jie būtų virtę gerais draugais, bet Baltoji Iltis 
nemėgo bendrauti. Iš kitų šunų jis pageidavo tik vieno: palikti jį ramybėje. Visą savo 
gyvenimą jis šalinosi savo giminės, tad nesiliovė ieškojęs to nuošalumo ir dabar. Jam pakyrėjo 
Diko bandymai susidraugauti, ir jis urgzdamas ginė jį šalin. Dar šiaurėje jis įsisąmonino dėsnį, 
kad šeimininko šunų liesti negalima; to dėsnio jis nepamiršo ir dabar. Tačiau jis taip ieškojo 
vienatvės ir nuošalumo ir taip nepaisė Diko, jog šis romus padaras liovėsi jį sekiojęs ir 
pagaliau ėmė skirti jam tiek dėmesio, kiek stulpui prie arklidžių, kur buvo rišami arkliai. 

Ne taip sklandžiai reikalai klostėsi su Kole. Nors jinai ir pakentė jį, nes toks buvo dievų 
Įsakymas, tai jai nebuvo rimtas pagrindas palikti jį ramybėje. Iš jos atminties niekaip nėjo tos 
nesuskaitomos blogybės, kuriomis jis ir jo giminė nusikalto jos senoliams. Nuniokotų avidžių 
negalima pamiršti nei per vieną dieną, nei per vieną kartą. Visa tai jai buvo akstinas, kurstąs 
atkeršyti. Ji negalėjo tiesiogiai priešgyniauti dievams, kurie paliko jį savo namuose, bet tai 
netrukdė jai įvairiomis smulkmenomis nuodyti jo gyvenimą. Juos skyrė amžiais tverianti 
nesandora, ir ji darė visa, kad jis to nepamirštų. 

Pasinaudodama savo lyties pirmenybėmis, Kolė ėmė engti Baltąją Iltį. Jo instinktas draudė 
ją pulti, bet negalima buvo nepaisyti ir jos įžūlumo. Kai ji puldavo, jis atgręždavo jos aštriems 
dantims kailio apsaugotą mentę ir pastirusiomis kojomis oriai nueidavo šalin. Kai ji perdaug 
jau uoliai imdavo jį atakuoti, jis norom nenorom imdavo suktis ratu, atkišęs jai savo mentę ir 
nukreipęs galvą, o jo snukyje ir akyse įsižiebdavo kantrybės ir kančios išraiška. Kartais, 
žnybtelėtas į užpakalinių kojų pakinklius, jis labai skubiai ir be jokio orumo išbėgdavo iš 


namų. Tačiau paprastai jis įstengdavo išsaugoti savo garbumą ir orumą. Jei tik būdavo galima, 
jis visad dėdavosi jos nematąs ir stengdavosi laikytis atokiau. Pamatęs ar išgirdęs ją artinantis, 
jis pakildavo ir eidavo sau. 

Dar daug ko Baltajai Ilčiai reikėjo išmokti. Gyvenimas šiaurėje buvo daug paprastesnis, 
palyginus su sudėtingais Siera Vistos reikalais. Visų pirma jis turėjo pažinti visą šeimininko 
šeimą. Čia jam nebuvo nieko nauja. Panašiai kaip Mit-Sachas ir Klu-Kuč priklausė Pilkajam 
Bebrui ir dalinosi su juo maistu, laužu ir antklodėmis, taip ir čia, Siera Vistoj, visi namų 
gyventojai priklausė šeimininkui. 

Bet šiuo atveju būta ir itin didelio skirtumo.Siera Vistoj visko buvo nepalyginamai daugiau, 
negu Pilkojo Bebro palapinėj. Ir įvairių dievų čia buvo daugiau: teisėjas Skotas su Žmona, 
šeimininko seserys Betė ir Merė, jo žmona Alisa ir vaikai Vidonas ir Modė, ketverių ir šešerių 
metų mažyliai. Nebuvo kaip paaiškinti Baltajai Ilčiai apie visus šiuos Žmones, ir jis nieko 
nežinojo ir niekuomet negalėjo sužinoti apie jų giminystės ir kraujo ryšius. Tačiau jis vis dėlto 
greit suvokė, kad jie visi priklauso šeimininkui. O toliau, kiekviena proga juos stebėdamas, 
sekdamas jų elgesį, kalbą ir net pačią balso išraišką, jis palengva patyrė, kiek jie vienas antram 
artimi ir kiek kuris naudojasi šeimininko palankumu. Ir pagal tą pastovų mastą Baltoji Iltis 
elgėsi su jais. Kas buvo vertinga jo šeimininkui, tą ir jis vertino, kas buvo šeimininkui brangu, 
tą ir Baltoji Iltis globojo ir rūpestingai saugojo. 

Panašiai buvo ir su abiem vaikais. Visą savo gyvenimą jis nepakentė vaikų. Neapkentė ir 
baiminosi jų rankų todėl, kad daug nemalonumų buvo patyręs dar indėnų kaime dėl jų 
žiaurumo ir tironiškumo. Pirmąkart, kai Vidonas ir Modė pabandė prie jo prieiti, jis 
grėsmingai suurzgė ir šnairomis pažiūrėjo. Šeimininko delno smūgis ir aštrus žodis privertė jį 
nesipriešinti glostomam, tačiau jis urzgė ant tų mažų rankų, ir tame jo urzgesy neskambėjo 
maloni gaida. Vėliau jis pastebėjo, kad berniuką ir mergaitę šeimininkas be galo brangina. 

Tada jau nebereikėjo nei kumščio, nei aštraus žodžio, ir jis leidosi jų glostomas. Tačiau 
Baltoji Iltis niekad nebuvo perdaug jautrus palankumui. Nenoromis tačiau kilniai jis apsikentė 
su šeimininko vaikais, iškęsdamas jų paikus žaidimus, kaip žmogus kęstų skausmingą 
operaciją. Kai jau nebegalėdavo ilgiau tverti, pakildavo ir ryžtingai pasitraukdavo toliau nuo 
jų. Bet po kiek laiko jis net pamilo vaikus, nors ir toliau liko santūrus. Jis niekad nesikeldavo 
jų pasitikti, bet pamatęs nesitraukdavo šalin, laukdamas, kol jie patys prieis. O dar vėliau 
namiškiai pastebėjo, kad jo akyse įsižiebdavo maloni švieselė, kai jie prisiartindavo prie jo, ir 
palydėdavo švelnaus gailesčio kupina išraiška, kai jie, susiradę kitą žaidimą, jį palikdavo. 

Visa tai įvyko ne iš karto, tam reikėjo nemaža laiko. Antrasis po vaikų jo dėmesį patraukė 
teisėjas Skotas ir, galbūt, dėl dviejų priežasčių: visų pirma jis, atrodo, buvo labai brangus 
šeimininkui, be to, jis irgi buvo santūrus. Baltoji Iltis mėgdavo gulėti prie jo kojų erdvioj 
terasoj, kai jis skaitydavo laikraštį, retkarčiais pradžiugindamas Baltąją Iltį savo žvilgsniu arba 
žodžiu, -visai neįkyriu būdu parodydamas, kad neužmiršo, jog jis, Baltoji Iltis, yra šalia. Bet 
taip atsitikdavo lik tada, kai nebūdavo arti jo šeimininko. Kai jis pasirodydavo, visos kitos 
būtybės Baltajai Ilčiai išnykdavo iš pasaulio. 

Baltoji Iltis su visais šeimos nariais išdykaudavo ir leisdavosi myluojamas, bet niekad 
niekam tiek neleisdavo, kiek savo šeimininkui. Jokios glamonės nesukeldavo jo gerklėje 
meilios gaidelės; kad ir kaip jie stengdavosi, niekam nepavykdavo tiek jį prisivilioti, kad jis 
prisiglaustų prie jų. Tas visiško nuolankumo ir pagarbos pareiškimas būdavo skiriamas tik 
šeimininkui. Jis niekad nežiūrėjo į šeimos narius kitaip, kaip į mielojo šeimininko nuosavybę. 
Taip pat greit Baltoji Iltis išmoko atskirti šeimos narius ir namų tarnus. Pastarieji baiminosi jo, 
o jis pasitenkindavo tuo, kad jų nepuldavo. Ir vien todėl, kad taip pat laikė juos šeimininko 
nuosavybe. Tarp Baltosios Ilties ir jų tebuvo vien neutralumas, - ir nieko daugiau. Jie virdavo 
šeimininkui, plaudavo indus ir atlikdavo kitoki darbą, panašiai kaip kad Metas Klondaike. 
Žodžiu, jie buvo tų namų priklausiniai. 

Už šeimininko namų sienų Baltajai Ilčiai reikėjo dar daugiau išmokti. Seimininko valdos 
buvo plačios ir įvairios, tačiau ir jos turėjo ribas ir sienas. Pati jo žemė baigėsi prie vieškelio. 
Toliau buvo bendros visų dievų valdos - keliai ir gatvės. Už tvorų buvo paskiros kitų dievų 
valdos. Daugybė įstatymų tvarkė visus tuos daiktus ir apsprendė elgesį su jais. Kadangi jis 
nesuprato dievų kalbos, tai suvokti visus tuos įstatymus tegalėjo vien patirtimi. Jis 
vadovaudavosi savo prigimties impulsais, kol jie neprieštaraudavo tiems įstatymams. Po 
keleto tokių atsitikimų jis suprasdavo ir imdavo jų paisyti. Tačiau daugiausia jo mokymesi 
lėmė šeimininko delno smūgis ir griežtas žodis. Baltoji litis taip mylėjo savo šeimininką, jog 


nuo jo delno smūgio jam skaudėdavo daug labiau, negu nuo visu Pilkojo Bebro ir Gražuolio 
Smito kankynių. Anie skaudindavo tik jo kūną, o jo kūne slypinti dvasia vien maištaudavo, - 
išdidi ir neįveikiama. Bet jo šeimininko rankos smūgis visad būdavo toks lengvas, jog 
nepajėgdavo įskaudinti jo kūno. Tačiau jis pasiekdavo daug giliau. Tai būdavo aiškus 
šeimininko nepasitenkinimas, ir Baltosios Ilties dvasia po tokio smūgio visai palūždavo. 
Reikia pasakyti, kad smūgio jis retai susilaukdavo. Pakakdavo šeimininko žodžio. Iš jo Baltoji 
Iltis žinodavo, ar gerai, ar blogai darąs. Pagal jį jis derindavo savo elgesį ir taikydavo 
veiksmus. Tai buvo jo kompasas, pagal kurį jis mokėsi, kaip elgtis naujame krašte ir naujose 
gyvenimo sąlygose. 

Šiaurėje šuo būdavo vienintelis prijaukintas žvėris. Visi kiti žvėrys gyveno Tyruose, ir jei 
jie nebūdavo perdaug baisūs, kiekvienas šuo galėdavo visai teisėtai laikyti juos savo grobiu. 
Visą gyvenimą Baltoji Iltis medžiodavo sau maistą. Ir jis nė nepagalvojo, kad pietų krašte gali 
būti kitaip. Bet apie tai jam greit teko patirti savo gyvenvietėj, Santa Klaros slėnyje. Ankstyvą 
rytą klaidžiodamas apie namus, jis aptiko iš vištidės išsprukusį viščiuką, įgimtas Baltosios 
Ilties instinktas liepė suėsti viščiuką. Keli šuoliai, dantų blykstelėjimas, išgąstingas 
cyptelėjimas, ir nuotykių ieškantis paukštis dingo. Tai buvo fermoj nupenėtas paukštis, riebus 
ir minkštas, ir Baltoji Iltis laižydamasis nutarė, kad tai neblogas kąsnis. Kiek vėliau, dieną, 
prie arklidžių jis aptiko antrą paklydusį viščiuką. Vienas arklininkas pasileido jo gelbėti. Jis 
nežinojo Baltosios Ilties kilmės, nes apsaugai pasigriebė trumpą botagą. Kartą sukirstas 
botagu, Baltoji Iltis paliko viščiuką ir puolė žmogų. Lazda gal ir būtų sulaikiusi Baltąją Iltį, bet 
tik jau ne botagas. Tylom, nė nesudvejojęs ir nepaisydamas antrojo kirčio, jis puolė arklininkui 
ant kaklo, kuris suriko „Dieve!", paskui, metęs botagą, prisidengė rankomis kaklą ir leidosi 
atgal. Jo rankos dilbis buvo sužalotas iki pat kaulo. 

Vyras mirtinai nusigando. Gal ne tiek Baltosios Ilties žiaurumas, kiek tas jo tylus puolimas 
apstulbino arklininką. Dengdamas sudraskyta ir kraujuojančia ranka kaklą ir veidą, jis bandė 
trauktis į daržinę. Kažin kaip būtų viskas baigęsi, jeigu nebūtų pasirodžiusi Kolė. Kaip kartą 
išgelbėjo Diko gyvybe, taip dabar ji apsaugojo ir arklininką. Paklaikusi iš pykčio, ji pasileido 
prie Baltosios Ilties. Ji buvo teisi. Ji geriau, žinojo, negu klystantys dievai. Visi josios įtarimai 
pasitvirtino. Štai tas nepataisomas kraugerys vėl griebėsi savo senų išdaigų. 

Vyras spruko į arklides, o Baltoji Iltis, traukdamasis nuo piktų Kolės dantų, atstatė jai savo 
mentę ir ėmė sukti ratu. Tačiau Kolė šį sykį nepasitenkino vien santūriai jį nubausdama, kaip 
paprastai. Priešingai, ji tolydžio vis labiau niršo ir pyko, kol pagaliau, užmiršęs visą orumą, 
Baltoji Iltis pasileido tiesiai į laukus. 

-Jis išmoks neliesti viščiukų, - tarė šeimininkas. - Bet aš negaliu jo pamokyti, kol 
nesučiupsiu nusikaltimo vietoje. 

Po dviejų dienų tokia proga pasitaikė, tik šį sykį nusikaltimas buvo daug didesnis, negu 
šeimininkas tikėjosi. Baltoji Iltis įdėmiai išžvalgė vištidę ir perprato viščiukų įpročius. Nakties 
metu, kai jie buvo sutūpę ant laktų, jis užkopė ant krūvos neseniai privežtų malkų. Iš ten 
pasiekė vištidės stogą ir, palypėjęs iki kraigo, nušoko į vištidės kiemą. Netrukus jis buvo 
vištidėje, ir prasidėjo skerdynės. 

Rytą, kai šeimininkas pasirodė terasoj, jį pasveikino penkiasdešimt baltų leghornų vištų, 
arklininko išrikiuotų vienon eilėn. Pradžioj jis tyliai švilptelėjo iš nuostabos, o paskui iš 
pasigėrėjimo. Jį pasveikino ir Baltoji Iltis, bet jame nebuvo matyti nei gėdos, nei kaltės 
pajautos. Jis didžiavosi tarsi atlikęs žygį, vertą pagyrimo ir pagarbos. Jis nesuprato, kad tai 
nusikaltimas. Seimininkas piktai sučiaupė lūpas ir ėmėsi nemalonaus uždavinio. Jis rūsčiai 
prabilo į tą nežinėlį kaltininką, ir jo balse skambėjo vien dievų pyktis. Kartu jis badė Baltosios 
Ilties nosį į nugalabytas vištas ir gerokai apkūlė jį delnu. Baltoji Iltis niekad daugiau 
nebekartojo vištidės antpuolio. Tai buvo prieš įstatymą, ir jis tai suprato. Po to šeimininkas 
nusivedė jį į vištide. Pamačius gyvą grobį, plasnojantį aplink ir prie pat nosies, Baltosios Ilties 
įgimtas impulsas ragino pulti. Jis pakluso savo impulsui, bet šeimininko balsas sudraudė jį. 
Vištidėj jie užtruko apie pusvalandį. Daug kartų impulsas persmelkdavo Baltąją Iltį, ir kas 
kartą, kai jis būdavo bepuoląs, šeimininko balsas ji sustabdydavo. Jis suprato tą įstatymą, ir, 
prieš palikdamas vištų karaliją, išmoko jų nepaisyti. 

- Tu niekad neatpratinsi jo galabyti vištas, - liūdnai palingavo galvą teisėjas Skotas prie 
pietų stalo, kai jo sūnus papasakojo davęs Baltajai Ilčiai pamoką. - Jeigu jau kartą jis 
pamėgino ir pasiskonėjo krauju...- Jis vėl liūdnai palingavo galvą. 

Bet Vidonas Skotas nepritarė tėvui. 


-Žinote, ką aš padarysiu! - pagaliau šūktelėjo jis.- Visai popietei uždarysiu Baltąją Iltį 
vištidėje. 

- Bet pagalvok apie vištas!- prieštaravo teisėjas. 

- Gerai, - tęsė sūnus, - už kiekvieną jo nugalabytą vištą aš jums sumokėsiu po vieną auksinį 
dolerį. 

- Bet ir tėvelis tepasižada sumokėti baudą, jeigu praloš, - įsikišo Betė. Ją parėmė sesuo, ir 
prie stalo pasigirdo pritarimų choras. 

Teisėjas Skotas, linktelėjęs galvą, sutiko. 

- Gerai, - valandėlę pagalvojęs, tarė Vidonas Skotas.- Ir jeigu popietei baigiantis Baltoji 
Iltis nebus palietęs vištų, tai už kiekvienas vištidėj praleistas dešimt minučių jūs turėsite rimtai 
ir neskubėdamas, iškilmingai lyg prie teismo stalo jam pasakyti: „Baltoji Iltie, tu esi šaunesnis, 
negu aš maniau". 

Iš įvairių užuoglaudų visa šeima stebėjo šį žaidimą. Bet teko nusivilti. Kai šeimininkas jį 
uždarė vištidėje ir paliko vienų vieną, Baltoji Iltis atsigulė ir užmigo. Kartą jis atsikėlė ir nuėjo 
prie lovio atsigerti. Viščiukų jis nelietė, tarsi jų nė nebūtų. Ketvirtą valandą jis smarkiai 
įsibėgėjo, stryktelėjo ant vištidės stogo, paskui nušoko į kiemą ir iškilniai nužingsniavo prie 
namų. Jis jau buvo įsidėmėjęs įstatymą. Ir terasoj, džiūgaujančios šeimos akivaizdoje, teisėjas 
Skotas lėtai ir iškilmingai pakartojo šešiolika kartų: 

- Baltoji Iltie, tu esi šaunesnis, negu aš maniau. 

Bet Baltąją Ilų glumino nepaprasta tų Įstatymų daugybė, ir jis dažnai patekdavo į 
nemalonę. Jam dar reikėjo įsisamoninti, kad negalima liesti ir tų vištų, kurios priklauso kitiems 
dievams. Be to, dar buvo ir kačių, ir triušių, ir kalakutų, ir juos irgi reikėjo palikti ramybėje. 
Jam susidarė toks įspūdis, kad nė vieno gyvo daikto negalima liesti. Ir toli, anapus ganyklų, 
putpelės galėjo sau ramiai plasnoti jo panosėj, nėmaž nekliudomos. Visas įsitempęs ir 
virpėdamas iš goslumo, jis sutramdydavo savo instinktą ir nebepuldavo jų - pakluso dievų 
valiai. 

Ir štai vieną dieną ten pat, anapus ganyklų, jis pamatė, kaip Dikas pabaidė laukinį triušį ir 
ėmė jį vytis. Šeimininkas tai matė ir nieko nesakė. Jis net kurstė Baltąją Iltį prisidėti prie tos 
medžioklės. Tada Baltoji Iltis suvokė, kad triušiams nėra jokio „tabu". Pagaliau jis galutinai 
suprato šį įstatymą. Tarp jo ir visų naminių gyvulių negali būti jokio priešiškumo. Reikia 
laikytis jei jau ne draugystės, tai bent neutralumo. Tačiau kiti gyviai - voverės, putpelės ir 
laukiniai triušiai yra Tyrų padarai, kurių negloboja žmogus. Jie yra teisėtas kiekvieno šuns 
grobis. Tiktai prijaukintuosius dievai globoja ir neleidžia, kad jie naikintų vienas kitą. Dievai 
vieni sprendžia savo pavaldinių gyvybės ir mirties reikalus ir niekam neleidžia kištis. Santa 
Klaros slėnio gyvenimas, palyginus su paprastu gyvenimu šiaurėje, atrodė be galo sudėtingas. 
Ir svarbiausia - toji civilizacijos painiava reikalavo susivaldymo, savitvardos, tokios vidinės 
pusiausvyros, kuri yra tokia nepastovi, kaip rudenį skriejantis voratinklis, ir kartu tokia kieta, 
kaip plienas. Gyvenimas turėjo tūkstančius veidų, ir Baltajai Ilčiai reikėjo juos visus pažinti. 
Kai vaižuojant į San Chosė miestą, jis bėgdavo užpakaly vežimo ar, jam sustojus, 
vaikštinėdavo gatvėmis, gyvenimas plačia vaga plaukdavo šalia jo, veikdamas jo jausmus, 
reikalaudamas nuolatinio ir neriboto prisitaikymo ir versdamas jį beveik visados slopinti 
įgimtuosius impulsus. Ten buvo mėsinių, kuriose kabojo lengvai pasiekiamos prekės. Bet tos 
mėsos jis negalėjo liesti. Namuose, kuriuos lankydavo jo šeimininkas, būdavo kačių, ir jas 
reikėdavo palikti ramybėj. Be to, jis visur sutikdavo šunų, kurie urgzdavo ant jo, bet kurių 
pulti jis negalėjo. Pagaliau šaligatviuose pasitaikydavo daugybė žmonių, kurie atkreipdavo į jį 
dėmesį. Jie sustodavo ir žiūrėdavo į jį, rodydavo viens kitam pirštais, apžiūrinėdavo, 
kalbindavo ir, kas blogiausia, - jį tapšnodavo. Ir jam reikėjo pakęsti pavojingus šių svetimų 
rankų prisilietimus. Bet visa tai jis jau išmoko pakęsti. Juo labiau kad jis nugalėjo savo 
apmaudą ir nesivaldymą. Jis išdidžiai priimdavo daugelio svetimų dievų domėjimąsi juo. 
Nuolaidumu atsakydavo į jų nuolaidumą. Vis dėlto jame dar slypėjo kažkas, kas neleido 
perdaug familiariai su juo elgtis. Paglostę jo galvą, žmonės eidavo sau, patenkinti, kad buvo 
tokie drąsūs. 

Bet Baltajai Ilčiai visa tai nebuvo lengva. Bėgdamas paskui vežimą per San-Chose 
priemiesčius, jis sutikdavo mažų berniukų, kurie imdavo laidyti į jį akmenis. Tačiau jis jau 
žinojo, kad jam neleidžiama jų vytis ir parblokšti ant žemės. Jis buvo priverstas pažeisti savo 
savisaugos instinktą ir pažeisdavo jį, nes darėsi vis labiau jaukus ir paklusnus. Tačiau Baltoji 
Iltis tokia tvarka nebuvo patenkintas. Jis neturėjo jokio abstraktaus supratimo apie teisingumą 


ir garbingumą, bet jautė, jog neteisinga, kad jam neleidžiama gintis nuo akmenų mėtytojų. Jis 
net užmiršo, kad jo dievai senų senovėje įsipareigojo juo rūpintis ir ji ginti. Bet vieną dieną 
šeimininkas su botagu rankoj iššoko iš vežimo ir davė pylos akmenų mėtytojams. Po to jie 
daugiau nebesisvaidė akmenimis, o Baltoji Iltis viską suprato ir buvo patenkintas. 

Jam teko patirti dar vieną panašų atsitikimą. Netoli miesto, kryžkelėj prie smuklės 
slampinėdavo trys šunys, kurie paprastai puldavo jį. Žinodamas jo pražūtingą kovos būdą, 
šeimininkas nuolat mokė Baltąją Iltį nekovoti su šunimis. Tad jis tvirtai laikėsi šio įsakymo, ir 
jam būdavo labai nejauku, kai jis bėgdavo pro kryžkelės smuklę. Nors jo urzgesys ir 
sulaikydavo juos atstu, bet jie vis lodavo ir įžeidinėdavo, bėgdami iš paskos. Tai tęsėsi kurį 
laiką. Smuklėje susibūrę žmonės netgi kurstydavo šunis pulti Baltąją Iltį. Vieną dieną jie 
atvirai užpjudė jį. Šeimininkas sustabdė vežimą. 

- Griebk juos, - tarė jis Baltajai Ilčiai. 

Bet Baltoji Iltis negalėjo tuo patikėti. Jis pažvelgė į šeimininką, paskui į šunis. Po to 
nekantriai ir klausiamai vėl pažvelgė į šeimininką. Seimininkas linktelėjo galvą. 

- Griebk juos, drauguži. Sudorok juos! 

Baltoji Iltis daugiau nesvyravo. Jis apsisuko ir tyliai šoko į priešų tarpą. Visi trys puolė jį. 

Pasigirdo baisus urzgesys ir niurzgėjimas, susidūrusių dantų kaukšėjimas, ir visi kūnai 
surizgo. Kelio dulkės pakilo debesiu ir uždengė kovos lauka. Bet po kelių minučių du šunys 
raičiojosi ant kelio, o tretysis bėgo kiek kojos nešė. Jis peršoko per griovį, per tvorą ir nudūmė 
laukais. Baltoji Iltis pasileido paskui, paliuokomis kaip tikras vilkas, greitai ir be jokio 
triukšmo. Vidury lauko jis partrenkė šunį ir papjovė. 

Po šių trigubų skerdynių jo vaidai su šunimis pasibaigė. Per visą slėnį nuėjo gandas, ir 
žmonės pasirūpino, kad jų šunys geriau nesusidurtų su Baltąja Iltimi. 


IV KRAUJO BALSAS 


Slinko mėnesiai. Maisto pietų krašte buvo iki soties, o darbo jokio, ir Baltoji Iltis gyveno 
sau patogiai, viskuo pertekęs ir laimingas. Ne tik geografiniu atžvilgiu jis atsidūrė pietų krašte, 
-pietietiškai švelnus buvo ir pats gyvenimas. Žmonių gerumas lyg saulė šildė jį, ir jis tarpo lyg 
gėlė, pasodinta derlingoj žemėj. 

Ir vis dėlto jis skyrėsi iš kitų šunų tarpo. Įstatymus jis žinojo net geriau už senbuvius ir 
laikėsi tų įstatymų daug tiksliau; bet iš jo vis dar dvelkė kažkoks atšiaurumas, tarytum Tyrai 
vis dar slypėtų jame ir vilko prigimtis tik snūduriuotų. Jis niekad nedraugavo su kitais šunimis. 

Vienišas gyveno iki šiol, vienišas norėjo gyventi ir toliau. Savo vaikystėj, Lip-Lipo bei 
jauniklių gaujos persekiojamas, ir kovų dienomis pas Gražuolį Smitą jis įgavo stiprią 
neapykantą šunims. Natūrali jo gyvenimo eiga sutriko, ir, nusigręžęs nuo savųjų, jis prisišliejo 
prie žmonių giminės. 

Be to, visi pietų krašto šunys į jį žiūrėjo įtariai. Jis žadino juose instinktyvią Tyrų baimę, ir 
jie visad pasitikdavo jį, karingai urgzdami. O jis savo ruožtu patyrė, jog nėra didelio reikalo 
naudoti prieš juos dantis. Beveik visuomet pakakdavo parodyti iltis bei išsišiepti, ir karingasis 
šuo tuoj atšaldavo. 

Tačiau Baltoji Iltis turėjo tikrą likimo pirštą - Kolę. Ji nė valandėlę nedavė jam ramybės. Ji 
nesilaikė įstatymo taip, kaip jis. Ji niekais vertė visas šeimininko pastangas palenkti ją 
susidraugauti su Baltąja Iltim. Jo ausyse amžinai skambėjo raižus ir nervingas jos lojimas. Ji 
niekad negalėjo jam atleisti už vištų sunaikinimą ir atkakliai tikėjo, kad jo ketinimai pikti. 

Dar prieš jam nusikalstant, ji jau laikė jį kaltu ir atitinkamai elgėsi. Ji virto tikra jo nelaime, 
pažvelgdavo į karvelį ar viščiuką, imdavo įnirtingai ir garsiai loti. Mėgstamiausias jo būdas 
paniekai reikšti būdavo atsigulti ant žemės ir, padėjus galvą ant priekinių kojų, apsimesti 
miegančiu. Tai visuomet atimdavo jai žadą ir nutildydavo. 

Jeigu ne Kolė, jam viskas būtų sekęsi kuo puikiausiai. Jis išmoko išlaikyti pusiausvyrą ir 
žinojo gyvenimo įstatymus. Jis pasidarė rimtas, ramus ir kupinas filosofiškos tolerancijos. Jis 
nebegyveno priešiškoje aplinkoje. Pavojus, skausmas ir mirtis nebetykojo jo kiekviename 
žingsnyje. Ilgainiui išnyko neišvengiamas nežinios siaubas ir grėsmė. Gyvenimas buvo 
švelnus ir lengvas. Jis sroveno sau, niekur neužkliūdamas, pakelėse nebetykojo nei baimė, nei 
priešas. 


Nors pats to nenumanydamas, Baltoji Iltis pasigedo sniego. „Nepaprastai ilga vasara", būtų 
galėjęs pagalvoti jisai, jei būtų mokėjęs galvoti, bet jis tik kažkokiu neaiškių, nesąmoningu 
būdu pasigedo sniego. Ypač vasaros kaitrų metu, kai kamuodavo saulė, jis pajusdavo neaiškų 
šiaurės krašto ilgesį. Tačiau ir tokiais atvejais jam būdavo vien nejauku ir neramu, nors jis ir 
nenumanė viso to priežasties. 

Baltoji Iltis visad buvo santūrus. Išskyrus glaustymąsi ir tą švelnią gaidą meilės urzgesy, jis 
neturėjo kitokių priemonių savo meilei išreikšti. Bet. kartą jis atrado ir trečią būdą. Jis visad 
buvo jautrus dievų juokui. Juokas ir patyčios visada jį siutindavo, kone išvesdavo iš proto. Bet 
pykti ant savo mielo šeimininko jis negalėjo, ir suglumdavo, kai tasai dievas sumanydavo 
geraširdiškai iš jo pasijuokti. Nors jis ir pajusdavo tą pirmykštį niršuli, kuris bandydavo jame 
sukilti, tas niršulys susidurdavo su meile. Jis negalėjo pykti, bet ką nors reikėjo daryti, iš 
pradžių jis dėdavosi orus ir įsižeidęs, bet tada šeimininkas juokdavosi dar labiau. Pagaliau 
šeimininko juokas paleido vėjais visą jo orumą. Baltosios Ilties nasrai truputį prasivėrė, jis 
kiek prasišiepė, ir akyse sušvito kažkokia juokinga, daugiau meilės, negu humoro išraiška. Jis 
išmoko juoktis. 

Išmoko jis ir žaisti su šeimininku, įprato būti pargriaunamas, apverčiamas ant nugaros. 
Tada jis apsimesdavo pykstąs, pasišiaušdavo ir piktai urgzdavo, griebdavo dantimis, tarsi 
norėdamas įkąsti. Bet jis niekad neužsimiršdavo. Jo iltys kaukštelėdavo tik ore. Ir tokio 
dūkimo pabaigoj, kai tampymasis, kumščiavimas, urzgesys ir ilčių kaukšėjimas pasidarydavo 
itin įnirtingi, jie abu staiga paliaudavo siautę ir atšokę per keletą pėdų, baugiai žiūrėdavo viens 
į antrą. Tada, taip ūmai, kaip kad saulė pateka iš audringos jūros, jiedu imdavo juoktis. 

Viskas pasibaigdavo tuo, kad šeimininkas apkabindavo Baltosios Ilties kaklą ir mentes, o 
tasai inkšdamas urgzdavo savo meilės dainą. 

Bet niekas kitas negalėdavo taip pasiausti su Baltąja Iltimi. Jis nebūtų to leidęs, ir jei tik kas 
nors pabandydavo, jis grėsmingai suurgzdavo ir pasišiaušdavo, atimdamas norą su juo Žaisti. 
Jei jis tiek daug leisdavo šeimininkui, tai nereiškė, jog jis lyg paprastas šuo dalina savo meilę į 
visas puses ir leidžia kiekvienam su juo siausti bei linksmintis. Jis mylėjo tik vieną žmogų ir 
nenorėjo nupiginti nei savęs, nei savo meilės. 

Šeimininkas labai dažnai jodinėdavo, ir jį lydėti buvo svarbiausioji Baltosios Ilties pareiga. 
Šiaurėje jis būtų galėjęs parodyti savo ištikimybę, triūsdamas kinkiny, bet čia, pietuose, 
nereikėjo nei vilkti rogių, nei nešioti krūvio ant nugaros. Todėl savo ištikimybę jis ėmė reikšti 
bėgdamas greta šeimininko arklio. Jis galėdavo bėgti ištisą dieną ir niekad nepavargdavo. Jo 
vilkinis žingsnis buvo lengvas, be jokios įtampos, ir, sukoręs penkiasdešimt mylių, jis 
grįždavo atgal linksmas arklio priešaky. 

Tokios vienos kelionės metu Baltoji Iltis kaip tik ir parodė dar vieną savo prieraišumo 
būdą; beje, tai jis padarė tik dukart per visą savo gyvenimą. Pirmą kartą tai įvyko tada, kai 
šeimininkas bandė įpratinti smarkų grynakraujį arklį, kad šis leistų raiteliui uždaryti ir atidaryti 
vartelius, nenulipant nuo jo. Jis keletą kartų suko arklį, norėdamas įpratinti, bet šis kaskart 
baidėsi, traukėsi atbulas ir stojo piestu. Arklys darėsi vis nervingesnis ir jautresnis. Kai jis 
stodavosi piestu, šeimininkas paspausdavo pentinais ir priversdavo jį nusileisti ant priešakinių 
kojų, bet šis imdavo spardytis užpakalinėmis. Baltoji Iltis stebėjo tą žaidimą vis labiau 
nekantraudamas, kol pagaliau neištvėręs šoko priešais arklį ir piktai, grėsmingai pirmą kartą 
sulojo. Nors po to jis dažnai mėgino loti, ir šeimininkas jį vis skatindavo, bet tai pavyko jam 
dar tik vieną kartą ir tuo metu, kai šeimininko nebuvo. Arklys pasileido šuoliu per ganyklas, iš 
po jo kojų staiga pašoko kiškis, arklys metėsi į šalį, suklupo ir užgulė šeimininką, kuris 
krisdamas nusilaužė koją. Baltoji Iltis įtūžęs pašoko, ketindamas kibti nusikaltusiam arkliui į 
gerklę, bet jį sulaikė šeimininko balsas. 

- Namo! Bėk namo!-įsakė jis, pasijutęs rimtai sužeistas. 

Baltoji Iltis nenorėjo jo palikti. Šeimininkui dingtelėjo parašyti kelis žodžius, bet, išieškojęs 
kišenes, nerado nei pieštuko, nei popieriaus. Jis vėl įsakė Baltajai Ilčiai bėgti namo. Šuo 
pažiūrėjo į jį ilgesio kupinu žvilgsniu, pabėgėjo tolyn, bet vėl grįžo ir gailiai suinkštė. 
Seimininkas ėmė švelniai, bet rimtai kalbėti, o jis pastatė ausis ir įdėmiai jo klausėsi. 

- Nieko baisaus, senasis bičiuli, tik tu bėk namo, - kalbėjo jis.-Bėk namo ir pasakyk, kas 
man atsitiko. Namo, vilke! Greičiau namo! 

Baltoji Iltis žinojo, ką reiškia „namo", ir, nors nesuprasdamas kitų. šeimininko žodžių, 
žinojo, jog iš jo norima, kad bėgtų namo. Jis apsisuko ir nenorom nurisnojo tolyn. Po to vėl 
stabtelėjo nesiryždamas ir per petį pažvelgė atgal. 


- Bėk namo!- pasigirdo griežtas įsakymas, ir šį kartą jis paklausė. 

Visa šeima buvo susirinkusi atsivėdinti po pietų, kai pasirodė Baltoji Iltis. Sunkiai 
alsuodamas, dulkėtas jis įbėgo į jų tarpą. 

- Vidonas sugrįžo, - pareiškė motina. 

Vaikai pasveikino Baltąją Iltųį džiaugsmingai šūkaudami ir nubėgo jo pasitikti. Bet jis 
aplenkė juos ir pasileido per terasą, tačiau jie apstojo jį tarp supamosios kėdės ir turėklų. 
Suurzgęs jis pamėgino pralįsti pro juos. Vaikų motina nuogąstaudama pažvelgė į juos. 

- Žinot, man labai neramu, kai jis būna su vaikais, - tarė ji.- Aš bijau, kad vieną gražią 
dieną jis gali netikėtai pulti juos. 

Įnirtingai urgzdamas, Baltoji Iltis šoko iš užtvaros, pargriovęs berniuką ir mergaitę. Motina 
pasišaukė juos pas save ir nuramino, patardama neliesti Baltosios Ilties. 

- Vilkas visada lieka vilku, - pareiškė teisėjas Skotas.- Juo niekad negalima pasitikėti. 

- Bet jis ne vilkas, - įsikišo Betė, kuri visad užtardavo Baltąją Iltį, kai brolio nebūdavo 
namie. 

- Tu remiesi vien Vidono nuomone, - atšovė teisėjas.- Bet ir jis tik spėlioja, kad Baltoji Iltis 
turi kai kurių šuns savybių, tačiau jis pats tau pasakys, kad nieko tikro apie tai nežino. O iš jo 
išvaizdos... 

Jis nebaigė sakinio. Baltoji Iltis atsistojo priešais jį ir ėmė pikiai urgzti. 

- Bėk šalin! Gulk! - sušuko teisėjas Skotas. 

Baltoji Iltis nubėgo prie savo šeimininko žmonos. Ji suspiegė iš baimės, kai jis dantimis 
griebė jai už suknelės apačios ir ėmė tempti, įplėšdamas švelnią medžiagą. Visi nustebę 
žiūrėjo į jį. Jis liovėsi urzgęs, bet stovėjo, iškėlęs galvą, ir žiūrėjo į jų veidus. Jo gerklė judėjo 
nuo traukulių, bet be jokio garso, visas jo kūnas virpėjo, veltui stengiantis išreikšti kažką 
nesuprantama. 

- Tikiuosi, kad jis dar nepasiuto, - tarė Vidono motina.- Sakiau Vidonui, kad karštas 
klimatas gali netikti Arktikos žvėriui. 

- Man atrodo, kad jis nori kažką pasakyti, - pareiškė Betė. Tą akimirką Baltoji Iltis atgavo 
žadą ir garsiai sulojo. 

- Kažkas atsitiko Vidonui, - tvirtai nusprendė jo žmona. 

Visi tuoj sukilo, o Baltoji Iltis pasileido laiptais žemyn, žvalgydamasis atgal, ar jie jį seka. 
Jis sulojo antrą ir paskutinį kartą savo gyvenime, ir ne veltui, nes buvo suprastas. Po šio įvykio 
jis užkariavo visų Siera Vistos Žmonių širdis, ir net arklininkas, kuriam jis buvo perkandęs 
ranką, pripažino, kad tai išmintingas šuo, nors ir vilkas. Teisėjas Skotas vis dar laikėsi senos 
nuomonės ir visų nepasitenkinimui nesiliovė to įrodinėjęs įvairiais matmenimis bei 
aprašymais, paimtais iš enciklopedijos ir įvairių gamtos mokslo veikalų. Slinko dienos, 
nenutrūkstama saulės šviesos srove užtvindydamos Santa Klaros slėnį. Bet kai dienos ėmė 
trumpėti ir Baltoji Iltis sulaukė antrosios pietų krašto žiemos, jis pastebėjo keistą dalyką. Kolės 
dantys jau nebebuvo tokie aštrūs. Jos kandžiojimai pasidarė kažkokie žaismingi ir švelnūs, ir 
visai jo neskaudindavo. Jis užmiršo, kad ji buvo apkartinusi jo gyvenimą; kai ji imdavo 
linksmai lakstyti aplink jį, jis oriai ir dėl to gana juokingai jai pritardavo. Vieną dieną Kolė 
ilgai lakstė po pievą, paskui ėmė vilioti Baltąją Il į mišką. Buvo popietės metas, jo 
šeimininkas ruošėsi išjoti, ir Baltoji Iltis tai gerai žinojo. Pabalnotas arklys jau laukė prie durų. 
Baltoji Iltis dvejojo. Bet tai, ką jis pajuto, slypėjo jame daug giliau, negu visi įstatymai, 
kuriuos jis buvo išmokęs, giliau, negu visi įpročiai, kurie jį suformavo, negu jo meilė 
šeimininkui ir jo paties noras gyventi. Ir kai tą neryžtingumo akimirką Kolė grybštelėjo jį ir 
pasileido per laukus, jis pasisuko ir nusekė paskui ją. Tą dieną šeimininkas išjojo vienas, o 
giriomis traukė Baltoji Iltis ir Kolė, vienas šalia kito, visai taip, kaip jo motina Kičė ir senis 
Vienakis anais laikais bėgo tyliais šiaurės krašto miškais... 


V SNAUDŽIANTIS VILKAS 


Maždaug tuo metu laikraščiuose pasirodė aprašymai apie drąsų vieno kalinio pabėgimą iš 
San Kventino kalėjimo. Tai buvo žiaurus žmogus. Toks jau, matyt, jis gimė, ir visuomenei 
nepavyko jo pakeisti. Visuomenės rankos šiurkščios, ir šis žmogus buvo nuostabus jų darbo 
pavyzdys. Jis buvo žvėris, tiesa, žmogus žvėris, bet, šiaip ar taip, toks Žiaurus, jog jį geriausia 
būtų priskirti prie plėšrūnų. 


Kalėjime jis buvo pripažintas nebepataisomu, - jokia bausmė nepajėgė jo palaužti. Jis 
galėjo paklaikusiai kovoti iki paskutinio atodūsio, bet negalėjo gyventi ir ištverti mušamas. Ir 
juo žiauriau jis kovojo, juo šiurkščiau su juo elgėsi visuomenė, ir tas šiurkštumas darė jį dar 
žiauresnį. Tramdomieji marškiniai, marinimas badu, plakimas ir mušimas lazda — niekas 
neveikė Džimo Holo. O šitų vaistų jam netrūkdavo, jis susilaukdavo jų jau tais laikais, kai dar 
buvo mažas Sanfrancisko landynių berniukas - minkštas molis visuomenės rankose, kurį 
galėjai lipdyti kaip tinkamas. 

persekiojo. Skirtumas tarp jų buvo tik toks, kad prižiūrėtojas nešiojosi ryšulį raktų ir revolverį, 
o Džimas Holas turėjo vien tuščias rankas ir dantis. Bet vieną dieną jis puolė prižiūrėtoją ir 
visai taip, kaip džiunglių žvėris, suleido jam į gerklę dantis. 

Tada Džimas Holas pateko į nepataisomųjų kamerą. Jis išbuvo ten trejus metus. Visa 
kamera, jos grindys, sienos ir lubos buvo geležinės. Jis niekad neišeidavo iš tos kameros. 
Niekad nematydavo nei dangaus, nei saulės šviesos. Per dieną viešpataudavo prieblanda, o 
naktį juoda tyla. Jis buvo gyvas palaidotas geležiniame karste. Nematė jokio žmogaus veido, 
su nieku gyvu nesikalbėjo. Kai jam įstumdavo maistą, jis urgzdavo kaip laukinis žvėris. Jis 
neapkentė visko, kas gyva. Ištisas dienas ir naktis jis siuntė savo prakeikimus visai žmonijai, o 
kartais ištisas savaites ir mėnesius nepratardavo nė mažiausio garso, toj juodoj tyloj visiškai 
pakirsdamas savo gyvą dvasią. Jis buvo ir žmogus, ir pabaisa, ir vargu ar kada nors toks 
šiurpus tvarinys galėtų pasivaidenti net išprotėjusio žmogaus kliedėjime. 

Ir štai vieną naktį jis pabėgo. Kalėjimo viršininkas tvirtino, kad tai neįmanoma, tačiau 
rodė jo kelią prie išorinės sienos. Vengdamas triukšmo, jis nužudė juos savo rankomis. 

Apsiginklavęs užmuštų prižiūrėtojų ginklais, jis bėgo kalvomis lyg koks gyvas arsenalas, 
persekiojamas organizuotų visuomenės pajėgų. Didelė aukso suma buvo paskirta už jo galvą. 
Godūs fermeriai gaudė jį, apsiginklavę medžiokliniais šautuvais. Jo kraujo kaina galima buvo 
apmokėti ipotekinę skolą arba išleisti į koledžą sūnų. Visuomeniškai nusiteikę miestelėnai irgi 
nusikabino šautuvus ir pasileido jo ieškoti. Gauja seklių šunų vijosi jį kraujuojančių kojų 
pėdsakais. O įstatymo sekliai, - kovojantys visuomenės apmokami žvėrys, - telefonu, telegrafu 
ir specialiais traukiniais dieną ir naktį įnikę sekė jo pėdsakais... 

Kartais jie užklupdavo jį kur nors, ir tada vyrai didvyriškai susiremdavo su juo arba 
sprukdavo pro spygliuotų vielų tvoras, suteikdami pasitenkinimą turtuoliams, skaitantiems 
laikraščius prie pusryčių stalo. Po tokių susidūrimų mirusieji ir sužeistieji būdavo vežami į 
miestus, 0 jų vietas užimdavo kiti žmogaus medžioklės mėgėjai. Staiga Džimas Holas dingo. 
Veltui sekliai šunys ieškojo pamestų pėdsakų. Tolimuose slėniuose ginkluoti vyrai stabdė 
ramius fermerius, liepdami parodyti dokumentus. O godūs kruvinu pinigų ieškotojai bent 
dvylikoj vietų kalnų pakraščiuose rado Džimo Holo palaikus. Tuo metu Siera Vištoj visi skaitė 
laikraščius ne tiek susidomėję, kiek sunerimę. Moteris pagavo baimė. Teisėjas Skolas šaipėsi 
ir juokėsi, tačiau be jokio pagrindo, nes paskutinėmis savo teisėjavimo dienomis jis teisė ir 
nubaudė Džimą Holą, kuris teismo salėj viešai pareiškė, kad ateisianti diena ir jis atkeršysiąs 
neteisingai ji nubaudusiam teisėjui. 

Šį kartą Džimas Holas buvo nekaltas. Jis nepadarė nusikaltimo, už kurį buvo nubaustas. Tai 
buvo byla, kuri vagių ir policijos žargonu vadinama „įkišti į kalėjimą". Džimą Holą „Įkišo" į 
kalėjimą už nusikaltimą, kurio jis nebuvo padaręs. Kadangi prieš tai jis jau dukart buvo teistas, 
teisėjas Skotas nubaudė jį penkiasdešimt metų kalėti. 

Teisėjas Skotas buvo suklaidintas ir nežinojo tapęs policijos sąmokslo dalyviu, nežinojo, 
kad parodymai suklastoti ir teisme duota melaginga priesaika, kad Džimas Holas nekaltas ir 
neįvykdė to nusikaltimo, kuriuo buvo kaltinamas. Be to, ir Džimas Holas nežinojo, kad 
teisėjas Skotas čia niekuo dėtas. Džimas Holas buvo įsitikinęs, kad teisėjas viską žinojo ir ėjo 
ranka rankon su policija, įvykdydamas tą baisų neteisingumą. Todėl, kai teisėjas Skotas 
perskaitė nuosprendį, kuriuo pasmerkė jį penkiasdešimt metų kalėti gyvųjų karste, Džimas 
Holas pakilo ir, neapkęsdamas visuomenės, kuri neteisingai su juo pasielgė, tol tūžo teismo 
salėje, kol pustuzinis mėlynšvarkių jį numalšino. Jo nuomone, teisėjas Skotas buvo kertinis tų 
neteisybės rūmų akmuo ir ant teisėjo Skoto galvos jis išpylė savo rūstybės taurę, ant jos krito 
jo keršto grūmojimai. Po to Džimas Holas pateko į gyvųjų karstą... ir pabėgo. Baltoji Iltis apie 
tai nieko nežinojo. Bet jį ir jo šeimininko žmoną Alisą dabar rišo viena paslaptis. Kiekvieną 


naktį, kai Siera Vistoj visi nueidavo miegoti, ji atsikeldavo ir įleisdavo Baltąją Iltų į didžiąją 
salę. Baltoji Iltis nebuvo kambarinis šuo, ir šiaip jam nebūdavo leidžiama miegoti viduje, todėl 
kasdien anksti rytą ji tyliai išeidavo ir išleisdavo jį, kol šeima dar nebūdavo pakirdusi. 

Ir štai vieną tokią naktį, kai visi namai miegojo, Baltoji Iltis pabudo ir tyliai sau gulėjo. 
Taip pat tyliai jis ėmė uostinėti orą, nes pajuto, kad netoli atsirado svetimas dievas, 0 jo ausis 
pasiekė vos girdimi svetimo dievo judesiai. Baltoji Iltis neėmė urgzti. Jis taip niekad 
nedarydavo. Svetimasis dievas ėjo tyliai, bet dar tyliau slinko Baltoji Iltis, nes jis neturėjo 
rūbų, kurie galėtų šiugždėti. Jis sekė be garso it šešėlis. Tyruose jam tekdavo medžioti gyvius, 
kurie būdavo be galo bailūs, ir jis žinojo netikėto puolimo pranašumą. Svetimasis dievas 
stabtelėjo didžiųjų laiptų papėdėj ir sukluso, o Baltoji Iltis tarytum apmirė ir nė 
nekrustelėdamas vis stebėjo ir laukė. Laiptai vedė jo mielo šeimininko ir jo brangiausios 
nuosavybės link. Baltoji Iltis pasišiaušė, bet vis dar laukė. Svetimojo dievo koja pakilo. Jis 
ėmė kopti laiptais. 

Tada Baltoji Iltis puolė - nė kiek neįspėjęs ir nesuurzgęs. Pašokęs visu kūnu į orą, jis 
liuoktelėjo ant svetimojo dievo nugaros. Priešakinėmis letenomis įsikibo į vyro pečius ir 
suleido iltis į jo sprandą. To pakako parversti dievą aukštielninką. Abu jie krito ant grindų. 
Baltoji Iltis metėsi į šalį ir, kai žmogus bandė atsikelti, vėl puolė jį savo aštriomis iltimis. Siera 
Vista bemat sukilo. Laiptų apačioje buvo toks triukšmas tarsi rietųsi dvidešimt velnių. 
Trinktelėjo revolverio šūviai. Siaubo ir skausmo kupinu balsu suspiegė žmogus. Paskui 
pasigirdo baisus urzgimas ir kaukimas, paskui griūvančių ir dūžtančių baldų bei indų 
žvangėjimas. 

Ir kaip urnai tas triukšmas kilo, taip staiga ir nurimo. Kova truko ne ilgiau kaip tris 
minutes. Išsigandę namiškiai susibūrė laiptų viršuje. Iš apačios tarytum iš kokios juodos 
bedugnės buvo girdėti gargaliavimas, lyg oras burbuliuotų pro vandenį. Kartais tas 
gargaliavimas pavirsdavo šnypštimu ar net švilpimu. Bet ir šis garsas greitai aprimo ir visiškai 
liovėsi. Iš tamsos tebuvo girdėti tik greitas alsavimas kažkokio gyvo padaro, sunkiai 
gaudančio orą. Vidonas Skotas paspaudė mygtuką, ir laiptus bei apatinę aikštele užliejo šviesa. 
Paskui kartu su teisėju Skotu, laikydami rankose revolverius, jie atsargiai žengė žemyn. Bet 
atsargumas jau buvo nereikalingas. Baltoji Iltis atliko savo darbą. Tarp apverstų ir sudaužytų 
baldų, truputį pavirtęs ant šono, gulėjo vyras, viena ranka užsidengęs veidą. Vidonas Skotas 
pasilenkė, atitraukė ranką ir pasuko žmogaus veidą į viršų, Perkąstas kaklas aiškiai bylojo apie 
tai, kokia mirtimi jis mirė. 

- Džimas Holas, - tarė teisėjas Skotas, ir tėvas su sūnum reikšmingai susižvalgė. 

Paskui jiedu priėjo prie Baltosios Ilties. Jis irgi gulėjo ant šono. Jo akys buvo užmerktos, 
bet vokai truputį kilstelėjo ir nežymiai virptelėjo uodega, kurią jis stengėsi pavizginti. Vidonas 
Skotas patapšnojo jį, ir Baltosios Ilties gerklėj pasigirdo dėkingumo urzgesys. Bet tai buvo 
silpnas urzgesys, kuris tuoj nutilo. Baltosios Ilties akys užsimerkė, visas jo kūnas tarytum 
atsileido, ir jis išsitiesė ant grindų. 

- Jis visai baigiasi, vargšelis, - sumurmėjo šeimininkas. 

- Dar pažiūrėsim, - pasakė teisėjas, siekdamas telefono. 

- Atvirai kalbant, jam išsigelbėti tėra tik viena galimybė iš tūkstančio, - pasakė chirurgas, 
po pusantros valandos baigęs tvarstyti Baltąją Iltį. 

Ryto aušra skverbėsi pro langus, nustelbdama elektros šviesą. Visa šeima, išskyrus vaikus, 
buvo susirinkusi aplink chirurgą, norėdama išgirsti jo sprendimą. 

-Perlaužta viena užpakalinė koja, - tęsė jis.- Sulaužyti trys šonkauliai, o vienas jų 
persmeigė plaučius. Nutekėjo beveik visas kraujas. Galima spėti, kad ir viduj padaryta 
sužalojimų. Ko gero, ir kojomis sutryptas. Jau neminiu trijų kiaurai išėjusių kulkų. Viena 
galimybė iš tūkstančio - ir tai perdaug optimistiška. Greičiau iš dešimties tūkstančių. 

- Bet negalima numoti ranka net j mažiausią viltį, jei tik būtų galima jam padėti, - sušuko 
teisėjas Skotas.- Išlaidos nesvarbu. Panaudokite rentgeną, viską, viską. Vidonai, tučtuojau 
telegrafuok daktarui Nikolsui į Sanfranciską. Supraskite, daktare, nenorime tuo pareikšti jums 
nepasitikėjimą, bet tiesiog privalome išnaudoti visas galimybes. 

Chirurgas atlaidžiai nusišypsojo. 

-Žinoma, suprantu! Jis nusipelnė, kad jam būtų suteikta visa, kas galima. Jį reikia slaugyti 
kaip žmogų, kaip sergantį vaiką. Ir nepamirškite, ką sakiau apie temperatūrą. Dešimtą valandą 
ateisiu vėl. 


Ir Baltoji Iltis buvo slaugomas. Teisėjas Skotas ketino paimti įgudusią slaugę, bet 
pasipiktinusios mergaitės tokį sumanymą atmetė ir pačios ėmėsi tų pareigų. Ir, žinoma, Baltoji 
Iltis laimėjo tą chirurgo netvirtai pasakytą vieną dešimttūkstantąją. Negalima sakyti, kad 
gydytojas suklydo. Per visą savo gyvenimą jis globojo ir operavo vien švelnias civilizuotas 
būtybes, kurios gyveno globojamos kitų ir buvo kilusios iš tokių pat kartų kartas globotų. 
Palyginus su Baltąja Iltim, jos buvo trapios ir ištižusios ir kur kas silpniau įsikibusios į 
gyvenimą. Baltoji Iltis atsidūrė čia tiesiai iš Tyrų, kur silpnasis žūna pirmas, kur niekam 
neteikiama globa. Nei jo tėvas, nei motina, nei kas kitas per visas ankstyvesnes kartas neturėjo 
jokios ligos. Baltoji Iltis paveldėjo geležinį kūną ir Tyrų gyvybingumą, ir jis - jo visuma ir 
kiekviena dalis skyrium -savo dvasia ir kūnu kibo į gyvenimą taip atkakliai, kaip ir dera 
visoms stiprioms būtybėms. 

Suvaržytas it kalinys, kuriam lipdžiai ir raiščiai neleido nė pajudėti, Baltoji Iltis išgulėjo 
keletą savaičių. Jis ištisas valandas miegodavo ir daug sapnuodavo, ir jo sąmonėj slinko 
begalinė margaspalvė šiaurės krašto vizijų eisena. Sukilo visos praeities šmėklos. Jis vėl 
gyveno irštvoj su Kiče, drebėdamas ropojo prie Pilkojo Bebro kojų, reikšdamas jam savo 
ištikimybę, gelbėdamasis nuo mirties, bėgo nuo Lip-Lipo ir nuo kaukiančių jaunų šunų gaujos. 
Jis leidosi apmirusiais plotais, ieškodamas kokio nors grobio išsigelbėti iš bado, vėl bėgo 
junginio prieky, pliaukšint Mit-Sacho ir Pilkojo Bebro žarnų botagams, ir girdėjo jų balsus 
„Raa! Raa!", kai pasitaikydavo koks siauras takas, kur junginys turėdavo bėgti susiglaudęs lyg 
vėduoklė. Jis vėl išgyveno su Gražuoliu Smitu praleistas dienas ir daugybę kovų. Tokiais 
atvejais jis inkšdavo ir urgzdavo pro miegus ir tada jį stebintieji sakydavo, kad jis sapnuoja 
baisius sapnus. 

Tačiau be viso to buvo dar vienas košmaras, kuris itin jį kankino: skambantys ir žvangantys 
elektriniai tramvajai, pabaisos, kurios jam atrodė kaip milžiniškos spiegiančios lūšys. Štai jis 
guli už krūmo ir stebi voverę, kol ji įsidrąsins kiek toliau nuliuoksėti nuo medžio. Ir kai jis 
pašoka ją pulti, ši staiga pavirsta grėsmingu ir baisiu elektriniu tramvajumi, kuris spiegdamas, 
žvangėdamas ir spjaudydamas ugnį lyg koks kalnas slenka ant jo. Panašiai būdavo ir tada, kai 
jis viliodavo vanagą iš padangės, kviesdamas ji į dvikovą. Tasai puldavo iš mėlynės žemėn ir, 
krisdamas ant jo, pavirsdavo vis tuo visur esančiu elektriniu tramvajumi. Arba štai vėl jis 
Gražuolio Smito užtvaroj. Prie užtvaros renkasi vyrai, ir jis žino, kad netrukus įvyks kova. Jis 
stebi duris, pro kurias turi pasirodyti jo priešas. Durys atsidaro, ir vėl įsiveržia tas baisus 
elektrinis tramvajus. Tai kartojosi tūkstančius kartų, ir kiekvieną kartą siaubas būdavo toks pat 
ryškus ir baisus. 

Pagaliau atėjo diena, kai gydytojas nuėmė paskutinį raišti ir paskutinį lipdį. Tai buvo 
iškilminga diena. Visa Siera Vista susispietė aplink ji. Seimininkas kasė jam ausis, o jis urzgė 
savo meilės dainą. Šeimininko žmona pavadino jį „palaimintuoju vilku", visi garsiai pritarė, ir 
visos moterys ėmė jį vadinti „palaimintuoju vilku". 

Jis mėgino atsistoti, bet po kelių bandymų susmuko iš silpnumo. Jis ilgai gulėjo, jo 
raumenys neteko stangrumo, o visa jų stiprybė išseko. Jis kiek susigėdo dėl savo silpnumo 
tarytum negalėdamas atlikti savo dievams kokios nors pareigos. Todėl jis iš paskutiniųjų 
stengėsi kaip nors atsikelti, ir pagaliau, klupdamas bei svyruodamas pirmyn ir atgal, pakilo ant 
priešakinių kojų. 

- Palaimintasis vilkas! - choru sušuko moterys. Teisėjas Skotas triumfuodamas pažvelgė į 
jas. 

- Jūsų lūpos pasakė mano nuomonę, - tarė jis.- Aš visad taip sakiau. Joks šuo negalėtų 
padaryti to, ką jis padarė. Jis - tikras vilkas. 

- Palaimintas vilkas, - pataisė jį teisėjo žmona. 

- Taip, palaimintas vilkas, - sutiko teisėjas.- ir nuo šio laiko aš vadinsiu jį šiuo vardu. 

- Jam vėl reikės išmokti vaikščioti, - tarė chirurgas.- Jis gali pradėti jau dabar. Tai 
nepakenks. Išveskite jį laukan. 

Ir jis išėjo į kiemą lyg koks karalius, apsuptas ir lydimas visų Siera Vistos gyventojų. Jis 
buvo labai nusilpęs ir, pasiekęs veją, atsigulė valandėlę pailsėti. 

Po to eisena vėl sujudo, Baltosios Ilties raumenyse po truputį ėmė sruventi kraujas. Taip jie 
pasiekė arklides, kurių durų angoj gulėjo Kolė su pustuziniu rubuilių šunelių, žaidžiančių prie 
jos įsaulyje. 

Baltoji Iltis nustebęs žiūrėjo į juos. Kolė įspėdama suurzgė, ir jis per daug nesiartino. 
Šeimininkas koja švelniai pastūmėjo vieną šuniuką jo link. Baltoji Iltis įtariai pasišiaušė, bet 


šeimininkas ji nuramino. Kolė, kurią viena moteris palaikė rankomis, nepasitikėdama stebėjo 
jį ir urgzdama įspėjo, kad gali blogai baigtis. 

Šunelis ėmė ropoti prie jo. Jis pastatė ausis ir susidomėjęs ėmė jį stebėti. Jų nosys susilietė, 
ir jis pajuto prie savo snukio šiltą mažytį šuniuko liežuvį. Ištįso ir Baltosios Ilties liežuvis — 
pats nežinodamas kodėl, jis lyžtelėjo šunelio nosį. Rankų plojimu ir džiaugsmingais šauksmais 
sutiko dievai šį jo elgesį. Jis nustebo ir sumišęs pažvelgė į juos. Paskui jį vėl apėmė silpnumas, 
jis atsigulė ant žemės ir, pastatęs ausis bei pakreipęs galvą, žiūrėjo į šuniuką. Didžiausiam 
Kolės nepasitenkinimui ir kiti šuneliai ėmė ropoti prie jo, o jisai ramiai leido jiems laipioti ant 
savęs ir vartaliotis. Iš pradžių, dievams pradėjus ploti, jis vėl pajuto senąjį drovumą ir 
nejaukumą. Tačiau viskas praėjo, nes šuneliai ir toliau nesiliovė žaidę ir išdykavę. Jis gulėjo 
pusiau primerktomis kantriomis akimis ir snaudė įsaulyje. 

